﻿လံာ်ယဃ့းစက့လး Ezekiel 1

1 ဒီး လၢအနံၣ် ပှဲၤထီၣ် သၢဆံနံၣ်တနံၣ်, လါပှဲၤထီၣ် လွံၢ်လါတလါ, လါထီၣ် ယဲၢ်နံၤတနံၤ, လၢယအိၣ်လၢပှၤကဲကုၢ် အကျါ လၢထံမိၢ်ပှၢ် ကဘၢ် အနံၤန့ၣ် တၢ်မၤအသး လၢမူခိၣ် အိးထီၣ်အသး, ဒီးယထံၣ်တၢ် လၢညါခီ ဘၣ်ဃးဒီး ယွၤလီၤ. 2 လါထီၣ် ယဲၢ်နံၤတနံၤ လၢစီၤပၤ ယဟိၤယါခံၣ် ကဲကုၢ် ပှဲၤထီၣ် ယဲၢ်နံၣ်တနံၣ် အပူၤ, 3 ယွၤအကလုၢ် အိၣ်ထီၣ်ဝဲ, အိၣ်ဝဲ ဒီးစီၤဘူၤစံ အဖိခွါ ပှၤလုၢ်တၢ်အဒိၣ် စီၤယဃ့းစက့လး, လၢပှၤက့ၤစ့းဖိ အကီၢ်ပူၤ လၢထံမိၢ်ပှၢ် ကဘၢ် အနံၤ, ဒီးယွၤအစု အိၣ်ဝဲ လၢအလိၤ ဖဲန့ၣ်လီၤ. 4 ဒီးယကွၢ်တၢ်, ဒီးကွၢ်ကွၢ်, ကလံၤသဝံး ဟဲထီၣ် လၢကလံၤစိးတခီ, တၢ်အၢၣ်ဖးဒိၣ်, ဒီးမ့ၣ်အူ တလိၣ် သဝံးလီၤအသး, ဒီးတၢ်ကပြူၢ်ကပြီၤ ဝးတရံးဝဲ, ဒီး လၢအသးကံၢ်ပူၤ, တၢ်မၤသးဒ် လၢၢ်ဆှံဘီ အသိးန့ၣ် အိၣ်ဝဲ လၢမ့ၣ်အူ အသးကံၢ်ပူၤန့ၣ်လီၤ. 5 ဒီး လၢအသးကံၢ်ပူၤန့ၣ် တၢ်သး လွံၢ်ဂၤ အက့ၢ်အဂီၤ အိၣ်ဝဲလီၤ. ဒီးဖျါဝဲ ဒ်အံၤ, အိၣ်ဝဲ ဒီးပှၤကညီ အက့ၢ်အဂီၤလီၤ. 6 ဒီးတဂၤ အိၣ်ဝဲဒီး အမဲာ် လွံၢ်ခီ, ဒီးအဒံးဆ့ လွံၢ်ဘ့ၣ်, တဂၤ အိၣ်ဝဲ ဒီးအမဲာ် လွံၢ်ခီ, ဒီးအဒံးဆ့ လွံၢ်ဘ့ၣ် စုာ်စုာ်လီၤ. 7 ဒီးအခီၣ်န့ၣ်မ့ၢ် အဘျၢ, အခီၣ်ညါသး မၤသး ဒ်ဂီၤဖံးဖိ အခီၣ်ညါသးသိးန့ၣ်လီၤ. ဒီး ကယဲၢ်ကယူာ် ဒ်တိၢ်ဘီတြူာ် ကဆှၣ်အသး အသိးန့ၣ်လီၤ. 8 ဒီးပှၤကညီအစု အိၣ်ဝဲ လၢအဒံးဆ့ အဖီလာ် လၢအကပၤ လွံၢ်ခီ အလိၤ, ဒီးလွံၢ်ဂၤန့ၣ် အိၣ်ဝဲ ဒီးအမဲာ် ဒီးအဒံးဆ့ လွံၢ်ခီလီၤ. 9 အဒံးဆ့တဖၣ် စဲဘူးလိာ်အသးလီၤ. တုၤ အလဲၤတၢ်ဒီး, တဃၣ်ဘၣ်အသးဘၣ်. လဲၤတၢ်စၢၢ် ဆၢပံၢ်ကလာ် လၢအမဲာ်ညါလီၤ. 10 တၢ် လၢအမဲာ် အက့ၢ်အဂီၤန့ၣ် လွံၢ်ဂၤ အိၣ်ဝဲ ဒီးပှၤကကညီ အမဲာ်, ဒီးခ့ယုၢ် အမဲာ် လၢစုထွဲတခီ, ပှၤလွံၢ်ဂၤန့ၣ် အိၣ်ဝဲ ဒီးဂီၤဖံးဖါ အမဲာ် လၢစုစ့ၣ်တခီ ဒီးပှၤ လွံၢ်ဂၤန့ၣ် အိၣ် စ့ၢ်ကီးဝဲ ဒီးလံာ်ကြီကြာ် အမဲာ်လီၤ. 11 ဒီးအမဲာ်အိၣ် ဒ်န့ၣ်, ဒီးအဒံးဆ့ ယူာ်ထီၣ်အသးဆူ ထးခီ, တဂၤအိၣ်ဒီး ခံဘ့ၣ် စဲဘူးလိာ်အသး, ဒီးခံဘ့ၣ်ကျၢၢ်ဘၢ အကစၢ် စုာ်စုာ်လီၤ. 12 ဒီးလဲၤဝဲ စၢၢ်ဆၢပံၢ်ကလာ် လၢအမဲာ်ညါ ကိးဂၤဒဲး, ဖဲဒၣ်အသး အိၣ်လၢအကလဲၤဝဲ ဒီး, လဲၤဝဲ လီၤ. တုၤ အလဲၤတၢ်ဒီး, တဃၣ်ဘၣ်အသးဘၣ်, 13 တၢ်သးတဖၣ် အက့ၢ်အဂီၤန့ၣ် ဖျါဝဲ မၤသး ဒ်မ့ၣ်အူ ကဖး အသိး, မၤသး ဒ်မ့ၣ်အူဒၢ အသိးန့ၣ်လီၤ. မ့ၣ်အူန့ၣ် လဲၤထီၣ် ဟဲလီၤ လၢတၢ်သးတဖၣ် အကျါ, ဒီးမ့ၣ်အူကဲၤ ကပီၤထီၣ်, ဒီးလီဝၢ်အဒံး ဟးထီၣ် လၢမ့ၣ်အူကျါလီၤ. 14 ဒီးတၢ်သးတဖၣ်န့ၢ် ဃ့ၢ်, ဒီးဟဲက့ၤ ဒ်လီဝၢ်အဒံး တဘျီ အသိးန့ၣ်လီၤ. 15 ဒီးယကွၢ် တၢ်အသးတဖၣ် အဖၢမုၢ်ဒီး, ကွၢ်ကွၢ်, လ့ၣ်ကဟၣ်အပၣ် အိၣ်ဝဲ လၢဟီၣ်ခိၣ်ချၢ လၢတၢ်သး အိၣ်ဒီး အမဲာ် လွံၢ်ခီ အဃၢၤ, တဘ့ၣ် လၢတၢ်တဂၤ အဃၢၤ တဘ့ၣ် လၢတၢ်တဂၤ အဃၢၤ စုာ်စုာ်လီၤ. 16 လ့ၣ်ကဟၣ်အပၣ် အတၢ်အိၣ်ဖျါ, ဒီးတၢ်တ့အသး လၢအပူၤန့ၣ် မၤသဒ်တၢ်မျၢ်ဘီဟ့ အလွဲၢ် အသိးန့ၣ်, ဒီး လွံၢ်ဘ့ၣ် အိၣ်ဝဲ ဒီးအက့ၢ်အဂီၤ တမံၤဃီ, ဒီးအတၢ်အိၣ်ဖျါ, ဒီးတၢ်တ့အသး လၢအပူၤန့ၣ် မၤသး ဒ်လ့ၣ်ကဟၣ် အပၣ်တသ့ အိၣ်ဝဲ လၢလ့ၣ်ကဟၣ် အပၣ် တဘ့ၣ်ဒၣ် အပူၤသိးန့ၣ်လီၤ. 17 တုၤ အလဲၤတၢ် ဒီးလဲၤဝဲ လၢအကပၤ လွံၢ်ခီလီၤ. တုၤ အလဲၤတၢ် ဒီးတဃၣ်ဘၣ်အသးဘၣ်. 18 ဒီးအခီၣ်ကွီၤန့ၣ် ထီဝဲ, တုၤ အမၤပျံၤတၢ်, ဒီးအခီၣ်ကွီၤန့ၣ် ပှဲၤဝဲ ဒီးအမဲာ်ဝးတရံးအီၤ လွံၢ်ကွီၤ စုာ်စုာ်လီၤ. 19 ဒီးတုၤ တၢ်သးတဖၣ် လဲၤတၢ်ဒီး, လ့ၣ်ကဟၣ် အပၣ်တဖၣ် လဲၤဝဲ လၢအဃၢၤလီၤ. ဒီးတုၤ တၢ်သးတဖၣ် စိာ်ကစီၤထီၣ်အသး လၢဟီၣ်ခိၣ်ဒီး, လ့ၣ်ကဟၣ်အပၣ် စိာ်ထီၣ်အသး စ့ၢ်ကီး လီၤ. 20 ဖဲဒၣ်အသး အိၣ်ဝဲ လၢအကလဲၤတၢ်ဒီး, လဲၤ ဖဲဒၣ်သး ကလဲၤဝဲ, ဒီးလ့ၣ်ကဟၣ် အပၣ် စိာ်ကစီၤထီၣ်အသး လၢအဃၢၤလီၤ. အဂ့ၢ်ဒ်အံၤ, တၢ်သးအသး အိၣ်ဝဲ လၢလ့ၣ်ကဟၣ်အပၣ် အပူၤလီၤ. 21 တုၤ အဝဲသ့ၣ်တဖၣ်န့ၣ် လဲၤဝဲ ဒီး, လ့ၣ်အပၣ် လဲၤဝဲ လီၤ. ဒီးတုၤ အဝဲသ့ၣ်တဖၣ်န့ၣ် အိၣ်ကတီၢ်ဒီး, အိၣ်ကတီၢ်ဝဲလီၤ. ဒီးတုၤ အဝဲသ့ၣ်တဖၣ်န့ၣ် စိာ်ကစီၤထီၣ်အသး လၢဟီၣ်ခိၣ်ဒီး, လ့ၣ်အပၣ် စိာ်ကစီၤထီၣ်အသး အဃၢၤလီၤ. အဂ့ၢ်ဒ်အံၤ, တၢ်အသးန့ၣ် အိၣ်ဝဲ လၢလ့ၣ်ကဟၣ်အပၣ် အပူၤလီၤ. 22 ဒီး လၢတၢ်သးအခိၣ် အဖီခိၣ်န့ၣ် တၢ်ဖျါဝဲ မၤသး ဒ်မူကပိာ်လိၤ, ဒ် လၢၢ်ဖျါကလၤ အသိး, လၢအမၤပျံၤတၢ်န့ၣ် သလၣ်ထီၣ်အသး လၢအခိၣ် အဖီခိၣ်လီၤ. 23 ဒီး လၢမူကပိာ်လိၤ အဖီလာ်န့ၣ်, အဒံးဆ့တဖၣ် ယၤထီၣ်အသး ဘျၢယုၢ်ကလာ်လီၤ. တဂၤ အိၣ်ဝဲ ဒီးအဒံးဆ့ ခံဘ့ၣ် လၢအကျၢၢ်ဘၢ အကစၢ် စုာ်စုာ်လီၤ. 24 ဒီးတုၤ အလဲၤတၢ် ဒီး, ယနၢ်ဟူ အဒံးဆ့ အသီၣ်, ဒ်ထံဖးဒိၣ် အသီၣ် သိး, ဒ်တၢ်သ့တၢ်လၢာ် တဂၤ အသီၣ်သိး, အကလုၢ် အသီၣ်န့ၣ် မၤသး ဒ်တၢ်သုးမုၢ်ဂီၢ်မုၢ် အသီၣ်သိးလီၤ. ဒီး တုၤ အအိၣ်ကတီၢ်ဒီး, ဘိၣ်လီၤ အဒံးဆ့လီၤ. 25 ဒီးတၢ်အကလုၢ်သီၣ် လီၤ လၢမူကပိာ်လိၤ လၢအခိၣ် အဖီခိၣ်လီၤ. တုၤ အဝဲသ့ၣ် အိၣ်ကတီၢ်ဒီး, ဘိၣ်လီၤ အဒံးဆ့န့ၣ်လီၤ. 26 ဒီး လၢမူကပိာ်လိၤ အဖီခိၣ် လၢအအိၣ်ဝဲ လၢအခိၣ် အဖီခိၣ်န့ၣ် တၢ်ဖျါမၤသး ဒ်တၢ်မျၢ်နံၤလါ အသိး, ဒ်တၢ်လီၢ်ပစိာ် အသိးန့ၣ် ဒီး လၢတၢ်ဖျါ မၤအသး ဒ်တၢ်လီၢ်ပစိာ် အသိး အဖီခိၣ်န့ၣ် တၢ်အက့ၢ်အဂီၤ ဒ်ပှၤကညီ အသိးန့ၣ် အိၣ်ဝဲလီၤ. 27 ဒီးယထံၣ် တၢ်လီၤဂာ် လၢတိၢ်ဘီစီ, မၤသး ဒ်မ့ၣ်အူ ဝးတရံးဝဲ လၢအပူၤ အသိး, လၢအယီၢ်ဒ့ အဖီခိၣ်လီၤ. ဒီး လၢအယီၢ်ဒ့ အဖီလာ် ယထံၣ် တၢ်မၤအသး ဒ်မ့ၣ်အူ အသိးန့ၣ်, ဒီးအတၢ်ကပြုၢ်ကပြီၤ အိၣ်ဝးတရံးအီၤလီၤ. 28 ဒ်တၢၢ်ကွဲၤ လၢတၢ်အၢၣ်လိၤ လၢတၢ်ဟဲစူၤ အမုၢ်တနံၤအသိး, တၢ်ကပြုကပြီၤ ဝးတရံးဝဲ မၤသးဒ်န့ၣ်သိး လီၤ. အဝဲန့ၣ်မ့ၢ် ယွၤအလၤကပီၤ အက့ၢ်အဂီၤလီၤ. ဒီး တုၤ ယထံၣ်ဘၣ်ဒီး, ယလီၤဃံၤအီထီလာ်, ဒီးယ နၢ်ဟူ ပှၤလၢအကတိၤတၢ် တဂၤ အကလုၢ်လီၤ.


လံာ်ယဃ့းစက့လး Ezekiel 2

1 ဒီးစံးဘၣ်ယၤ, ပှၤကညီဖိခွါဧၢ, ဆၢထၢၣ် လၢနခီၣ် တက့ၢ်, ဒီးယကကတိၤတၢ် ဒီးနၤလီၤ. 2 ဒီးတုၤ အကတိၤတၢ် ဒီးယၤဒီး, သးန့ၣ် ဟဲနုာ် လၢယပူၤ, ဒီးပာ်ယၤ လၢယခီၣ်, ဒီးယ နၢ်ဟူ ပှၤလၢအကတိၤတၢ် ဒီးယၤ အကလုၢ်, 3 ဒီးစံးဘၣ်ယၤ, ပှၤကညီဖိခွါဧၢ, ယမၢလီၤနၤဆူ ပှၤအံၣ်စရ့လးဖိ အအိၣ်, ပှၤပူထီၣ်ဒၣ် တၢ်တကလုာ် လၢအပူထီၣ်ယၤလီၤ. အဝဲသ့ၣ် ဒီးအပၢ်တဖၣ်န့ၣ် ပူထီၣ်ယၤ တုၤ မုၢ်မဆါ တနံၤအံၤလီၤ. 4 ဖိခွါတဖၣ် လၢယကမၢလီၤနၤ ဆူအအိၣ်န့ၣ်မ့ၢ် ပှၤလၢအမဲာ်ကဲၤ, ဒီးအကိာ်ဆူၣ်လီၤ. ဒီးနဘၣ် စံးဘၣ်အီၤ, ကစၢ်ယွၤ စံးဒ်အံၤ, 5 ဒီးကနၣ်တၢ် မ့ၢ်ဂ့ၤ, ဆိတ့ၢ် မ့ၢ်ဂ့ၤ, ကသ့ၣ်ညါဝဲ လၢဝံတဂၤ အိၣ်ဝဲ လၢအကျါလီၤ. အဂ့ၢ်ဒ်အံၤ, မ့ၢ် ပှၤဟံၣ်ဖိ လၢအပူထီၣ်ဒၣ်တၢ်လီၤ. 6 ဒီးနဲဒၣ် ပှၤကညီဖိခွါဧၢ, ပျံၤအီၤ တဂ့ၤ, ဒီးပျံၤ အတၢ်ကတိၤ တဂ့ၤ, မ့ၢ်တၤဆှုၣ်တၤမဲ လၢနဂီၢ်, ဒီးနမ့ၢ် အိၣ်လၢပတ့ၤချဲး အကျါ ဘၣ်ဆၣ်ဒီး, ပျံၤ အတၢ်ကတိၤ တဂ့ၤ, ဘၣ်ယိၣ်တၢ် လၢအမဲာ် အဃိ တဂ့ၤ, အဂ့ၢ်ဒ်အံၤ, မ့ၢ် ပှၤဟံၣ်ဖိ လၢအပူထီၣ်ဒၣ်တၢ်လီၤ. 7 ဒီးကနၣ်တၢ် မ့ၢ်ဂ့ၤ, ဆိတ့ၢ်မ့ၢ်ဂ့ၤ, စံၣ်တဲၤတဲလီၤအီၤ လၢယတၢ်ကတိၤ တက့ၢ်. အဂ့ၢ်ဒ်အံၤ, မ့ၢ် ပှၤပူထီၣ် နးကတၢၢ်လီၤ. 8 မ့မ့ၢ်နဲဒၣ် ပှၤကညီဖိခွါဧၢ, ဒိကနၣ်တၢ် လၢယကစံးဘၣ်နၤ တက့ၢ်, ပူထီၣ် ဒ်ပှၤဟံၣ်ဖိ လၢအပူထီၣ်ဒၣ်တၢ် အသိးန့ၣ် တဂ့ၤ. အဲးထီၣ်နထးခိၣ်, ဒီးအီၣ်တၢ် လၢယ ကဟ့ၣ်လီၤနၤ တက့ၢ်. 9 ဒီးယကွၢ်တၢ်, ဒီးကွၢ်ကွၢ်, တၢ်ယူာ်ထီၣ်အစု ဆူယအိၣ်, ဒီးကွၢ်ကွၢ်, လံာ်အထူ တထူ အိၣ်ဝဲ လၢအစုပူၤ လီၤ. 10 ဒီးသလၣ်ထီၣ်ဝဲ လၢယမဲာ်ညါ, ဒီးကွဲးအသး လၢအပူၤ ဒီး လၢအချၢ, ဒီးတၢ်ဟီၣ်တၢ်ယၢၤ, ဒီးတၢ်ဟီၣ်ပသူဟီၣ်ပသီ, ဒီးတၢ်မိၣ်တၢ်မး ကွဲးအသး လၢအပူၤလီၤ.

1 ဒီးစံးဘၣ်ယၤ, ပှၤကညီဖိခွါဧၢ, အီၣ်တၢ် လၢနထံၣ်န့ၢ် တက့ၢ်, အီၣ် လံာ်အထူ တထူအံၤ, ဒီးလဲၤကတိၤတၢ် ဒီးအံၣ်စရ့လး အပှၤဟံၣ်ဖိ တက့ၢ်. 2 ဒီးယအဲးထီၣ် ယထးခိၣ်, ဒီးအဝဲဒၣ် ဟ့ၣ်အီၣ်ယၤ လၢလံာ်အထူ တထူန့ၣ်လီၤ. 3 ဒီးစံးဘၣ်ယၤ, ပှၤကညီဖိခွါဧၢ, အီၣ်တၢ်, ဒီးမၤပှဲၤ နသအိပူၤ ဒီးလံာ်အထူ တထူအံၤ လၢယဟ့ၣ်လီၤနၤ တက့ၢ်. ဒီးယအီၣ်တၢ်, ဒီးဆၢဝဲ လၢယကိာ်ပူၤ ဒ်ကနဲစီ အသိးန့ၣ်လီၤ. 4 ဒီးစံးဘၣ်ယၤ, ပှၤကညီဖိခွါဧၢ, လဲၤတၢ်, လဲၤဆူ အံၣ်စရ့လး အပှၤဟံၣ်ဖိ အအိၣ်, ဒီးကတိၤဒီးအီၤ လၢယတၢ်ကတိၤ တက့ၢ်. 5 အဂ့ၢ်ဒ်အံၤ, တၢ်တမၢလီၤဘၣ်နၤဆူ ပှၤလၢအပျ့ၤယိာ်, ဒီးကတိၤ အကျိာ်ကီ တကလုာ်ဘၣ်, မ့ၢ်ဆူ အံၣ်စရ့လး အပှၤဟံၣ်ဖိ အအိၣ်လီၤ. 6 တမ့ၢ်ဘၣ် ဆူ ပှၤအါကလုာ် လၢအပျ့ၤယိာ်, ဒီးအကတိၤတၢ် အကျိာ်ကီ, လၢနနၢ်ပၢၢ် တသ့ဘၣ်န့ၣ်ဘၣ်. မ့ၢ်မး ယမ့ၢ် မၢလီၤနၤဆူ အအိၣ်ဒီး, ကဒိကနၣ် နကလုၢ်လီၤ. 7 ဘၣ်ဆၣ်ဒီး အံၣ်စရ့လး အပှၤဟံၣ်ဖိ တကနၣ်ဘၣ် နကလုၢ်ဘၣ်. အဂ့ၢ်ဒ်အံၤ, တကနၣ် ယကလုၢ်ဘၣ်. အဂ့ၢ်ဒ်အံၤ, အံၣ်စရ့လး အပှၤဟံၣ်ဖိ ခဲလၢာ် အမဲာ်ကဲၤ, ဒီး အသးကိၤလီၤ. 8 ကွၢ်ကွၢ်, ယပာ်ဆူၣ် နမဲာ်ထီဒါ အမဲာ်, ဒီးနမဲာ်တူၢ်ခိၣ် ထီဒါ အမဲာ်တူၢ်ခိၣ်လီၤ. 9 ပာ်နမဲာ်တူၢ်ခိၣ် ဒ် လၢၢ်စံၣ်တၢ်မျၢ် အသိး, ကိၤန့ၢ် လၢၢ်မ့ၣ် တက့ၢ် လီၤ. ပျံၤအီၤ တဂ့ၤ, ဘၣ်ယိၣ်တၢ် လၢအမဲာ် အဃိ တဂ့ၤ. အဂ့ၢ်ဒ်အံၤ, မ့ၢ် ပှၤဟံၣ်ဖိ လၢအပူထီၣ်ဒၣ်တၢ်လီၤ. 10 ဒီးစံးဘၣ်ယၤ, ပှၤကညီဖိခွါဧၢ, ကယဲၢ် တၢ်ကတိၤ လၢယကတိၤ ဒီးနၤ ခဲလၢာ်န့ၣ် ဒိး လၢနသးကံၢ်ပူၤ, ဒီး ကနၣ် လၢနနၢ် တက့ၢ်. 11 ဒီးလဲၤတၢ်, လဲၤဆူ ပှၤကဲကုၢ်တဖၣ်, နပှၤဂီၢ်မုၢ်ဖိ အအိၣ်, ဒီးကတိၤတၢ် ဒီးအီၤ, ဒီးကနၣ်တၢ် မ့ၢ်ဂ့ၤ, ဆိတ့ၢ် မ့ၢ်ဂ့ၤ, စံးဘၣ်အီၤ, ယွၤ စံး ဒ်အံၤ တက့ၢ်. 12 ဒီးသးန့ၣ် စိာ်ထီၣ်ယၤ, ဒီးယ နၢ်ဟူ တၢ်ဃ့ၢ်သဖှိဆူၣ် အသီၣ် လၢယချၢဃံ, ဒီးစံးဝဲဒၣ်, ယွၤအလၤကပီၤ လၢအလီၢ်ပူၤန့ၣ် မ်အဘၣ် တၢ်ဆိၣ်ဂ့ၤ တက့ၢ်. 13 ယ နၢ်ဟူ စ့ၢ်ကီး တၢ်သးအဒံးဆ့ လၢအထိးလိာ်အသး အသီၣ်, ဒီးလ့ၣ်အပၣ် လၢအဃၢၤ အသီၣ်, တၢ်ဃ့ၢ်သဖှိဆူၣ် အသီၣ်လီၤ. 14 ဒီးသးန့ၣ် စိာ်ထီၣ်ယၤ, ဒီးထုးထီၣ်ယၤ, ဒီးယလဲၤတၢ် လၢယသးတမုာ်ဘၣ်, လၢယသးကိၢ် လီၤ. ဒီးယွၤအစု အိၣ်ဝဲ ဆူၣ်ဆူၣ်ကလဲာ် လၢယလိၤလီၤ. 15 ဒီးယဟဲဆူ ပှၤ လၢအကဲကုၢ် လၢတ့ၤလၤဘံး အပူၤ, လၢအအိၣ်ဝဲဆိးဝဲ လၢထံမိၢ်ပှၢ် ကဘၢ် အနံၤ, ဒီးယအိၣ် ဖဲအဝဲသ့ၣ် အိၣ်ဝဲ, ဒီးယဆ့ၣ်နီၤ အိၣ်လၢယသး ကတုၤ လၢအကျါ နွံနံၤလီၤ. 16 ဒီး လၢနွံနံၤ အကတၢၢ်န့ၣ် တၢ်မၤအသး လၢယွၤအကလုၢ် ဘၣ်ယၤ, ဒီးစံးဝဲဒၣ်, 17 ပှၤကညီဖိခွါဧၢ, ယပာ်နၤ လၢပှၤပၢၤတၢ်ဖိ လၢအံၣ်စရ့လး အပှၤဟံၣ်ဖိ အဂီၢ်, ဒီး ကနၣ် တၢ်ကတိၤ လၢယထးခိၣ်, ဒီးသိၣ်က့ၤအီၤ လၢယကလုၢ် တက့ၢ်. 18 တုၤ ယစံးဘၣ် ပှၤတတီတလိၤန့ၣ်, သံဒီးနကသံလီၤန့ၣ်, ဒီးနမ့ၢ်တသိၣ်က့ၤသီက့ၤဘၣ်အီၤ, ဒီးတကတိၤဘၣ်တၢ် ဒီးအီၤ ဒ်သိး ပှၤတတီတလိၤ ကဃၣ်ကွံာ်အသး လၢအကျဲ တတီတလိၤဘၣ် ဒီးမူဝဲ ဒီးတၢ် လၢပှၤ တတီတလိၤန့ၣ် ကသံဝဲ လၢအတၢ်အၢ အပူၤလီၤ. ဘၣ်ဆၣ်ဒီး ယကဃု အသွံၣ် လၢနစုပူၤလီၤ. 19 ဒီးနမ့ၢ်သိၣ်က့ၤ ပှၤတတီတလိၤဒီး, မ့ၢ်တဃၣ်ကွံာ်ဘၣ်အသး လၢတၢ်တတီတလိၤဘၣ်, ဒီး လၢအကျဲ တတီတလိၤဘၣ်ဒီး, ကသံဝဲ လၢအတၢ်အၢ အပူၤလီၤ. ဘၣ်ဆၣ်ဒီး နမၤပူၤမၤဖျဲးလံ နသးလံလီၤ. 20 မၤကဒီးတစု တုၤ ပှၤအတီအလိၤ ဃၣ်ကွံာ်အသး လၢအတၢ်တီတၢ်လိၤ, ဒီးမၤ တၢ်ဒဲးဘး, ဒီးယပာ်ခီၣ်ဘၣ် တိၢ်အလီၢ် လၢအမဲာ်ညါဒီး, ကသံဝဲလီၤ. မ့ၢ်နတသိၣ်က့ၤဘၣ်အီၤ ဒီး, ကသံဝဲ လၢအတၢ်ဒဲးဘး အပူၤ, ဒီး အတၢ်တီတၢ်လိၤ လၢအမၤဝဲန့ၣ် တၢ်တသ့ၣ်နီၣ်ထီၣ်က့ၤဘၣ်. ဘၣ်ဆၣ်ဒီး ယကဃု အသွံၣ် လၢနစုပူၤလီၤ. 21 မ့ၢ်နာ်သက့ ဒ်န့ၣ်ဒီး နမ့ၢ်သိၣ်က့ၤ ပှၤတီပှၤလိၤ, ဒ်သိး ပှၤတီပှၤလိၤ အသု တမၤ တၢ်ဒဲးဘး တဂ့ၤဒီး, ပှၤတီပှၤလိၤန့ၣ်မ့ၢ် တမၤ တၢ်ဒဲးဘးဒီး, မူဒီးကမူဝဲလီၤ. အဂ့ၢ်ဒ်အံၤ, ဒိးတၢ်သိၣ်က့ၤအီၤလီၤ. ဒီးနဲဒၣ်အံၤ နမၤပူၤမၤဖျဲး နသးလီၤ. 22 ဒီးယွၤအစု အိၣ်ဝဲ လၢယလိၤ ဖဲန့ၣ်, ဒီးစံးဘၣ်ယၤ, ဂဲၤဆၢထၢၣ်, လဲၤတၢ်ဆူ တၢ်ပျီပူၤ, ဒီးယကကတိၤတၢ် ဒီး နၤ ဖဲန့ၣ်လီၤ. 23 ဒီးယဂဲၤဆၢထၢၣ်, ဒီးလဲၤဆူ တၢ်ပျီပူၤ, ဒီးကွၢ်ကွၢ်, ယွၤအလၤကပီၤ ဆၢထၢၣ် ဖဲန့ၣ်, ဒ်တၢ်လၤကပီၤ လၢယထံၣ်ဘၣ် လၢထံမိၢ်ပှၢ် ကဘၢ် အနံၤ အသိးန့ၣ်, ဒီးယ လီၤဃံၤအီထီလာ်လီၤ. 24 ဒီးသးန့ၣ် ဟဲနုာ်ဝဲ လၢယပူၤ, ဒီးပာ်ဆၢထၢၣ်ယၤ, ဒီး ကတိၤတၢ် ဒီးယၤ, ဒီးစံးဘၣ်ယၤ, လဲၤကးတံာ်ဃာ် နသး လၢနဟံၣ်ပူၤ တက့ၢ်. 25 ဒီးနဲဒၣ်အံၤ ပှၤကညီဖိခွါဧၢ, ကွၢ်ကွၢ်, တၢ်ကပာ်ပျံၤစၢဃာ် လၢနလိၤ, ဒီးကစၢဃာ်နၤ လၢအီၤ, ဒီးနတလဲၤထီၣ်ဘၣ် လၢပှၤတဖၣ်န့ၣ် အကျါဘၣ်. 26 ဒီးယကဒုးစဲဘူး နပျ့ၤဒိးနခၣ်ခိၣ်, ဒီးန ကအိၣ်တအုၣ်, ဒီးတကဲထီၣ်ဘၣ် ပှၤသိၣ်ဃီၣ်တၢ် လၢအဂီၢ်ဘၣ်. အဂ့ၢ်ဒ်အံၤ, မ့ၢ်ဝဲ လၢပှၤဟံၣ်ဖိ လၢအပူထီၣ်ဒၣ်တၢ်လီၤ. 27 ဘၣ်ဆၣ်ဒီး တုၤ ယကတိၤတၢ် ဒီးနၤဒီး, ယကဒုးအဲးထီၣ် နထးခိၣ်, ဒီးနက စံးဘၣ်အီၤ, ကစၢ်ယွၤ စံး ဒ်အံၤ, ပှၤလၢအကကနၣ်တၢ်န့ၣ် ကကနၣ်ဒၣ်ဝဲ တက့ၢ်. ဒီးပှၤ လၢအဆိတ့ၢ်ဝဲန့ၣ် ကဆိတ့ၢ်ဒၣ်ဝဲ တက့ၢ်.


လံာ်ယဃ့းစက့လး Ezekiel 4

1 ဒီးနဲဒၣ်အံၤ ပှၤကညီဖိခွါဧၢ, ဟံးန့ၢ် အူးခဲဘ့ၣ်ဘၣ် တဘ့ၣ်, ဒီးပာ်အီၤ လၢနမဲာ်ညါ, ဒီးကွဲးဝ့ၢ် ယရူၤၡလ့ၣ် အဂီၤ လၢအလိၤ, 2 ဒီးကဝီၤဃာ်အီၤ, သူၣ်တိာ်ထီဒါအီၤ, ဒီးမၤထီၣ် ခိၣ်ဒူ ထီဒါအီၤ, ဒီးသူၣ်ဒဲ ထီဒါအီၤ, ဒီးပာ် နီၣ်ဘၢၣ်ဖျိတၢ် ဝးတရံးအီၤ တက့ၢ်. 3 ဒီးနဲဒၣ်အံၤ ဟံးန့ၢ် သပၢၤထးဘ့ၣ်ဘၣ် တဘ့ၣ်, ဒီးပာ်အီၤ လၢခိၣ်ဒူထး အဂီၢ် လၢနၤ ဒီးဝ့ၢ် အဘၢၣ်စၢၤ, ဒီးပာ် နမဲာ်ထီဒါအီၤ တက့ၢ်. ဒီးကဘၣ် တၢ်ကဝီၤဃာ်အီၤ, ဒီး နကကဝီၤဃာ်အီၤလီၤ. အဝဲန့ၣ် ကကဲထီၣ် အပနီၣ် လၢအံၣ်စရ့လး အပှၤဟံၣ်ဖိ အဂီၢ်လီၤ. 4 ဒီးနဲဒၣ်အံၤ မံလီၤ လၢနကပၤ အစ့ၣ်တခီ, ဒီးပာ် အံၣ်စရ့လး အပှၤဟံၣ်ဖိ အတၢ်အၢ လၢအလိၤ တက့ၢ်. နကစိာ် အတၢ်အၢ ဒ်အမုၢ်နံၤတဖၣ် လၢနမံလီၤ လၢအဖီခိၣ် အတၢ်ဂံၢ် အသိးန့ၣ်လီၤ. 5 အဂ့ၢ်ဒ်အံၤ, လၢအတၢ်အၢ အနံၣ်တဖၣ် အဂီၢ် ယပာ်လီၤ မုၢ်နံၤတဖၣ် လၢနဂီၢ်, အနံၤ သၢကယၤ ခွံဆံလီၤ. ဒီးနကစိာ် အံၣ်စရ့လး အပှၤဟံၣ်ဖိ အတၢ်အၢအနံၤ ပှဲၤန့ၣ်လီၤ. 6 ဒီးတုၤ နမၤပှဲၤထီၣ် မုၢ်နံၤတဖၣ် ဝံၤဒီး, မံလီၤကဒီး လၢနကပၤ အထွဲတခီ တက့ၢ်. ဒီးနကစိာ် ယူဒၤ အပှၤဟံၣ်ဖိ အတၢ်အၢ အနံၤ လွံၢ်ဆံလီၤ. လၢတနံၣ် အဂီၢ် ယပာ်လီၤန့ၢ်နၤ လၢမုၢ်တနံၤလီၤ. 7 ဒီးကွၢ် လၢနမဲာ်ဆူ ယရူၤၡလ့ၣ် လၢတၢ်ကဝီၤဃာ် အီၤ, ဒီးမၤဘ့ၣ်ဆ့ နစုဒုၣ်, ဒီၤကတိၤတၢ် လၢဝံအကျိာ် ထီဒါအီၤ တက့ၢ်. 8 ဒီးကွၢ်ကွၢ်, ယကပာ် တၢ်စၢဃာ် လၢနလိၤ, ဒီးနတဃၣ်ကပၤဘၣ် နသး လၢတခီဆူတခီဘၣ် တုၤ နမၤလၢာ် နကဝီၤဃာ်တၢ် အမုၢ်နံၤတဖၣ်လီၤ. 9 ဒီးနဲဒၣ်အံၤ ဟံးန့ၢ် ဘုကၠူၣ်, ဒီးဘုမုယီၤ, ဒီးဘီဘၣ်သၣ်, ဒီးပထိးသၣ်, ဒီးသွံသၣ်, ဒီးတုၤ ကူးစမ့းတဖၣ် လၢနဂီၢ်, ဒီးဒၢနုာ်အီၤ လၢသပၢၤ တဖျၢၣ်ဃီ, ဒီးမၤ နကိၣ် လၢအီၤ လၢမုၢ်နံၤတဖၣ် လၢနကမံလီၤ လၢနကပၤန့ၣ် တက့ၢ်. သၢကယၤ ခွံဆံနံၤန့ၣ် နကအီၣ်တၢ် လၢအီၤလီၤ. 10 ဒီးတၢ်အီၣ် လၢနကအီၣ်န့ၣ် နဘၣ်စီၤ အီၤ တနံၤ ၡက့လး ခံဆံ, တနံၤ ၡက့လး ခံဆံလီၤ. နဘၣ်အီၣ်အီၤ လၢတကတီၢ်ဘၣ် တကတီၢ်လီၤ. 11 ဃီၣ်ထံ သတးဒီး, နဘၣ်အီ ထံ, တဟံၣ် ဃုပူတပူလီၤ. နဘၣ်အီအီၤ လၢတကတီၢ်ဘၣ် တကတီၢ်လီၤ. 12 ဒီးနဘၣ်အီၣ် ဘုမုယီၤ အကိၣ်ဘ့ၣ်ဘၣ်, ဒီးနဘၣ်ကုၢ် အီၤ လၢတၢ်အ့ၣ် လၢအဟဲလီၤ လၢပှၤကညီ အပူၤ, လၢအဝဲသ့ၣ် အမဲာ်ညါလီၤ. 13 ဒီးယွၤ စံးဝဲဒၣ်, ဒ်န့ၣ်သိး ပှၤအံၣ်စရ့လးဖိ ကအီၣ် အကိၣ် တကဆှီဘၣ် လၢပှၤကလုာ်တဖၣ် အကျါ ဖဲယကဟီထီၣ်ကွံာ်အီၤလီၤ. 14 ဒီးယစံး, အၣ်, ကစၢ်ဧၢ, ကွၢ်ကွၢ်, ယဲဒၣ်အံၤ ယသး တကဆှီတ့ၢ် နီတစုဘၣ်. အဂ့ၢ်ဒ်အံၤ, လၢယဖိၣ်သၣ်ခွါထီၣ်လံၤလံၤ တုၤ ခဲကနံၣ်အံၤ တၢ် လၢအသံဒၣ်တၢ် မ့ၢ်ဂ့ၤ, ဒီးတၢ် လၢတၢ်အ့ၣ်ဖှီကွံာ် မ့ၢ်ဂ့ၤ, ယတအီၣ်ဘၣ်. ဒီးတၢ်ညၣ် တကဆှီဘၣ်န့ၣ် တနုာ်ဘၣ် လၢယကိာ်ပူၤဘၣ်. 15 တုၤနုၤတဘျီ စံးဘၣ်ယၤ, ကွၢ်ကွၢ်, ယဟ့ၣ်လီၤနၤ လၢဂီၤဖံး အအ့ၣ် လၢပှၤကညီ အအ့ၣ်အလီၢ်လီၤ. ဒီးနဘၣ်ကုၢ် ကိၣ် လၢအီၤလီၤ. 16 ဒီးစံးဘၣ်ယၤ, ပှၤကညီဖိခွါဧၢ, ကွၢ်ကွၢ်, ယကမၤကၢ်ကွံာ် ကိၣ် အနီၣ်ထိးဘိ လၢယရူၤၡလ့ၣ် အပူၤ, ဒီးပှၤကအီၣ် ကိၣ် လၢပှၤစီၤဝဲ, အိၣ်ဒီး အသး ကတုၤ, 17 ဒ်သိး အကိၣ် ဒီးအထံ ကစှၤ, ဒီးအသး ကကတုၤ တဂၤ ဒီးတဂၤ, ဒီးကလၢာ်ကွံာ်ဝဲ လၢအတၢ်အၢ အဃိလီၤ.

1 ဒီးနဲဒၣ်အံၤ, ပှၤကညီဖိခွါဧၢ, ဟံးန့ၢ် ဒီ လၢအကနၣ် အ့ၣ်ဂ့ၤ တဘ့ၣ်, ပှၤလူၤတၢ်ဖိ အဒီ, ဒီးလူၤ နခိၣ်, ဒီးနခၣ်ဆူၣ်, ဒီးဟံးန့ၢ် စီၤပီၢ် လၢအစီၤတၢ်, ဒီးနီၤဖး နခိၣ်သူ ဒီးနခၣ်ဆူၣ် အဆၢ တက့ၢ်. 2 တုၤ တၢ်ကဝီၤဃာ် ဝ့ၢ်အမုၢ်နံၤတဖၣ် ကလၢာ်ဒီး, သၢပူတပူန့ၣ် နဘၣ်ဆူးထီၣ်ကွံာ် လၢမ့ၣ်အူ လၢဝ့ၢ် အသးကံၢ်ပူၤ, ဒီးနဘၣ်ဟံးန့ၢ် သၢပူတပူ, ဒီးကျီအီၤ ဝးတရံးဝဲ လၢနး, ဒီးသၢပူတပူန့ၣ် နဘၣ်မၤပြံပြါအီၤ လၢကလံၤ အကျါ, ဒီးယကဒုးပိာ်အခံ လၢနးတဘ့ၣ်လီၤ. 3 ဒီး နဘၣ်ဟံးန့ၢ် စှၤဘိ လၢအကျါ, ဒီးဘိၣ်ထီၣ်အီၤ လၢနဆ့ အခီၣ်ထံး အပူၤလီၤ. 4 ဒီး လၢအဝဲသ့ၣ် အကျါန့ၣ် နဘၣ်ဟံးန့ၢ်ကဒီး တနီၤ, ဒီးဖၢလီၤအီၤ လၢမ့ၣ်အူကျါ, ဒီးဆူးထီၣ်ကွံာ်အီၤ လၢမ့ၣ်အူလီၤ. မ့ၣ်အူ ကဟဲထီၣ် လၢအီၤ ဒီးဘၣ် အံၣ်စရ့လး အပှၤဟံၣ်ဖိ ခဲလၢာ်လီၤ. 5 ကစၢ်ယွၤ စံးဒ်အံၤ, အဝဲအံၤမ့ၢ် ယရူၤၡလ့ၣ်လီၤ. ယပာ်လီၤအီၤ လၢပှၤကလုာ်တဖၣ်, ဒီးထံဧိၤကီၢ်ဧိၤ အိၣ်ဝးတရံးအီၤတဖၣ် အသးကံၢ်ပူၤလီၤ. 6 ဒီးပူထီၣ် ယတၢ်စံၣ်ညီၣ် လၢအမၤ တၢ်အၢ အါန့ၢ် ပှၤကလုာ်တဖၣ်, ဒီး ယတၢ်သိၣ်တၢ်သီ အါန့ၢ် ကီၢ် လၢအဝးတရံးအီၤ တက့ၢ်လီၤ. အဂ့ၢ်ဒ်အံၤ, ညိကွံာ် ယတၢ်စံၣ်ညီၣ်, ဒီးတလဲၤဘၣ် လၢယတၢ်သိၣ်တၢ်သီ အပူၤဘၣ်. 7 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်သုပူထီၣ် အါန့ၢ် ပှၤကလုာ်တဖၣ် ဝးတရံးသု, ဒီးတလဲၤဘၣ် လၢယတၢ်သိၣ်တၢ်သီ အပူၤ, ဒီးတတိၢ်န့ၢ်ဘၣ် ယတၢ်စံၣ်ညီၣ်ဘၣ်, ဒီးမ့ၢ်သုမၤတၢ် ဒ်ပှၤကလုာ်တဖၣ် အိၣ်ဝးတရံး သုအလုၢ်အလၢ် အသိးန့ၣ် ဒီး, 8 ကစၢ်ယွၤ စံးဒ်အံၤ, ကွၢ်ကွၢ်, တၢ် လၢယၤအံၤ ယထီဒါနၤလီၤ. ဒီးယမၤ တၢ်စံၣ်ညီၣ်တဖၣ် ထီဒါနၤ လၢပှၤကလုာ်တဖၣ် အမဲာ်ညါ လီၤ. 9 ဒီးယကမၤနၤ လၢတၢ် လၢယတမၤတ့ၢ်ဘၣ်, ဒီးတၢ် လၢယတမၤလၢၤဘၣ် လၢနတၢ်အၢ ခဲလၢာ် အဃိ လီၤ. 10 မၤသးဒ်န့ၣ်ဒီး ပၢ်တဖၣ် ကအီၣ် အဖိခွါတဖၣ် လၢနပူၤ, ဒီးဖိခွါတဖၣ် ကအီၣ် အပၢ်တဖၣ်, ဒီးယကမၤ တၢ်စံၣ်ညီၣ်တဖၣ် လၢနပူၤ, ဒီးနတၢ်အိၣ်လီၤတဲာ် ခဲလၢာ်န့ၣ် ယကမၤလီၤပြံလီၤပြါအီၤဆူ ကလံၤ ကိးခီဒဲး အကျါ ခဲလၢာ်န့ၣ်လီၤ. 11 မၤသးဒ်န့ၣ်ဒီး ယမူယဲ, ယွၤ စံးဝဲဒၣ်, မ့ၢ်နမၤဘၣ်အၢ ယလီၢ်စီဆှံ လၢနတၢ်တကဆှီဘၣ် ခဲလၢာ်ဒီး လၢနတၢ်သးဘၣ်အၢ ခဲလၢာ်ဒီး, ယကဃၣ်ကွံာ် ယမဲာ် လၢနအိၣ်ဒီး ယတသးလီဘၣ်, ဒီးယတသးကညီၤဘၣ် လီၤ. 12 ပှၤသၢပူတပူ လၢနပူၤန့ၣ် ကသံ လၢတၢ်သံသတြိာ်, ဒီးကလၢာ်ကွံာ်ဝဲ လၢတၢ်သၣ်ဝံၤလီၤဒိ လၢနပူၤ, ဒီးပှၤ သၢပူတပူ ကလီၤဃံၤ လၢနးဝးတရံးနၤ, ဒီးယကမၤပြံပြါ သၢပူတပူဆူ ကလံၤ ကိးခီဒဲး အကျါ ခဲလၢာ်, ဒီးယ ကဒုးပိာ်အခံ လၢနးတဘ့ၣ်လီၤ. 13 ဒီးယသးထီၣ် ကလၢာ်ကွံာ်, ဒီးယကဒုးအိၣ်ဘှံး ယသးကဲၤထီၣ် လၢအလိၤ, ဒီးယသး ကမုာ်ထီၣ်က့ၤလီၤ. ဒီးတုၤ ယမၤ လၢထီၣ်ပှဲၤထီၣ် ယသးကဲၤထီၣ် လၢအလိၤ ဒီး, ကသ့ၣ်ညါ လၢယၤ, ယွၤအံၤ ယကတိၤတၢ် လၢယသးဆူၣ်လီၤ. 14 ဒီးယကမၤသယုၢ်နၤ, ဒီးတၢ်ဒုၣ်ဒွဲၣ်အလီၢ် လၢပှၤကလုာ် ခဲလၢာ် အကျါ လၢအအိၣ်ဝးတရံးနၤ, လၢကယဲၢ် ပှၤလၢအလဲၤတြူာ်နၤ အမဲာ်ညါ ခဲလၢာ်လီၤ. 15 တုၤ ယမၤ တၢ်စံၣ်ညီၣ်တဖၣ် လၢယသးထီၣ်, ဒီး လၢယသးကဲၤထီၣ်, ဒီး လၢယသးကဲၤထီၣ် အသိၣ်ဃီၣ်တၢ် လၢနပူၤဒီး, နကကဲထီၣ် တၢ်ဒုၣ်ဒွဲၣ်အလီၢ်, ဒီးတၢ်စံးအၢအလီၢ်, တၢ်သိၣ်က့ၤအလီၢ်, ဒီးတၢ်ကမၢကမၣ်အလီၢ်, လၢပှၤကလုာ်တဖၣ် အိၣ်ဝးတရံးနၤ အဂီၢ်လီၤ. တၢ် လၢယၤ ယွၤအံၤ, ယကတိၤတၢ်န့ၣ်လီၤ. 16 တုၤ ယပျၢ် တၢ်သၣ်ဝံၤလီၤဒိ အပျၢ်အၢတဖၣ် ဆူအလိၤ, လၢအမ့ၢ် လၢတၢ်မၤဟးဂီၤတၢ် အဂီၢ်, လၢယကမၢ အမၤဟးဂီၤသု, ဒီးမၤဒိၣ်ထီၣ် တၢ်သၣ်ဝံၤလီၤဒိ လၢသုကျါ, ဒီးမၤကၢ်ကွံာ် သုကိၣ်အနီၣ်ထိးဘိ ဒီး, ကမၤအသးလီၤ. 17 ဒီးယကမၢလီၤ တၢ်သၣ်ဝံၤလီၤဒိ, ဒီးဆၣ်ဖိကီၢ်ဖိ အဒူ လၢအကမၤလၢာ်ကွံာ် နဖိနလံၤ, ဒီးတၢ်သံသတြိာ်, ဒီးတၢ်သွံၣ်န့ၣ် ကခီဂာ်နၤ, ဒီယကဒုးဘၣ်နၤ လၢနးဧိၤဘီဧိၤလီၤ. တၢ် လၢယၤ ယွၤအံၤ, ယကတိၤလံ တၢ်လံ.

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, ပှၤကညီဖိခွါဧၢ, 2 ကွၢ် လၢနမဲာ် ဆူအံၣ်စရ့လး အကစၢၢ်ကလိ, ဒီး ကတိၤတၢ် လၢဝံကျိာ် လၢအဂ့ၢ်ဒီးစံး, 3 အံၣ်စရ့လး အကစၢၢ်သ့ၣ်ဧၢ, ကနၣ် ကစၢ်ယွၤ အကလုၢ် တက့ၢ်. ယွၤ စံးဘၣ် ကစၢၢ်, ဒီးတၢ်စိခိၣ်, ဒီးထံဖိကျိ, ဒီးတၢ်ပျီပူၤ, ဒီး ကစၢၢ်ကဆူး ဒ်အံၤ, ကွၢ်ကွၢ်, ယကဒုးဘၣ်သု လၢနး တဘ့ၣ်, ဒီးယကမၤဟးဂီၤ သုလီၢ်ထီၣ်ထီတဖၣ်လီၤ. 4 ဒီး သုတၢ်လုၢ်လီၢ်တဖၣ် ကအိၣ်သယုၢ်, ဒီးသုတၢ်ဂီၤဃမၣ်တဖၣ် ကကၢ်ကွံာ်, ဒီးယကတ့ၢ်လီၤ သု ပှၤ ဘၣ်တၢ်ကျီသံတဖၣ် လၢသုတၢ်ဂီၤတၢ်ဖီၣ် အမဲာ်ညါလီၤ. 5 ဒီးယပာ်လီၤ ပှၤအံၣ်စရ့လးဖိ အစိၣ်တဖၣ် လၢအတၢ်ဂီၤတၢ်ဖီၣ် အမဲာ်ညါ, ဒီးယကမၤလီၤပြံလီၤပြါ အဃံအကွဲ လၢသုတၢ်လုၢ်အလီၢ် အဃၢၤ ဝးတရံးဝဲလီၤ. 6 လၢသုအိၣ်သုဆိးအလီၢ် ခဲလၢာ်န့ၣ် တၢ်ကမၤလူၤ ခူဧိၤဝ့ၢ်ဧိၤ, ဒီးတၢ်အလီၢ်ထီၣ်ထီတဖၣ်န့ၣ် ကအိၣ်သယုၢ်, ဒ်သိး တၢ်ကမၤလူၤ, ဒီးမၤသယုၢ်အီၤ, ဒီးသုတၢ်ဂီၤတၢ်ဖီၣ် ကကၢ်ကွံာ်, ဒီးဆိတ့ၢ်, ဒီးဒ်သိး တၢ်ကကူာ် လီၤကွံာ် သုတၢ်ဂီၤဃမၣ်, ဒီးသုမၤတၢ်တဖၣ်န့ၣ် ကတုၤ လၢတၢ်ဟးဂီၤလီၤ. 7 ဒီးပှၤဘၣ် တၢ်မၤသံအီၤတဖၣ် ကလီၤဃံၤ လၢသုကျါ, ဒီးသုကသ့ၣ်ညါ လၢယမ့ၢ် ယွၤလီၤ. 8 ဘၣ်ဆၣ်ဒီး ယကပာ်လီၤတဲာ် တၢ်အိၣ်လီၤတဲာ်, ဒ်သိး တုၤ သုလီၤပြံလီၤပြါ လၢကီၢ်တဖၣ် အကျါဒီး, သု ကအိၣ်ဒီးပှၤ လၢအပူၤဖျဲး ဒီးနး လၢပှၤကလုာ်တဖၣ် အကျါ တနီၤလီၤ. 9 ဒီးပှၤ လၢအပူၤဖျဲး လၢသုကျါန့ၣ် ကသ့ၣ်နီၣ်ထီၣ်က့ၤ ယၤ လၢပှၤကလုာ်တဖၣ် အကျါ, ဖဲပှၤကစိာ်မၢကဲကုၢ်အီၤလီၤ. အဂ့ၢ်ဒ်အံၤ, ယကမၤဟးဂီၤအသး မၤကမၣ်မုၣ်ကမၣ်ခွါ လၢအဟးသဒၣ်ယၤ, ဒီးအမဲာ် လၢအလဲၤမၤကမၣ်မုၣ်ကမၣ်ခွါ လၢအတၢ်ဂီၤတၢ်ဖီၣ်လီၤ. ဒီးကသးဟ့လီၤအသး လၢတၢ်အၢ လၢအမၤဝဲ လၢအတၢ်သးဘၣ်အၢ ခဲလၢာ် အကျါ အဃိလီၤ. 10 တုၤနုၤတဘျီ ကသ့ၣ်ညါဝဲ လၢယမ့ၢ်ယွၤ, ဒီး လၢယတစံးဘၣ် လၢယကမၤအီၤ လၢတၢ်အၢအံၤ ကလီလီဘၣ်. 11 ကစၢ်ယွၤ စံးဒ်အံၤ, သီ လၢနစု, ဒီးဆှ့ၣ် လၢနခီၣ်, ဒီး စံး, အါလၣ်, လၢအံၣ်စရ့လး အပှၤဟံၣ်ဖိ အတၢ်သးဘၣ်အၢ အအၢအသီ ခဲလၢာ် အဃိ တက့ၢ်. အဂ့ၢ်ဒ်အံၤ, ကလီၤဃံၤ လၢနးဧိၤဘီဧိၤ, လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. 12 ပှၤအိၣ်ဝဲ လၢအယံၤန့ၣ် ကသံ လၢတၢ်သံသတြိာ်, ဒီးပှၤအိၣ်ဝဲ လၢအဘူးန့ၣ် ကလီၤဃံၤ လၢနးဧိၤဘီဧိၤ, ဒီးပှၤ လၢအအိၣ်လီၤတဲာ်, လၢတၢ်ဝီၤဃာ်အီၤန့ၣ် ကသံ လၢတၢ်သၣ်ဝံၤလီၤဒိလီၤ. ယကမၤ လၢထီၣ်ပှဲၤထီၣ် ယသးကဲၤထီၣ် လၢအလိၤ ဒ်န့ၣ်လီၤ. 13 တုၤ အပှၤ ဘၣ် တၢ်မၤသံအီၤ အိၣ်ဝဲ လၢအတၢ်ဂီၤတၢ်ဖီၣ် အကျါ ဝးတရံး အတၢ်လုၢ်လီၢ်, လၢကယဲၢ် တၢ်စိခိၣ်ထီ အလိၤ, လၢကယဲၢ်ကစၢၢ်ကလိ အဒီခိၣ် ခဲလၢာ်, ဒီး လၢကယဲၢ် သ့ၣ်သံကစဲာ် အဖီလာ်, ဒီး လၢကယဲၢ် သ့ထိးဖၣ်တီၣ် အဖီလာ်, ဖဲဒၣ်အလီၢ် လၢအမၤဘူၣ် အတၢ်ဂီၤတၢ်ဖီၣ် လၢတၢ်နၢမူ ဒီး, သုကသ့ၣ်ညါ လၢယမ့ၢ်ယွၤ လီၤ. 14 ဒီးယကယူာ်ထီၣ် ယစုထီဒါအီၤ, ဒီးမၤသယုၢ် ထံဧိၤကီၢ်ဧိၤ, မ့ၢ်မး ယကမၤသယုၢ်အီၤ နးန့ၢ် ပှၢ်မုၢ်ကနၢ ဒံးဘလး တက့ၢ်, လၢအအိၣ်အဆိး အလီၢ် ခဲလၢာ် အပူၤ, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ဒီးယွၤ အကလုၢ် ဘၣ်ယၤ ဒီးစံးဝဲဒၣ်, 2 ဒီးနဲဒၣ်အံၤ, ပှၤကညီဖိခွါဧၢ, ကစၢ်ယွၤ စံး လၢအံၣ်စရ့လး အကီၢ် အဂ့ၢ်ဒ်အံၤ, တၢ်အကတၢၢ်, တၢ်အကတၢၢ် ဟဲဘၣ် ကီၢ် လွံၢ်နၢၣ်လီၤ. 3 ခဲကနံၣ်အံၤ တၢ်အကတၢၢ် ဘၣ်နၤ လီၤ. အဂ့ၢ်ဒ်အံၤ, ယကပျၢ် ယသးထီၣ် ဆူ နအိၣ်, ဒီးယ ကစံၣ်ညီၣ်နၤ ဒ်နကျဲတဖၣ် အသိး, ဒီးယကဟ့ၣ်ကၣ် နၤ လၢနတၢ်သးဘၣ်အၢ ခဲလၢာ်န့ၣ်လီၤ. 4 ဒီးယမဲာ် တသးလီဘၣ်နၤ, ဒီးယတသးကညီၤဘၣ်, ဒီးယကဟ့ၣ်ကၣ်နၤ လၢနကျဲတဖၣ်, ဒီးနတၢ်သးဘၣ်အၢတဖၣ်န့ၣ် ကအိၣ်ဝဲ လၢဝဲ လၢနပူၤ, ဒီးသုကသ့ၣ်ညါ လၢယမ့ၢ် ယွၤလီၤ. 5 ကစၢ်ယွၤ စံးဝဲ ဒ်အံၤ, တၢ်အၢ တမံၤ, တၢ်အၢ, ကွၢ်ကွၢ်, ဟဲဝဲလီၤ. 6 တၢ်အကတၢၢ် ဟဲဝဲ, တၢ်အကတၢၢ် ဟဲဝဲလီၤ. ဖုသံနီၣ်ဝဲ ထီဒါနၤ, ကွၢ်ကွၢ်, ဟဲဝဲလီၤ. 7 ပှၤလၢအအိၣ်အဆိး လၢကီၢ်ပူၤဧၢ, မုၢ်ဆ့ၣ်ထီၣ်န့ၢ် နၤ, တၢ်အဆၢအကတီၢ် ဘၣ်လံ, တၢ်တၢထီၣ်တၢလီၤ အမုၢ်တနံၤ အိၣ်ဘူးထီၣ်လံ. တမ့ၢ်ဘၣ် တၢ်သးခုအသီၣ် လၢကစၢၢ်ကလိဘၣ်. 8 ခဲကနံၣ်အံၤ ဘူးဒီး ယကလူလီၤ ယသးကဲၤထီၣ် လၢနလိၤ, ဒီးမၤလၢာ် ယသးထီၣ် လၢနလိၤ, ဒီးယကစံၣ်ညီၣ်နၤ ဒ်နကျဲတဖၣ် အသိး, ဒီးယကဟ့ၣ်ကၣ်နၤ လၢနတၢ်သးဘၣ်အၢ ခဲလၢာ်လီၤ. 9 ဒီးယမဲာ် တသးလီဘၣ်, ဒီးယတသးကညီၤဘၣ်, ယ ကဟ့ၣ်ကၣ်တၢ် လၢနၤ ဒ်နကျဲတဖၣ် အသိးန့ၣ်, ဒီးနတၢ်သးဘၣ်အၢတဖၣ် ကဘၣ်နၤ, ဒီးသုကသ့ၣ်ညါ လၢယၤယွၤအံၤ, ယကျီသုလီၤ. 10 ကွၢ်ကွၢ်, မုၢ်တနံၤန့ၣ်, ကွၢ်ကွၢ်, ဟဲဝဲ, မုၢ်ဆ့ၣ်ထီၣ်ဝဲ, နီၣ်ထိးဘိ ဆှိးထီၣ်လံ, တၢ်သးထီၣ်ထီ ဘိၣ်ထီၣ်လံ. 11 တၢ်မၤန့ၢ်ဆူၣ်န့ၣ် ကဲထီၣ်လံ တၢ်တတီတလိၤ အနီၣ်တီၢ်လံ. အဝဲသ့ၣ် မ့ၢ်ဂ့ၤ, အပှၤဂီၢ်မုၢ် မ့ၢ်ဂ့ၤ, အတၢ်အိၣ်ဖှိၣ် မ့ၢ်ဂ့ၤ, တအိၣ်လီၤတဲာ်ဘၣ် နီတဂၤဘၣ်. ဒီးပှၤတဟီၣ်ဘၣ် လၢအဃိဘၣ်. 12 အကတီၢ် ဟဲဘၣ်ဝဲ, မုၢ်တနံၤန့ၣ် သုးဘူးအသးလီၤ. ပှၤလၢအပှ့ၤတၢ်န့ၣ် မ်အသု တသးခု တဂ့ၤ. ဒီးပှၤ လၢအဆါကွံာ်တၢ်န့ၣ် မ်အသုတသးအုး တဂ့ၤ. အဂ့ၢ်ဒ်အံၤ, တၢ်သးထီၣ်ဘၣ် ပှၤဂီၢ်မုၢ် ခဲလၢာ်လီၤ. 13 အဂ့ၢ်ဒ်အံၤ, ပှၤဆါတၢ်န့ၣ် မ့ၢ်မူဒံး ဘၣ်ဆၣ်ဒီး, တက့ၤက့ၤဘၣ်ဆူ တၢ် လၢအဘၣ် တၢ်ဆါကွံာ်အသး အအိၣ်ဘၣ်. အဂ့ၢ်ဒ်အံၤ, တၢ်ထံၣ် လၢညါခီ ထီဒါ ပှၤဂီၢ်မုၢ် ခဲလၢာ်, တဟဲက့ၤ နီတဂၤဘၣ်, ဒီးပှၤ လၢအမူဝဲ လၢအတၢ်အၢ အပူၤ တမၤဆူၣ်ထီၣ်ဘၣ်အသး နီတဂၤဘၣ်. 14 အူထီၣ် ကွဲၤ, ဒီးကတဲာ်ကတီၤတၢ် ခဲလၢာ် တက့ၢ်. ဘၣ်ဆၣ်ဒီး ပှၤတလဲၤဒုးသုးဘၣ် နီတဂၤဘၣ်. အဂ့ၢ်ဒ်အံၤ, ယသးထီၣ်ဘၣ် အပှၤဂီၢ်မုၢ် ခဲလၢာ်လီၤ. 15 နးဧိၤဘီဧိၤ အိၣ်ဝဲ လၢခိ, ဒီးတၢ်သံသတြိာ်, ဒီးတၢ်သၣ်ဝံၤလီၤဒိ အိၣ်ဝဲ လၢအပူၤလီၤ. ပှၤအိၣ်ဝဲ လၢပှၢ်လၢ်ကျါန့ၣ် ကသံဝဲ လၢနးဧိၤဘီဧိၤ, ဒီးပှၤအိၣ်ဝဲ လၢဝ့ၢ်ပူၤန့ၣ် တၢ်သၣ်ဝံၤလီၤဒိ, ဒီးတၢ်သံသတြိာ်န့ၣ် ကအီၣ်ကွံာ် အီၤလီၤ. 16 ဒီးပှၤ လၢအပူၤဖျဲးတၢ် လၢအကျါတဖၣ်န့ၣ် ကအိၣ်ဝဲ လၢကစၢၢ်ကလိ ဒ်ထိၣ်လွံၢ် လၢကစၢၢ်ကဆူးပူၤ အသိးန့ၣ်လီၤ. အသူၣ်အုးသးအုး ခဲလၢာ် လၢအတၢ်အၢ အဃိ ကိးဂၤဒဲးလီၤ. 17 ပှၤအစု အဂံၢ်အဘါ ကစၢ်လီၤ ခဲလၢာ်, ဒီးပှၤအခီၣ်လ့ၢ်ခိၣ် ကကဲထီၣ် ထံ ခဲလၢာ်လီၤ. 18 ဒီးကကံၢ်တူာ် အယီၢ်ဒ့ လၢထၢၣ် အတၢ်ကံးညာ်, ဒီးတၢ်မၤပျံၤ တၢ်ကကျၢၢ်ဘၢအီၤ, ဒီးတၢ်မဲာ်ဆှး ကအိၣ်ဝဲ လၢပှၤအမဲာ် ခဲလၢာ်, ဒီး ကယဲၢ် အခိၣ်ကလ့ၤ ခဲလၢာ်လီၤ. 19 ကကွံာ်တ့ၢ် အစ့ လၢကျဲပူၤ, ဒီးတပးကဲဘၣ် အထူန့ၣ်ဘၣ်. အစ့ ဒီးအထူ မၤပူၤမၤဖျဲးအီၤ လၢယွၤ အတၢ်သးထီၣ် အမုၢ်တနံၤ တသ့ဘၣ်. အတၢ်သၣ်ဝံၤ တဘျါ လၢအီၤ, ဒီးအဟၢဖၢ တပှဲၤဘၣ် လၢအီၤဘၣ်. အဂ့ၢ်ဒ်အံၤ, မ့ၢ်အတၢ်ဒဲးဘး အခီၣ်ဘၣ်တိၢ် အလီၢ်န့ၣ်လီၤ. 20 အဂ့ၢ်ဒ်အံၤ, ပာ် အကယၢကယဲ အဃံအလၤ လၢတၢ်သးထီၣ်ထီ, ဒီးတ့ အတၢ်သးဘၣ်အၢ, ဒီးအတၢ်သးဟ့ အလီၢ် အဂီၤတဖၣ် လၢအီၤလီၤ. မၤသးဒ်န့ၣ်ဒီး ယကပာ်အီၤ လၢတၢ်ဘၣ်အၢဘၣ်သီ လၢအဂီၢ်လီၤ. 21 ဒီးယကဟ့ၣ်လီၤအီၤ လၢပှၤတခီဘီမုၢ်ဖိ အစုပူၤ လၢအတၢ်ဂုာ်ဆူၣ်ပျီဆူၣ် အဂီၢ်, ဒီး လၢဟီၣ်ခိၣ် အပှၤတတီတလိၤဘၣ် လၢတၢ်ဂုာ်န့ၢ် အဂီၢ်, ဒီးအဝဲသ့ၣ်တဖၣ်န့ၣ် ကမၤအီၤ လၢတၢ်တကဆှီဘၣ်လီၤ. 22 ဒီးယကဃၣ်ကွံာ် ယမဲာ် လၢအအိၣ်, ဒီးအဝဲသ့ၣ် ကမၤ တကဆှီဘၣ် ယလီၢ်အိၣ် တဒၢလီၤ. ဒီးတမျိၤတမျာ်တဖၣ် ကလဲၤနုာ်, ဒီးမၤအီၤ တကဆှီဘၣ်လီၤ. 23 တ့ ပျံၤသွဲ တဘိ တက့ၢ်. အဂ့ၢ်ဒ်အံၤ, ထံဧိၤကီၢ်ဧိၤန့ၣ် ပှဲၤဝဲ ဒီးတၢ်မၤသံတၢ်တတီဘၣ်, ဒီးဝ့ၢ်န့ၣ် ပှဲၤဝဲ ဒီးတၢ်မၤန့ၢ်ဆူၣ်လီၤ. 24 မၤသးဒ်န့ၣ်ဒီး ယွၤ ကဒုးဟဲနုာ် ပှၤကလုာ်တဖၣ် လၢအအၢ, ဒီးကမၤန့ၢ် သုဟံၣ်သုဃီလီၤ. ဒီးယကဒုးဆိတ့ၢ် ပှၤအဆူၣ်အသးထီၣ်ထီ, ဒီးပှၤကမၤ တကဆှီဘၣ် အလီၢ်စီဆှံတဖၣ်လီၤ. 25 တၢ်မၤဟးဂီၤ ဟဲဝဲ ဒီးပှၤကဃု တၢ်ဃူတၢ်ဖိး, ဒီးတထံၣ်န့ၢ်ဘၣ်ဝဲဘၣ်. 26 တၢ်နးတၢ်ဖှီၣ်န့ၣ် ကဘၣ် တၢ်နးတၢ်ဖှီၣ် ဒီးတၢ်အကစီၣ်န့ၣ် ကဘၣ် တၢ်အကစီၣ်လီၤ. ဒီးကဃု တၢ်ထံၣ်တၢ် လၢညါခီ လၢဝံအအိၣ် ဘၣ်ဆၣ်ဒီး, တၢ်သိၣ်တၢ်သီ ကဟါမၢ် လၢပှၤလုၢ်တၢ်အဒိၣ် အအိၣ်, ဒီးတၢ်ဒုးကူၣ်တၢ်န့ၣ် လၢပှၤသးပှၢ် အအိၣ်လီၤ. 27 စီၤပၤန့ၣ် အသူၣ်ကအုး အသးကအုး, ဒီးပဒိၣ်ဖးဒိၣ်တဖၣ်န့ၣ် ကကူကသိး ဒီးတၢ်အသး ကတုၤ, ဒီးပှၤကီၢ်ဖိအစု ကဘၣ် တၢ်ကိၢ်တၢ်ဂီၤ, ဒီးယကမၤအီၤ ဒ်အကျဲ အကပူၤ အသိးန့ၣ်, ဒီးဒ်အတၢ်စံၣ်ညီၣ်တဖၣ် အသိးန့ၣ် ယကစံၣ်ညီၣ်အီၤ, ဒီးကသ့ၣ်ညါဝဲ လၢယမ့ၢ်ယွၤလီၤ.

1 လၢဃုနံၣ်တနံၣ်, လါ ဃုလါတလါ, ထီၣ် ယဲၢ်နံၤတနံၤန့ၣ် ယဆ့ၣ်နီၤ လၢယဟံၣ်ပူၤ, ဒီးယူဒၤ အပှၤသူၣ်က့သးပှၢ် ဆ့ၣ်နီၤဝဲ လၢယမဲာ်ညါ, ဒီးတၢ်မၤအသး လၢကစၢ်ယွၤ အစု လီၤဘၣ်ယၤ ဖဲန့ၣ်လီၤ. 2 ဒီးကကွၢ်တၢ်, ဒီးကွၢ်ကွၢ်, တၢ်အက့ၢ်အဂီၤ မၤအသး ဒ်မ့ၣ်အူ အသိး, တၢ်ဖျါ လၢအယီၢ်ဒ့ အဖီလာ် ဒ်မ့ၣ်အူ အသိး, ဒီး လၢအယီၢ်ဒ့ အဖီခိၣ်န့ၣ် ဒ်တၢ်ကပီၤ ကယဲၢ် ကယူာ် အသိး, ဒ် လၢၢ်ဆှံဘီ အသိးန့ၣ်လီၤ. 3 ဒီးယူာ်ထီၣ် တၢ်ဖျါ ဒ်အစု အသိး, ဒီးဟံးဃာ် ယခိၣ်သူ, ဒီးသးန့ၣ် စိာ်ထီၣ်ယၤ လၢမူခိၣ် ဒီးဟီၣ်ခိၣ် အဘၢၣ်စၢၤ, ဒီးစိာ်ထီၣ်ယၤ လၢတၢ်ထံၣ် လၢညါခီ ဘၣ်ဃးဒီး ယွၤအပူၤ ဆူ ယရူၤၡလ့ၣ်, ဆူဂၢၤ လၢညါတခီ အပဲတရီ အကျဲစၢၤ လၢအဒိးဝဲဆူ ကလံၤစိးတခီ, ဖဲတၢ်သးက့ၣ် အတၢ်ဂီၤ လၢအထိၣ်ဂဲၤ တၢ်သးက့ၣ်န့ၣ် အိၣ်ဝဲ လီၤ. 4 ဒီးကွၢ်ကွၢ်, အံၣ်စရ့လး အကစၢ် အလၤကပီၤ အိၣ်ဝဲဖဲန့ၣ်, ဒ်တၢ်ထံၣ်တၢ် လၢညါခီ လၢယထံၣ်ဘၣ် လၢတၢ်ပျီပူၤ အသိးန့ၣ်လီၤ. 5 တုၤနုၤတစု စံး လၢယၤ, ပှၤကညီဖိခွါဧၢ, ကျ့ထီၣ် နမဲာ်ဆူ ကလံၤစိးတခီ တက့ၢ်. ဒီးယကျ့ထီၣ် ယမဲာ် ဆူကလံၤစိးတခီ, ဒီးကွၢ်ကွၢ်, လၢတၢ်လုၢ်လီၢ် အပဲတရီ လၢကလံၤစိးတခီန့ၣ် တၢ်သးက့ၣ် အတၢ်ဂီၤ အိၣ်ဝဲ ဖဲတၢ်လဲၤနုာ် လၢအလီၢ်လီၤ. 6 ဒီးစံးဘၣ်ယၤ, ပှၤကညီဖိခွါဧၢ, ပှၤမၤဝဲ ဒ်လဲၣ်ဒ်လဲၣ်န့ၣ် နထံၣ်ဘၣ် စ့ၢ်ကီးဧါ. တၢ်သးဘၣ်အၢ လၢအံၣ်စရ့လး အပှၤဟံၣ်ဖိ မၤ ဖဲအံၤ ဒ်သိး ယကလဲၤယံၤ ဒီးယလီၢ်စီဆှံန့ၣ်မ့ၢ် အဒိၣ်လီၤ. ဒီးနကထံၣ်ဒံး တၢ်သးဘၣ်အၢ ဒိၣ်န့ၢ် အန့ၣ် တက့ၢ်လီၤ. 7 ဒီးစိာ်ယၤဆူ တၢ်အဂၢၤ အကျဲစၢၤ, ဒီးယကွၢ်တၢ်, ဒီး ကွၢ်ကွၢ်, တၢ်ဖျိ လၢတၢ်အဒူၣ် တဖျိလီၤ. 8 ဒီးစံးဘၣ်ယၤ ပှၤကညီ အဖိခွါဧၢ, ဘၢၣ်ဖျိတၢ် လၢတၢ်အဒူၣ်န့ၣ် တက့ၢ်. ဒီးယဘၢၣ်ဖျိတၢ် လၢတၢ်အဒူၣ်န့ၣ်, ဒီးကွၢ်ကွၢ်, ကျဲစၢၤ တဖျိလီၤ. 9 ဒီးစံးဘၣ်ယၤ, လဲၤနုာ်, ဒီးကွၢ် တၢ်သးဘၣ်အၢတဖၣ် လၢအဝဲသ့ၣ် မၤဖဲန့ၣ် တက့ၢ်. 10 ဒီးယလဲၤနုာ်, ဒီးယထံၣ်တၢ်, ဒီးကွၢ်ကွၢ်, ကယဲၢ် တၢ်စွါ အကလုာ်ကလုာ်, ဒီးဆၣ်ဖိကီၢ်ဖိ တကဆှီဘၣ်, ဒီး အံၣ်စရ့လး အတၢ်ဂီၤတၢ်ဖီၣ်တဖၣ်န့ၣ် ကွဲးအသး လၢတၢ်အဒူၣ်လိၤန့ၣ် ဝးတရံးဝဲလီၤ. 11 ဒီးအံၣ်စရ့လး အပှၤဟံၣ်ဖိ အပှၤသူၣ်က့သးပှၢ် နွံဆံ ဆၢထၢၣ် လၢအမဲာ်ညါ, ဒီးစီၤၡၤဖၣ် အဖိခွါ စီၤယၤစါနယၤ အိၣ်ဝဲ လၢအသးကံၢ်ပူၤ, ဒီးတဂၤ အိၣ်ဒီး အသပၢၤမ့ၣ်အူ, တဂၤ အိၣ်ဒီး အသပၢၤမ့ၣ်အူ စုာ်စုာ်, ဒီးတၢ်ဆိၣ်ကဲၤနၢမူ အတၢ်အၢၣ် ထီၣ်ဝဲလီၤ. 12 ဒီးစံးဘၣ်ယၤ, ပှၤကညီဖိခွါဧၢ, တၢ် လၢအံၣ်စရ့လး အပှၤဟံၣ်ဖိ အပှၤသူၣ်က့းသးပှၢ် မၤဝဲ လၢတၢ်ခံးကျါ တဂၤ လၢအတၢ်ဂီၤ အဒၢးပူၤ စုာ်စုာ်န့ၣ် နထံၣ်ဘၣ် စ့ၢ်ကီးဧါ. အဂ့ၢ်ဒ်အံၤ, စံးဝဲ, ယွၤ တထံၣ်ဘၣ် ပှၤဘၣ်, ယွၤ လဲၤသဒၣ်လံ ထံဧိၤကီၢ်ဧိၤလံလီၤ. 13 ဒီးစံးဘၣ်ယၤ, န ကထံၣ်ဒံး တၢ်သးဘၣ်အၢ အဒိၣ်တဖၣ် လၢအမၤဝဲန့ၣ်လီၤ. 14 ဒီးစိာ်ယၤဆူ ယွၤအဟံၣ် အပဲတရီ အကျဲစၢၤ လၢအအိၣ်ဝဲ လၢကလံၤစိးတခီ, ဒီးကွၢ်ကွၢ်, ပိာ်မုၣ်တဖၣ် ဆ့ၣ်နီၤ ဟီၣ်ဝဲ လၢတးမူး အဃိလီၤ. 15 ဒီးစံးဘၣ်ယၤ, ပှၤကညီဖိခွါဧၢ, နထံၣ်ဘၣ် စ့ၢ်ကီးဧါ. ဒီးနကထံၣ်ဒံး တၢ်သးဘၣ်အၢတဖၣ် ဒိၣ်န့ၢ် အန့ၣ် တက့ၢ်လီၤ. 16 ဒီးစိာ်ထီၣ်ယၤဆူ ယွၤအဟံၣ် အဂၢၤ လၢညါတပူၤ, ဒီး ကွၢ်ကွၢ်, ဖဲယွၤ အနူၢ် အကျဲစၢၤ, လၢတၢ်ခိၣ်ဒုးထီၣ်အသး ဒီးတၢ်လုၢ်လီၢ် အဘၢၣ်စၢၤန့ၣ် ပှၤကညီ ခံဆံယဲၢ်ဂၤ ဃၣ်ဃၣ် အိၣ်ဝဲ ဒီး ဃၣ်ဒူချၢအသး ဒီး ယွၤ အနူၢ်အစီၤ, ဒီးဒိးအမဲာ် ဆူ မုၢ်ထီၣ်တခီ, ဒီးဘါထီၣ်မုၢ် ဆူ မုၢ်ထီၣ်တခီလီၤ. 17 ဒီးစံးဘၣ်ယၤ, ပှၤကညီဖိခွါဧၢ, နထံၣ်ဘၣ် စ့ၢ်ကီးဧါ. တၢ်သးဘၣ်အၢ လၢယူဒၤ အပှၤဟံၣ်ဖိ မၤ ဖဲအံၤမ့ၢ် တၢ်အဆံး လၢအဂီၢ် စ့ၢ်ကီးဧါ. အဂ့ၢ်ဒ်အံၤ, မၤပှဲၤ ထံဧိၤကီၢ်ဧိၤ ဒီးတၢ်မၤန့ၢ်ဆူၣ်, ဒီးထိၣ်ဂဲၤ ယသးထီၣ်, ဒီးကွၢ်ကွၢ်, ပာ် သ့ၣ်အဒ့ ဆူအနးဒ့လီၤ. 18 မၤသးဒ်န့ၣ်ဒီး, ယကမၤအီၤ စ့ၢ်ကီး လၢယသးကဲၤထီၣ်လီၤ. ယမဲာ် တသးလီဘၣ်, ဒီးယတသးကညီၤဘၣ်, ဒီးမ့ၢ်ကိးထီၣ် လၢယနၢ်ပူၤ လၢအကလုၢ်ဖးဒိၣ် ဘၣ်ဆၣ်ဒီး, ယတကနၣ်ဘၣ် အကလုၢ်ဘၣ်.

1 ဒီးကိးထီၣ်ဝဲ လၢယနၢ်ပူၤ လၢအကလုၢ်ဖးဒိၣ်, ဒီးစံးဝဲဒၣ်, ဒုးသုးဘူးပှၤ လၢအဟဲအိၣ်သကိး ဝ့ၢ်တဖၣ်, တဂၤ ဒီးအစုကဝဲၤ လၢအမၤဟးဂီၤတၢ် လၢအစုပူၤ စုာ်စုာ် တက့ၢ်. 2 ဒီးကွၢ်ကွၢ်, ပှၤဃုဂၤ ဟဲဝဲ လၢပဲတရီ လၢထးခီတဖျိ အကျဲ လၢအဖျိဝဲဆူ ကလံၤစိး, ဒီးတဂၤ ဒီးအစုကဝဲၤ မၤသံတၢ် လၢအစုပူၤ စုာ်စုာ်လီၤ. ဒီးပှၤကူသိးဖှီဝါကဆှၣ် အိၣ်ဝဲ ဒီးပှၤကွဲးလံာ် အနၢၤ တဘိ လၢအယီၢ်ဒ့လိၤ တဂၤ, အိၣ်ဝဲ လၢအကျါလီၤ. ဒီးလဲၤနုာ်ဝဲ, ဒီးဆၢထၢၣ်ဝဲ လၢတၢ်လုၢ်လီၢ်တိၢ် အဃၢၤလီၤ. 3 ဒီးအံၣ်စရ့လး အကစၢ် အလၤကပီၤ လဲၤထီၣ်ဝဲ လၢခ့ရူာ် အလိၤ ဖဲအအိၣ်ဆူ ဟံၣ် အကျဲစၢၤလီၤ. ဒီးကိးထီၣ်ဝဲဆူ ပှၤကူသိး ဒီးတၢ်ဖှီဝါကဆှၣ် လၢအအိၣ်ဒီး ပှၤကွဲးလံာ် အနၢၤ တဘိ လၢအယီၢ်ဒ့ တဂၤ, 4 ဒီးယွၤ စံးဘၣ် အီၤ, လဲၤခီဂာ် ဝ့ၢ် အသးကံၢ်ပူၤ, လၢယရူၤၡလ့ၣ် အသးကံၣ်ပူၤ, ဒီးမၤပနီၣ် ပှၤ လၢအကအုကစွါ ဒီးဟီၣ်ဝဲ လၢတၢ်သးဘၣ်အၢ လၢအမၤအသး လၢအသးကံၢ်ပူၤ အဃိတဖၣ် အမဲာ်တူၢ်ခိၣ်န့ၣ် တက့ၢ်. 5 ဒီးစံးဘၣ် ပှၤဂၤ လၢယနၢ်ပူၤ, လဲၤပိာ်အခံ လၢဝ့ၢ်ပူၤ, ဒီးကျီတၢ် တက့ၢ်. မ်သုမဲာ် သုတသးလီ တဂ့ၤ. 6 ပှၤသးပှၢ်, ပှၤဖိၣ်သၣ်ခွါ, ပှၤမုၣ်ကနီၤ, ပှၤဖိဒံဖိသၣ်, ဒီးပှၤပိာ်မုၣ်ပိာ်မၢၤန့ၣ် မၤသံအီၤ သပှၢ်တၢၢ် တက့ၢ်. ဘၣ်ဆၣ်ဒီး သုးဘူး သုသး ဆူ ပှၤ လၢတၢ်ပနီၣ် အိၣ်ဝဲ လၢအလိၤန့ၣ် နီတဂၤ တဂ့ၤ, ဒီးမၤဆိတၢ် ဖဲယလီၢ်စီဆှံန့ၣ် တက့ၢ်. 7 ဒီးမၤဆိဝဲ လၢပှၤသူၣ်က့သးပှၢ် လၢအအိၣ်ဝဲ လၢဟံၣ် အမဲာ်ညါလီၤ. ဒီး စံးဘၣ်အီၤ, မၤဟံၣ် တကဆှီဘၣ်, ဒီး မၤပှဲၤ တၢ်အဂၢၤ, လၢပှၤ လၢအဘၣ် တၢ်မၤသံအီၤ တက့ၢ်. ဟးထီၣ် တက့ၢ်. ဒီးဟးထီၣ်ဝဲ ဒီးမၤသံတၢ် လၢဝ့ၢ်ပူၤလီၤ. 8 ဒီး လၢအမၤသံတၢ် အဖၢမုၢ်န့ၣ် ဒီး, ယအိၣ်လီၤတဲာ်, ဒီးတၢ်မၤအသး လၢယထိၣ်လီၤဃံၤ အီထီလာ်ယသး, ဒီးယကိးထီၣ် ဒီးယစံး, ကစၢ်ယွၤဧၢ, နလူလီၤ နသးကဲၤထီၣ် လၢယရူၤၡလ့ၣ် အဖီခိၣ် အဖၢမုၢ်ဒီး, နကမၤဟးဂီၤ ပှၤအံၣ်စရ့လးဖိ လၢအအိၣ်လီၤတဲာ် ခဲလၢာ် စ့ၢ်ကီးဧါ. 9 ဒီးစံးဘၣ်ယၤ, အံၣ်စရ့လး ဒီးယူဒၤ အပှၤဟံၣ်ဖိ အတၢ်ဒဲးဘးန့ၣ် ဒိၣ်နီၢ်မးလီၤ. ဒီးထံဧိၤကီၢ်ဧိၤ ပှဲၤဝဲ ဒီးတၢ်သွံၣ်, ဒီးဝ့ၢ်န့ၣ် ပှဲၤဝဲ ဒီးတၢ်မၤက့ၣ်မၤကူ တၢ်စံၣ်ညီၣ် လီၤ. အဂ့ၢ်ဒ်အံၤ, စံးဝဲဒၣ်, ယွၤ လဲၤသဒၣ်လံ ထံဧိၤကီၢ်ဧိၤလံ, ဒီးယွၤ တထံၣ်ဘၣ်ဝဲဘၣ်. 10 မၤသးဒ်န့ၣ်ဒီး ယမဲာ် တသးလီဘၣ်, ဒီးယတသးကညီၤဘၣ်. ယကဟ့ၣ်ကၣ် အကျဲ လၢအခိၣ်ဒၣ်ဝဲ အဖီခိၣ် လီၤ. 11 ဒီးကွၢ်ကွၢ်, ပှၤကူသိးဖှီဝါကဆှၣ် အိၣ်ဒီး ကသံၣ်ထံ အနၢၤ တဘိ လၢအယီၢ်ဒ့လိၤ တဂၤ ဟ့ၣ်က့ၤ တၢ်ကတိၤ, ဒီးစံးဝဲဒၣ်, ယမၤလံ ဒ်နမၤလိာ်ယၤ အသိးန့ၣ်လံ.

1 ဒီးယကွၢ်တၢ်, ဒီးကွၢ်ကွၢ်, လၢမူကပိာ်လိၤ လၢအအိၣ်ဝဲ လၢခ့ရူာ်တဖၣ် အခိၣ် အဖီခိၣ်န့ၣ် တၢ်ဖျါ ဒ်တၢ်မျၢ်နံၤလါ အသိး, မၤသး ဒ်တၢ်လီၢ်ပစိာ် အသိးန့ၣ်လီၤ. 2 ဒီး ကတိၤတၢ် ဒီးပှၤကူသိးဖှီဝါကဆှၣ်, ဒီးစံးဝဲဒၣ်, လဲၤနုာ် လၢလ့ၣ်ကဟၣ် အပၣ် အဘၢၣ်စၢၤ လၢခ့ရူာ် အဖီလာ်, ဒီးမၤပှဲၤ နစုညါသး ဒီးမ့ၣ်ကဖး လၢအအိၣ် လၢခ့ရူာ် အဘၢၣ်စၢၤ, ဒီးဖှံအီၤ လၢဝ့ၢ် အဖီခိၣ်န့ၣ် တက့ၢ်. ဒီးလဲၤနုာ်ဝဲ လၢယမဲာ်ညါလီၤ. 3 တုၤ ပှၤကညီ တဂၤန့ၣ် လဲၤနုာ်ဒီး, ခ့ရူာ်တဖၣ် ဆၢထၢၣ် လၢဟံၣ် လၢစုထွဲတခီ, ဒီးတၢ်အၢၣ် ပှဲၤ တၢ်ဂၢၤ လၢညါတပူၤလီၤ. 4 ဒီးယွၤ အလၤကပီၤ ထီၣ်ဝဲ လၢခ့ရူာ် အလိၤဆူ ဟံၣ် အကျဲစၢၤ, ဒီးဟံၣ် ပှဲၤဝဲ ဒီးတၢ်အၢၣ်, ဒီးတၢ်အဂၢၤ ပှဲၤဝဲ ဒီးယွၤ အလၤကပီၤ အကယဲၢ်ကယူာ် လီၤ. 5 ဒီးခ့ရူာ်တဖၣ် အဒံးဆ့ အသီၣ် ဟူထီၣ်ဝဲ ပၢၢ်လၢတၢ်အဂၢၤ လၢခိတပူၤ ဒ်ယွၤအကလုၢ် လၢအကတိၤတၢ် အဖၢမုၢ် အသိးန့ၣ်လီၤ. 6 ဒီးတုၤ အမၤလိာ် ပှၤကူသိးဖှီဝါကဆှၣ်, ဒီးစံးဝဲ, ဟံးန့ၢ် မ့ၣ်အူ လၢလ့ၣ်ကဟၣ် အပၣ် အဘၢၣ်စၢၤဒီး, လၢခ့ရူာ် အဘၢၣ်စၢၤဒီး, တၢ်မၤအသး လၢအလဲၤနုာ်, ဒီးဆၢထၢၣ် လၢလ့ၣ်ကဟၣ် အပၣ် အဘၢၣ်စၢၤလီၤ. 7 ဒီးခ့ရူာ် တဂၤ ယူာ်ထီၣ် အစု လၢခ့ရူာ်တဖၣ် အဘၢၣ်စၢၤ ဆူ မ့ၣ်အူ လၢအအိၣ်ဝဲ လၢခ့ရူာ်တဖၣ် အဘၢၣ်စၢၤ, ဒီးဟံးန့ၢ်ဝဲ, ဒီးပာ်လီၤဝဲ လၢပှၤကူသိးဖှီဝါကဆှၣ် တဂၤ အစုပူၤ, ဒီးအဝဲဒၣ် ဟံးန့ၢ်, ဒီးဟးထီၣ်ဝဲလီၤ. 8 ဒီးပှၤကညီ အစု အက့ၢ်အဂီၤ အိၣ်ဖျါထီၣ် လၢခ့ရူာ် အဒံးဆ့ အဖီလာ်လီၤ. 9 ဒီးယကွၢ်တၢ်, ဒီးကွၢ်ကွၢ်, လ့ၣ်ကဟၣ်အပၣ် လွံၢ်ဘ့ၣ် အိၣ်ဝဲ လၢခ့ရူာ်တဖၣ် အဃၢၤ, လ့ၣ်ကဟၣ် အပၣ် တဘ့ၣ် အိၣ်ဝဲ လၢခ့ရူာ် တဂၤ အဃၢၤ, ဒီးလ့ၣ်ကဟၣ် အပၣ် တဘ့ၣ်ဒၣ် အိၣ်ဝဲ လၢခ့ရူာ် တဂၤဒၣ် အဃၢၤ, ဒီးလ့ၣ်ကဟၣ် အပၣ် ဖျါဝဲ မၤသး ဒ်တၢ်မျၢ်ဘီဟ့ အသိးန့ၣ်လီၤ. 10 ဒီးတၢ်လွံၢ်မံၤန့ၣ် ဖျါဝဲ လၢအက့ၢ်အဂီၤ တမံၤဃီ, မၤသး ဒ်လ့ၣ်ကဟၣ် အပၣ် တဘ့ၣ် လၢလ့ၣ်ကဟၣ် အပၣ် တဘ့ၣ်ဒၣ် အသးကံၢ်ပူၤ အသိးန့ၣ်လီၤ. 11 တုၤ အလဲၤတၢ် ဒီး, လဲၤဝဲ လၢအကပၤ လွံၢ်ခီလီၤ. တုၤ အလဲၤတၢ်ဒီး, တဃၣ်ဘၣ်အသးဘၣ်, ဒီးလဲၤဝဲဆူ တၢ်အလီၢ် ဖဲ အခိၣ်ကွၢ်ဝဲ, ပိာ်ဝဲ အခံ, ဒီးတုၤ အလဲၤတၢ်ဒီး, တဃၣ်ဘၣ်အသးဘၣ်. 12 ဒီးအဖံးအညၣ် ဒီဂၤညါ, ဒီးအချၢဃံ, ဒီးအစု ဒီးအဒံးဆ့, ဒီးအလ့ၣ်ကဟၣ် အပၣ်န့ၣ် ပှဲၤဝဲ ဒီး အမဲာ် ဝးတရံးဝဲ, လ့ၣ်ကဟၣ် အပၣ် လၢအအိၣ်ဝဲ ဒီးတၢ်တၢ်လွံၢ်ဂၤန့ၣ်လီၤ. 13 ဒီးတၢ် လၢလ့ၣ်ကဟၣ် အပၣ်တဖၣ်န့ၣ် တၢ်ကိးအီၤ လၢယနၢ်ပူၤ လၢလ့ၣ်ပၣ် တရံးအသးလီၤ. 14 ဒီးတဂၤ အိၣ်ဝဲ ဒီးအမဲာ် လွံၢ်ခီ စုာ်စုာ်လီၤ. တၢ်အမဲာ် လၢအခီၣ်ထံးတခီန့ၣ်မ့ၢ် ခ့ရူာ် အမဲာ်လီၤ. ဒီးတၢ်အမဲာ် ခံခီတခီန့ၣ်မ့ၢ် ပှၤကညီ အမဲာ်, ဒီးတၢ်အမဲာ် သၢခီတခီန့ၣ်မ့ၢ် ခ့ယုၢ် အမဲာ်, ဒီးတၢ်အမဲာ် လွံၢ်ခီတခီန့ၣ်မ့ၢ် လံာ်ကြီကြာ် အမဲာ်လီၤ. 15 ဒီးခ့ရူာ်တဖၣ် စိာ်ထီၣ်အသးလီၤ. တၢ်န့ၣ်မ့ၢ် တၢ်သးတဖၣ် လၢယထံၣ်ဘၣ် လၢထံမိၢ်ပှၢ် ကဘၢ် အနံၤလီၤ. 16 ဒီးတုၤ ခ့ရူာ်တဖၣ် လဲၤတၢ်ဒီး, လ့ၣ်ကဟၣ် အပၣ်န့ၣ် လဲၤတၢ် လၢအဃၢၤ, ဒီးတုၤ ခ့ရူာ် ယူာ်ထီၣ် အဒံးဆ့ ဒ်သိး အကယူၤထီၣ် လၢဟီၣ်ခိၣ် အဖီခိၣ်ဒီး, လ့ၣ်ကဟၣ် အပၣ် တဃၣ်ဘၣ်အသး လၢအဃၢၤဘၣ်. 17 တုၤ အအိၣ်ကတီၢ်ဝဲ ဒီး, အဝဲသ့ၣ် အိၣ်ကတီၢ်ဝဲလီၤ. ဒီးတုၤ အစိာ်ထီၣ်အသးဒီး, အဝဲသ့ၣ်န့ၣ် စိာ်ထီၣ်အသးလီၤ. အဂ့ၢ်ဒ်အံၤ, တၢ်သးတဖၣ် အသး အိၣ်ဝဲ လၢအပူၤလီၤ. 18 ဒီးယွၤအလၤကပီၤ ဟးထီၣ်ဝဲ လၢဟံၣ် အကျဲစၢၤ ဒီး ဆၢထၢၣ်ဝဲ လၢခ့ရူာ် အဖီခိၣ်လီၤ. 19 ဒီးခ့ရူာ်တဖၣ် ယူာ်ထီၣ် အဒံးဆ့, ဒီးယူၤထီၣ်ဝဲ လၢဟီၣ်ခိၣ် အဖီခိၣ် လၢယမဲာ်ညါလီၤ. တုၤ အဟးထီၣ်ဒီး, လ့ၣ်ကဟၣ် အပၣ် အိၣ်ဝဲ လၢအဃၢၤ, ဒီးအိၣ်ကတီၢ်ဝဲ လၢယွၤ အဟံၣ် အပဲတရီ လၢမုၢ်ထီၣ်တခီ, ဒီးအံၣ်စရ့လး အကစၢ် အလၤကပီၤ အိၣ်ဝဲ လၢအဖီခိၣ်လီၤ. 20 အဝဲအံၤမ့ၢ် တၢ်သး လၢယထံၣ် လၢအံၣ်စရ့လး အကစၢ် အဖီလာ် လၢထံမိၢ်ပှၢ် ကဘၢ် အနံၤ, ဒီးယသ့ၣ်ညါ လၢအမ့ၢ် ခ့ရူာ်တဖၣ်န့ၣ်လီၤ. 21 အိၣ်ဝဲ ဒီးအမဲာ် လွံၢ်ခီ စုာ်စုာ်, ဒီးအိၣ်ဝဲ ဒီးအဒံးဆ့ လွံၢ်ဘ့ၣ် စုာ်စုာ်, ဒီးပှၤကညီ အစု အက့ၢ်အဂီၤ အိၣ်ဝဲ လၢအဒံးဆ့ အဖီလာ်လီၤ. 22 ဒီးအမဲာ် အက့ၢ်အဂီၤန့ၣ်မ့ၢ် တၢ်အမဲာ် လၢယထံၣ် လၢထံမိၢ်ပှၢ် ကဘၢ် အနံၤ အက့ၢ်အဂီၤ, ဒီး အကစၢ်ဒၣ်ဝဲန့ၣ်လီၤ. ဒီးလဲၤဝဲ စၢၢ်ဆၢပံၢ်ကလာ် လၢအမဲာ်ညါ လီၤ.

1 ဒီးသးန့ၣ် စိာ်ထီၣ်ယၤ, ဒီးဆှၢယၤဆူ ယွၤအဟံၣ် အပဲတရီ တဖျိ လၢမုၢ်ထီၣ် လၢအဒိးအသးဆူ မုၢ်ထီၣ်တခီ, ဒီးကွၢ်ကွၢ်, ပှၤကညီ ခံဆံယဲၢ်ဂၤ အိၣ်ဝဲ လၢပဲတရီ အကျဲစၢၤ, ဒီးယထံၣ် ပှၤဂီၢ်မုၢ် အပဒိၣ်ဖးဒိၣ် စီၤဧၤစူၢ် အဖိခွါ စီၤယၤစါနယၤ, ဒီးစီၤဘနါယၤ အဖိခွါ စီၤပလၤတယၤ လၢအကျါလီၤ. 2 ဒီးအဝဲဒၣ် စံးဘၣ်ယၤ, ပှၤကညီဖိခွါဧၢ, ပှၤကညီတဖၣ်အံၤမ့ၢ် ပှၤလၢအကူၣ် တၢ်မၤအၢ, ဒီးကူၣ်စၢၤ တၢ်အၢ လၢဝ့ၢ်ပူၤအံၤ, 3 လၢအစံး, အကတီၢ် တဘၣ်ဘူးဒံး လၢပကမၤဟံၣ်ဘၣ်, ဝ့ၢ်အံၤမ့ၢ် သပၢၤတဖျၢၣ် ဒီးပဝဲဒၣ်အံၤ ပမ့ၢ် တၢ်ညၣ်လီၤ. 4 မၤသးဒ်န့ၣ်ဒီး ကတိၤတၢ် လၢဝံအကျိာ် ထီဒါအီၤ, ပှၤကညီဖိခွါဧၢ, ကတိၤတၢ် လၢဝံအကျိာ် တက့ၢ်. 5 ဒီးယွၤအသး လီၤဘၣ်ယၤ ဒီးစံး လၢယၤ, စံး, ယွၤ စံးဒ်အံၤ, အံၣ်စရ့လး အပှၤဟံၣ်ဖိသ့ၣ်ဧၢ, သုစံးတ့ၢ် ဒ်န့ၣ်လီၤ. အဂ့ၢ်ဒ်အံၤ, တၢ်လိၣ်ထီၣ် လၢသုသးကံၢ်ပူၤအံၤ ယသ့ၣ်ညါယဲလီၤ. 6 သုမၤအါထီၣ် သုပှၤဘၣ် တၢ်မၤသံအီၤ လၢဝ့ၢ်ပူၤအံၤ, ဒီးသုမၤပှဲၤ အကျဲဧိၤကပူၤဧိၤ လၢပှၤဘၣ် တၢ်မၤသံအီၤလီၤ. 7 မၤသးဒ်န့ၣ်ဒီး ကစၢ်ယွၤ စံးဒ်အံၤ, သုပှၤဘၣ် တၢ်မၤသံအီၤ လၢသုပာ်လီၤ လၢအသးကံၢ်ပူၤန့ၣ်မ့ၢ် တၢ်ညၣ်, ဒီးဝ့ၢ်အံၤမ့ၢ် သပၢၤ တဖျၢၣ်လီၤ. ဘၣ်ဆၣ်ဒီး ယကဒုးဟးထီၣ် သု လၢအသးကံၢ်ပူၤလီၤ. 8 သုပျံၤတ့ၢ် နးဧိၤဘီဧိၤ, ဒီးယကဒုးဟဲဘၣ်သု လၢနးဧိၤဘီဧိၤလီၤ, ကစၢ်ယွၤ စံးဝဲဒၣ်. 9 ဒီးယကဒုးဟးထီၣ် သု လၢအသးကံၢ်ပူၤ, ဒီးဟ့ၣ်လီၤကွံာ်သု ဆူ ပှၤတခီဘီမုၢ်ဖိ အစုပူၤ, ဒီးမၤ တၢ်စံၣ်ညီၣ်သုလီၤ. 10 သုကလီၤဃံၤ လၢနးဧိၤဘီဧိၤ, ယကစံၣ်ညီၣ်သု လၢအံၣ်စရ့လး အကီၢ်အဃၢၤ, ဒီးသုကသ့ၣ်ညါ လၢယမ့ၢ် ယွၤလီၤ. 11 ဝ့ၢ်အံၤ တကဲထီၣ်ဘၣ် သုသပၢၤဘၣ်, ဒီးသု တကဲထီၣ်ဘၣ် တၢ်ညၣ် လၢအပူၤဘၣ်. ယကစံၣ်ညီၣ် သု လၢအံၣ်စရ့လး အကီၢ်အဃၢၤလီၤ. 12 ဒီးသုကသ့ၣ်ညါ လၢယမ့ၢ်ယွၤလီၤ. အဂ့ၢ်ဒ်အံၤ, သုတလဲၤဘၣ် လၢယတၢ်သိၣ်တၢ်သီ အပူၤဘၣ်, ဒီးတမၤဘၣ် ယတၢ်စံၣ်ညီၣ်ဘၣ်. မ့ၢ်သုမၤတၢ် ဒ်ပှၤကလုာ်တဖၣ် လၢအအိၣ်ဝးတရံး သုအလုၢ်အလၢ် အသိးန့ၣ်လီၤ. 13 ဒီးတုၤ ယကတိၤ လၢဝံအကျိာ်ဒီး, တၢ်မၤအသး လၢစီၤဘနါယၤ အဖိခွါ စီၤပလၤတယၤ သံဝဲလီၤ. တုၤနုၤတစု ယထိၣ်လီၤဃံၤ အီထီလာ်ယသး, ဒီးယကိးထီၣ် လၢယကလုၢ်ဖးဒိၣ်, ဒီးယစံး, ကစၢ်ယွၤဧၢ, နကမၤလၢာ် အံၣ်စရ့လး အပှၤအိၣ်လီၤတဲာ်န့ၣ် လၢာ် စီဖ့ကလ့ၤ စ့ၢ်ကီးဧါ. 14 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 15 ပှၤကညီ ဖိခွါဧၢ, နဒီပုၢ်ဝဲၢ်, နဒီပုၢ်ဝဲၢ်ဒၣ်လဲာ်, ပှၤကညီ လၢနဘူးနတံၢ် အကျါ, ဒီးအံၣ်စရ့လး အပှၤဟံၣ်ဖိ ခဲလၢာ်န့ၣ်မ့ၢ် ပှၤ လၢယရူၤၡလ့ၣ်ဖိ စံးဘၣ်အီၤ, လဲၤယံၤ ဒီးယွၤ တက့ၢ်. အဂ့ၢ်ဒ်အံၤ, တၢ်ဟ့ၣ် ပှၤ လၢထံဧိၤကီၢ်ဧိၤအံၤ ဒ်သိး ပကန့ၢ်ဘၣ် အီၤလီၤ. 16 မၤသးဒ်န့ၣ်ဒီး စံး, ကစၢ်ယွၤ စံးဒ်အံၤ, ယဟီထီၣ်ကွံာ် အီၤ လၢအယံၤ လၢပှၤကလုာ်တဖၣ် အကျါ ဘၣ်ဆၣ်, ယကမၤလီၤပြံလီၤပြါအီၤ လၢကီၢ်တဖၣ် အကျါ ဘၣ်ဆၣ်ဒီး, ယကကဲထီၣ် တၢ်အလီၢ်စီဆှံတစိၢ်ဖိ လၢအဂီၢ်, လၢကီၢ်တဖၣ် အပူၤ ဖဲအဟဲဝဲန့ၣ်လီၤ. 17 မၤသးဒ်န့ၣ်ဒီး စံး, ယွၤ စံးဒ်အံၤ, ယကထၢဖှိၣ်သု လၢပှၤဂီၢ်မုၢ် အကျါ, ဒီးဒုးအိၣ်ဖှိၣ်သု လၢကီၢ်တဖၣ် ဖဲသုအိၣ်ပြံ အိၣ်ပြါ လၢအပူၤ, ဒီးယကဟ့ၣ်လီၤသု လၢကီၢ်အံၣ်စရ့လးလီၤ. 18 ဒီးအဝဲသ့ၣ် ကဟဲဖဲန့ၣ်, ဒီးကဟံးထီၣ်ကွံာ် ကယဲၢ် အတၢ်သးဟ့အလီၢ်, ဒီး ကယဲၢ် တၢ်သးဘၣ်အၢ အလီၢ် ဖဲန့ၣ် ခဲလၢာ်လီၤ. 19 ဒီးယကဟ့ၣ်လီၤအီၤ လၢအသး တဖျၢၣ်ဃီ, ဒီးယကဒၢနုာ် အသူၣ်သီအသးသီ လၢအပူၤ, ဒီးယကထုးထီၣ်ကွံာ်အသး လၢၢ် လၢအပူၤ, ဒီးယကဟ့ၣ်လီၤအီၤ လၢအသးညၣ်, 20 ဒ်သိး အကလဲၤတၢ် လၢယတၢ်သိၣ်တၢ်သီ အပူၤ, ဒီး တိၢ်န့ၢ် ယတၢ်စံၣ်ညီၣ်, ဒီးမၤအီၤ, ဒီးကကဲထီၣ် ယပှၤဂီၢ်မုၢ်, ဒီးယကကဲထီၣ် အကစၢ်လီၤ. 21 မ့မ့ၢ် ပှၤလၢအသးလဲၤတၢ် ဖဲဒၣ် အတၢ်သးဟ့အလီၢ်, ဒီးအတၢ်သးဘၣ်အၢ အလီၢ်တဖၣ် အသိးန့ၣ် ယကဟ့ၣ်ကၣ် အကျဲ လၢအခိၣ်ဒၣ်ဝဲ အဖီခိၣ်လီၤ. ကစၢ်ယွၤ စံးဝဲဒၣ်. 22 တုၤနုၤတဘျီ ခ့ရူာ်တဖၣ် ယူာ်ထီၣ် အဒံးဆ့, ဒီးလ့ၣ်ကဟၣ် အပၣ် အိၣ်ဝဲ လၢအဃၢၤ, ဒီးအံၣ်စရ့လး အကစၢ် အလၤကပီၤ အိၣ်ဝဲ လၢအဖီခိၣ်လီၤ. 23 ဒီးယွၤ အလၤကပီၤ ထီၣ်ဝဲ လၢဝ့ၢ် အသးကံၢ်ပူၤ, ဒီးဆၢထၢၣ် လၢကစၢၢ်လိၤ လၢအအိၣ်ဝဲ လၢဝ့ၢ် လၢမုၢ်ထီၣ်တခီလီၤ. 24 ဒီးသးန့ၣ် ဟံးထီၣ်ယၤ, ဒီးစိာ်ယၤ လၢယွၤအသး လၢတၢ်ထံၣ်တၢ် လၢညါခီ ဆူ ကီၢ်က့ၤစ့း အပူၤ, ဆူ ပှၤကဲကုၢ်တဖၣ် အအိၣ်လီၤ. ဒီးတၢ်ထံၣ် လၢညါခီ လၢယထံၣ်ဘၣ်ဝဲန့ၣ် ဟးထီၣ်ကွံာ်ဝဲ လၢယအိၣ်လီၤ. 25 တုၤနုၤတဘျီ ယကတိၤတၢ် ဒီးပှၤကဲကုၢ် လၢကယဲၢ် တၢ် လၢယွၤ ဒုးနဲၣ်ယၤ အဂ့ၢ်အကျိၤလီၤ.

1 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, နအိၣ်နဆိး လၢပှၤဟံၣ်ဖိ လၢအပူထီၣ်ဒၣ်တၢ်, ပှၤလၢအမဲာ်အိၣ် ဒ်သိး အကထံၣ်တၢ်, ဒီးတထံၣ်ဘၣ်ဝဲဘၣ်. အိၣ်ဒီး အနၢ် ဒ်သိး အကနၢ်ဟူတၢ်, ဒီးတနၢ်ဟူဘၣ်ဝဲဘၣ်. အဂ့ၢ်ဒ်အံၤ, မ့ၢ် ပှၤဟံၣ်ဖိ လၢအပူထီၣ်ဒၣ်တၢ်လီၤ. 3 မၤသးဒ်န့ၣ်ဒီး နဲဒၣ် ပှၤကညီဖိခွါဧၢ, ကတဲာ်ကတီၤ နတၢ်ဖိတၢ်လံၤ လၢနကဟးထီၣ် လၢကီၢ်ပူၤ အဂီၢ်, ဒီး ဟးထီၣ် လၢမုၢ်ဆါခီ လၢအမဲာ်ညါ တက့ၢ်. ဒီးနဘၣ်ဟး လၢနလီၢ်ဆူအလီၢ် တပူၤဒၣ် လၢအမဲာ်ညါလီၤ. မ့ၢ် ပှၤဟံၣ်ဖိ လၢအပူထီၣ်ဒၣ်တၢ် နာ်သက့ဒီး, ဘၣ်တဘၣ် ကကွၢ်ဆိကမိၣ်တၢ်လီၤ. 4 ဒီးစိာ်ထီၣ် နတၢ်ဖိတၢ်လံၤ လၢမုၢ်ဆါခီ လၢအမဲာ်ညါ, ဒ်တၢ်ဖိတၢ်လံၤ လၢပှၤကဟးဝဲ အဂီၢ်သိးန့ၣ်. ဒီး ဟးထီၣ် လၢမုၢ်ဟါ လၢအမဲာ်ညါ, ဒ်ပှၤ လၢအလဲၤကဲကုၢ် အသိးန့ၣ် တက့ၢ်. 5 မၤဘၢၣ်ဖျိ ဟံၣ်အဒူၣ် လၢအမဲာ်ညါ, ဒီးစိာ်ထီၣ်ကွံာ်တၢ် ဖဲန့ၣ် တက့ၢ်. 6 စိာ်တၢ် လၢနဖံဘၣ်ခိၣ် လၢအမဲာ်ညါ, ဒီးစိာ်တၢ် လၢမုၢ်ဟါ တက့ၢ်. ကျၢၢ်ဘၢ နမဲာ် ဒ်သိး နသု တထံၣ်ဘၣ် ဟီၣ်ခိၣ် တဂ့ၤ. အဂ့ၢ်ဒ်အံၤ, ယပာ်လံနၤ လၢတၢ်ပနီၣ်တမံၤ လၢအံၣ်စရ့လး အပှၤဟံၣ်ဖိ အဂီၢ်လီၤ. 7 ဒီးယမၤတၢ် ဒ်တၢ်မၤလိာ်ယၤ အသိးန့ၣ်လီၤ. ယဟဲစိာ် ယတၢ်ဖိတၢ်လံၤ လၢမုၢ်ဆါခီ, ဒ်တၢ်ဖိတၢ်လံၤ လၢပှၤဟးထီၣ်ကွံာ် လၢကီၢ်ပူၤ စိာ်ထီၣ်ကွံာ်သိးန့ၣ်, ဒီး လၢမုၢ်ဟါန့ၣ် ယဘၢၣ်ဖျိ ဟံၣ်အဒူၣ် လၢယစု, ဒီးယစိာ်တၢ် လၢမုၢ်ဟါလီၤ. ယစိာ်တၢ် လၢယဖံဘၣ်ခိၣ် လၢအမဲာ်ညါလီၤ. 8 ဒီး လၢမုၢ်ဆ့ၣ်ထီၣ်န့ၣ် ယွၤအကလုၢ် ဘၣ်ယၤ ဒီးစံးဝဲဒၣ်, 9 ပှၤကညီဖိခွါဧၢ, အံၣ်စရ့လး အပှၤဟံၣ်ဖိ, ပှၤဟံၣ်ဖိ လၢအပူထီၣ်ဒၣ်တၢ် စံးနၤ, နမၤမနုၤလဲၣ်န့ၣ် တမ့ၢ်ဘၣ်ဧါ. 10 စံးဘၣ်အီၤ, ကစၢ်ယွၤ စံးဒ်အံၤ, တၢ်ဝံတၢ်ယိးအံၤ ဘၣ်ဃးဒီး ပဒိၣ်ဖးဒိၣ် လၢယရူၤၡလ့ၣ် အပူၤ, ဒီးအံၣ်စရ့လး အပှၤဟံၣ်ဖိ ခဲလၢာ် လၢအအိၣ်ဝဲ လၢအပူၤလီၤ. 11 စံး, ယမ့ၢ် သုတၢ်ပနီၣ်လီၤ. ဒ်ယမၤတၢ် အသိးန့ၣ်, တၢ်ကမၤသု ဒ်န့ၣ်သိးလီၤ. ကဟးဝဲ, ဒီးလဲၤကဲကုၢ်လီၤ. 12 ဒီးပဒိၣ်ဖးဒိၣ် အိၣ်လၢအကျါန့ၣ် ကစိာ်တၢ် လၢအဖံဘၣ်ခိၣ် လၢမုၢ်ဟါ, ဒီးကဟးထီၣ်လီၤ. ကဘၢၣ်ဖျိ ဟံၣ်ဒူၣ်, ဒီးစိာ်ထီၣ်တၢ် ဖဲန့ၣ်လီၤ. အဝဲဒၣ် ကကျၢၢ်ဘၢ အမဲာ် ဒ်သိး အသု တထံၣ်ဘၣ် ဟီၣ်ခိၣ် တဂ့ၤလီၤ. 13 ဒီးယကဟုး ယပှၤ လၢအဖီခိၣ်, ဒီးကဘၣ် ယပျံၤသကွီၤ, ဒီးယကဟဲစိာ်အီၤဆူ ဘၤဘူၤလိၣ်, ဆူ ပှၤက့ၤစ့းဖိ အကီၢ်လီၤ. ကသံ ဖဲန့ၣ် ဘၣ်ဆၣ်ဒီး, တထံၣ်ဘၣ် အီၤဘၣ်. 14 ဒီးယကမၤပြံမၤပြါ ပှၤမၤစၢၤအီၤ အိၣ်ဝးတရံးဝဲ ခဲလၢာ်, ဒီးအပှၤအဖုတဖၣ် ခဲလၢာ်န့ၣ် ဆူကလံၤ ကိးခီဒဲး အကျါ, ဒီးယကဒုးပိာ်အခံ လၢနးတဘ့ၣ်လီၤ. 15 ဒီးတုၤ ယမၤပြံမၤပြါအီၤ လၢပှၤကလုာ်တဖၣ် အကျါ, ဒီးမၤလီၤမုၢ်လီၤဖးအီၤ လၢကီၢ်တဖၣ် အကျါန့ၣ် ဒီး, ကသ့ၣ်ညါဝဲ လၢယမ့ၢ်ယွၤလီၤ. 16 ဘၣ်ဆၣ်ဒီး ယကပာ်လီၤတဲာ် စှၤဂၤ လၢအကပူၤဖျဲး ဒီးနးဧိၤဘီဧိၤ, ဒီး လၢတၢ်သၣ်ဝံၤလီၤဒိ ဒီး လၢတၢ်သံသတြိာ်န့ၣ် ဒ်သိး အကစံၣ်တဲၤတဲလီၤ အတၢ်သးဘၣ်အၢ ခဲလၢာ် လၢပှၤကလုာ်တဖၣ် အကျါ ဖဲအဟဲဝဲ, ဒီး ကသ့ၣ်ညါဝဲ လၢယမ့ၢ်ယွၤလီၤ. 17 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 18 ပှၤကညီ ဖိခွါဧၢ, အီၣ် နကိၣ် ဒီးဖုးတၢ်, အီ နထံ ဒီးကနိးတၢ် ဒီး တၢ်သူၣ်ကိၢ်သးဂီၤ တက့ၢ်. 19 ဒီးစံးဘၣ် ကီၢ် အပှၤဂီၢ်မုၢ်န့ၣ်, ကစၢ်ယွၤ စံးဒ်အံၤ, လၢပှၤယရူၤၡလ့ၣ်ဖိ လၢကီၢ်အံၣ်စရ့လး အပူၤ, ကအီၣ် အကိၣ် ဒီးအသးကိၢ်, ဒီးကအီ အထံ လၢအသးကတုၤ. ဒ်သိး အကီၢ်, ဒီး ကယဲၢ် တၢ်အိၣ်လၢအပူၤ ခဲလၢာ် ကအိၣ်သယုၢ် လၢပှၤမၤဆူၣ်တၢ် လၢအအိၣ်ဝဲ လၢအပူၤတဖၣ်န့ၣ် အဃိလီၤ. 20 ဒီး တၢ်ကမၤလူၤ ဝ့ၢ်တဖၣ် လၢပှၤအိၣ်ဝဲဆိးဝဲ လၢအပူၤ, ဒီး ကီၢ် ကအိၣ်သယုၢ်, ဒီးသုကသ့ၣ်ညါ လၢယမ့ၢ်ယွၤလီၤ. 21 ဒီးယွၤအကလုၢ် ဘၣ်ယၤ ဒီးစံးဝဲဒၣ်. 22 ပှၤကညီ ဖိခွါဧၢ, တၢ်ကတိၤဒိ လၢအအိၣ်ဒီးသု လၢကီၢ်အံၣ်စရ့လး အပူၤ လၢအစံး, မုၢ်နံၤတဖၣ်န့ၣ် သုးယံၤထီၣ်အသး, ဒီး ကယဲၢ် တၢ်ထံၣ်တၢ် လၢညါခီ ဟးဂီၤဝဲန့ၣ်မ့ၢ် အစံးဝဲ ဒ်လဲၣ်. 23 မၤသးဒ်န့ၣ် ဒီး စံးဘၣ်အီၤ, ကစၢ်ယွၤ စံးဒ်အံၤ, တၢ်ကတိၤဒိ တထံၣ်န့ၣ် ယကဒုးဆိတ့ၢ်, ဒီးပှၤတကတိၤဒိလၢၤဘၣ်အီၤ လၢအံၣ်စရ့လး အပူၤဘၣ်. မ့မ့ၢ်စံးဘၣ် အီၤ, မုၢ်နံၤတဖၣ် ဒီးတၢ်ထံၣ်တၢ် လၢညါခီ ခဲလၢာ် အိၣ်ဘူးထီၣ်လံ. 24 အဂ့ၢ်ဒ်အံၤ တၢ်ထံၣ် လၢညါခီ ကလီကလီ, ဒီးဖးတၢ် လၢအလီတၢ်န့ၣ် တအိၣ်လၢၤဘၣ် လၢအံၣ်စရ့လး အဟံၣ်ပူၤဘၣ်. 25 အဂ့ၢ်ဒ်အံၤ, ယမ့ၢ် ယွၤ လီၤ. ယကတိၤတၢ်, ဒီးတၢ်ကတိၤ လၢယကတိၤတၢ်န့ၣ် ကမၤအသးလီၤ. ဒီးတသုးယံၤထီၣ်အသး လၢၤဘၣ်. အဂ့ၢ်ဒ်အံၤ, ပှၤဟံၣ်ဖိ လၢအပူထီၣ်ဒၣ်တၢ်သ့ၣ်ဧၢ, လၢသုမုၢ်နံၤတဖၣ် အပူၤန့ၣ်, ယ ကကတိၤတၢ်, ဒီးယကမၤအီၤ, ကစၢ်ယွၤ စံးဝဲဒၣ်. 26 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 27 ပှၤကညီ ဖိခွါဧၢ, ကွၢ်ကွၢ်, ပှၤအံၣ်စရ့လး အပှၤဟံၣ်ဖိ စံးဝဲဒၣ်, တၢ် လၢအထံၣ်ဝဲ လၢညါခီ တမံၤန့ၣ် အိၣ်ဝဲ လၢအါနံၤအါသီ ခဲကိာ် အဂီၢ်လီၤ. ဒီးကတိၤတၢ် လၢဝံအကျိာ် လၢအဆၢအကတီၢ် လၢအယံာ် အဂ့ၢ်အကျိၤလီၤ. 28 မၤသးဒ်န့ၣ် ဒီး စံးဘၣ်အီၤ, ကစၢ်ယွၤ စံးဒ်အံၤ, ယတၢ်ကတိၤ တသုးယံၤထီၣ်အသး လၢၤဘၣ်. မ့မ့ၢ်တၢ်ကတိၤ လၢယကတိၤတ့ၢ်န့ၣ် ကမၤအသးလီၤ, ကစၢ်ယွၤ စံးဝဲဒၣ်.


လံာ်ယဃ့းစက့လး Ezekiel 13

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကတိၤတၢ် လၢဝံအကျိာ် ထီဒါ အံၣ်စရ့လး အဝံတဖၣ် လၢအကတိၤတၢ် လၢဝံအကျိာ်, ဒီးစံး လၢပှၤ လၢအကတိၤ လၢဝံကျိာ် လၢအသးဒၣ်ဝဲ အပူၤန့ၣ်, ကနၣ် ယွၤအကလုၢ် တက့ၢ်. 3 ကစၢ်ယွၤ စံးဒ်အံၤ, ဝံဟးဂီၤဖိ လၢအလူၤအသးဒၣ်ဝဲ, ဒီးထံၣ်တၢ် လၢအတမ့ၢ်ဘၣ် တၢ်န့ၣ် ဘၣ်အဖှီၣ်လီၤ. 4 အံၣ်စရ့လးဧၢ, နဝံတဖၣ် မၤသး ဒ်ထွံၣ်မံၤ လၢပှၢ်မုၢ်ကနၢ အသိးန့ၣ်လီၤ. 5 သုတလဲၤထီၣ်ဘၣ် လၢတၢ်ဘၢၣ်ဖျိအလီၢ်, ဒီးတမၤကရၢ ဝးတရံး အံၣ်စရ့လး အဟံၣ်, ဒ်သိး အကအိၣ်ကျၢၤ လၢတၢ်ဒုးသုး အပူၤ လၢယွၤ အမုၢ်တနံၤ အပူၤဘၣ်. 6 အဝဲသ့ၣ်န့ၣ် ထံၣ် တၢ်ကလီကလီ လၢညါခီ, ဒီးဖးတၢ် လၢလီတၢ်, ဒီးယွၤ တမၢဘၣ်အီၤဘၣ်. ဘၣ်ဆၣ်ဒီး စံးဝဲ, ယွၤ စံးဝဲဒၣ်န့ၣ်လီၤ. ဒီးဒုးမုၢ်လၢ် ပှၤကညီ လၢအတၢ်ကတိၤ ကမၤအသးလီၤ. 7 သုထံၣ် တၢ်ကလီကလီ လၢညါခီ တမ့ၢ်ဘၣ်ဧါ. သုကတိၤတၢ် လၢဖးတၢ် လၢလီတၢ် အဂ့ၢ် တမ့ၢ်ဘၣ်ဧါ. ဒီး သုစံး, ယွၤ စံးဝဲဒၣ်, ဒီးယတကတိၤဘၣ်န့ၣ် တမ့ၢ်ဘၣ်ဧါ. 8 မၤသးဒ်န့ၣ်ဒီး ကစၢ်ယွၤ စံးဝဲဒၣ်, မ့ၢ်သုကတိၤ တၢ်ကလီကလီ, ဒီးထံၣ် တၢ်ကဘျံးကဘျၣ်ဒီး, ကွၢ်ကွၢ်, ယ ထီဒါသု, ကစၢ်ယွၤ စံးဝဲဒၣ်, 9 ဒီးယစု ကထီဒါ ဝံ လၢအထံၣ် တၢ်ကလီကလီ, ဒီးဖးတၢ် လၢလီတၢ်လီၤ. တအိၣ်လၢၤဘၣ် လၢယပှၤဂီၢ်မုၢ် အတၢ်အိၣ်ဖှိၣ် အကျါဘၣ်. ဒီးတၢ်တဆဲးလီၤ အမံၤ လၢအံၣ်စရ့လး အဟံၣ် အလံာ်ပူၤဘၣ်, ဒီးတလဲၤနုာ်ဘၣ် လၢကီၢ်အံၣ်စရ့လးဘၣ်, ဒီးသုကသ့ၣ်ညါ လၢယမ့ၢ် ကစၢ်ယွၤလီၤ. 10 အဂ့ၢ်ဒ်အံၤ, မ့ၢ်မး အဂ့ၢ်ဒ်အံၤ, သုလွဲကဒံလွဲကဒါ ယပှၤဂီၢ်မုၢ် ဒီးစံး တၢ်ဃူတၢ်ဖိး အိၣ်လီၤ, ဒီးတၢ်ဃူတၢ်ဖိး တအိၣ်ဘၣ်. ဒီးပှၤတဂၤ မၤထီၣ် တၢ်အဒူၣ်, ဒီးကွၢ်ကွၢ်, ပှၤဂၤတဖၣ် ဖှူဝဲ ဒီးအီကတ့ၣ်လီၤ. 11 စံးဘၣ် ပှၤ လၢအဖှူဝဲ လၢအီကတ့ၣ်, လၢအတၢ်ကလီၤပှီၢ်န့ၣ် တက့ၢ်. တၢ်ကဟဲစူၤလုၣ်ဘၢတၢ်, သူၣ်ဖးဒိၣ်တဖၣ် ကလီၤတဲာ်, ဒီးကလံၤမုၢ် ကမၤသ့ၣ်ဖးအီၤ လီၤ. 12 ကွၢ်ကွၢ်, တုၤ သုတၢ်အဒူၣ် လီၤပှီၢ်ဒီး, ပှၤကစံးဘၣ် သု, တၢ်ဖှူတၢ် လၢသုဖှူန့ၣ်မ့ၢ် အအိၣ်ဖဲလဲၣ်န့ၣ်, တမ့ၢ်ဘၣ်ဧါ. 13 မၤသးဒ်န့ၣ်ဒီး ကစၢ်ယွၤ စံးဒ်အံၤ, ယကမၤသ့ၣ်ဖးအီၤ လၢကလံၤမုၢ် လၢယသးကဲၤထီၣ်, ဒီးတၢ် ကဟဲစူၤလုၣ်ဘၢတၢ် လၢယသးထီၣ်, ဒီးသူၣ်ဖးဒိၣ် ကမၤလၢာ်ကွံာ်အီၤ လၢယသးကဲၤထီၣ်လီၤ. 14 ဒီးယကမၤလီၤပှီၢ် တၢ်အဒူၣ် လၢသုဖှူ လၢအီကတ့ၣ်, ဒီးဒုးလီၤဒါအီၤ လၢဟီၣ်ခိၣ်လိၤ, ဒီးအခီၣ်ထံး ကအိၣ်ဖျါထီၣ်လီၤ. ကလီၤပှီၢ်ဝဲ, ဒီးသုကဘၣ် တၢ်မၤလၢာ်ကွံာ် လၢအသးကံၢ်ပူၤ, ဒီးသုကသ့ၣ်ညါ လၢယမ့ၢ်ယွၤ လီၤ. 15 ဒီးယကမၤ လၢထီၣ်ပှဲၤထီၣ် ယသးကဲၤထီၣ် လၢတၢ်အဒူၣ် အလိၤ, ဒီး လၢပှၤ လၢအဖှူဝဲ လၢအီကတ့ၣ်တဖၣ် အလိၤ, ဒီးယကစံးဘၣ်သု, တၢ်အဒူၣ် မ့ၢ်ဂ့ၤ, ပှၤလၢအဖှူအီၤ လၢအီကတ့ၣ် မ့ၢ်ဂ့ၤ, တအိၣ်လၢၤဘၣ်. 16 ဒ်ပစံးတၢ် အသိး, အံၣ်စရ့လး အဝံတဖၣ် လၢအကတိၤ လၢဝံအကျိာ် လၢယရူၤၡလ့ၣ် အဂ့ၢ်အကျိၤ, လၢအထံၣ် တၢ်ဃူတၢ်ဖိး လၢအဂီၢ်, ဒီးတၢ်ဃူတၢ်ဖိး တအိၣ်ဘၣ် လၢအဂီၢ်ဘၣ်, ကစၢ်ယွၤ စံးဝဲဒၣ်. 17 ဒီးနဲဒၣ် ပှၤကညီဖိခွါဧၢ, ပာ် နမဲာ်ထီဒါ နပှၤဂီၢ်မုၢ် အဖိမုၣ် လၢအကတိၤတၢ် လၢဝံအကျိာ် လၢအသးဒၣ်ဝဲ အပူၤ, ဒီးကတိၤတၢ် လၢဝံအကျိာ်ထီဒါအီၤ, 18 ဒီး စံးဘၣ်အီၤ, ကစၢ်ယွၤ စံးဒ်အံၤ, ပိာ်မုၣ် လၢအဆး စုတခူ လၢစုနၢၣ်ခံ ခဲလၢာ် အဂီၢ်, ဒီးမၤ ခိၣ်တခၢၣ် လၢကယဲၢ် ပှၤအဂီၢ် တဂၤလၢ်လၢ် အခိၣ် အဂီၢ်န့ၣ် ဒ်သိး အကကလံာ် ပှၤကညီဆူ တၢ်ဟးဂီၤန့ၣ် ဘၣ်အဖှီၣ်လီၤ. သုကဃုန့ၢ် ယပှၤဂီၢ်မုၢ် အသးသမူ, ဒီးဒုးမူဒံး ပှၤအသးသမူ လၢသုဂီၢ်ဒၣ်သုဝဲဧါ. 19 သုမၤသံ ပှၤ လၢအတကြၢးသံဘၣ်, ဒီးဒုးမူဒံး ပှၤ လၢအတကြၢးမူဒံးဘၣ် လၢသုကတိၤ တၢ်ကဘျံးကဘျၣ် ဒီးယပှၤဂီၢ်မုၢ် လၢအကနၣ် သုတၢ်ကတိၤ ကဘျံးကဘျၣ် အဃိ, သုမၤယၤ တကဆှီဘၣ် လၢယပှၤဂီၢ်မုၢ် အကျါ, လၢဘုမုယီၤ အတၢၤဒုၣ်တဖၣ် အဃိ, ဒီး လၢကိၣ်အလိၣ်တဖၣ် အဃိန့ၣ်လီၤ. 20 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယထီဒါ စုတခူန့ၣ် လၢသုကလံာ် ပှၤကညီ ဆူတၢ်ဟးဂီၤ လၢအီၤ ဒ်သိး အကပူၤဖျဲး ဒီးသု, ဒီးယကထုးထီၣ်ကွံာ် စုတခူန့ၣ် လၢသုစု, ဒီးယကမၤပူၤမၤဖျဲး ပှၤအသးတဖၣ် လၢသုကလံာ်အီၤ, ဒီးအဝဲသ့ၣ် ကပူၤဖျဲး ဒီးသုလီၤ. 21 ယကထုးထီၣ်ကွံာ် စ့ၢ်ကီး သုခိၣ်တခၢၣ်တဖၣ်န့ၣ်, ဒီးမၤပူၤမၤဖျဲး ယပှၤဂီၢ်မုၢ် လၢသုစုပူၤ, ဒီး တအိၣ်လၢၤဘၣ် လၢသုစုပူၤဘၣ်, ဒ်သိး သုသုတကလံာ်လၢၤအီၤ တဂ့ၤ. ဒီးသုကသ့ၣ်ညါ လၢယမ့ၢ်ယွၤလီၤ. 22 မ့ၢ်သုဒုးသူၣ်အုးသးအုး ပှၤအတီအလိၤ လၢတၢ်ကတိၤ ကဘျံးကဘျၣ် လၢယတဒုးသူၣ်အုးသးအုးဘၣ်, မ့ၢ်သုစံး လၢပှၤတတီတလိၤ လၢအကမူဝဲ သတးဒီး, သုမၤဆူၣ်ထီၣ် အစု ဒ်သိး အသု တဃၣ်ကွံာ်အသး လၢအကျဲ တတီတလိၤဘၣ်ဒီး, 23 သုတထံၣ်လၢၤဘၣ် တၢ်ကလီကလီဘၣ်, ဒီးတဖးလၢၤဘၣ်တၢ်ဘၣ်, ဒီးယ ကမၤပူၤမၤဖျဲး ယပှၤဂီၢ်မုၢ် လၢသုစုပူၤ, ဒီးသုသ့ၣ်ညါ လၢယမ့ၢ်ယွၤလီၤ.


လံာ်ယဃ့းစက့လး Ezekiel 14

1 ဒီးပှၤကညီ လၢအံၣ်စရ့လး အပှၤသူၣ်က့သးပှၢ် အကျါ တနီၤ ဟဲဝဲဆူ ယအိၣ်, ဒီးဆ့ၣ်နီၤ လၢယမဲာ်ညါ, 2 ဒီး ယွၤအကလုၢ် ဘၣ်ယၤ, ဒီးစံးဝဲဒၣ်, 3 ပှၤကညီဖိခွါဧၢ, ပှၤကညီတဖၣ်အံၤ ပာ်လံ တၢ်ဂီၤတၢ်ဖီၣ် လၢအသးကံၢ်ပူၤ, ဒီးပာ်လံ အတၢ်ဒဲးဘး အခီၣ်ဘၣ်တိၢ်အလီၢ် လၢအမဲာ်ညါလံ. ဒီးယကတူၢ် တၢ်သံကွၢ်ယၤ လၢအီၤ စ့ၢ်ကီး ဧါ. 4 မၤသးဒ်န့ၣ်ဒီး ကတိၤတၢ် ဒီးအီၤ, ဒီး စံးဘၣ်အီၤ, ကစၢ်ယွၤ စံးဒ်အံၤ, ပှၤတဂၤဂၤ လၢအံၣ်စရ့လး အပှၤဟံၣ်ဖိ အကျါ လၢအပာ် အတၢ်ဂီၤ လၢအသးကံၢ်ပူၤ, ဒီးပာ် အတၢ်ဒဲးဘး အခီၣ်ဘၣ်တိၢ်အလီၢ် လၢအမဲာ်ညါ, ဒီးဟဲဝဲဆူ ဝံအအိၣ်န့ၣ်, ယၤ ယွၤအံၤ ယကစံးဆၢအီၤ ဒ်အတၢ်ဂီၤ အါဒု အသိး, 5 ဒ်သိး ယကမၤန့ၢ် အံၣ်စရ့လး အပှၤဟံၣ်ဖိ လၢအသးလီၤ. အဂ့ၢ်ဒ်အံၤ, ကဲထီၣ်ဝဲ လၢပှၤတခီဘီမုၢ်အဖိ ဒီးယၤ လၢအတၢ်ဂီၤ အဃိလီၤ. 6 မၤသးဒ်န့ၣ်ဒီး စံးဘၣ် အံၣ်စရ့လး အပှၤဟံၣ်ဖိ, ကစၢ် ယွၤ စံးဒ်အံၤ, ဃၣ်ကွံာ်သုသး, ဃၣ်ကွံာ်သုသး လၢသုတၢ်ဂီၤ, ဒီးဃၣ်ကွံာ် သုမဲာ် လၢသုသးဘၣ်အၢတဖၣ် အအိၣ် တက့ၢ်. 7 အဂ့ၢ်ဒ်အံၤ, ပှၤတဂၤဂၤ လၢအံၣ်စရ့လး အပှၤဟံၣ်ဖိ အကျါ, ဒီး လၢပှၤတခီဘီမုၢ်ဖိ လၢအအိၣ်အဆိး လၢပှၤအံၣ်စရ့လးဖိ အကျါ လၢအမၤလီၤမုၢ်လီၤဖးလီၤအသး ဒီးယၤ, ဒီးပာ် တၢ်ဂီၤ လၢအသးကံၢ်ပူၤ, ဒီးပာ် အတၢ်ဒဲးဘး အခီၣ်ဘၣ်တိၢ်အလီၢ် လၢအမဲာ်ညါ, ဒီးဟဲဆူ ဝံအအိၣ် ဒ်သိး အကသံကွၢ်တၢ် လၢယၤန့ၣ် ယၤ ယွၤအံၤ ယကစံးဆၢအီၤ လၢယကစၢ်ဒၣ်ယဲ, 8 ဒီးယကကွၢ် ပှၤတဂၤန့ၣ် လၢယမဲာ်, ဒီးယကပာ် ပှၤတဂၤန့ၣ် လၢတၢ်အပနီၣ်, ဒီးတၢ်ကတိၤဒိအလီၢ်, ဒီးယ ကဒီၣ်တဲာ်ကွံာ်အီၤ လၢယပှၤဂီၢ်မုၢ် အကျါ, ဒီးသုကသ့ၣ်ညါ လၢယမ့ၢ်ယွၤလီၤ. 9 ဒီးဝံတဂၤ တုၤ အကတိၤတၢ်, ဒီးဘၣ်တၢ်လီန့ၢ်အီၤ ဒီး, ယၤ ယွၤအံၤ ယလီန့ၢ် ဝံတဂၤန့ၣ်, ဒီးယကယူာ်ထီၣ် ယစု လၢအလိၤ, ဒီးမၤဟးဂီၤအီၤ လၢယပှၤဂီၢ်မုၢ် အံၣ်စရ့လး အကျါလီၤ. 10 ဒီးကဘၣ် အတၢ်ဒဲးဘး, ဝံ ကဘၣ် တၢ်ဒဲးဘး ဒ်ပှၤ လၢအသံကွၢ်တၢ် လၢအီၤဘၣ် အတၢ်ဒဲးဘး အသိးန့ၣ်, 11 ဒ်သိး အံၣ်စရ့လး အပှၤဟံၣ်ဖိ အသု တဟးဖျိးလၢၤ လၢယအိၣ် တဂ့ၤ, ဒီးဒ်သိးအသု တဘၣ်အၢလၢၤဘၣ် ဒီးအတၢ်ကမၣ် တဂ့ၤ, မ့ၢ်ဒ်သိး အကကဲထီၣ် ယပှၤဂီၢ်မုၢ်, ဒီးယကကဲထီၣ် အကစၢ်လီၤ, ကစၢ် ယွၤ စံးဝဲဒၣ်. 12 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 13 ပှၤကညီ ဖိခွါဧၢ, တုၤ ကီၢ်တဘ့ၣ် မၤ တၢ်ဒဲးဘး, ဒီးမၤကမၣ်ဘၣ်ယၤ နးမး, ဒီးယယူာ်ထီၣ် ယစု လၢအဖီခိၣ်, ဒီးမၤကၢ် အကိၣ် အနီၣ်ထိးဘိ, ဒီးမၢလီၤ တၢ်သၣ်ဝံၤလီၤဒိ ဆူအအိၣ်, ဒီးဒီၣ်တဲာ်ကွံာ် ပှၤကညီ ဒီးဆၣ်ဖိကီၢ်ဖိ လၢအပူၤဒီး, 14 စီၤနိအၤ, စီၤဒၤနံးယ့လး, ဒီးစီၤယိၤဘး သၢဂၤန့ၣ်မ့ၢ် အိၣ်လၢအပူၤ ဘၣ်ဆၣ်ဒီး, ကမၤပူၤမၤဖျဲး ထဲအသးဒၣ်ဝဲ လၢအတၢ်တီတၢ်လိၤလီၤ. ကစၢ်ယွၤ စံးဝဲဒၣ်. 15 တုၤ ယမၢ ဆၣ်ဖိကီၢ်ဖိအဒူ ခီဂာ် ထံဧိၤကီၢ်ဧိၤန့ၣ်, ဒီး အတၢ်မၤဟးဂီၤအီၤ, ဒီးအိၣ်သယုၢ်ဝဲ တုၤ ပှၤကညီ တခီဂာ်ဘၣ်ဝဲ လၢဆၣ်ဖိကီၢ်ဖိ အဃိဒီး, 16 ပှၤသၢဂၤန့ၣ်မ့ၢ် အိၣ်ဝဲ လၢအပူၤ ဘၣ်ဆၣ်ဒီး, ယမူယဲ, ကစၢ်ယွၤ စံးဝဲဒၣ်, အဖိမုၣ် မ့ၢ်ဂ့ၤ, အဖိခွါ မ့ၢ်ဂ့ၤ, တမၤပူၤဖျဲးဘၣ်ဝဲဘၣ်, ကပူၤဖျဲး ထဲအကစၢ်ဒၣ်ဝဲဧိၤလီၤ, ဒီးကီၢ်န့ၣ် ကအိၣ်သယုၢ်လီၤ. 17 ဒီးတုၤ ယဒုးဟဲဘၣ်ကီၢ်န့ၣ် လၢနး တဘ့ၣ်, ဒီးစံး, နးဧၢ, လဲၤခီဂာ် ကီၢ်န့ၣ် တက့ၢ်, ဒီးယကဒီၣ်တဲာ်ကွံာ် ပှၤကညီ ဒီးဆၣ်ဖိကီၢ်ဖိ လၢအပူၤ ဒီး, 18 ပှၤသၢဂၤန့ၣ်မ့ၢ် အိၣ်လၢအပူၤ ဘၣ်ဆၣ်ဒီး, ယမူယဲ, ကစၢ်ယွၤ စံးဝဲဒၣ်, အဖိမုၣ် မ့ၢ်ဂ့ၤ, အဖိခွါ မ့ၢ်ဂ့ၤ, တမၤပူၤမၤဖျဲးဘၣ်ဝဲဘၣ်, ဒီးကပူၤကဖျဲး ထဲအကစၢ်ဒၣ်ဝဲန့ၣ်ဧိၤလီၤ. 19 ဒီးတုၤ ယမၢလီၤ တၢ်သံသတြိာ်ဆူ ကီၢ်ပူၤန့ၣ်, ဒီးလူလီၤ ယသးကဲၤထီၣ် လၢတၢ်သွံၣ် လၢအဖီခိၣ်, ဒ်သိး ယကဒီၣ်တဲာ်ကွံာ် ပှၤကညီ ဒီးဆၣ်ဖိကီၢ်ဖိ လၢအပူၤ ဒီး, 20 စီၤနိအၤ, ဒီးစီၤဒၤနံးယ့လး, ဒီးစီၤယိၤဘး မ့ၢ်အိၣ်လၢအပူၤ ဘၣ်ဆၣ်ဒီး, ယမူယဲ, ကစၢ်ယွၤ စံးဝဲဒၣ်, အဖိမုၣ် မ့ၢ်ဂ့ၤ, အဖိခွါမ့ၢ်ဂ့ၤ, တမၤပူၤမၤဖျဲးဘၣ်, ကမၤပူၤမၤဖျဲး လၢအတၢ်တီတၢ်လိၤ ထဲအကစၢ်ဒၣ်ဝဲန့ၣ်ဧိၤလီၤ. 21 မၤသးဒ်န့ၣ်ဒီး ကစၢ်ယွၤ စံးဝဲ ဒ်အံၤ, တုၤ ယမၢလီၤ ယတၢ်စံၣ်ညီၣ်အၢ လွံၢ်မံၤ လၢယရူၤၡလ့ၣ် အဖီခိၣ်, နးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးဆၣ်ဖိကီၢ်ဖိအဒူ, ဒီးတၢ်သံသတြိာ် ဒ်သိး အကဒီၣ်တဲာ်ကွံာ် ပှၤကညီ ဒီးဆၣ်ဖိကီၢ်ဖိ လၢအပူၤ ဒီး, နးန့ၢ် အန့ၣ် တက့ၢ် ဆံးဒိၣ်လဲၣ်. 22 ဘၣ်ဆၣ်ဒီး ကွၢ်ကွၢ်, တၢ်ကပာ်လီၤတဲာ်ပှၤ လၢအကပူၤဖျဲး တနီၤ လၢအပူၤ, ဒီးတၢ်ကဒုးဟးထီၣ်အီၤ, ဖိမုၣ် ဒီးဖိခွါလီၤ. ကွၢ်ကွၢ်, ကဟဲထီၣ်ဆူ သုအိၣ်, ဒီးသုကထံၣ်ဘၣ် အကျဲ, ဒီးအမၤတၢ်, ဒီးတၢ်ကမၤမုာ်ထီၣ်က့ၤ သု လၢတၢ်အၢ လၢယဒုးဟဲဘၣ် ယရူၤၡလ့ၣ်, လၢကယဲၢ် တၢ် လၢယဒုးဟဲဘၣ်အီၤ အဂ့ၢ်လီၤ. 23 ဒီးတုၤ သုထံၣ်ဘၣ် အကျဲ, ဒီးအမၤတၢ်ဒီး, ကမၤမုာ်ထီၣ်က့ၤသုသး, ဒီးသုကသ့ၣ်ညါ လၢတမ့ၢ်ဘၣ် အဂ့ၢ် တအိၣ်ဘၣ်ဒီး, ယမၤအီၤ လၢတၢ်ခဲလၢာ် လၢယမၤတ့ၢ် အီၤဘၣ်, ကစၢ်ယွၤ စံးဝဲဒၣ်.

1 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, စပံးမုၢ် အသ့ၣ်စပံးမုၢ် အဒ့တဒ့ လၢသ့ၣ်ဧိၤဝၣ်ဧိၤ လၢပှၢ်လၢ်ကျါ အကျါန့ၣ် ဂ့ၤန့ၢ် သ့ၣ်အဂၤ လၢမနုလဲၣ်. 3 ပှၤတဟံးန့ၢ် အသ့ၣ် ဒ်သိး အကတ့ တၢ်တမံၤ လၢအီၤ စ့ၢ်ကီးဧါ. ပှၤကဟံးန့ၢ် ပနဲာ်စဲ တဘိ လၢအပူၤ ဒ်သိး အကဘျးထီၣ် တၢ်တမံၤမံၤ လၢအဖီခိၣ် စ့ၢ်ကီးဧါ. 4 ကွၢ်ကွၢ်, ပှၤဖၢလီၤအီၤ လၢမ့ၣ်အူကျါ လၢသ့ၣ်မုၣ် အဂီၢ်, ဒီးမ့ၣ်အူ အီၣ်ကွံာ် အစိးနါ ခံခီ, ဒီး အသးကံၢ်ပူၤ ဆူးထီၣ်ကွံာ်အသးလီၤ. အန့ၣ် ဒီးဂ့ၤဝဲဘၣ်ဝဲ လၢတ့ တၢ်တမံၤမံၤ အဂီၢ် စ့ၢ်ကီးဧါ. 5 ကွၢ်ကွၢ်, လၢအအိၣ်ဒီဘိန့ၣ် တဂ့ၤဘၣ် ဒီးတၢ်တ့တၢ် နီတမံၤဘၣ်. တုၤ မ့ၣ်အူ အီၣ်ကွံာ်အီၤ, ဒီးဆူးထီၣ်ကွံာ်အသး ဝံၤဒီး, ကဂ့ၤဝဲ လၢတ့ တၢ်တမံၤမံၤ အဂီၢ်ဒ်လဲၣ်. 6 မၤသးဒ်န့ၣ်ဒီး ကစၢ်ယွၤ စံးဒ်အံၤ, ဒ်စပံးမုၢ်အသ့ၣ် လၢသ့ၣ်ဧိၤဝၣ်ဧိၤ လၢပှၢ်လၢ်ကျါ လၢယဟ့ၣ်လီၤအီၤ လၢမ့ၣ်အူ လၢသ့ၣ်မုၣ် အဂီၢ် အသိးန့ၣ်, ယကဟ့ၣ်လီၤကွံာ် ပှၤယရူၤၡလ့ၣ်ဖိ ဒ်န့ၣ်သိးလီၤ. 7 ယကပာ် ယမဲာ် ထီဒါအီၤ, ဒီးအဝဲသ့ၣ် ကဟးထီၣ်ကွံာ် လၢမ့ၣ်အူ အပူၤ, ဘၣ်ဆၣ်ဒီး မ့ၣ်အူ ကအီၣ်ကွံာ်အီၤလီၤ. ဒီးတုၤ ယပာ် ယမဲာ်ထီဒါအီၤ ဒီး, သုကသ့ၣ်ညါ လၢယမ့ၢ်ယွၤလီၤ. 8 ဒီးယကမၤသယုၢ် ထံဧိၤကီၢ်ဧိၤန့ၣ် လၢအမၤကမၣ်တၢ် နးမး အဃိလီၤ, ကစၢ်ယွၤ စံးဝဲဒၣ်.

1 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, ဘိးဘၣ်သ့ၣ်ညါ ယရူၤၡလ့ၣ် လၢအတၢ်သးဘၣ်အၢတဖၣ်, 3 ဒီးစံး, ကစၢ်ယွၤ စံး လၢယရူၤၡလ့ၣ်ဒ်အံၤ, နအိၣ်အလီၢ် လၢအခီၣ်ထံး, ဒီးနအိၣ်ဖျဲၣ်အလီၢ်န့ၣ်မ့ၢ် ကီၢ်ကနၤဧၣ်လီၤ. နပၢ်မ့ၢ် ပှၤအမိၢ်ဖိ, ဒီးနမိၢ်မ့ၢ် ပှၤဃ့ၤသးဖိလီၤ. 4 ဒီး လၢနအိၣ်ဖျဲၣ်န့ၣ် တၢ်သကူးတဲာ်ဘၣ်နဒ့ လၢမုၢ်တနံၤ လၢနအိၣ်ဖျဲၣ်န့ၣ်, ဒီးတၢ်တသ့စီဘၣ်နၤ လၢထံ လၢနတကဆှီထီၣ်ဘၣ်, တၢ်တဖှံဘၣ်နၤ လၢအံသၣ်ဘၣ်, ဒီးတဘိၣ်ထီၣ်ဘၣ်နၤ လၢတၢ်သွံတၢ်စီၤဘၣ်. 5 တၢ်အမဲာ် တသးအိၣ်ဘၣ်နၤ တုၤ အကသးကညီၤနၤ, ဒ်သိး အကမၤ တၢ်န့ၣ်တဖၣ် တမံၤမံၤ လၢနဂီၢ်ဘၣ်. မ့မ့ၢ် လၢမုၢ်တနံၤ လၢနအိၣ်ဖျဲၣ်န့ၣ် တၢ်ကွံာ်တ့ၢ်ကွံာ်နၤ ဆူ တၢ်ပျီပူၤ လၢတၢ်သးဘၣ်အၢနၤ အဃိလီၤ. 6 ဒီးတုၤ ယလဲၤတြူာ်နၤ, ဒီးထံၣ်နၤ လၢနကဘၣ် တၢ်ယီၢ်လီၤနၤ လၢနသွံၣ်ဒၣ်နဲ အပူၤ ဒီး, လၢနအိၣ်လၢနသွံၣ်ပူၤန့ၣ်, ယစံးနၤ, မူထီၣ် တက့ၢ်. မ့ၢ်မး ယစံးဘၣ်နၤ လၢနအိၣ်လၢနသွံၣ်ပူၤန့ၣ် မူထီၣ် တက့ၢ်. 7 ယဒုးဒိၣ်ထီၣ်နၤ ဒ်တၢ်အမဲထီၣ် လၢပှၢ်လၢ်ကျါ အသိးန့ၣ်, ဒီးနဒိၣ်ထီၣ်, ဒီးနနီၢ် ထီထီၣ်, ဒီးနကဲထီၣ် ပှၤ အိၣ်ဒီး အဃံအလၤ လီၤဆီဒၣ်တၢ်လီၤ. နနုၢ် ဒိးထီၣ်, ဒီးနခိၣ်သူ ထီထီၣ်လီၤ. မ့မ့ၢ်နအိၣ်ဘ့ၣ်ဆ့, ဒီးနကူနသိး တအိၣ်ဘၣ်လီၤ. 8 ဒီးတုၤ ယလဲၤတြူာ်နၤ, ဒီးယထံၣ်နၤဒီး, ကွၢ်ကွၢ်, မ့ၢ် နကတီၢ်, တၢ်အဲၣ် အကတီၢ်လီၤ. ဒီးယဒါလီၤ ယယၣ် အသရ့ၤ လၢနလိၤ, ဒီးလုးဘၢ နတၢ်အိၣ်ဘ့ၣ်ဆ့, ဒီးယ ဆိၣ်တၢ် ဒီးနၤ, ဒီးယအၢၣ်လီၤအီလီၤတၢ် ဒီးနၤ, ဒီးနကဲထီၣ် ယတၢ်လီၤ, ယွၤ စံးဝဲဒၣ်. 9 တုၤနုၤတဘျီ ယသ့စီနၤ လၢထံ, မ့ၢ်မး ယသ့စီကွံာ် နသွံၣ် လၢနလိၤ စီဖ့ကလ့ၤ, ဒီးယဖှူနၤ လၢသိလီၤ. 10 ဒီး ယဒုးကူဒုးသိးနၤ ဒီးတၢ်ကူတၢ်သိး ဆးကံၣ်ဃ့အသး, ဒီးယဖျီၣ် နခီၣ် ဒီးခီၣ်ဖံးတၢ်ဖံး, ဒီးကံၢ်တူာ် နယီၢ်ဒ့ ဒီး ဖှီဝါကဆှၣ်, ဒီးကျၢၢ်ဘၢနၤ လၢသတိၢ်လီၤ. 11 ဒီးယကယၢကယဲနၤ လၢတၢ်ကယၢကယဲ, ဒီးယဒုးသိးနစု လၢထံဖှံၣ်, ဒီးယဒုးလံာ် နကိာ် လၢသွဲ, 12 ဒီး ယဒုးတုၢ်ထီၣ်နၤ လၢနးဒ့ကွီၤ, ဒီးယဒုးဒံးထီၣ်နၤ လၢနၢ်ဒံးပသံး, ဒီးယဒုးကုာ်နၤ လၢတၢ်ခိၣ်သလုး အဃံအလၤလီၤ. 13 ဒီးနအိၣ်ကယၢကယဲ ဒီးထူဧိၤလွဲဧိၤ, ကျိၣ်ဧိၤစ့ဧိၤ, ဒီး နကူနသိး မ့ၢ်ဖှီဝါကဆှၣ်, ဒီးသတိၢ်, ဒီးတၢ်ဆးကံၣ်ဃ့ အသးလီၤ. နအီၣ် ကိၣ်အကမူၣ်, ဒီးကနဲစီ, ဒီးသိ, ဒီး နဃံနလၤ ဂ့ၤမးလီၤ. ဒီးနဘီၣ်ထီၣ်ညီထီၣ် တုၤ နကဲထီၣ် နီၢ်ပၤမုၣ်လီၤ. 14 ဒီးနမံၤ ဟူထီသါလီၤ လၢနဃံနလၤ အဃိ လၢပှၤကလုာ်တဖၣ် အကျါလီၤ. အဂ့ၢ်ဒ်အံၤ, မ့ၢ်အလၢအပှဲၤ လၢတၢ်အဂ့ၤအဘၣ် လၢယပာ် လၢနလိၤ အဃိန့ၣ်လီၤ, ယွၤ စံးဝဲဒၣ်. 15 ဘၣ်ဆၣ်ဒီး နသန့ၤနသး လၢနဃံနလၤ, ဒီးနမၤကမၣ်မုၣ်ကမၣ်ခွါ လၢနမံၤနသၣ် အဃိ, ဒီးနမၤကမၣ်မုၣ် ကမၣ်ခွါ အါမးဒီး ကယဲၢ် ပှၤလၢအလဲၤတြူာ် လၢနအိၣ် လီၤ. အန့ၣ်မ့ၢ် အဝဲဒၣ် အတၢ်လီၤ. 16 ဒီးနဟံးန့ၢ်တၢ် လၢနကူနသိး အကျါ, ဒီးနမၤ တၢ်အလီၢ်ထီၣ်ထီ, ကယၢကယဲ ဒီးတၢ်ကံၣ်ဃ့, ဒီးနမၤကမၣ်မုၣ်ကမၣ်ခွါ လၢအဖီခိၣ်လီၤ. တၢ် ဒ်န့ၣ်သိး တဟဲလၢၤဘၣ်ဒီး တမၤလၢၤဘၣ်အသးဘၣ်. 17 ဒီးနဟံးန့ၢ် နကယၢကယဲ အဃံအလၤ လၢယထူဧိၤလွဲဧိၤ, ဒီးယကျိၣ်ဧိၤစ့ဧိၤ အကျါ လၢယဟ့ၣ်တ့ၢ်နၤ, ဒီးတ့ ပှၤပိာ်ခွါ အဂီၤ လၢအီၤ လၢနဂီၢ်, ဒီးနမၤကမၣ်မုၣ် ကမၣ်ခွါဒီးအီၤ, 18 ဒီးနဟံးန့ၢ် နကူနသိး ဆးကံၣ်ဃ့အသး, ဒီးကျၢၢ်ဘၢအီၤ, ဒီးပာ် ယသိဧိၤချါဧိၤ, ဒီးယတၢ်ဆိၣ်ကဲၤနၢမူ လၢအမဲာ်ညါလီၤ. 19 ဒီးယတၢ်အီၣ် လၢယဟ့ၣ်လီၤနၤ, ကိၣ်ကမူၣ်, ဒီးသိ, ဒီးကနဲစီ လၢယလုၢ်အီၣ်နၤ လၢအီၤန့ၣ် နပာ်လီၤ လၢအမဲာ်ညါ လၢတၢ်နၢမူအိၣ်ဘှံး အဂီၢ်လီၤ. ဒီးတၢ်မၤအသး ဒ်န့ၣ်, ကစၢ်ယွၤ စံးဝဲဒၣ်. 20 ဒီးနဟံးန့ၢ် နဖိမုၣ်, ဒီးနဖိခွါ လၢနဆံးစၢ်န့ၢ်ယၤ, ဒီး လုၢ်ထီၣ်အီၤ, လၢတၢ်ကအီၣ်ကွံာ်အီၤ အဂ့ၢ်လီၤ. နမၤကမၣ်မုၣ်ကမၣ်ခွါန့ၣ်မ့ၢ် အတအါဘၣ်ဒီး, 21 နမၤသံ ယဖိ, ဒီးဟ့ၣ်လီၤကွံာ်အီၤ ဒ်သိး အကခီဂာ် မ့ၣ်အူ လၢအဂီၢ်န့ၣ် စ့ၢ်ကီးဧါ. 22 ဒီး လၢနတၢ်သးဘၣ်အၢ ခဲလၢာ် အပူၤ, ဒီးနမၤကမၣ်မုၣ်ကမၣ်ခွါ ခဲလၢာ် အပူၤန့ၣ် နတသ့ၣ်နီၣ်ထီၣ်က့ၤ နဖိသၣ်ဒံး အမုၢ်နံၤတဖၣ် ဖဲနအိၣ်ဘ့ၣ်ဆ့, ဒီးနကူနသိး တအိၣ်ဘၣ်, ဒီးဘူးဒီး တၢ်ကယီၢ် လီၤနၤ လၢနသွံၣ်ပူၤ လီၤ. 23 နဘၣ်အဖှီၣ်, နဘၣ်အဖှီၣ်လီၤ. ကစၢ်ယွၤ စံးဝဲဒၣ်, ဒီး လၢနတၢ်အၢ ခဲလၢာ် အလီၢ်ခံန့ၣ်, 24 တၢ်မၤအသး လၢနမၤ တၢ်ခိၣ်ဒုးထီၣ်အသး လၢနဂီၢ်, ဒီးမၤ တၢ်အလီၢ်ထီၣ်ထီ လၢကျဲမုၢ် ကိးဘိဒဲး အပူၤ လၢနဂီၢ်လီၤ. 25 နမၤ နလီၢ်ထီၣ်ထီ လၢကယဲၢ် ကျဲ အခီၣ်ထံး, ဒီးဒုးသးဘၣ်အၢ နဃံနလၤ, ဒီးနသကါ နခီၣ် လၢကယဲၢ် ပှၤလၢအလဲၤတြူာ် လၢနၤ တဂၤလၢ်လၢ် အဂီၢ်, ဒီးမၤအါထီၣ် နမၤကမၣ်မုၣ်ကမၣ်ခွါလီၤ. 26 ဒီးနမၤကမၣ်မုၣ်ကမၣ်ခွါ ဒီးပှၤအဲၤကူပတူးဖိ, ပှၤအိၣ်ဝဲ လၢနဃၢၤ, လၢအဖံးအညၣ်ဖးဒိၣ်, ဒီးမၤအိၣ်ထီၣ် နမၤကမၣ်မုၣ်ကမၣ်ခွါတဖၣ် လၢနကထိၣ်ဂဲၤ ယသးထီၣ် အဂ့ၢ်လီၤ. 27 မၤသးဒ်န့ၣ်ဒီး, ကွၢ်ကွၢ်, ယယူာ်ထီၣ် ယစုထီဒါနၤ, ဒီးမၤစှၤလီၤ နတၢ်အီၣ်တၢ်အီ, ဒီးဟ့ၣ်လီၤကွံာ်နၤ ဖဲပှၤအသး လၢအသးဟ့နၤ, ပှၤဖလ့ၡသးဖိ အဖိမုၣ် လၢအမဲာ်ဆှး လၢနကျဲ ကလုာ်ကလိၤ အဃိလီၤ. 28 ဒီးနမၤကမၣ်မုၣ်ကမၣ်ခွါ ဒီးပှၤအၤၡူၢ်ဖိ လၢနမၤဘျဲးမၤ တသ့ဘၣ် အဃိလီၤ. မ့ၢ်မး နမၤကမၣ်မုၣ်ကမၣ်ခွါ ဒီးအီၤ, ဘၣ်ဆၣ်ဒီး နမၤဘျဲးမၤ တသ့ဘၣ်. 29 ဒီးနမၤအါထီၣ် နမၤကမၣ်မုၣ်ကမၣ်ခွါ လၢကီၢ်ကနၤဧၣ် ပၢၢ်လၢကီၢ်က့ၤစ့း, ဒီးနမၤဘျဲးမၤ တသ့ဘၣ်. 30 မ့ၢ်နမၤ တၢ်ခဲလၢာ်န့ၣ် လၢပိာ်မုၣ် လၢအပာ်ဒူအသး, ဒီးမၤကမၣ်မုၣ်ကမၣ်ခွါ တဂၤ မၤဝဲ ဒီး, နသး အဂံၢ်စၢ်ဘါစၢ် ဒ်လဲၣ်, ကစၢ်ယွၤ စံးဝဲဒၣ်. 31 ဒီးနမၤ နတၢ်ခိၣ်ဒုးထီၣ်အသး လၢကျဲ ကိးဘိဒဲး အခီၣ်ထံး, ဒီးမၤ နတၢ်အလီၢ်ထီၣ်ထီ လၢကျဲမုၢ် ကိးဘိဒဲး အပူၤ, ဒီးနတဒ်ဘၣ် ပှၤဃဲသဲမုၣ် အသိးဘၣ်. အဂ့ၢ်ဒ်အံၤ, နတပးကဲဘၣ် တၢ်အဘူးအလဲဘၣ်. 32 မ့ၢ်ဒ်မါ လၢအအဲၣ်ဘၢအဝၤ အသိးန့ၣ် လၢအဟံးန့ၢ် ပှၤဂၤ လၢအဝၤ အလီၢ်လီၤ. 33 ပှၤပိာ်ခွါ ဟ့ၣ် တၢ်အဘူးအလဲ လၢပှၤဃဲသဲမုၣ် ခဲလၢာ် လီၤ. မ့မ့ၢ်နဲဒၣ်အံၤ နဟ့ၣ် ကယဲၢ် ပှၤလၢအအဲၣ်နၤ အဘူးအလဲ, ဒီးနမၢလဲၤအီၤ လၢစ့ ဒ်သိး အကဟဲ လၢကိးခီဒဲးဆူ နအိၣ်, လၢအကမၤကမၣ်မုၣ်ကမၣ်ခွါ ဒီးနၤ အဂီၢ်လီၤ. 34 ဒီး လၢနမၤကမၣ်မုၣ်ကမၣ်ခွါ အပူၤန့ၣ် နလီၤဆီန့ၢ် ပိာ်မုၣ်အဂၤ တက့ၢ်လီၤ. အဂ့ၢ်ဒ်အံၤ, ပှၤတလူၤဘၣ်နၤ ဒ်သိး အကမၤကမၣ်မုၣ်ကမၣ်ခွါ ဒီးနၤ နီတဂၤဘၣ်. မ့မ့ၢ်နဟ့ၣ် တၢ်အဘူးအလဲ, ဒီးတၢ်တဟ့ၣ်ဘၣ်နၤ လၢနဘူးနလဲဘၣ်. မၤသးဒ်န့ၣ်ဒီး န လီၤဆီဒၣ်တၢ်လီၤ. 35 မၤသးဒ်န့ၣ်ဒီး ပှၤဃဲသဲမုၣ်ဧၢ, ကနၣ် ယွၤအကလုၢ် တက့ၢ်. 36 ကစၢ်ယွၤ စံးဒ်အံၤ, မ့ၢ်နတၢ်ဘၣ်အၢ လူလီၤအသး ဒီးနအိၣ်ဘ့ၣ်ဆ့အလီၢ် အိၣ်ဖျါ လၢနမၤကမၣ်မုၣ်ကမၣ်ခွါ လၢပှၤ လၢနအဲၣ်အီၤ အဃိ, ဒီး လၢနတၢ်သးဘၣ်အၢ အတၢ်ဂီၤ အဃိ, ဒီး လၢနဖိတဖၣ် အသွံၣ် လၢနဟ့ၣ်အီၤ အဃိဒီး, 37 ကွၢ်ကွၢ်, မၤသးဒ်န့ၣ်ဒီး ယကဒုးအိၣ်ဖှိၣ်ရိဖှိၣ် ပှၤ လၢနအဲၣ်အီၤ ခဲလၢာ်, ပှၤလၢနမုာ်လၤ ဒီးအီၤ, ကယဲၢ် ပှၤလၢနအဲၣ်အီၤ ဒီး ကယဲၢ် ပှၤလၢနသးဟ့အီၤ, ဒီးယကဒုးအိၣ်ဖှိၣ်ရိဖှိၣ်အီၤ ဝးတရံးထီဒါ နၤ, ဒီးယကလီၣ်ဖျါထီၣ် နတၢ်အိၣ်ဘ့ၣ်ဆ့ လၢအမဲာ်ညါ, ဒ်သိး အကထံၣ်ဘၣ် နအိၣ်ဘ့ၣ်ဆ့အလီၢ် ခဲလၢာ် လီၤ. 38 ယကစံၣ်ညီၣ်နၤ ဒ်ပိာ်မုၣ် လၢအအဲၣ်ဘၢအဝၤ, ဒီးလူ တၢ်သွံၣ်တဖၣ် ဘၣ် တၢ်စံၣ်ညီၣ်အီၤ အသိး, ဒီးယကဟ့ၣ်လီၤနၤ လၢတၢ်သွံၣ် လၢယသးကဲၤထီၣ် ဒီးယသးက့ၣ်လီၤ. 39 ဒီးယကဟ့ၣ်လီၤကွံာ်နၤ လၢအစုပူၤ, ဒီးကမၤလီၤပှီၢ်ကွံာ် နတၢ်ခိၣ်ဒုးထီၣ်အသး, ဒီးကမၤဟးဂီၤကွံာ် နလီၢ်ထီၣ်ထီတဖၣ်, ဒီးကဘ့ၣ်ကွံာ် နကူနသိး, ဒီး ကဟံးထီၣ်ကွံာ် နကယၢကယဲ လၢအဃံအလၤ, ဒီးကပာ်လီၤတဲာ်နၤ အိၣ်ဘ့ၣ်ဆ့, ဒီးနကူနသိး တအိၣ်ဘၣ် လီၤ. 40 ဒီးကဒုးဟဲထီဒါနၤ လၢပှၤတဖု, ဒီးကကွံာ်နၤ လၢလၢၢ် ဒီးဆဲးဖျိထီၣ်နၤ လၢအနးလီၤ. 41 ဒီးကဆူးထီၣ်ကွံာ် နဟံၣ်တဖၣ် လၢမ့ၣ်အူ, ဒီးမၤ တၢ်စံၣ်ညီၣ်တဖၣ် လၢနၤ လၢပိာ်မုၣ် အါဂၤ အမဲာ်ညါ, ဒီးယကဒုးဆိတ့ၢ် နမၤကမၣ်မုၣ်ကမၣ်ခွါ, ဒီးနတဟ့ၣ်လၢၤဘၣ် တၢ်အဘူးအလဲဘၣ်. 42 ဒီးယကဒုးဆိတ့ၢ် ယသးကဲၤထီၣ်နၤ, ဒီးယသးက့ၣ် ကဟးထီၣ်ကွံာ် လၢနၤ, ဒီးယကအိၣ်ဃိကလာ်, ဒီးယသးတထီၣ်လၢၤဘၣ်. 43 မ့ၢ်နတသ့ၣ်နီၣ်ထီၣ်က့ၤ နဖိသၣ်ဒံး အမုၢ်နံၤတဖၣ်, ဒီးထိၣ်ဂဲၤ ယသးထီၣ် လၢတၢ်ခဲလၢာ် အဃိဒီး, ကွၢ်ကွၢ်, မၤသးဒ်န့ၣ်ဒီး ယကဟ့ၣ်ကၣ် နကျဲ လၢနခိၣ် အဖီခိၣ် လီၤ, ကစၢ်ယွၤ စံးဝဲဒၣ်. ဒီးနတမၤလၢၤဘၣ် တၢ်ကလုာ်ကလိၤအံၤ လၢနတၢ်သးဘၣ်အၢ ခဲလၢာ် အဖီခိၣ်ဘၣ်. 44 ကွၢ်ကွၢ်, ကယဲၢ် ပှၤလၢအကတိၤဒိတၢ်န့ၣ် ကကတိၤဒိတၢ် လၢနဂ့ၢ်ဒီးစံး, ဒ်မိၢ် အသိးန့ၣ် ဖိမုၣ်မ့ၢ် ဒ်န့ၣ်အသိး လီၤ. 45 နဲဒၣ်အံၤ နမ့ၢ် နမိၢ်အဖိမုၣ် လၢအသးဘၣ်အၢအဝၤ ဒီးအဖိအလံၤ, ဒီးနမ့ၢ် နဒီပုၢ်ဝဲၢ်မုၣ်တဖၣ် အဒီပုၢ်ဝဲၢ်မုၣ် လၢအသးဘၣ်အၢအဝၤ ဒီးအဖိအလံၤလီၤ. သုမိၢ်မ့ၢ် ပှၤဃ့ၤသးဖိ, ဒီးသုပၢ်မ့ၢ် ပှၤအမိၢ်ဖိလီၤ. 46 ဒီးနဝဲၢ်မုၣ် မ့ၢ်ၡၤမရံ အိၣ်ဒီး အဖိမုၣ်တဖၣ်, လၢအအိၣ်ဝဲဆိးဝဲ လၢနစုစ့ၣ်တခီ, ဒီးနပုၢ်မုၣ် လၢအအိၣ်အဆိး လၢနစုထွဲနခီ, မ့ၢ်စဒိၣ် အိၣ်ဒီး အဖိမုၣ်တဖၣ်လီၤ. 47 ဘၣ်ဆၣ်ဒီး နတပိာ်ဘၣ် အကျဲဘၣ်. ဒီးနတမၤဘၣ် ဒ်အတၢ်သးဘၣ်အၢ အသိးန့ၣ်ဘၣ်. အန့ၣ် နပာ် လၢတၢ်အဆံးကဲၣ်ဆိး, ဒီးနအၢန့ၢ် အဝဲသ့ၣ် လၢနကျဲပူၤ ခဲလၢာ် တက့ၢ်လီၤ. 48 ယမူယဲ, ကစၢ်ယွၤ စံးဝဲဒၣ်, နပုၢ်မုၣ် စဒိၣ် အဝဲဒၣ်မ့ၢ်ဂ့ၤ, အဖိမုၣ်မ့ၢ်ဂ့ၤ, တမၤဘၣ် တၢ် ဒ်နမၤနဲ ဒီးနဖိမုၣ်တဖၣ် အသိးန့ၢ်ဘၣ်. 49 ကွၢ်ကွၢ်, နပုၢ်မုၣ် စဒိၣ် အတၢ်ဒဲးဘး, မ့ၢ်အအံၤ, ပာ်အသးထီၣ်ထီ, အီၣ်ဘျဲးအီၣ်တၢ်, ဒီးတၢ်အိၣ်ဘှံး အါအါကလဲာ်န့ၣ်, အိၣ်ဝဲဆိးဝဲ လၢအပူၤ, ဒီး လၢအဖိမုၣ်တဖၣ် အပူၤ, ဒီးတမၤဆူၣ်ထီၣ် ပှၤဖှီၣ်ဖိယာ်ဖိ, ဒီးပှၤဘၣ်နးဘၣ်ဖှီၣ် အစုဘၣ်. 50 ဒီးပာ် ကဖိအသး, ဒီးမၤ တၢ်သးဘၣ်အၢ လၢယမဲာ်ညါလီၤ. ဒီးတုၤ ယထံၣ်တၢ်ဒီး, ယညိကွံာ်အီၤလီၤ. 51 ဒီးၡၤမရံ တမၤဖးဖီဘၣ် နတၢ်ဒဲးဘးဘၣ်. မ့ၢ်နမၤအါထီၣ် နတၢ်သးဘၣ်အၢ အါန့ၢ် အဝဲသ့ၣ်, ဒီးနပာ်တီ နဒီပုၢ်ဝဲၢ်မုၣ်တဖၣ်, လၢကယဲၢ် နတၢ်သးဘၣ်အၢ အပူၤ လၢနမၤနဲလီၤ. 52 နဲဒၣ်အံၤ အိၣ် စ့ၢ်ကီး ဒီးနမဲာ်ဆှးဒၣ်နဲ လၢနစံၣ်ညီၣ် နဒီပုၢ်ဝဲၢ်မုၣ် အဃိ တက့ၢ်. အဂ့ၢ်ဒ်အံၤ, အဝဲသ့ၣ်တဖၣ်န့ၣ် တီန့ၢ်နၤ တက့ၢ် လၢနတၢ်ဒဲးဘး လၢနမၤ တၢ်သးဘၣ်အၢ နးန့ၢ် အဝဲသ့ၣ် တက့ၢ် အဃိလီၤ. မ့ၢ်မး ပာ်ဆှး နမဲာ် ဒီးအိၣ်ဒၣ်တၢ် ဒီးနမဲာ်ဆှး တက့ၢ်. 53 ဒီးယကဒုးဟဲက့ၤ အပှၤလဲၤကဲကုၢ်, စဒိၣ် ဒီးအဖိမုၣ်တဖၣ် လၢအလဲၤကဲကုၢ်, ဒီးၡၤမရံ ဒီးအဖိမုၣ်တဖၣ် လၢအလဲၤကဲကုၢ်, ဒီးယကဒုးဟဲက့ၤနၤ လၢနလဲၤကဲကုၢ် လၢအကျါ, 54 ဒ်သိး နကအိၣ်ဒၣ်တၢ်ဒီး, နမဲာ်ဆှးဒၣ်နဲ ဒိးနကပာ်ဆှး နမဲာ် လၢကယဲၢ် တၢ် လၢနမၤ အဃိ, လၢနမၤမုာ်ထီၣ်က့ၤအီၤ အဃိလီၤ. 55 ဒီးနဒီပုၢ်ဝဲၢ်မုၣ်, စဒိၣ် ဒီးအဖိမုၣ်တဖၣ် ကက့ၤက့ၤဝဲဆူ အလီၢ် လၢအခီၣ်ထံး, ဒီးၡၤမရံ ဒီးအဖိမုၣ်တဖၣ် ကက့ၤက့ၤဆူ အလီၢ် လၢအခီၣ်ထံး, ဒီးနဲဒၣ် ဒီးနဖိမုၣ်တဖၣ်န့ၣ် ကက့ၤက့ၤဆူ သုလီၢ် လၢအခီၣ်ထံးလီၤ. 56 အဂ့ၢ်ဒ်အံၤ, လၢနပာ်ထီၣ်ထီ နသး အမုၢ်တနံၤ လၢနတၢ်ဒဲးဘး တချုး အိၣ်ဖျါဒံးဘၣ်န့ၣ် နတပှ့ၤဘၣ် နဒီပုၢ်ဝဲၢ်မုၣ် စဒိၣ် အမံၤ လၢနထးခိၣ်ဘၣ်. 57 ဒ် လၢနဘၣ် တၢ်ဒုၣ်ဒွဲၣ် လၢပှၤစူၤရံဖိ, ဒီး လၢကယဲၢ် ပှၤအိၣ်ဝးတရံးအီၤ, ဒီး လၢပှၤဖလ့ၡသးဖိ အဖိမုၣ်တဖၣ် လၢအမၤတရီတပါနၤ ကိးခီဒဲး အခါ အသိးန့ၣ်လီၤ. 58 နကဘၣ်ဒၣ်နသး, ကလုာ်ကလိၤ, ဒီးနတၢ်သးဘၣ်အၢတဖၣ်န့ၣ်လီၤ. ကစၢ်ယွၤ စံးဝဲဒၣ်. 59 အဂ့ၢ်ဒ်အံၤ, ကစၢ်ယွၤ စံးဒ်အံၤ, ယကမၤနၤ, ဒ်နမၤ နဲအသိး, ပှၤလၢအတပးကဲဘၣ် တၢ်ဆိၣ်န့ၣ် ဒီး မၤဟးဂီၤ တၢ်အၢၣ်လီၤအီလီၤန့ၣ်လီၤ. 60 ဘၣ်ဆၣ်ဒီး ယကသ့ၣ်နီၣ်ထီၣ်က့ၤ ယအၢၣ်လီၤအီလီၤတၢ် ဒီးနၤ လၢနဖိသၣ်ဒံး အမုၢ်နံၤတဖၣ်န့ၣ်, ဒီးယ ကဒုးအိၣ်ဂၢၢ်ဆိးကျၢၤ ဒီးနၤ လၢတၢ်အၢၣ်လီၤအီလီၤ အထူအယိာ်လီၤ. 61 ဒီးတုၤ နတူၢ်လိာ် နဒီပုၢ်ဝဲၢ်မုၣ်တဖၣ်, နဝဲၢ်မုၣ်, ဒီးနပုၢ်မုၣ်ဒီး, နကသ့ၣ်နီၣ်ထီၣ်က့ၤ နကျဲတဖၣ်, ဒီးနမဲာ်ကဆှးလီၤ. ဒီးယကဟ့ၣ်လီၤအီၤ ဒ်သိး အကကဲထီၣ် နဖိမုၣ်တဖၣ်, ဘၣ်ဆၣ်ဒီး တမ့ၢ်ဘၣ် လၢနတၢ်အၢၣ်လီၤအီလီၤ အပူၤဘၣ်လီၤ. 62 ဒီးယကဒုးအိၣ်ဂၢၢ်ဆိးကျၢၤ ယတၢ်အၢၣ်လီၤအီလီၤ ဒီးနၤ, ဒီးနကသ့ၣ်ညါ လၢယမ့ၢ်ယွၤလီၤ. 63 ဒ်သိးတုၤ ယပျၢ် ကယဲၢ် တၢ် လၢနမၤဒီး, နကသ့ၣ်နီၣ်ထီၣ်က့ၤ ဒီး နသးကကတုၤ, ဒီးနသုတအဲးထီၣ်လၢၤဘၣ် နထးခိၣ် တဂ့ၤ, လၢနမဲာ်ဆှး အဃိလီၤ. ကစၢ်ယွၤ စံးဝဲဒၣ်.

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ပှိၢ်ပှီၤတၢ်, ဒီးကတိၤဒိတၢ် ဒီးအံၣ်စရ့လး အပှၤဟံၣ်ဖိ, 3 ဒီးစံး, ကစၢ် ယွၤ စံးဒ်အံၤ, လံာ်ကြီကြာ်ဖးဒိၣ်, အိၣ်ဒီး အဒံးဆ့ဖးလဲၢ်, ဒီးအဒံးဖးထီ, ဒီးပှဲၤဝဲ ဒီးအဒံးဆ့ လၢအကံၣ်ဃ့တဘ့ၣ် ဟဲဝဲဆူ လဘၤနိၣ်, ဒီးဟံးန့ၢ် သ့ၣ်ဆှိအ့ရ့း အဒ့ တဒ့ လၢအထီကတၢၢ်လီၤ. 4 ဒ့ဝဲ လၢအဒ့ဖိ အစိးနါ, ဒီးစိာ်ထီၣ်ဝဲဆူ ကီၢ်ကၤတၢ် အပူၤ, ဒီးပာ်ဝဲ လၢပှၤကၤတၢ်ဖိ အဝ့ၢ်ပူၤလီၤ. 5 ဒီးဟံးန့ၢ် ကီၢ် အချံအသၣ်, ဒီးသူၣ်ဝဲ လၢဟီၣ်ခိၣ်အကဝီၤ လၢအဒုးသၣ်ထီၣ်ဝဲလီၤ. သူၣ်ဝဲ လၢထံဖးဒိၣ်အနံၤ, ပာ်ဝဲ ဒ်သ့ၣ်ပံၢ်သလီ အသိးန့ၣ်လီၤ. 6 ဒီးဒိၣ်ထီၣ်ဝဲ, ဒီးကဲထီၣ် စပံးမုၢ်ဖုၣ် လၢအခိၣ်ကဟု တမုၢ်လီၤ. အဒ့တဖၣ် ဃၣ်အသးဆူ အအိၣ်, ဒီးအဂံၢ်တဖၣ် အိၣ်ဝဲ လၢ အဖီလာ်လီၤ. ဒီးကဲထီၣ်ဝဲ လၢစပံးမုၢ်တမုၢ်, ဒီးဖးဒ့ထီၣ်, ဒီးဒိၣ်ထီၣ်လီၤ. 7 ဒီးလံာ်ကြီကြာ်ဖးဒိၣ် အဂၤ တဘ့ၣ် အိၣ်ဝဲ ဒီးအဒံးဆ့ ဖးလဲၢ်, ဒီးအဒံး အါအါကလဲာ်လီၤ. ဒီးကွၢ်ကွၢ်, စပံးမုၢ်တမုၢ်န့ၣ် စဲၤလီၤ အဂံၢ်ဆူ အအိၣ်, ဒီးယူာ်လီၤအဒ့ ဆူအအိၣ် ဒ်သိး အကဖှိၣ်ထံ လၢအီၤ လၢထံကျိ ဖဲတၢ်အလီၢ် လၢအသူၣ်အသး လၢအပူၤန့ၣ်လီၤ. 8 သူၣ်အသး လၢဟီၣ်ခိၣ်ဂ့ၤ တကဝီၤ အပူၤ လၢထံဖးဒိၣ် အနံၤ ဒ်သိး အကဖးဒ့ထီၣ်, ဒီးသၣ်ထီၣ်, ဒီးကဲထီၣ် စပံးမုၢ်တမုၢ် လၢအဃံအလၤလီၤ. 9 စံးနဲ, ကစၢ်ယွၤ စံးဒ်အံၤ, ကဘီၣ်ထီၣ်ညီထီၣ် စ့ၢ်ကီး ဧါ. ကထဲးထီၣ်ကွံာ်အီၤ လၢအဂံၢ်, ဒီးကဒ့ကွံာ် အသၣ် ဒ်သိး အကလီၤဘဲန့ၣ် တမ့ၢ်ဘၣ်ဧါ. အဖးဒ့ထီၣ် အဒိးအလၣ် ခဲလၢာ် ကလီၤဘဲလီၤ. မ့ၢ်မး တၢ်စိတၢ်ကမီၤ တဒိၣ်ဘၣ်, ဒီးပှၤဂီၢ်မုၢ် တအါဘၣ်ဒီး, ကထဲးထီၣ်ကွံာ်အီၤ လၢအဂံၢ်လီၤ. 10 ဒီးကွၢ်ကွၢ်, သူၣ်လံအသးလံ. ဘၣ်ဆၣ်ဒီး ကဘီၣ်ထီၣ်ညီထီၣ် စ့ၢ်ကီးဧါ. တုၤ ကလံၤ လၢမုၢ်ထီၣ် ဘၣ်အီၤ ဒီး, ကလီၤဘဲ ဒီမုၢ်ညါ တမ့ၢ်ဘၣ်ဧါ. ကလီၤဘဲ လၢတၢ်ကျိၤ အပူၤ ဖဲအမဲထီၣ်လီၤ. 11 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 12 စံးဘၣ် ပှၤဟံၣ်ဖိ လၢအပူထီၣ်ဒၣ်တၢ်, တၢ်န့ၣ်တဖၣ် မ့ၢ်ဒ်လဲၣ်ဒ်လဲၣ်န့ၣ် သုတသ့ၣ်ညါဘၣ်ဧါ. စံး, ကွၢ်ကွၢ်, ဘၤဘူၤလိၣ် အစီၤပၤ ဟဲဝဲဆူ ယရူၤၡလ့ၣ်, ဒီးဟံးန့ၢ် အစီၤပၤ, ဒီးအပဒိၣ်ဖးဒိၣ်တဖၣ်, ဒီးစိာ်ထီၣ်အီၤ ဒီး အကစၢ်ဒၣ်ဝဲဆူ ဘၤဘူၤလိၣ်, 13 ဒီးဟံးန့ၢ် ပှၤ လၢစီၤပၤ အချံအသၣ် အကျါတဂၤ, ဒီးအၢၣ်လီၤအီလီၤတၢ် ဒီးအီၤ, ဒီးဒုးဆိၣ် အီၤ လၢတၢ်, ဒီးဟံးထီၣ်ကွံာ် ပှၤအဆူၣ် လၢကီၢ်ပူၤ, 14 ဒ်သိး အကဒုးဆီၣ်လီၤ ဘီမုၢ်အသး, ဒီးအတၢ်သုတပာ်ထီၣ်ထီအသး တဂ့ၤ, ဒ်သိး အကတိၢ်န့ၢ် တၢ်အၢၣ်လီၤအီလီၤ, ဒီးအတၢ်ကအိၣ်ဂၢၢ်ဆိးကျၢၤလီၤ. 15 ဘၣ်ဆၣ်ဒီးမ့ၢ် အမၢလီၤ အကလူးတဖၣ် ဆူ အဲၤကူပတူး ဒ်သိး အကဟ့ၣ်အီၤ လၢကသ့ၣ်, ဒီးပှၤဂီၢ်မုၢ် အါဂၤ သတးဒီး, ပူထီၣ်ဝဲလီၤ. ကဘီၣ်ထီၣ်ညီထီၣ် စ့ၢ်ကီး ဧါ. ဒီးကမၤဟးဂီၤ တၢ်အၢၣ်လီၤအီလီၤ, ဒီးတၢ်ကမၤပူၤဖျဲးအီၤ စ့ၢ်ကီးဧါ. 16 ယမူယဲ, ကစၢ်ယွၤ စံးဝဲဒၣ်, မ့ၢ်မး ဖဲစီၤပၤတဂၤ လၢအပာ်အီၤ လၢစီၤပၤ အိၣ်ဝဲဆိးဝဲ အလီၢ်, ပှၤလၢအတပးကဲဘၣ် အတၢ်ဆိၣ်, ဒီးမၤဟးဂီၤ အတၢ်အၢၣ်လီၤအီလီၤန့ၣ် ကသံဝဲ ဒီး အဝဲဒၣ်ဒၣ်လဲာ် လၢဘၤဘူၤလိၣ် အသးကံၢ်ပူၤလီၤ. 17 ဒီးဖၤရိၤ ဒီးအသုးမုၢ်ဂီၢ်မုၢ်, ဒီးပှၤဂီၢ်မုၢ်ဖးဒိၣ်န့ၣ် ကမၤထီၣ် တၢ်ခိၣ်ဒူ, ဒီးမၤ တိာ်ဧိၤတာ်ဧိၤ ဒ်သိး အကဒီၣ်တဲာ်ကွံာ် ပှၤအါဂၤ ဘၣ်ဆၣ်ဒီး တမၤဘၣ် လၢအဂီၢ် လၢတၢ်ဒုးသုးအပူၤ နီတမံၤဘၣ်. 18 အဂ့ၢ်ဒ်အံၤ, တပးကဲဘၣ် တၢ်ဆိၣ်ဘၣ်, ဒီးမၤဟးဂီၤ တၢ်အၢၣ်လီၤအီလီၤလီၤ. ဒီးကွၢ်ကွၢ်, ဟ့ၣ်တ့ၢ် အစု ဘၣ်ဆၣ်ဒီး မၤ တၢ်ခဲလၢာ်အံၤလီၤ. တပူၤတဖျဲးဘၣ်ဘၣ်ဝဲဘၣ်. 19 မၤသးဒ်န့ၣ်ဒီး ကစၢ်ယွၤ စံးဒ်အံၤ, ယမူယဲ, မ့ၢ်မး ယတၢ်ဆိၣ် လၢအတပးကဲဘၣ်, ဒီးယတၢ်အၢၣ်လီၤအီလီၤ လၢအမၤဟးဂီၤန့ၣ် ယကဟ့ၣ်ကၣ်အီၤ လၢအခိၣ်ဒၣ်ဝဲ အဖီခိၣ်လီၤ. 20 ဒီးယကဟုးယပှာ် လၢအဖီခိၣ်, ဒီး ကဘၣ် ယပျံၤသကွီၤ, ဒီးယကစိာ်ထီၣ်အီၤဆူ ဘၤဘူၤလိၣ်, ဒီးယကလိာ်ကွီၢ် ဒီးအီၤဖဲန့ၣ် လၢအတၢ်ကမၣ် လၢအမၤကမၣ်ဘၣ်ယၤ အဃိန့ၣ်လီၤ. 21 ဒီးအပှၤ လၢအဃ့ၢ်တၢ်, ဒီးအသုးမုၢ် ခဲလၢာ်န့ၣ် ကလီၤဃံၤ လၢနးဧိၤဘီဧိၤ, ဒီးပှၤအိၣ်လီၤတဲာ်တဖၣ်န့ၣ် ကလီၤပြံလီၤပြါဆူ ကလံၤ ခဲလၢာ် အကျါလီၤ. ဒီးသု ကသ့ၣ်ညါ လၢယၤ ယွၤအံၤ, ယကတိၤတၢ်လီၤ. 22 ကစၢ်ယွၤ စံးဒ်အံၤ, ယကဟံးန့ၢ် စ့ၢ်ကီး သ့ၣ်ဆှိအ့ရ့းထီ တထံး အဒ့, ဒီးယကသူၣ်အီၤ, ဒီးယကဒ့ကွံာ်တၢ် အဒိး လၢအဒ့ထီကတၢၢ် အခံ, ဒီးယကသူၣ်အီၤ လၢကစၢၢ်ထီ ဒီးဖးထီ လီၤဆီဒၣ်တၢ် တဖျၢၣ် အလိၤလီၤ. 23 လၢအံၣ်စရ့လး အကစၢၢ်ဖးထီ အလိၤန့ၣ် ယကသူၣ် အီၤ, ဒီးကဖးဒ့ထီၣ်, ဒီးသၣ်ထီၣ်, ဒီးကဲထီၣ် သ့ၣ်ဆှိအ့ရ့း အဂ့ၤ တထံး, ဒီးထိၣ်ဧိၤလံၣ်ဧိၤ ကိးကလုာ်ဒဲး ကအိၣ်ကဆိး လၢအဖီလာ်, ဒီး လၢအဒ့တဖၣ် အကဒုကျါန့ၣ် ကအိၣ်ကဆိးဝဲလီၤ. 24 ဒီး ကယဲၢ် သ့ၣ် လၢပှၢ်လၢ်ကျါ ခဲလၢာ်န့ၣ် ကသ့ၣ်ညါဝဲ လၢတၢ် လၢယၤ ယွၤအံၤ ယမၤဖုၣ်လီၤသ့ၣ်ထီ, ဒီးပာ် ထီၣ်သ့ၣ်ဖုၣ်, ဒီးယဒုးဃ့ထီၣ်ကွံာ် သ့ၣ်သံကစဲာ်, ဒီးယ ဒုးဒိးထီၣ်က့ၤ သ့ၣ်ဃ့န့ၣ်လီၤ. တၢ် လၢယၤ ယွၤအံၤ, ယ ကတိၤတၢ်, ဒီးယကမၤယဲလီၤ.

1 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 2 ပၢ်တဖၣ် အီၣ် စပံးသၣ်ဆံၣ်, ဒီးဖိသၣ်တဖၣ် အမဲဆှံလီၤန့ၣ် သု လၢအကတိၤဒိတၢ်န့ၣ် လၢကီၢ်အံၣ်စရ့လး အဂ့ၢ်, မ့ၢ် သုစံးဒ်လဲၣ်. 3 ယမူယဲ, ကစၢ်ယွၤ စံးဝဲဒၣ်, သုကတိၤဒိတၢ်အံၤ လၢအံၣ်စရ့လး အပူၤ အလီၢ် တအိၣ်လၢၤဘၣ်. 4 ကွၢ်ကွၢ်, ပှၤအသးခဲ လၢစမ့ၢ် ယတၢ်လီၤ. ဒ်ပၢ်အသး အသိးန့ၣ် ဖိခွါန့ၣ်မ့ၢ် ယတၢ် ဒ်န့ၣ်သိးလီၤ. ပှၤအသး လၢအမၤ တၢ်ဒဲးဘးန့ၣ် ကသံဝဲဒၣ်လီၤ. 5 မ့မ့ၢ် ပှၤမ့ၢ်တီမ့ၢ်လိၤ, ဒီးမၤ တၢ်စံၣ်ညီၣ် ဒီးတၢ်တီတၢ်လိၤန့ၣ်, 6 ဒီးမ့ၢ်တအီၣ်ဘၣ်တၢ် လၢကစၢၢ်လိၤ, ဒီးမ့ၢ် တကျ့ထီၣ်ဘၣ် အမဲာ်ဆူ အံၣ်စရ့လး အပှၤဟံၣ်ဖိ အတၢ်ဂီၤဘၣ်, ဒီးမ့ၢ်တမၤဘၣ်အၢ ပှၤ လၢအဃၢၤ အမါဘၣ်, ဒီးမ့ၢ်တသုးဘူးဘၣ်အသး ဆူပိာ်မုၣ် လၢအဆှုၣ် အသးအအိၣ်, 7 ဒီးမ့ၢ်တမၤအၢဘၣ် ပှၤနီတဂၤဘၣ်, ဒီးမ့ၢ်ဟ့ၣ်က့ၤ ပှၤလၢအကမၢ် အိၣ်လၢအတၢ်ဟ့ၣ်ကီၤ, ဒီးမ့ၢ်တမၤန့ၢ်ဆူၣ် ပှၤဂၤ အတၢ်, မ့ၢ်ဟ့ၣ် အတၢ်အီၣ် လၢပှၤတၢ်သၣ်ဝံၤအသး, ဒီးမ့ၢ်လုးဘၢ ပှၤအိၣ်ဘ့ၣ်ဆ့ လၢယၣ်တဘ့ၣ်, 8 ဒီးမ့ၢ်တဟ့ၣ်တၢ် လၢစ့အအ့ၣ် အဂီၢ်, ဒီး မ့ၢ်တဟံးန့ၢ် စ့ အအ့ၣ်ဘၣ်, မ့ၢ်ထုးက့ၤ အစု လၢတၢ်အၢ, ဒီးမ့ၢ်စံၣ်ညီၣ်တၢ်တီ လၢပှၤကညီ ဒီးပှၤကညီ အဘၢၣ်စၢၤ, 9 ဒီးမ့ၢ်လဲၤတၢ် လၢယတၢ်သိၣ်တၢ်သီ အပူၤ, ဒီးမ့ၢ် တိၢ်န့ၢ် ယတၢ်စံၣ်ညီန့ၣ် ဒ်သိး အကမၤ တၢ်အမ့ၢ်အတီ ဒီး, အဝဲဒၣ်မ့ၢ် အတီအလိၤ, မူဒီးကမူဝဲလီၤ, ကစၢ်ယွၤ စံးဝဲဒၣ်. 10 မ့မ့ၢ်အဝဲဒၣ်မ့ၢ် ထီၣ်ဖိ အဖိခွါတဂၤ လၢအမ့ၢ် ပှၤတမျိၤတမျာ်, ပှၤလူလီၤတၢ်သွံၣ်, ဒီးမ့ၢ်မၤတၢ် ဒ်န့ၣ်အသိး တမံၤမံၤ, 11 ဒီးမ့ၢ်တတိၢ်န့ၢ်ဘၣ် တၢ်ခဲလၢာ်န့ၣ်ဘၣ်, ဒီး မ့ၢ်အီၣ်တၢ် လၢကစၢၢ် အလိၤ, ဒီးမ့ၢ်မၤဘၣ်အၢ ပှၤ လၢအဃၢၤ အမါ, 12 မ့ၢ်မၤအၢ ပှၤဖှီၣ်ဖိယာ်ဖိ, ဒီးပှၤဘၣ်နးဘၣ်ဖှီၣ်, မ့ၢ်မၤန့ၢ်ဆူၣ် ပှၤဂၤအတၢ်, ဒီးမ့ၢ်တဟ့ၣ်က့ၤဘၣ် တၢ်ဟ့ၣ်ကီၤဘၣ်, ဒီးမ့ၢ်ကျ့ထီၣ် အမဲာ်ဆူ တၢ်ဂီၤ, ဒီးမ့ၢ်မၤ တၢ်သးဘၣ်အၢ, 13 ဒီးမ့ၢ်ဟ့ၣ်တၢ် လၢစ့ လၢအကန့ၢ် အအ့ၣ် အဂီၢ်, ဒီးမ့ၢ်ဟံးန့ၢ် စ့အအ့ၣ်န့ၣ် ဒီး, ကမူဝဲ စ့ၢ်ကီးဧါ. တမူဘၣ်ဝဲဘၣ်, မၤလံ တၢ်သးဘၣ်အၢ ခဲလၢာ်လံ. သံဒီးကသံဝဲလီၤ. အသွံၣ် ကအိၣ်ဝဲ လၢအလိၤဒၣ်ဝဲလီၤ. 14 ဘၣ်ဆၣ်ဒီး ကွၢ်ကွၢ်, မ့ၢ် ထီၣ်ဖိ အဖိခွါတဂၤ လၢအထံၣ်ဘၣ် အပၢ် အတၢ်ဒဲးဘး ခဲလၢာ် လၢအမၤဝဲ, မ့ၢ်ထံၣ်ဘၣ်ဝဲ, ဒီးတမၤဘၣ် ဒ်န့ၣ်ဘၣ်, 15 မ့ၢ်တအီၣ်ဘၣ်တၢ် လၢကစၢၢ်အလိၤ, ဒီးမ့ၢ်တကျ့ထီၣ်ဘၣ် အမဲာ်ဆူ အံၣ်စရ့လး အပှၤဟံၣ်ဖိ အတၢ်ဂီၤဘၣ်, ဒီးမ့ၢ်တမၤဘၣ်အၢဘၣ် ပှၤ လၢအဃၢၤအမါဘၣ်, 16 ဒီးမ့ၢ်တမၤအၢဘၣ် ပှၤနီတဂၤဘၣ်, ဒီးမ့ၢ်တဟံးကီၤဘၣ်, ဒီးမ့ၢ်တမၤန့ၢ်ဆူၣ် ပှၤဂၤအတၢ်, ဒီးမ့ၢ်ဟ့ၣ် အတၢ်အီၣ် လၢပှၤတၢ်သၣ်ဝံၤ အသး, ဒီးမ့ၢ်လုးဘၢ ပှၤအိၣ်ဘ့ၣ်ဆ့ လၢယၣ်, 17 ဒီးမ့ၢ် တပာ်အစု လၢပှၤဖှီၣ်ဖိယာ်ဖိ အလိၤ, ဒီးမ့ၢ်တဟံးန့ၢ် စ့အအ့ၣ်ဒီး တၢ်အါထီၣ်ဘၣ်, ဒီးမ့ၢ်မၤ ယတၢ်စံၣ်ညီၣ်, ဒီးလဲၤတၢ် လၢယတၢ်သိၣ်တၢ်သီ အပူၤန့ၣ် ဒီး, အဝဲဒၣ် တဘၣ်သံဘၣ် လၢအပၢ် အတၢ်ဒဲးဘး အဃိဘၣ်, မူဒီး ကမူဝဲလီၤ. 18 တၢ် လၢအပၢ်တဂၤန့ၣ်မ့ၢ် အမၤအၢတၢ် လၢအသးကိၤ, ဒီးမၤန့ၢ်ဆူၣ် အဒီပုၢ်ဝဲၢ် အတၢ်, ဒီးမၤတၢ် လၢအတဂ့ၤဘၣ် လၢအပှၤဂီၢ်မုၢ် အကျါဒီး, ကွၢ်ကွၢ်, အဝဲဒၣ် ကသံ လၢအတၢ်ဒဲးဘး အပူၤလီၤ. 19 ဘၣ်ဆၣ်ဒီး သုစံး, ဖိခွါ တဘၣ်ဘၣ် ပၢ်အတၢ်ဒဲးဘးန့ၣ်မ့ၢ် အဘၣ်မနုၤလဲၣ်. တုၤ ဖိခွါ မၤ တၢ်စံၣ်ညီၣ် ဒီးတၢ်တီတၢ်လိၤ, တိၢ်န့ၢ်ဝဲ လၢယတၢ်သိၣ်တၢ်သီ ခဲလၢာ်, ဒီး မၤအီၤ ဒီး, မူဒီးကမူဝဲလီၤ. 20 ပှၤအသး လၢအမၤ တၢ်ဒဲးဘးန့ၣ် အဝဲဒၣ် ကသံလီၤ. ဖိခွါ တဘၣ်ဘၣ် အပၢ် အတၢ်ဒဲးဘးဘၣ်, ဒီးအပၢ် တဘၣ်ဘၣ် အဖိခွါ အတၢ်ဒဲးဘးဘၣ်, ပှၤတီပှၤလိၤ အတၢ်တီတၢ်လိၤန့ၣ် ကအိၣ်ဝဲ လၢအလိၤ, ဒီးပှၤတတီတလိၤ အတၢ်တတီတလိၤန့ၣ် ကအိၣ်ဝဲ လၢအလိၤလီၤ. 21 ဒီးပှၤတတီတလိၤ မ့ၢ်ဃၣ်ကွံာ်အသး လၢအတၢ်ဒဲးဘး ခဲလၢာ် လၢအမၤဝဲ, ဒီးမ့ၢ် တိၢ်န့ၢ် ယတၢ်သိၣ်တၢ်သီ ခဲလၢာ်, ဒီးမၤ တၢ်စံၣ်ညီၣ်, ဒီးတၢ်တီတၢ်လိၤ ဒီး, မူ ဒီးကမူဝဲလီၤ, တသံဝဲဘၣ်, 22 တၢ်တသ့ၣ်နီၣ်ထီၣ်က့ၤ ထီဒါအီၤ လၢအတၢ်ကမၣ် လၢအမၤဝဲ နီတမံၤဘၣ်, ကမူဝဲ လၢအတၢ်တီတၢ်လိၤ လၢအမၤဝဲ အပူၤလီၤ. 23 ပှၤတတီတလိၤ သံဝဲန့ၣ် ဘၣ်ယသး တစဲးဧိၤဒၣ်လဲာ်န့ၣ် ဧါ. ကစၢ်ယွၤ စံးဝဲဒၣ်, ဃၣ်ကွံာ်အသး လၢအကျဲဒီး မူဝဲန့ၣ်ဘၣ်ယသး တမ့ၢ်ဘၣ်ဧါ. 24 ဒီးတုၤ ပှၤတီပှၤလိၤ ဃၣ်ကွံာ်အသး လၢအတၢ်တီတၢ်လိၤ, ဒီးမၤ တၢ်ဒဲးဘး ဒီးမၤဝဲ ဒ်ကယဲၢ် တၢ်သးဘၣ်အၢ လၢပှၤတတီတလိၤ မၤဝဲ အသိးန့ၣ် ဒီး, ကမူဝဲ စ့ၢ်ကီးဧါ. တၢ်တသ့ၣ်နီၣ်ထီၣ်က့ၤ ဘၣ် အတၢ်တီတၢ်လိၤ လၢအမၤဝဲ နီတမံၤဘၣ်. လၢအတၢ်ကမၣ် လၢအမၤဝဲ အပူၤ, ဒီး လၢအတၢ်ဒဲးဘး လၢအမၤဝဲ အပူၤန့ၣ် ကသံဝဲ လၢအပူၤလီၤ. 25 ဘၣ်ဆၣ်ဒီး သုစံး, ယွၤအကျဲန့ၣ် တတီတဘၣ်ဘၣ်. အံၣ်စရ့လး အပှၤဟံၣ်ဖိသ့ၣ်ဧၢ, ကနၣ် တက့ၢ်, ယကျဲ တတီတဘၣ်ဘၣ်ဧါ. သုကျဲတဖၣ် တတီတဘၣ်ဘၣ်န့ၣ် တမ့ၢ်ဘၣ်ဧါ. 26 တုၤ ပှၤတီပှၤလိၤ ဃၣ်ကွံာ်အသး လၢအတၢ်တီတၢ်လိၤ, ဒီးမၤ တၢ်ဒဲးဘး, ဒီးသံဝဲ လၢအပူၤ ဒီး, လၢအတၢ်ဒဲးဘး လၢအမၤဝဲ အဃိန့ၣ် သံဝဲလီၤ. 27 ဒီးတုၤ ပှၤတတီတလိၤ ဘၣ်ဃၣ်ကွံာ်အသး လၢအတၢ်တတီတလိၤဘၣ် လၢအမၤဝဲ, ဒီးမၤ တၢ်စံၣ်ညီၣ်, ဒီးတၢ်တီတၢ်လိၤဒီး, အသးကမူဝဲလီၤ. 28 မ့ၢ်အကွၢ် ဆိကမိၣ်, ဒီးဃၣ်ကွံာ်အသး လၢအတၢ်ကမၣ် လၢအမၤဝဲန့ၣ် ဒီး, မူဒီးကမူဝဲလီၤ. တသံဘၣ်ဝဲဘၣ်. 29 ဘၣ်ဆၣ်ဒီး အံၣ်စရ့လး အပှၤဟံၣ်ဖိ စံးဝဲဒၣ်, ယွၤအကျဲ တတီတဘၣ်ဘၣ်. အံၣ်စရ့လး အပှၤဟံၣ်ဖိသ့ၣ်ဧၢ, သုကျဲ တဘၣ်တတီဘၣ်န့ၣ် တမ့ၢ်ဘၣ်ဧါ. 30 မၤသးဒ်န့ၣ်ဒီး အံၣ်စရ့လး အပှၤဟံၣ်ဖိသ့ၣ်ဧၢ, ယကစံၣ်ညီၣ် သု, တဂၤ ဒ်အကျဲဒၣ်ဝဲ အသိးန့ၣ် စုာ်စုာ်လီၤ. ကစၢ်ယွၤ စံးဝဲဒၣ်, ဃၣ်သုသး, ဃၣ်သုသး လၢသုတၢ်ကမၣ် ခဲလၢာ်န့ၣ် တက့ၢ်, ဒီးတၢ်ဒဲးဘး တမၤဟးဂီၤဘၣ် သုဘၣ်. 31 ကွံာ်တ့ၢ်ကွံာ် သုတၢ်ကမၣ် လၢသုမၤကမၣ်, ဒီးမၤအိၣ်ထီၣ် သုသူၣ်သီသးသီ တက့ၢ်. အဂ့ၢ်ဒ်အံၤ, အံၣ်စရ့လး အပှၤဟံၣ်ဖိသ့ၣ်ဧၢ, သုကသံမ့ၢ် အဘၣ်မနုၤလဲၣ်. 32 အဂ့ၢ်ဒ်အံၤ, ပှၤသံဝဲန့ၣ် တဘၣ်ဘၣ် ယသးဘၣ်, ကစၢ်ယွၤ စံးဝဲဒၣ်, မၤသးဒ်န့ၣ်ဒီး ဃၣ်ကွံာ်သုသး, ဒီးမူတက့ၢ်.


လံာ်ယဃ့းစက့လး Ezekiel 19

1 ဒီးနဲဒၣ်အံၤ, မၤ ထါဟီၣ်တၢ် လၢအံၣ်စရ့လး အပဒိၣ်ဖးဒိၣ် အဃိ, 2 ဒီးစံး, နမိၢ် မ့ၢ်မနုၤလဲၣ်, မ့ၢ်ခ့ယုၢ်မိၢ် တဒု လီၤ. ကိာ်လီၤ လၢခ့ယုၢ် အကျါ, ဘုၣ်အီၣ်အဖိ လၢခ့ယုၢ် အကျါလီၤ. 3 ဘုၣ်အီၣ် အဖိတဒုလီၤ. ကဲထီၣ်ဝဲ လၢခ့ယုၢ်တလိၤ တဒု, ဒီးမၤလိ ဂုာ်ဆူၣ်ပျီဆူၣ်တၢ်, အီၣ်ကွံာ် ပှၤကညီလီၤ. 4 ဒီးပှၤကလုာ်တဖၣ် နၢ်ဟူတၢ် လၢအဂ့ၢ်လီၤ. အဝဲသ့ၣ် ဖီၣ်န့ၢ်အီၤ လၢအတၢ်ပူၤ, ဒီးမိၤထီၣ်အီၤ လၢနီၣ်ကွးဆူ ကီၢ်အဲၤကူပတူး အပူၤလီၤ. 5 ဒီးတုၤ အမိၢ် ထံၣ်ဘၣ်ဝဲ လၢအအိၣ်ခိး ကလီကလီ, ဒီးအတၢ်မုၢ်လၢ်အလီၢ် ဟးဂီၤဝဲဒီး, ဟံးန့ၢ် အဖိအဂၤ တဒု, ဒီးပာ်အီၤ လၢခ့ယုၢ် တလိၤ တဒုလီၤ. 6 ဒီးအတၢ် ဟးဝ့ၤဝီၤတၢ် လၢခ့ယုၢ် အကျါ, ဒီးကဲထီၣ် ခ့ယုၢ် တလိၤ တဒု, ဒီးမၤလိ ဂုာ်ဆူၣ်ပျီဆူၣ်, အီၣ်ကွံာ် ပှၤကညီလီၤ. 7 ဒီးသ့ၣ်ညါဝဲ အပှၤအမုၣ်ကမဲ, ဒီးမၤလူၤ အဝ့ၢ်တဖၣ်, ဒီးထံဧိၤကီၢ်ဧိၤ ဒီးတၢ်မၤပှဲၤအီၤန့ၣ် အိၣ်သယုၢ်ဝဲ လၢအကိးပသူထီၣ် အသီၣ် အဃိလီၤ. 8 တုၤနုၤတဘျီ ပှၤကလုာ်တဖၣ် ပာ်အသးထီဒါအီၤ အိၣ်ဝးတရံး လၢကီၢ်တဖၣ် အပူၤ, ဒီးဟုးအပှာ် လၢအဖီခိၣ်, ဒီးဖီၣ်န့ၢ်အီၤ လၢအတၢ်ပူၤလီၤ. 9 ဒီးဒၢနုာ်အီၤ အိၣ်ဒီး နီၣ်ကွး လၢတၢ်အပူၤ, ဒီးစိၤဝဲဆူ ဘၤဘူၤလိၣ် အစီၤပၤ အအိၣ်, ဒီးဒၢနုာ်အီၤ လၢဃိာ်ပူၤ, ဒ်သိး အသီၣ် အသု တဟူထီၣ်လၢၤဘၣ် လၢအံၣ်စရ့လး အကစၢၢ်ကလိ အလိၤ တဂ့ၤ. 10 နမိၢ် ဒ်နကစၢ်ဒၣ်နဲ အသိး မၤသး ဒ်စပံးမုၢ်သူၣ်အသး လၢထံနံၤ အသိးန့ၣ်လီၤ. မ့ၢ်ထံအါ အိၣ်သတးဒီး, သၣ်ထီၣ်ဝဲ, ဒီးပှဲၤဝဲ ဒီးအဒ့အဖီလီၤ. 11 ဒီးအိၣ်ဝဲ ဒီးအနီၣ်ထိးဘိဆူၣ် လၢပှၤ လၢအပၢတၢ် အနီၣ်ထိး စီၤပၤ အဂီၢ်, ဒီးအမုၢ်ထီဝဲ လၢဒ့တဖၣ် အကျါ, ဒီးအိၣ်ဖျါ ထီထီကလဲာ် လၢအဒ့ အါဒ့ အကျါလီၤ. 12 ဘၣ်ဆၣ်ဒီး တၢ်ထဲးကွံာ်အီၤ လၢအသးကဲၤထီၣ်, တၢ်မၤလီၤဒါအီၤ လၢဟီၣ်ခိၣ် အဖီခိၣ်, ဒီးကလံၤမုၢ်ထီၣ် မၤဃ့ထီၣ်ကွံာ် အတၤသၣ်, အနီၣ်ထိးဘိတဖၣ် ကၢ်ဝဲ, ဒီး လီၤဘဲလီၤ. မ့ၣ်အူ အီၣ်ကွံာ်အီၤလီၤ. 13 ဒီးခဲကနံၣ်အံၤ သူၣ်အသး လၢပှၢ်မုၢ်ကနၢ, လၢဟီၣ်ခိၣ်ဃ့, ဒီးတၢ်သူစဃ့ အပူၤလီၤ. 14 ဒီးမ့ၣ်အူ ဟဲထီၣ်လံ လၢအနီၣ်ထိးတဘိ အပူၤ လၢအဒ့ကျါ, ဒီးအီၣ်ကွံာ်လံ အတၤသၣ်လံ. ဒီးတအိၣ်ဘၣ် ဒီးနိၣ်ထိးဆူၣ်, နီၣ်ထိးစီၤပၤ လၢအကပၢတၢ် အဂီၢ်ဘၣ်. အဝဲန့ၣ်မ့ၢ် ထါဟီၣ်တၢ်, ဒီးကကဲထီၣ် တၢ် လၢထါဟီၣ်တၢ် အဂီၢ် လီၤ.

1 ဒီး လၢနံၣ် နွံနံၣ်တနံၣ်, လါယဲၢ်လါတလါ, ထီၣ် ဆံဆဲၣ်နံၤတနံၤန့ၣ် တၢ်မၤအသး လၢအံၣ်စရ့လး အပှၤသူၣ်က့သးပှၢ် တနီၤ ဟဲသံကွၢ် ယွၤ, ဒီးဆ့ၣ်နီၤဝဲ လၢယမဲာ်ညါလီၤ. 2 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 3 ပှၤကညီဖိခွါဧၢ, ကတိၤတၢ် ဒီးအံၣ်စရ့လး အပှၤသူၣ်က့သးပှၢ်ဒီး စံးဘၣ်အီၤ, ကစၢ်ယွၤ စံးဒ်အံၤ, သုဟဲသံကွၢ်ယၤ စ့ၢ်ကီး ဧါ. ယမူယဲ, ကစၢ်ယွၤ စံးဝဲဒၣ်, ယတဒိးတၢ်သံကွၢ် လၢသုဘၣ်. 4 နကစံၣ်ညီၣ်အီၤ စ့ၢ်ကီးဧါ. ပှၤကညီဖိခွါဧၢ, နကစံၣ်ညီၣ်အီၤ စ့ၢ်ကီးဧါ. ဘိးဘၣ်သ့ၣ်ညါအီၤ လၢအပၢ်တဖၣ် အတၢ်သးဘၣ်အၢ, 5 ဒီး စံးဘၣ်အီၤ, ကစၢ်ယွၤ စံးဒ်အံၤ, မုၢ်တနံၤ လၢယဃုထၢ အံၣ်စရ့လး, ဒီးယူာ်ထီၣ် ယစု ဆူ ယၤကိာ် အပှၤဟံၣ်ဖိ အချံအသၣ်, ဒီးလီၣ်ဖျါထီၣ်ယသး လၢအမဲာ်ညါ လၢကီၢ်အဲၤကူပတူး အပူၤ ဖဲယယူာ်ထီၣ် ယစု ဆူအအိၣ် ဒီးစံး, ယမ့ၢ်ယွၤ သုကစၢ် ဒီး, 6 မုၢ်တနံၤန့ၣ် ယယူၣ်ထီၣ် ယစုဆူ အအိၣ်ဒီး ယဆိၣ် လၢယကဒုးဟးထီၣ်အီၤ လၢကီၢ်အဲၤကူပတူး အပူၤ, ဆူ ကီၢ် တဘ့ၣ် လၢယဃုတ့ၢ် လၢအဂီၢ်, လၢအယွၤဝဲ ဒီးတၢ်နုၢ်ထံ ဒီးကနဲစီ လၢအမ့ၢ် ကီၢ်ခဲလၢာ် အဃံအလၤ, 7 ဒီးယ စံးဘၣ်အီၤ, ညိကွံာ် တဂၤ သုတၢ်သးဘၣ်အၢ လၢသုမဲာ်ညါ စုာ်စုာ် တက့ၢ်. ဒီးမၤဘၣ်အၢ သုသး ဒီး အဲၤကူပတူး အတၢ်ဂီၤတၢ်ဖီၣ် တဂ့ၤ. ယဲဒၣ်အံၤ ယမ့ၢ်ယွၤ သုကစၢ် လီၤ. 8 ဘၣ်ဆၣ်ဒီး အဝဲသ့ၣ် ပူထီၣ်ယၤ, ဒီးတကနၣ်ဘၣ် ယကလုၢ်ဘၣ်, တညိကွံာ်ဘၣ် အတၢ်သးဘၣ်အၢ လၢအမဲာ်ညါ စုာ်စုာ်ဘၣ်. ဒီးတလဲၤသဒၣ်ဘၣ် အဲၤကူပတူး အတၢ်ဂီၤတၢ်ဖီၣ်ဘၣ်. တုၤနုၤတစု ယစံး, ယကလူလီၤ ယသးကဲၤထီၣ် လၢအလိၤ, ဒီးမၤ လၢထီၣ်ပှဲၤထီၣ် ယသးထီၣ် လၢအဖီခိၣ် လၢကီၢ်အဲၤကူပတူး အပူၤလီၤ. 9 ဘၣ်ဆၣ်ဒီး ယမၤတၢ် လၢယမံၤ အဃိ, ဒ်သိး အသု တဘၣ်အၢ လၢပှၤကလုာ်တဖၣ် အမဲာ်ညါ လၢအဝဲသ့ၣ် အိၣ်ဝဲ လၢအကျါ, ဒီး လၢယဒုးဟးထီၣ်အီၤ လၢကီၢ်အဲၤကူပတူး သတးဒီး, ယလီၣ်ဖျါထီၣ်ယသး လၢအဝဲသ့ၣ် အမဲာ်ညါလီၤ. 10 ဒီးယဒုးဟးထီၣ်အီၤ လၢကီၢ်အဲၤကူပတူး အပူၤ, ဒီး ဆှၢအီၤဆူ ပှၢ်မုၢ်ကနၢလီၤ. 11 ဒီးယဟ့ၣ်လီၤအီၤ လၢယတၢ်သိၣ်တၢ်သီ, ဒီးယဘိးဘၣ်သ့ၣ်ညါအီၤ လၢယတၢ်စံၣ်ညီၣ် လၢပှၤမ့ၢ် တိၢ်န့ၢ် ဒီး, ကမူဝဲ လၢအပူၤလီၤ. 12 ဒီး ယဟ့ၣ် စ့ၢ်ကီး အီၤ လၢယအိၣ်ဘှံးနံၤတဖၣ် လၢအကဲထီၣ် တၢ်အပနီၣ် လၢယၤ ဒီးအီၤ အဘၢၣ်စၢၤ, ဒ်သိး အကသ့ၣ်ညါ လၢယၤ ယွၤအံၤ, ယပာ်စီဆှံအီၤလီၤ. 13 ဘၣ်ဆၣ်ဒီး အံၣ်စရ့လး အပှၤဟံၣ်ဖိ ပူထီၣ်ယၤ လၢပှၢ်မုၢ်ကနၢလီၤ. တလဲၤဘၣ် လၢယတၢ်သိၣ်တၢ်သီ အပူၤဘၣ်, ဒီးတပးကဲဘၣ် ယတၢ်စံၣ်ညီၣ် လၢပှၤမ့ၢ်တိၢ်န့ၢ်အီၤ ဒီး, ကမူဝဲ လၢအပူၤ, ဒီးမၤဘၣ်အၢ ယအိၣ်ဘှံးအနံၤတဖၣ် နးမးလီၤ. တုၤနုၤတစု ယစံး, ယကလူလီၤ ယသးကဲၤထီၣ် လၢအလိၤ လၢပှၢ်မုၢ်ကနၢ, ဒ်သိး ယကမၤလၢာ်ကွံာ်အီၤလီၤ. 14 ဘၣ်ဆၣ်ဒီး ယမၤတၢ် လၢယမံၤ အဃိ ဒ်သိးအသု တဘၣ်အၢ လၢပှၤကလုာ်တဖၣ် အကျါ လၢယဒုးဟးထီၣ်ကွံာ် အဝဲသ့ၣ် လၢအမဲာ်ညါလီၤ. 15 ဒီးယယူာ်ထီၣ် ယစု ဆူအအိၣ် လၢပှၢ်မုၢ်ကနၢ, ဒီးယဆိၣ် လၢယတဒုးဟဲနုာ်အီၤ လၢကီၢ်ပူၤ လၢယဟ့ၣ်တ့ၢ်အီၤ လၢအယွၤဝဲ ဒီး တၢ်နုၢ်ထံ, ဒီးကနဲစီ လၢအမ့ၢ်ကီၢ် ခဲလၢာ် အဃံအလၤဘၣ်လီၤ. 16 အဂ့ၢ်ဒ်အံၤ, တပးကဲဘၣ် ယတၢ်စံၣ်ညီၣ်တဖၣ်, ဒီးတလဲၤဘၣ် လၢယတၢ်သိၣ်တၢ်သီ အပူၤဘၣ်, ဒီးမၤဘၣ်အၢ ယအိၣ်ဘှံးနံၤတဖၣ်လီၤ. အဂ့ၢ်ဒ်အံၤ, အသး လဲၤပိာ် အတၢ်ဂီၤတၢ်ဖီၣ်တဖၣ် အခံလီၤ. 17 မ့ၢ်နာ် သက့ဒ်န့ၣ်ဒီး ယမဲာ်သးလီအီၤ, ဒီးယတမၤဟးဂီၤဘၣ် အီၤ, ဒီးယတမၤလၢာ်ကွံာ်ဘၣ်အီၤ လၢပှၢ်မုၢ်ကနၢဘၣ်. 18 ဒီးယစံးဘၣ် အဖိအလံၤ လၢပှၢ်မုၢ်ကနၢန့ၣ် လဲၤတၢ် လၢသုပၢ် အလုၢ်အလၢ် တဂ့ၤ, ဒီး တိၢ်န့ၢ် အတၢ်စံၣ်ညီၣ် တဂ့ၤ, ဒီးသုသု တမၤဘၣ်အၢသုသး လၢအတၢ်ဂီၤတၢ်ဖီၣ် တဂ့ၤ. 19 ယဲဒၣ်အံၤ ယမ့ၢ်ယွၤ သုကစၢ် လီၤ. လဲၤ လၢယတၢ်သိၣ်တၢ်သီ အပူၤ, ဒီးတိၢ်န့ၣ် ယတၢ်စံၣ်ညီၣ်, ဒီးမၤအီၤ တက့ၢ်. 20 ဒီးပာ်စီဆှံ ယအိၣ်ဘှံးနံၤတဖၣ် တက့ၢ်. ဒီး ကကဲထီၣ် တၢ်အပနီၣ် လၢယၤ ဒီးသု အဘၢၣ်စၢၤ, ဒ်သိး သုကသ့ၣ်ညါ လၢယမ့ၢ် ယွၤ သုကစၢ် လီၤ. 21 ဘၣ်ဆၣ်ဒီး အဖိအလံၤ ပူထီၣ်ယၤ, ဒီးတလဲၤဘၣ် လၢယတၢ်သိၣ်တၢ်သီ အပူၤ, ဒီးတတိၢ်န့ၢ်ဘၣ် ယတၢ်စံၣ်ညီၣ် ဒ်သိး အကမၤအီၤ အဂ့ၢ်, လၢပှၤမ့ၢ်မၤအီၤ ဒီး, ကမူဝဲ လၢအပူၤန့ၣ်ဘၣ်. ဒီးမၤဘၣ်အၢ ယအိၣ်ဘှံးအနံၤတဖၣ်လီၤ. တုၤနုၤတစု ယစံး, ယကလူလီၤ ယသးကဲၤထီၣ် လၢအလိၤ, ဒီးမၤ လၢထီၣ်ပှဲၤထီၣ် ယသးထီၣ် လၢအလိၤ လၢပှၢ်မုၢ်ကနၢလီၤ. 22 ဘၣ်ဆၣ်ဒီး ယထုးက့ၤ ယစု, ဒီးမၤတၢ် လၢယမံၤ အဃိ, ဒ်သိးအသု တဘၣ်အၢ လၢပှၤကလုာ်တဖၣ် အမဲာ်ညါ လၢယဒုးဟးထီၣ် အဝဲသ့ၣ်တဖၣ် လၢအမဲာ်ညါ လီၤ. 23 ယယူာ်ထီၣ် စ့ၢ်ကီး ယစုဆူ အအိၣ် လၢပှၢ်မုၢ်ကကနၢ, ဒီးယဆိၣ် လၢယကမၤပြံမၤပြါအီၤ လၢပှၤကလုာ်တဖၣ် အကျါ, ဒီးမၤလီၤမုၢ်လီၤဖးအီၤ လၢကီၢ်တဖၣ် အပူၤလီၤ. 24 အဂ့ၢ်ဒ်အံၤ, တမၤဘၣ် ယတၢ်စံၣ်ညီၣ်, ဒီးတပးကဲဘၣ် ယတၢ်သိၣ်တၢ်သီ, ဒီးမၤဘၣ်အၢ ယအိၣ်ဘှံးနံၤတဖၣ်, ဒီးအမဲာ် ကွၢ်ထွဲ အပၢ်တဖၣ် အတၢ်ဂီၤတၢ်ဖီၣ် အခံလီၤ. 25 ဒီးယဟ့ၣ် စ့ၢ်ကီး အီၤ လၢတၢ်အလုၢ်အလၢ် လၢအတဂ့ၤဘၣ်, ဒီးတၢ်စံၣ်ညီၣ် လၢအတမူဘၣ်ဝဲ လၢအပူၤဘၣ်. 26 ဒီးယမၤဘၣ်အၢအီၤ လၢအမၤဘူၣ်တၢ် အပူၤ လၢအဒုးခီဂာ် ကယဲၢ် ပှၤအဖိဝဲၢ်ကိ လၢမ့ၣ်အူပူၤ အဃိ, ဒ်သိး ယကမၤဟးဂီၤအီၤ, လၢအကသ့ၣ်ညါ လၢယမ့ၢ်ယွၤ အဂ့ၢ်လီၤ. 27 မၤသးဒ်န့ၣ်ဒီး ပှၤကညီဖိခွါဧၢ, ကတိၤတၢ် ဒီးအံၣ်စရ့လး အပှၤဟံၣ်ဖိ ဒီး စံးဘၣ်အီၤ, ကစၢ်ယွၤ စံးဒ်အံၤ, လၢတၢ်အံၤတမံၤ စ့ၢ်ကီး သုပၢ်တဖၣ် ဒုၣ်ဒွဲၣ်ယၤ, ဒီးမၤကမၣ်ဘၣ်ယၤလီၤ. 28 အဂ့ၢ်ဒ်အံၤ, တုၤ ယဒုးဟဲနုာ်အီၤ လၢကီၢ်ပူၤ လၢယယူာ်ထီၣ်ယစု ဒီးဆိၣ် လၢယကဟ့ၣ်လီၤ လၢအီၤ ဒီး, အဝဲသ့ၣ် ထံၣ်ဘၣ်ဝဲ လၢတၢ်စိခိၣ်ထီ ခဲလၢာ်, ဒီးသ့ၣ်ကဟု ခဲလၢာ်, ဒီးလုၢ် အတၢ်လုၢ် ဖဲန့ၣ်, ဒီးမၤဘူၣ်တၢ် လၢအထိၣ်ဂဲၤ တၢ်သးထီၣ်, ဒီးမၤဘူၣ် အတၢ်နၢမူဖဲန့ၣ်, ဒီး လူလီၤ အတၢ်လုၢ်အီ ဖဲန့ၣ်လီၤ. 29 တုၤနုၤတစု ယစံးဘၣ်အီၤ, တၢ်အလီၢ်ထီၣ်ထီ ဖဲသု လဲၤတၢ်န့ၣ်မ့ၢ် ဒ်လဲၣ်. ဘၣ်ဆၣ်ဒီး အမံၤမ့ၢ် တၢ်အလီၢ်ထီၣ်ထီ တုၤ မုၢ်မဆါ တနံၤအံၤလီၤ. 30 မၤသးဒ်န့ၣ်ဒီး စံးဘၣ် အံၣ်စရ့လး အပှၤဟံၣ်ဖိ, ကစၢ်ယွၤ စံးဒ်အံၤ, သုဘၣ်အၢ ဒ်သုပၢ် အသိး, ဒီးသုမၤကမၣ်မုၣ်ကမၣ်ခွါ ထွဲအတၢ်သးဘၣ်အၢ အခံ စ့ၢ်ကီး ဧါ. 31 ဒီးတုၤ သုမၤဘူၣ် သုတၢ်, ဒီးတုၤ သုဒုးခီဂာ် သုဖိခွါ လၢမ့ၣ်အူပူၤဒီး, သုမၤဘၣ်အၢ သုသး လၢသုတၢ်ဂီၤတၢ်ဖီၣ် တုၤ လၢမုၢ်မဆါ တနံၤအံၤ, ဒီးယကဒိး တၢ်သံကွၢ် လၢသု စ့ၢ်ကီးဧါ. ယမူယဲ, ကစၢ်ယွၤ စံးဝဲဒၣ်, ယတဒိးဘၣ် တၢ်သံကွၢ် လၢသုဘၣ်. 32 တၢ် လၢအလိၣ်ထီၣ် လၢသုသး, ဖဲသုစံး ပကမၤပသး ဒ်ပှၤကလုာ်တဖၣ် အသိး, ဒ်ထံဧိၤကီၢ်ဧိၤ အဒူၣ်တဖၣ် လၢအမၤ သ့ၣ်ဧိၤဝၣ်ဧိၤ, ဒီး လၢၢ်ဧိၤလ့ဧိၤ အတၢ်မၤ အသိးန့ၣ်, အဝဲန့ၣ် တကဲထီၣ်ဘၣ်တၢ်ဘၣ်. 33 ယမူယဲ, ကစၢ်ယွၤ စံးဝဲဒၣ်, မ့ၢ်မး ယကပၢ သု လၢယစုဆူၣ်, ဒီးအစုဒုၣ် ယူာ်ထီၣ်အသး, ဒီး လၢယသးကဲၤထီၣ် လူလီၤအသးလီၤ. 34 ဒီးယကဒုးဟးထီၣ် သု လၢပှၤကလုာ်တဖၣ် အကျါ, ဒီးယကထၢဖှိၣ် သု လၢကီၢ်တဖၣ် အပူၤ ဖဲသုအိၣ်ပြံအိၣ်ပြါ လၢအပူၤ လၢယစုဆူၣ်, ဒီးယစုဒုၣ် ယူာ်ထီၣ်အသး, ဒီးယသးကဲၤထီၣ် လူလီၤအသးလီၤ. 35 ဒီးယကဒုးဟဲသုဆူ ပှၤကလုာ်တဖၣ် အပှၢ်မုၢ်ကနၢ, ဒီးယကစံၣ်ညီၣ်သု ကွၢ်ဆၢညါ ယမဲာ် ဖဲန့ၣ်လီၤ. 36 ဒ်ယ စံၣ်ညီၣ် သုပၢ် လၢကီၢ်အဲၤကူပတူး အပှၢ်မုၢ်ကနၢ အသိးန့ၣ်, ယကစံၣ်ညီၣ်သု ဒ်န့ၣ်သိးလီၤ, ကစၢ်ယွၤ စံးဝဲဒၣ်. 37 ဒီးယကဒုးခီဂာ်သု လၢနီၣ်တီၢ် အဖီလာ်, ဒီးယကဒုးဟဲနုာ်သု လၢတၢ်အၢၣ်လီၤ အနီၣ်စၢဃာ် အပူၤလီၤ. 38 ဒီး ယကဒုးဟးထီၣ်ကွံာ် ပှၤပူထီၣ်ဖိ, ဒီးပှၤ လၢအမၤကမၣ်ဘၣ်ယၤ လၢသုကျါ, ဒီးယကဒုးဟးထီၣ်ကွံာ်အီၤ လၢကီၢ်ပူၤ ဖဲအအိၣ်အဆိး လၢအပူၤ, ဒီးတလဲၤနုာ်ဘၣ် လၢကီၢ်အံၣ်စရ့လး အပူၤဘၣ်, ဒီးသုကသ့ၣ်ညါ လၢယ မ့ၢ်ယွၤလီၤ. 39 တၢ် လၢသုအံၤ, အံၣ်စရ့လး အပှၤဟံၣ်ဖိသ့ၣ်ဧၢ, ကစၢ်ယွၤ စံးဒ်အံၤ, သုမ့ၢ်တဒိကနၣ်ဘၣ် ယကလုၢ်ဘၣ် ဒီး, လဲၤတၢ်, မၤ သုတၢ်ဂီၤတၢ်ဖီၣ် အတၢ် စုာ်စုာ် ဆူညါ တက့ၢ်. ဘၣ်ဆၣ် ဒိးမၤဘၣ်အၢလၢၤ ယမံၤစီဆှံ လၢသုတၢ်မၤဘူၣ် ဒီးသုတၢ်ဂီၤန့ၣ် တဂ့ၤ. 40 အဂ့ၢ်ဒ်အံၤ, လၢယကစၢၢ်စီဆှံ အလိၤ, လၢအံၣ်စရ့လး အကစၢၢ်ထီ အလိၤန့ၣ် အံၣ်စရ့လး အပှၤဟံၣ်ဖိ ခဲလၢာ်, ကယဲၢ် ပှၤလၢအအိၣ် လၢကီၢ်ပူၤ ခဲလၢာ်န့ၣ် ကမၤ ယတၢ် ဖဲန့ၣ်လီၤ. ယကတူၢ်လိာ်အီၤ ဖဲန့ၣ်, ဒီးဖဲန့ၣ် ယကဃ့ သုမၤဘူၣ်တၢ်, ဒီးသုမၤဘူၣ်တၢ် အတၤသၣ်ဆိ, ဒီးတၢ် လၢသုပာ်စီဆှံ ခဲလၢာ်လီၤ. 41 တုၤ ယဒုးဟးထီၣ်သု လၢပှၤကလုာ်တဖၣ် အကျါ, ဒီး ထၢဖှိၣ်သု လၢကယဲၢ် ကီၢ် လၢသုအိၣ်ပြံပြါ လၢအပူၤ ဒီး, ယကတူၢ်လိာ်သု ဒ်တၢ်နၢမူ အသိးလီၤ. ဒီးတၢ်ကပာ်စီဆှံယၤ လၢသုဃိ လၢပှၤကလုာ်တဖၣ် အမဲာ်ညါလီၤ. 42 ဒီးတုၤ ယဒုးဟဲသု ဆူ ကီၢ်အံၣ်စရ့လး အပူၤ ဆူကီၢ်ပူၤ လၢယယူာ်ထီၣ် ယစု ဒီးဆိၣ် လၢယကဟ့ၣ်လီၤအီၤ လၢသုပၢ်တဖၣ်ဒီး, သုကသ့ၣ်ညါ လၢယမ့ၢ်ယွၤလီၤ. 43 ဒီးဖဲန့ၣ် သုကသ့ၣ်နီၣ်ထီၣ်က့ၤ သုကျဲဧိၤကပူၤဧိၤ, ဒီး သုမၤ တၢ်ခဲလၢာ် လၢသုဘၣ်အၢ လၢအပူၤ, ဒီးသုကသးဟ့လီၤ သုသး လၢကယဲၢ် သုမၤ တၢ်အၢ လၢသုမၤ အီၤ အဃိလီၤ. 44 ဒီးတုၤ ယမၤသု လၢယမံၤ အဃိဒီး, တမ့ၢ်ဘၣ် ဒ်သုကျဲအၢ အသိး, ဒီးတမ့ၢ်ဘၣ် ဒ်သုမၤ တၢ်သးဘၣ်အၢ အသိးဘၣ်ဒီး, သုကသ့ၣ်ညါ လၢယမ့ၢ်ယွၤလီၤ, အံၣ်စရ့လး အပှၤဟံၣ်ဖိသ့ၣ်ဧၢ, ကစၢ်ယွၤ စံးဝဲဒၣ်. 45 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 46 ပှၤကညီ ဖိခွါဧၢ, ဒိးနမဲာ် ဆူ ကလံၤထံး တက့ၢ်. ဒီးဒုးလီၤစီၤ နတၢ်ကတိၤ ဆူကလံၤထံး, ဒီးကတိၤတၢ် လၢဝံကျိာ် ထီဒါ သ့ၣ်တဖု လၢပှၢ်လၢ်ကျါ လၢကလံၤထံးန့ၣ် တက့ၢ်. 47 ဒီးစံးဘၣ် သ့ၣ်တဖု လၢကလံၤထံးတခီ, ကနၣ် ယွၤအကလုၢ် တက့ၢ်. ကစၢ်ယွၤ စံးဒ်အံၤ, ကွၢ်ကွၢ်, ယကဆိၣ်ကဲၤထီၣ် မ့ၣ်အူ လၢနကျါ လၢအကအီၣ်ကွံာ် ကယဲၢ် သ့ၣ်သံကစဲာ် ဒီး ကယဲၢ် သ့ၣ်ဃ့ တထံးလၢ်လၢ် လၢနကျါလီၤ. မ့ၣ်အူလၣ် တလီၤပံာ်ဘၣ်, ဒီးကအီၣ်ကွံာ် ပှၤအမဲာ် ခဲလၢာ် လၢကလံၤထံး ပၢၢ်လၢကလံၤစိးန့ၣ်လီၤ. 48 ဒီး ကယဲၢ် တၢ်ဖံးတၢ်ညၣ် ကထံၣ်ဝဲ လၢယၤ ယွၤအံၤ, ယဆိၣ်ကဲၤထီၣ်အီၤ, ဒီးတလီၤပံာ်ဘၣ်ဝဲဘၣ်. 49 ဒီးယစံး, အၣ်, ကစၢ်ယွၤဧၢ, ပှၤစံး လၢယဂ့ၢ်န့ၣ်, ကတိၤ တၢ်ကတိၤဒိ, တမ့ၢ်ဘၣ်ဧါ.

1 ဒီးကစၢ်ယွၤ အကလုၢ် ဘၣ်ယၤ ဒီးစံးဝဲဒၣ်, 2 ပှၤကညီ ဖိခွါဧၢ, ဒိးနမဲာ် ဆူ ယရူၤၡလ့ၣ်, ဒီးဒုးလီၤစီၤ နတၢ်ကတိၤ ဆူ တၢ်အလီၢ်စီဆှံတဖၣ် အအိၣ်, ဒီးကတိၤ လၢဝံကျိာ် ထီဒါ ကီၢ်အံၣ်စရ့လး, 3 ဒီးစံး လၢကီၢ်အံၣ်စရ့လး, ယွၤ စံးဒ်အံၤ, ကွၢ်ကွၢ်, ယထီဒါနၤ, ဒီယကဘီၣ်ထီၣ်ကွံာ် ယနး လၢအတြိးပူၤ, ယကဒီၣ်တဲာ်ကွံာ် ပှၤတီ, ဒီးပှၤတတီဘၣ် လၢနပူၤလီၤ. 4 မ့ၢ်ယကဒီၣ်တဲာ်ကွံာ် ပှၤတီ, ဒီးပှၤတတီဘၣ် လၢနပူၤဒီး, ယနး ကဟဲထီၣ် လၢအတြိးပူၤ ထီဒါ တၢ်ဖံးတၢ်ညၣ် ခဲလၢာ် လၢကလံၤထံး ပၢၢ်လၢကလံၤစိးလီၤ. 5 ဒီးတၢ်ဖံးတၢ်ညၣ် ခဲလၢာ် ကသ့ၣ်ညါ လၢတၢ် လၢယၤ ယွၤအံၤ, ယဘီၣ်ထီၣ်ကွံာ် ယနး လၢတြိးပူၤ, ဒီးတဖျီၣ်နုာ်လၢၤဘၣ်အသးဘၣ်. 6 ဒီးနဲဒၣ်အံၤ ပှၤကညီဖိခွါဧၢ, ကအုကစွါ တက့ၢ်. ကအုကစွါ နးနးကလဲာ် ဒီးနယီၢ်ဒ့ကၢ် လၢအဝဲသ့ၣ် အမဲာ်ညါ တက့ၢ်. 7 ဒီးတုၤ ပှၤစံး လၢနၤ, နကအုကစွါ မ့ၢ်အဘၣ်မနုၤလဲၣ်န့ၣ် ဒီး, တၢ်ကမၤအသး လၢနကစံး, လၢတၢ်အကစီၣ် အဃိ, အဂ့ၢ်ဒ်အံၤ, ဟဲဝဲ အဃိလီၤ. ဒီးပှၤအသး ကပှံၢ်ကွံာ် ကိးဂၤဒဲး, ဒီးပှၤအစု ကစၢ်လီၤ ခဲလၢာ်, ဒီးပှၤအသး ကလီၤဘှါ ကိးဂၤဒဲး, ဒီးပှၤအခီၣ်လ့ၢ်ခိၣ် ကစၢ် ဒ်ထံအသိး ခဲလၢာ်လီၤ. ကွၢ်ကွၢ်, ဟဲဝဲ, ဒီး ကမၤအသးလီၤ, ကစၢ်ယွၤ စံးဝဲဒၣ်. 8 ဒီးယွၤ အကလုၢ် ဘၣ်ယၤ ဒီးစံးဝဲဒၣ်, 9 ပှၤကညီဖိခွါဧၢ, ကတိၤ လၢဝံအကျိာ် ဒီးစံး, ယွၤ စံးဒ်အံၤ, စံး, နးတဘ့ၣ်, နးတဘ့ၣ်, ကျ့လံအသး, ဒီးတြူာ်ကဆှၣ်လံ အသးလံ. 10 ကျ့လံအသး ဒ်သိး အကမၤသံတၢ် နးနးကလဲာ်, တြူာ် ကဆှၣ်လံအသး ဒ်သိး အကကပြူၢ်ကပြီၤ လီၤ. မ့မ့ၢ်ဒ်န့ၣ်ဒီး ပကသးဖှံ စ့ၢ်ကီးဧါ. ယဖိခွါ အနီၣ်ထိးဘိ မၤတရီတပါ သ့ၣ် ကိးထံးဒဲးလီၤ. 11 ဒီးဟ့ၣ်ဝဲ ဒ်သိး ပှၤကတြူာ်ကဆှၣ် လၢပှၤကမၤတၢ် လၢအီၤလီၤ. နးတဘ့ၣ်န့ၣ် ကျ့လံအသး, ဒီးတြူာ်ကဆှၣ်လံအသး, ဒ်သိး တၢ်ကဟ့ၣ်အီၤ လၢပှၤမၤသံတၢ် အစုပူၤလီၤ. 12 ပှၤကညီဖိခွါဧၢ, ကိးထီၣ်, ဒီးဟီၣ်ပသူထီၣ် တက့ၢ်. အဂ့ၢ်ဒ်အံၤ, ကဘၣ် ယပှၤဂီၢ်မုၢ်, ကဘၣ် အံၣ်စရ့လး အပဒိၣ်ဖးဒိၣ် ခဲလၢာ် အလိၤလီၤ. တၢ်ဟ့ၣ်လီၤကွံာ်အီၤ လၢနးဧိၤဘီဧိၤ အိၣ်ဒီး ယပှၤဂီၢ်မုၢ်လီၤ. မၤသးဒ်န့ၣ်ဒီး သီနကံၣ်ဒုၣ် တက့ၢ်. 13 အဂ့ၢ်ဒ်အံၤ, တၢ်မၤကွၢ်လံ တၢ်လံ ဒီးနီၣ်ထိး လၢအမၤတရီတပါ တဘိန့ၣ်မ့ၢ် တအိၣ်လၢၤဘၣ်ဒီး, မ့ၢ်ဒ်လဲၣ်, ကစၢ်ယွၤ စံးဝဲဒၣ်. 14 ဒီးနဲဒၣ်အံၤ ပှၤကညီဖိခွါဧၢ, ကတိၤတၢ် လၢဝံကျိာ်, ဒီးဒဲ နစု တက့ၢ်. အဂ့ၢ်ဒ်အံၤ, နးဧိၤဘီဧိၤ ဟဲဝဲ ခံဘျီ သၢဘျီလီၤ. နးတဘ့ၣ် လၢအမၤသံတၢ်, နးတဘ့ၣ် လၢအမၤသံတၢ် အါအါကလဲာ်, လၢအအိၣ်ဝးတရံးအီၤ ကိးခီဒဲးလီၤ. 15 ယပာ်နး လၢအမၤပျံၤတၢ် ထီဒါ အပဲတရီ ခဲလၢာ်, ဒ်သိး အသး ကလီၤဘှါ, ဒီးအတၢ်လီၤပှီၢ် အလီၢ် ကအါထီၣ်လီၤ. အၣ်, တၢ်ဒုးကပြုၢ်ကပြီၤအီၤ ဒ်လဲၣ်, တြူာ် ကဆှၣ်အသး လၢမၤသံတၢ် အဂီၢ်လီၤ. 16 အိၣ် တပူၤဃီ, ကျီတၢ် လၢစုထွဲတခီ တက့ၢ်. ကတဲာ်ကတီၤ နသး, ကျီတၢ် လၢနစုစ့ၣ် တက့ၢ်, ဖဲနဒိးနမဲာ်န့ၣ် တက့ၢ်. 17 ဒီးယဲဒၣ်အံၤ ယကဒဲ စ့ၢ်ကီး ယစု, ဒီးယသးကဲၤထီၣ် ကဆိတ့ၢ်လီၤ. ယၤယွၤအံၤ, ယကတိၤတၢ်လီၤ. 18 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 19 ဒီးပှၤကညီဖိခွါဧၢ, ပာ် ကျဲ ခံဘိ လၢဘၤဘူၤလိၣ် အစီၤပၤ အနး တဘ့ၣ် ကဟဲ အဂီၢ် တက့ၢ်. ခံဘိ ဘၣ် ဟဲထီၣ် လၢကီၢ် တဘ့ၣ်ဃီ အပူၤလီၤ. ဒီးဃုထၢန့ၣ် တၢ်အလီၢ်တပူၤ, ဃုထၢ လၢကျဲလဲၤဆူ ဝ့ၢ်ပူၤ တဘိ အခီၣ်ထံးန့ၣ် တက့ၢ်. 20 ပာ် ကျဲ တဘိ ဒ်သိးနး တဘ့ၣ်န့ၣ် ကဟဲဆူ ပှၤဧၤမိၣ်ဖိ အရးဘး အပူၤ, ဒီးဆူယူဒၤ, ဆူယရူၤၡလ့ၣ်, ဝ့ၢ်တဝ့ၢ် အိၣ်ဝဲ ဒီးအခိၣ်ဒူန့ၣ် တက့ၢ်. 21 အဂ့ၢ်ဒ်အံၤ, ဘၤဘူၤလိၣ် အစီၤပၤ ဆၢထၢၣ်ဝဲ ဖဲကျဲဖးဒ့ လၢကျဲ ခံဘိ အခီၣ်ထံး ဒ်သိး အကဖးတၢ်လီၤ. ကမၤဃါဃုာ် အပျၢ်ဧိၤစၤဧိၤ, ကသံကွၢ်တၢ် လၢတၢ်ဂီၤတရၤဖး, ကကွၢ်ဝဲ လၢတၢ်အသူၣ်လီၤ. 22 ကဟံးတၢ်ဖး, ယရူၤၡလ့ၣ် လၢအစုထွဲန့ၣ်, ဒ်သိး ပှၤကပာ်လီၤ နီၣ်ဘၢၣ်ဖျိတၢ်, ဒ်သိး ပှၤကအဲးထီၣ် အထးခိၣ် ဒီးကိးပသူထီၣ်, ဒ်သိး ပှၤကထုထီၣ် အကလုၢ်, ဒ်သိး ပှၤကပာ် နီၣ်ဘၢၣ်ဖျိတၢ် ထီဒါ တြဲၤတဖၣ်, ဒ်သိး ပှၤကမၤ တိာ်ဧိၤတာ်ဧိၤ လီၤ. 23 ဒီးမ့ၢ်အဝဲသ့ၣ် ဆိၣ်တၢ် ဒီးအီၤ အဃိဒီး, အန့ၣ် ကမၤအသး ဒ်တၢ်ဖးလီတၢ် လၢအမဲာ်ညါ အသိးလီၤ. ဘၣ်ဆၣ်ဒီး ကသ့ၣ်နီၣ်က့ၤ အဝဲသ့ၣ် အတၢ်ဒဲးဘး ဒ်သိး အကဘၣ် တၢ်မၤန့ၢ်အီၤလီၤ. 24 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်သုတၢ်ကမၣ် အိၣ်ဖျါထီၣ်ဒီး, သုဒုးသ့ၣ်နီၣ်ထီၣ်က့ၤ တၢ် လၢသုတၢ်ဒဲးဘး, ဒီးသုတၢ်ဒဲးဘး အိၣ်ဖျါဝဲ လၢသုမၤတၢ် ခဲလၢာ် အပူၤ ဒီး, မ့ၢ်သုဒုးသ့ၣ်နီၣ်ထီၣ်က့ၤ တၢ် လၢသုဒီး, တၢ် ကမၤန့ၢ်သု လၢအစုလီၤ. 25 ဒီးနဲဒၣ်အံၤ, အံၣ်စရ့လး အပဒိၣ်ဖးဒိၣ် အအၢ ဒီးတတီတလိၤဘၣ်, လၢအမုၢ်တနံၤဘၣ် ဖဲအတၢ်ဒဲးဘး အကတၢၢ် တဂၤဧၢ, 26 ကစၢ်ယွၤ စံးဒ်အံၤ, ဘီၣ်လီၤကွံာ် ခိၣ်ဖၢၣ်, ထုးထီၣ်ကွံာ် ခိၣ်သလုး တက့ၢ်. တမ့ၢ်လၢၤဘၣ် နတၢ်ဘၣ်. ပာ်ထီၣ်ထီပှၤ လၢအအိၣ်ဆီၣ်လီၤ, ဒီးဆီၣ်လီၤ ပှၤ လၢအအိၣ်ထီၣ်ထီ တက့ၢ်. 27 ယကကျၢၢ်အီထီလာ်, ယကကျၢၢ်အီထီလာ်, ယကကျၢၢ်အီထီလာ်အီၤလီၤ. ဒီး တအိၣ်လၢၤဘၣ် တုၤ ပှၤတဂၤဟဲ လၢအမ့ၢ် အတၢ်နီၢ်နီၢ်, ဒီးယကဟ့ၣ်အီၤလီၤ. 28 ဒီးနဲဒၣ် ပှၤကညီဖိခွါဧၢ, ကတိၤ လၢဝံကျိာ်, ဒီးစံး, ကစၢ်ယွၤ စံး လၢပှၤဧၣ်မိၣ်ဖိ အဂ့ၢ်, ဒီး လၢအတၢ်ဒုၣ်ဒွဲၣ် အဂ့ၢ်ဒ်အံၤ ဒီးစံးနဲ, နးဧိၤဘီဧိၤ, နးဧိၤဘီဧိၤ ဘီၣ်ထီၣ်ကွံာ်လံ အသးလံ, တြူာ် ကဆှၣ်လံအသး, ကပြူၢ်ကပြီၤလံ လၢတၢ်မၤသံတၢ် အဂီၢ် လၢတၢ်မၤလၢာ်ကွံာ်တၢ် အဂီၢ်လီၤ. 29 ဖဲအဝဲသ့ၣ် ထံၣ် တၢ်ကလီကလီ လၢနဂီၢ်, ဒီး ဖး တၢ်ကဘျံးကဘျၣ် လၢနဂီၢ် ဒ်သိး အကဒုးလီၤဘၣ် နၤ လၢပှၤတတီတလိၤဘၣ် အကိာ် လၢအဘၣ် တၢ်မၤသံအီၤ, ပှၤ လၢအမုၢ်တနံၤ ဘၣ် ဖဲ အတၢ်ဒဲးဘး ကကတၢၢ်လီၤ. 30 ဖျီၣ်နုာ် နး လၢအတြိးပူၤ တက့ၢ်. ယကစံၣ်ညီၣ်နၤ ဖဲ တၢ်အလီၢ် လၢတၢ်တ့လီၤနၤ လၢအပူၤ, လၢနအိၣ်ဖျဲၣ် အကီၢ်ပူၤလီၤ. 31 ဒီးယကလူလီၤ ယသးထီၣ်ဆူၣ် လၢနလိၤ ယကအူဘၣ်နၤ လၢယသးကဲၤထီၣ် အမ့ၣ်အူ ဒီး ယကဟ့ၣ်လီၤကွံာ်နၤ လၢပှၤလီၤဂာ် ဆၣ်ဖိကီၢ်ဖိ အစုပူၤ, လၢအမၤဟးဂီၤတၢ်သ့လီၤ. 32 နကကဲထီၣ် သ့ၣ်မုၣ် လၢမ့ၣ်အူ အဂီၢ်, နသွံၣ် ကအိၣ်လၢကီၢ် အသးကံၢ်ပူၤလီၤ. ပှၤကညီ တသ့ၣ်နီၣ်ထီၣ်လၢၤဘၣ် နၤဘၣ်. အဂ့ၢ်ဒ်အံၤ, တၢ် လၢယၤယွၤအံၤ, ယကတိၤတၢ်လီၤ.

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်,  2 ဒီးနဲဒၣ်အံၤ ပှၤကညီဖိခွါဧၢ, နကစံၣ်ညီၣ်, နကစံၣ်ညီၣ် ဝ့ၢ် အိၣ်ဒီး တၢ်သွံၣ်န့ၣ် ဧါ. ဒီးဘိးဘၣ်သ့ၣ်ညါအီၤ လၢအတၢ်သးဘၣ်အၢ ခဲလၢာ်န့ၣ် တက့ၢ်. 3 ဒီးစံး, ကစၢ်ယွၤ စံးဒ်အံၤ, ဝ့ၢ် လၢအလူလီၤ တၢ်သွံၣ် လၢနသးကံၢ်ပူၤ ဒ်သိး နဆၢ နကတီၢ် ကဘၣ်, ဒီးတ့ နတၢ်ဂီၤ ဒ်သိး အကမၤဘၣ်အၢလီၤအသး တဝ့ၢ်ဧၢ. 4 နဘၣ် တၢ်ဒဲးဘး လၢတၢ်သွံၣ် လၢနလူလီၤအီၤ အဃိ, ဒီးနမၤဘၣ်အၢလီၤ နသး လၢနတၢ်ဂီၤ လၢနတ့အီၤ အဃိ, ဒီးနဒုးဟဲဘူး နမုၢ်နံၤတဖၣ်, ဒီးနဒုးဘၣ် နနံၣ်နလါလီၤ. မၤသးဒ်န့ၣ်ဒီး ယပာ်နၤ လၢတၢ်ဒုၣ်ဒွဲၣ်အလီၢ် လၢပှၤကလုာ်တဖၣ် အကျါ, ဒီးတၢ်မၤတရီတပါ အလီၢ် လၢကီၢ် ခဲလၢာ် အပူၤလီၤ. 5 ပှၤအိၣ်ဘူး, ဒီးပှၤအိၣ်ယံၤ ဒီးနၤ ကမၤတရီတပါနၤ, ဒ်ပှၤ လၢအမံၤဘၣ်အၢ, ပှၤဘၣ် တၢ်ကိၢ်တၢ်ဂီၤ နးမး အသိးန့ၣ်လီၤ. 6 ကွၢ်ကွၢ်, အံၣ်စရ့လး အပဒိၣ်ဖးဒိၣ်တဖၣ်န့ၢ် အိၣ်ဝဲ လၢနပူၤ, အစု အိၣ်လၢအကလူလီၤ တၢ်သွံၣ် ကိးဂၤဒဲး လီၤ. 7 ပှၤမၤတရီတပါ အမိၢ် ဒီးအပၢ် လၢနပူၤန့ၣ်, ပှၤမၤအၢ ပှၤတခီဘီမုၢ်ဖိ လၢနပူၤန့ၣ်, ပှၤမၤအၢပှၤဖိၣ်ဃဲ, ဒီးပှၤမုၣ်ကမဲ လၢနပူၤန့ၣ်လီၤ. 8 နတပးကဲဘၣ် ယတၢ်စီဆှံတဖၣ်, ဒီးနမၤဘၣ်အၢ ယမုၢ်အိၣ်ဘှံးနံၤတဖၣ် လီၤ. 9 ပှၤလဲၤကတိၤခဲၣ်တၢ် ဒ်သိး အကလူလီၤ တၢ်သွံၣ် အိၣ်ဝဲ လၢနပူၤလီၤ. ပှၤအီၣ်တၢ် လၢကစၢၢ်ခိၣ် လၢနပူၤ လီၤ. ပှၤမၤ တၢ်ကလုာ်ကလိၤ လၢနပူၤလီၤ. 10 ပှၤလီၣ်ဖျါ အပၢ် အတၢ်အိၣ်ဘ့ၣ်ဆ့ လၢနပူၤလီၤ. ပှၤဆီၣ်လီၤ ပိာ်မုၣ် လၢအအိၣ် တကဆှီဘၣ် လၢနပူၤလီၤ. 11 ဒီးပှၤတဂၤ မၤ တၢ်သးဘၣ်အၢ ဒီးပှၤ လၢအဃၢၤ အမါ, ဒီးပှၤတဂၤ မၤဘၣ်အၢ အဒဲၣ် လၢအသးကလုာ်ကလိၤ, ဒီးပှၤအဂၤ တဂၤ ဆီၣ်လီၤ အဒီပုၢ်ဝဲၢ်မုၣ်, အပၢ် အဖိမုၣ် လၢနပူၤလီၤ. 12 ပှၤဟံးန့ၢ် ခိၣ်ဖး လၢနပူၤ, ဒ်သိး အကလူလီၤ တၢ်သွံၣ် လီၤ. ဒီးနဟံးန့ၢ် စ့အအ့ၣ် ဒီးတၢ်အါထီၣ်, ဒီးနအီၣ်ကဘျံး အီၣ်ကဘျၣ် ပှၤ လၢနဃၢၤ အတၢ် သတးဒီး, နမၤအါထီၣ် နတၢ်, ဒီးနသးပ့ၤနီၣ်ယၤလီၤ. ကစၢ်ယွၤ စံးဝဲဒၣ်. 13 မၤသးဒ်န့ၣ်ဒီး ကွၢ်ကွၢ်, ယဒဲ ယစု လၢနအီၣ်ကဘျံး အီၣ်ကဘျၣ်တၢ် လၢနန့ၢ်အီၤ, ဒီး လၢပှၤအသွံၣ် လၢအလူလီၤအသး လၢနသးကံၢ်ပူၤလီၤ. 14 မုၢ်တနံၤ လၢယကမၤနၤန့ၣ် နသးတူၢ်ဘၣ် ကကဲဧါ. နစု ကဆူၣ်ထီၣ် စ့ၢ်ကီးဧါ. တၢ် လၢယၤယွၤအံၤ ယကတိၤတၢ်, ဒီးယကမၤတၢ်လီၤ. 15 ဒီးယကမၤလီၤပြံလီၤပြါနၤ လၢပှၤကလုာ်တဖၣ် အကျါ, ဒီးမၤလီၤမုၢ်လီၤဖးနၤ လၢကီၢ်တဖၣ် အပူၤ, ဒီးယ ကမၤလၢာ်ကွံာ် နတၢ်အၢ လၢနပူၤလီၤ. 16 ဒီးနကမၤဘၣ်အၢလီၤ နသး လၢပှၤကလုာ်တဖၣ် အမဲာ်ညါ, ဒီးန ကသ့ၣ်ညါ လၢယမ့ၢ်ယွၤလီၤ. 17 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 18 ပှၤကညီ ဖိခွါဧၢ, အံၣ်စရ့လး အပှၤဟံၣ်ဖိ ကဲထီၣ် လၢတၢ်အအ့ၣ် လၢယဂီၢ်လီၤ. အဝဲသ့ၣ် ခဲလၢာ် မ့ၢ်တိၢ်, ဒီးပှာ်, ဒီးထး, ဒီးပှာ်သူ လၢဖၣ်ကပူၤ အပူၤန့ၣ်လီၤ. မ့ၢ်စ့အအ့ၣ်လီၤ. 19 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်သုဝဲ ခဲလၢာ် ကဲထီၣ် တၢ်အအ့ၣ်ဒီး, ကွၢ်ကွၢ်, မၤသးဒ်န့ၣ်ဒီး ယကဒုးအိၣ်ဖှိၣ်သု လၢယရုၤၡလ့ၣ် အသးကံၢ်ပူၤလီၤ. 20 ဒ်ပှၤပာ်ဖှိၣ်စ့, ဒီးတိၢ်, ဒီးထး, ဒီးပှာ်သူ, ဒီးပှာ် လၢဖၣ်ကပူၤ အသးကံၢ်ပူၤ ဒ်သိး အကအူဘၣ် မ့ၣ်အူ လၢအဖီခိၣ်, ဒီးမၤပှံၢ်အီၤ အသိးန့ၣ်, ယကပာ်ဖှိၣ်သု လၢယသးထီၣ်, ဒီး လၢယသးကဲၤထီၣ်, ဒီး, ယကပာ်လီၤသု ဖဲန့ၣ်, ဒီးမၤပှံၢ်သု ဒ်န့ၣ်သိးလီၤ. 21 မ့ၢ်မး ယကပာ်ဖှိၣ်သု, ဒီး ယကအူဘၣ်သု လၢယသးကဲၤထီၣ် အမ့ၣ်အူ, ဒီးသုကပှံၢ်လီၤ လၢအသးကံၢ်ပူၤလီၤ. 22 ဒ်စ့ ပှံၢ်လီၤ လၢဖၣ်ကပူၤ အသးကံၢ်ပူၤ အသိးန့ၣ် သုကပှံၢ်လီၤ လၢအသးကံၢ်ပူၤ ဒ်န့ၣ်သိး, ဒီးသုကသ့ၣ်ညါ လၢယၤ ယွၤအံၤ လူလီၤ ယသးကဲၤထီၣ် လၢသုလိၤလီၤ. 23 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 24 ပှၤကညီ ဖိခွါဧၢ, စံးဘၣ်အီၤ, မ့ၢ်ကီၢ်တဘ့ၣ် လၢတၢ်တမၤကဆှီဘၣ်, ဒီးတၢ်တဟဲစူၤဘၣ် လၢအဖီခိၣ်, လၢယသးကဲၤထီၣ် အမုၢ်တနံၤ အပူၤဘၣ်. 25 ဝံတဖၣ် အတၢ်အုၣ်လီၤအၢ အိၣ်ဝဲ လၢအပူၤလီၤ. ဒ်ခ့ယုၢ် လၢအကညီၤထီၣ်တၢ် ဒီး အ့ၣ်ဖှီ တၢ်ဂုာ်န့ၢ်တၢ် အသိးန့ၣ်, အီၣ်ကွံာ် ပှၤအသး, မၤန့ၢ် တၢ်ပာ်ဖှိၣ်အသး, ဒီး တၢ်လုၢ်ဒိၣ်ပှ့ၤဒိၣ်, ဒုးကဲထီၣ် ပှၤမုၣ်ကမဲ အါဂၤ လၢအသးကံၢ်ပူၤလီၤ. 26 အပှၤလုၢ်တၢ် အဒိၣ်တဖၣ်န့ၣ် လုၣ်သ့ၣ်ခါပတာ် ယတၢ်သိၣ်တၢ်သီ, ဒီးမၤဘၣ်အၢ ယတၢ်စီဆှံတဖၣ်, ဒီးတနီၤဖးဘၣ် တၢ်စီဆှံ ဒီး တၢ်ဘၣ်အၢ အဆၢဘၣ်, ဒီးတဒုးနဲၣ်ဘၣ် တၢ်ကဆှီ ဒီးတၢ်တကဆှီဘၣ် အဆၢဘၣ်. ဒီးပာ်တဒၢ အမဲာ် လၢယမုၢ်အိၣ်ဘှံးအနံၤတဖၣ်, ဒီးယဘၣ် တၢ်မၤဘၣ်အၢယၤ လၢအကျါလီၤ. 27 အပဒိၣ်ဖးဒိၣ် လၢအပူၤ မၤသး ဒ်ထွံၣ်မံၤ အ့ၣ်ဖှီ တၢ်ဂုာ် န့ၢ် အသိးန့ၣ်လီၤ. လူလီၤ တၢ်သွံၣ်, မၤသံ ပှၤအသး, ဒ်သိး အကန့ၢ်ဘၣ် အစုလီၢ်အခီၣ်ခိၣ်လီၤ. 28 ဒီးအဝံတဖၣ် ဖှူဝဲ ဒီးအီကတ့ၣ်, ထံၣ်ဘၣ် တၢ်ကလီကလီ, ဒီးဖးတၢ် လၢအဂီၢ်, ဒီးစံး, ကစၢ်ယွၤ စံးဒ်အံၤ, ဒီး ယွၤ တကတိၤဘၣ်တၢ်ဘၣ်. 29 ထံဧိၤကီၢ်ဧိၤ အပှၤဂီၢ်မုၢ် မၤအၢတၢ်, ဒီးဂုာ်ဆူၣ်ပျီဆူၣ် တၢ်, ဒီးသုမၤကိၢ်မၤဂီၤ ပှၤဖှီၣ်ဖိယာ်ဖိ, ဒီးပှၤဘၣ်နးဘၣ်ဖှီၣ်, ဒီးမၤအၢ ပှၤတခီဘီမုၢ်ဖိ, ဒီးတၢ်စံၣ်ညီၣ် တအိၣ်ဘၣ်. 30 ဒီးယဃု ပှၤ လၢအကျါ တဂၤ လၢအကမၤထီၣ် ကရၢ, ဒီးဆၢထၢၣ် လၢတၢ်ဘျၢၣ်ဖျိ အလီၢ် လၢယမဲာ်ညါ လၢကီၢ် အဂီၢ် ဒ်သိး ယသုတမၤဟးဂီၤအီၤ တဂ့ၤ. ဘၣ်ဆၣ်ဒီး ယတထံၣ်န့ၢ်ဘၣ် နီတဂၤဘၣ်. 31 မၤသးဒ်န့ၣ်ဒီး ယ လူလီၤလံ ယသးဆူၣ် လၢအဖီခိၣ်, ယမၤလၢာ်ကွံာ်အီၤ လၢယသးကဲၤထီၣ် အမ့ၣ်အူပူၤလံလီၤ. ယဟ့ၣ်ကၣ် အကျဲ လၢအခိၣ်ဒၣ်ဝဲ အဖီခိၣ်လံလီၤ. ကစၢ်ယွၤ စံးဝဲဒၣ်.

1 ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ပှၤပိာ်မုၣ် ခံဂၤ, အမိၢ် တဂၤဃီ အဖိမုၣ် အိၣ်ဝဲလီၤ. 3 ဒီး မၤကမၣ်မုၣ်ကမၣ်ခွါ လၢအဲၤကူပတူး အပူၤ, မၤကမၣ်မုၣ်ကမၣ်ခွါ လၢအမုၣ်ကနီၤထီၣ် အဖၢမုၢ်လီၤ. ဟ့ၣ် ပှၤဟံးအနုၢ် ဖဲန့ၣ်, ဒီးဖဲန့ၣ် ဟ့ၣ် ပှၤဟံးအမုၣ်လိၣ်ဘိထီၣ် အနုၢ်ခိၣ်မီၣ်လီၤ. 4 အမံၤမ့ၢ် နီၢ်အၤဟိးလၤ အဝဲၢ်တဂၤ, ဒီးနီၢ်အၤဟိးလံဘၤ အပုၢ် တဂၤလီၤ. ဒီးကဲထီၣ် ယတၢ်, ဒီးဆံးစၢ်န့ၢ် ဖိခွါတဖၣ်, ဒီးဖိမုၣ်တဖၣ်လီၤ. တၢ် လၢအမံၤန့ၣ် နီၢ်အၤဟိးလၤ မ့ၢ်ၡၤမရံ, ဒီးနီၢ်အၤဟိးလံဘၤ မ့ၢ်ယရူၤၡလ့ၣ် လီၤ. 5 ဒီးဖဲအမ့ၢ် ယတၢ်န့ၣ် နီၢ်အၤဟိးလၤ မၤကမၣ်မုၣ်ကမၣ်ခွါလီၤ. ဒီးအဲၣ် လၢအသးကလုာ်ကလိၤ ပှၤ လၢအအဲၣ်အီၤ, ပှၤလၢအဃၢၤ, ပှၤအၤၡူၢ်ဖိ, 6 ကူသိး ဒီးတၢ်လါ, ပဒိၣ်ဖးဒိၣ်တဖၣ်, ဒီးပဒိၣ်တဖၣ်, ပှၤဖိၣ်သၣ်ခွါ လၢဘၣ် ပှၤအသး ခဲလၢာ်, ပှၤဒိးကသ့ၣ်ဖိ လၢအဒိးကသ့ၣ်လီၤ. 7 ဒီးမၤကမၣ်မုၣ်ကမၣ်ခွါ ဒီးအီၤ, ဒီး ကယဲၢ် အၤၡူၢ် အပှၤဃုထၢဖိ ခဲလၢာ်, ဒီး ကယဲၢ် ပှၤလၢအအဲၣ်အီၤ လၢအသးကလုာ်ကလိၤ, မၤဘၣ်အၢအသး လၢအတၢ်ဂီၤတၢ်ဖီၣ် ခဲလၢာ်လီၤ. 8 ဒီးတလဲၤသဒၣ်ဘၣ် အတၢ်မၤကမၣ်မုၣ်ကမၣ်ခွါ ဘၣ်ဃးဒီး အဲၤကူပတူးဘၣ်. အဂ့ၢ်ဒ်အံၤ, အဝဲသ့ၣ် မံဃုာ် ဒီးအီၤ လၢအမုၣ်ကနီၤထီၣ် အဖၢမုၢ်, ဒီးဟံး အမုၣ်လိၣ်ဘိ အနုၢ်ခိၣ်မီၣ်, ဒီးလူလီၤ အတၢ်မၤကမၣ်မုၣ်ကမၣ်ခွါ လၢအလိၤလီၤ. 9 မၤသးဒ်န့ၣ်ဒီး ယဟ့ၣ်လီၤကွံာ်အီၤ လၢပှၤ လၢအအဲၣ် အီၤ အစုပူၤ လၢပှၤအၤၡူၢ်ဖိ လၢအအဲၣ်အီၤ လၢအသး ကလုာ်ကလိၤ, အစုပူၤလီၤ. 10 အဝဲသ့ၣ်တဖၣ်န့ၣ် လီၣ်ဖျါထီၣ် အတၢ်အိၣ်ဘ့ၣ်ဆ့ လီၤ. ဟံးန့ၢ် အဖိခွါ ဒီးအဖိမုၣ်တဖၣ်, ဒီးမၤသံအီၤ လၢနး, ဒီးအမံၤ ဟူထီၣ်ဝဲ လၢပိၣ်မုၣ် အကျါလီၤ. အဂ့ၢ်ဒ်အံၤ, မၤအီၤ လၢတၢ်စံၣ်ညီၣ်လီၤ. 11 ဒီးအဒီပုၢ်ဝဲၢ်မုၣ် နီၢ်အၤဟိးလံဘၤ ထံၣ်ဘၣ် တၢ်န့ၣ် ဘၣ်ဆၣ်ဒီး, အဲၣ်တၢ် လၢအသးကလုာ်ကလိၤ နးန့ၢ် အဝဲ တဂၤ တက့ၢ်လီၤ. ဒီးမၤကမၣ်မုၣ်ကမၣ်ခွါ နးန့ၢ် အဒီပုၢ်ဝဲၢ် အမၤကမၣ်မုၣ်ကမၣ်ခွါ တက့ၢ်လီၤ. 12 အဲၣ် ပှၤ လၢအဃၢၤ လၢအသးကလုာ်ကလိၤ, ပှၤအၤၡူၢ်ဖိ, ပဒိၣ်ဖးဒိၣ်တဖၣ်, ဒီးပဒိၣ်တဖၣ်, ကူသိးတၢ် လၢလၢပှဲၤပှဲၤ, ပှၤဒိးကသ့ၣ်ဖိ, လၢအဒိးကသ့ၣ်, ပှၤဖိၣ်သၣ်ခွါ လၢအဘၣ် ပှၤအသး ခဲလၢာ်လီၤ. 13 တုၤနုၤတစု ယထံၣ် လၢအဘၣ်အၢ, လၢပှၤခံဂၤန့ၣ် ပိာ် ကျဲ တဘိဃီလီၤ. 14 ဘၣ်ဆၣ်ဒီး မၤအါထီၣ် အတၢ်ကမၣ်မုၣ်ကမၣ်ခွါလီၤ. အဂ့ၢ်ဒ်အံၤ, ထံၣ် ပှၤကညီ အဂီၤ ကွဲးအသး လၢတၢ်ဒူၣ် အလိၤ, ပှၤက့ၤစ့းဖိ အဂီၤ ကွဲးအသး လၢကသံၣ်ဂီၤ, 15 ကံၢ်တူာ် အယီၢ်ဒ့ လၢယီၢ်တကိး, အိၣ်ဝဲ ဒီးအခိၣ်ဖၢၣ်ဒိၣ်ကံၣ်ဃ့, ဖျါဝဲ ဒ်ပဒိၣ်ဖးဒိၣ် ခဲလၢာ်အသိး, ဒ်ပှၤဘၤဘူၤလိၣ်ဖိ လၢကီၢ်က့ၤစ့း အပူၤ, ဖဲအအိၣ်ဖျဲၣ် အကီၢ်လီၤ. 16 ဒီးတုၤ အထံၣ်အီၤ လၢအမဲာ်ဒီး, အဲၣ်အီၤ လၢအသး ကလုာ်ကလိၤ, ဒီးမၢ အကလူးတဖၣ် လဲၤဆူအအိၣ် လၢကီၢ်က့ၤစ့း အပူၤ လီၤ. 17 ဒီးဘၤဘူၤလိၣ် အဖိခွါတဖၣ် ဟဲဆူအအိၣ် လၢတၢ်အဲၣ် အလီၢ်မံပူၤ, ဒီၤမၤဘၣ်အၢအီၤ လၢအမၤကမၣ်မုၣ် ကမၣ်ခွါ, ဒီးအဝဲဒၣ် ဘၣ်အၢ လၢအီၤ, အသးလီၤဖှၣ် ဒီးအီၤလီၤ. 18 ဒီးလီၣ်ဖျါထီၣ် အတၢ်မၤကမၣ်မုၣ်ကမၣ်ခွါ, ဒီးလီၣ်ဖျါထီၣ် အတၢ်အိၣ်ဘ့ၣ်ဆ့လီၤ. တုၤနုၤတဘျီ ယသး လီၤဖှၣ်ဒီးအီၤ, ဒ်ယသး လီၤဖှၣ်တ့ၢ် ဒီးအဒီပုၢ်ဝဲၢ် တဂၤ အသိးန့ၣ်လီၤ. 19 အဂ့ၢ်ဒ်အံၤ, မ့ၢ်အသ့ၣ်နီၣ်ထီၣ်က့ၤ အမုၣ်ကနီၤထီၣ် အမုၢ်နံၤတဖၣ် ဖဲအမၤကမၣ်မုၣ်ကမၣ်ခွါ လၢကီၢ်အဲၤကူပတူး အပူၤ သတးဒီး, မၤအါထီၣ် အတၢ်မၤကမၣ်မုၣ်ကမၣ်ခွါလီၤ. 20 ဒီးအဲၣ်ဝဲ အပှၤသံၣ်ဝၤ လၢအဖံးအညၣ် မၤသး ဒ်ကသ့ၣ်ယီၤ အဖံးအညၣ် အသိး, ဒီးအလူတၢ်န့ၣ် မၤသး ဒ်ကသ့ၣ် အလူတၢ် အသိးန့ၣ်လီၤ. 21 ဒီးနသ့ၣ်နီၣ်ထီၣ်က့ၤ နမုၣ်ကနီၤထီၣ် အသးကလုာ်ကလိၤ ဖဲ ပှၤအဲၤကူပတူးဖိ ဟံး နနုၢ်ခိၣ်မီၣ် လၢနမုၣ်ကနီၤထီၣ်အနုၢ် အဃိလီၤ. 22 မၤသးဒ်န့ၣ်ဒီး နီၢ်အၤဟိးလံဘၤဧၢ, ကစၢ်ယွၤ စံးဒ်အံၤ, ကွၢ်ကွၢ်, ယကထိၣ်ဂဲၤ ပှၤ လၢနအဲၣ်အီၤ ထီဒါနၤ, ပှၤလၢနသးလီၤဖှၣ်ဒီးအီၤ, ဒီးယကဒုးဟဲအီၤ ထီဒါနၤ ဝးတရံးဝဲ, 23 ပှၤဘၤဘူၤလိၣ်ဖိ, ဒီးပှၤက့ၤစ့းဖိ ခဲလၢာ်, ပှၤတၢ်အခိၣ်, ပှၤထူးပှၤတီၤ, ဒီးပှၤအဒိၣ်, ပှၤအၤၡူၢ်ဖိ အိၣ်ဒီးအီၤ ခဲလၢာ်, အဝဲသ့ၣ် ခဲလၢာ်န့ၣ်မ့ၢ် ပှၤဖိၣ်သၣ်ခွါ လၢအဘၣ်ပှၤအသး, ပဒိၣ်ဖးဒိၣ်တဖၣ်, ဒီးပဒိၣ်တဖၣ်, ပှၤသုးဖိအခိၣ်တဖၣ်, ပှၤလၢအမံၤဟူထီၣ်တဖၣ်, ဒီးအဝဲသ့ၣ် ခဲလၢာ် ဒိးကသ့ၣ်လီၤ. 24 ဒီးကဟဲထီဒါနၤ အိၣ်ဒီး ကတီၤ, ဒီးလ့ၣ်ကဟၣ်, ဒီး လ့ၣ်ကဟၣ် အပၣ်, ဒီးပှၤဂီၢ်မုၢ် အဖုဖးဒိၣ်တဖၣ်လီၤ. ကပာ်အသးထီဒါနၤ အိၣ်ဒီး ကတီၤဖိ, ဒီးကတီၤဖးဒိၣ်, ဒီးခိၣ်ကုာ်သုး ဝးတရံးဝဲ, ဒီးယကပာ် တၢ်စံၣ်ညီၣ် လၢအမဲာ်ညါ, ဒီးကစံၣ်ညီၣ်နၤ ဒ်အတၢ်စံၣ်ညီၣ်တဖၣ် အသိးန့ၣ်လီၤ. 25 ဒီးယကပာ် ယသးက့ၣ်ထီဒါနၤ, ဒီးအဝဲသ့ၣ် ကမၤ နၤ လၢအသးကဲၤထီၣ်လီၤ. ကဟံးထီၣ်ကွံာ် နနါဒ့, ဒီး နနၢ်, ဒီးနတၢ်အိၣ်လီၤတဲာ် ကလီၤဃံၤ လၢနးလီၤ. ကဟံးန့ၢ် နဖိခွါ ဒီးနဖိမုၣ်, ဒီးမ့ၣ်အူ ကအီၣ်ကွံာ် နတၢ်အိၣ်လီၤတဲာ်လီၤ. 26 ဒီးကဘ့ၣ်ကွံာ် နကူနသိး, ဒီးကဟံးထီၣ်ကွံာ် နကယၢကယဲ အဃံအလၤလီၤ. 27 ဒ်န့ၣ်အသိး ယကဒုးဆိတ့ၢ် နသး ကလုာ်ကလိၤ လၢနၤ, ဒီးနတၢ်မၤကမၣ်မုၣ်ကမၣ်ခွါ ဘၣ်ဃးဒီး အဲၤကူပတူး, ဒီးနတကျ့ထီၣ်လၢၤဘၣ် နမဲာ် ဆူအကီၢ်, ဒီးတသ့ၣ်နီၣ်ထီၣ်က့ၤလၢၤဘၣ် အဲၤကူပတူးဘၣ်. 28 အဂ့ၢ်ဒ်အံၤ, ကစၢ်ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤကွံာ်နၤဆူ ပှၤ လၢနသးဟ့အီၤ အစုပူၤ, လၢပှၤ လၢနသးလီၤဖှၣ် ဒီးအီၤ အစုပူၤလီၤ. 29 ဒီးကမၤနၤ လၢတၢ်အသးဟ့, ဒီးကဟံးထီၣ်ကွံာ် နတၢ်မၤ ခဲလၢာ်, ဒီးကလဲၤသဒၣ်နၤ လၢနအိၣ်ဘ့ၣ်ဆ့ ဒီးနကူနသိး တအိၣ်ဘၣ်. ဒီးနမၤကမၣ်မုၣ်ကမၣ်ခွါ အတၢ်အိၣ်ဘ့ၣ်ဆ့, နသး ကလုာ်ကလိၤ, ဒီးနတၢ်မၤကမၣ်မုၣ်ကမၣ်ခွါန့ၣ် ကအိၣ်ဖျါထီၣ်လီၤ. 30 ယကမၤနၤ လၢတၢ်န့ၢ်တဖၣ် လၢနလဲၤမၤကမၣ်မုၣ် ကမၣ်ခွါ ထွဲပှၤကလုာ်တဖၣ် အခံ အဃိ, လၢနဘၣ်အၢ လၢအတၢ်ဂီၤတဖၣ် အဃိလီၤ. 31 နပိာ် နဒီပုၢ်ဝဲၢ်မုၣ် အကျဲ, ဒီးယကဟ့ၣ်လီၤ အလီခီ လၢနစုပူၤလီၤ. 32 ကစၢ်ယွၤ စံးဝဲ ဒ်အံၤ, နကအီ နဒီပုၢ်ဝဲၢ်မုၣ် အလီခီ လၢအယိာ် ဒီးအဒိၣ်လီၤ. တြီၢ်တၢ် အါမးလီၤ. နကကဲထီၣ် တၢ်နံၤဘၣ်ဖၣ်လဲ အလီၢ်, ဒီးတၢ်ဒုၣ်ဒွဲၣ်အလီၢ်လီၤ. 33 နကပှဲၤဒီး တၢ်အီမူၤနသး, ဒီးတၢ်သူၣ်အုးသးအုးလီၤ. တၢ်သးကတုၤ, ဒီးတၢ်ကမၢကမၣ် အလီခီန့ၣ်မ့ၢ် နဒီပုၢ်ဝဲၢ်မုၣ် ၡၤမရံ အလီခီန့ၣ်လီၤ. 34 နကအီအီၤ, ဒီးစူၢ်ထီၣ်ကွံာ်, ဒီးအ့ၣ်လီခီ အက့အခီ, ဒီးထုးထီၣ်ကွံာ် နနုၢ်လီၤ. အဂ့ၢ်ဒ်အံၤ, ယကတိၤလံ တၢ်လံ, ကစၢ်ယွၤ စံးဝဲဒၣ်. 35 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်နသးပ့ၤနီၣ်ယၤ, ဒီးကွံာ်တ့ၢ်ကွံာ်ယၤဆူ နချၢဃံဒီး, တူၢ်ဒၣ် နသးကလုာ်ကလိၤ, ဒီးနမၤကမၣ်မုၣ်ကမၣ်ခွါန့ၣ် တက့ၢ်. 36 ဒီးယွၤ စံးဘၣ်ယၤ, ပှၤကညီဖိခွါဧၢ, နကစံၣ်ညီၣ် နီၢ်အၤဟိးလၤ, ဒီးနီၢ်အၤဟိးလံဘၤ စ့ၢ်ကီးဧါ. မ့ၢ်မး ဒုးနဲၣ် အီၤ လၢအတၢ်သးဘၣ်အၢတဖၣ်န့ၣ်, 37 လၢအအဲၣ်ဘၢမါအဲၣ်ဘၢဝၤ, ဒီးတၢ်သွံၣ် အိၣ်ဝဲ လၢအစုပူၤ, ဒီးအဲၣ်ဘၢမါအဲၣ်ဘၢဝၤ ဒီးအတၢ်ဂီၤတဖၣ်, ဒီးမၢ အဖိခွါ လၢအဆံးစၢ်န့ၢ်ယၤတဖၣ် ခီဂာ် မ့ၣ်အူ လၢတၢ်ကအီၣ်ကွံာ် အီၤ အဂ့ၢ်လီၤ. 38 မၤ စ့ၢ်ကီး ယၤ လၢတၢ်အံၤ, မၤဘၣ်အၢ ယလီၢ်စီဆှံ, ဒီးမၤ တကဆှီဘၣ် ယမုၢ်အိၣ်ဘှံးအနံၤ တနံၤဃီလီၤ. 39 အဂ့ၢ်ဒ်အံၤ, တုၤ အမၤသံ အဖိအလံၤ လၢအတၢ်ဂီၤတဖၣ် အဂီၢ်ဒီး, ဟဲဆူ ယလီၢ်စီဆှံ အပူၤ လၢအကမၤဘၣ်အၢအီၤ တနံၤဃီလီၤ. ဒီးကွၢ်ကွၢ်, မၤဝဲ ဒ်န့ၣ် လၢယဟံၣ် အသးကံၢ်ပူၤန့ၣ်လံ. 40 လၢန့ၣ်အမဲာ်ညါ သုမၢလီၤ ပှၤကညီ ဟဲ လၢအယံၤ, သုမၢ ကလူးတဖၣ် လဲၤ, ဆူအအိၣ်, ဒီးကွၢ်ကွၢ်, ဟဲဝဲ လီၤ. နသ့စီနသး လၢအဂီၢ်, နဖှူနမဲာ်, ဒီးနကယၢကယဲ နသးလီၤ. 41 ဒီးနဆ့ၣ်နီၤ လၢတၢ်အလီၢ်မံ အဃံအလၤ, ဒီးကတဲာ်ကတီၤ စီၢ်နီၤခိၣ် လၢအမဲာ်ညါ, ဒီးနပာ်ဖဲန့ၣ် ယတၢ်နၢမူ ဒီးယသိလီၤ. 42 ဒီးပှၤဂီၢ်မုၢ် အိၣ်မုာ်အသီၣ် အိၣ်ဝဲ ဒီးအီၤ တပူၤဃီ, ဒီးပှၤဟဲစိာ် ပှၤအီလုၣ်ကိတၢ် ဒီးပှၤကညီ လၢပှၤဂီၢ်မုၢ် အကျါ တနီၤ လၢပှၢ်မုၢ်ကနၢ, ဒီးအဝဲသ့ၣ် ဒုးသိး အစု လၢထံဖှံၣ်, ဒီးဒုးကုာ် ခိၣ်သလုး အဃံအလၤ လၢအခိၣ်န့ၣ်လီၤ. 43 တုၤနုၤတစု ယစံး လၢပှၤ လၢအသးပှၢ်တ့ၢ်လံ လၢတၢ်အဲၣ်ဘၢမါအဲၣ်ဘၢဝၤ အပူၤ တဂၤ အဂ့ၢ်, ခဲကနံၣ်အံၤ အဝဲသ့ၣ် ကမၤကမၣ်မုၣ်ကမၣ်ခွါ ဒီးအီၤ, ဒီးအဝဲဒၣ် ဒီးအဝဲသ့ၣ် စ့ၢ်ကီးဧါ. 44 ဒီးအဝဲသ့ၣ် လဲၤနုာ်ဆူ အအိၣ်, ဒ်ပှၤလဲၤနုာ်ဆူ ပှၤဃဲသဲမုၣ် အအိၣ် အသိးန့ၣ်လီၤ. ဒီးလဲၤနုာ်ဆူ ပိာ်မုၣ် လၢအသးကလုာ်ကလိၤ နီၢ်အၤဟိးလၤ, ဒီးနီၢ်အၤဟိးလံဘၤ အအိၣ် ဒ်န့ၣ်သိးလီၤ. 45 ဒီးပှၤကညီ အတီအလိၤတဖၣ် ကစံၣ်ညီၣ်အီၤ ဒ်ပှၤအဲၣ်ဘၢဝၤ ဘၣ် တၢ်စံၣ်ညီၣ် အသိး, ဒီးဒ်ပိာ်မုၣ် လၢအလူလီၤ တၢ်သွံၣ် ဘၣ် တၢ်စံၣ်ညီၣ် အသိးလီၤ. အဂ့ၢ်ဒ်အံၤ, မ့ၢ် ပှၤအဲၣ်ဘၢဝၤ, ဒီးတၢ်သွံၣ် အိၣ်ဝဲ လၢအစုပူၤ လီၤ. 46 အဂ့ၢ်ဒ်အံၤ, ကစၢ်ယွၤ စံးဒ်အံၤ ယကဒုးဟဲထီဒါအီၤ လၢပှၤတဖုဖးဒိၣ်, ဒီးယကဟ့ၣ် ပှၤမၤကိၢ်မၤဂီၤအီၤ, ဒီး ဂုာ်ဆူၣ်ပျီဆူၣ် အတၢ်လီၤ. 47 ဒီးပှၤတဖုန့ၣ် ကကွံာ်အီၤ လၢလၢၢ်, ဒီးဒီၣ်တဲာ်ကွံာ်အီၤ လၢနး, ဒီးကမၤသံ အဖိခွါ, ဒီးအဖိမုၣ်တဖၣ်, ဒီးဆူးကွံာ် အဟံၣ် လၢမ့ၣ်အူ လီၤ. 48 ဒီးယကဒုးဆိတ့ၢ် တၢ်သးကလုာ်ကလိၤ လၢကီၢ်ပူၤ, ဒ်သိး ပိာ်မုၣ် ခဲလၢာ် ကပလီၢ်အသး, ဒ်သိးအသု တမၤ ထွဲအဝဲသ့ၣ် အသးကလုာ်ကလိၤ အခံ တဂ့ၤ. 49 ဒီးကဟ့ၣ်ကၣ် သုသးကလုာ်ကလိၤ လၢသုလိၤ, ဒီး သုကတူၢ် သုတၢ်ဂီၤတဖၣ် အတၢ်ဒဲးဘး, ဒီးသုကသ့ၣ်ညါ လၢယမ့ၢ် ကစၢ်ယွၤလီၤ.

1 ဒီး လၢခွံနံၣ်တနံၣ်, လါ ဆံဆဲၣ်လါတလါ, ထီၣ် ဆံဆဲၣ်နံၤတနံၤန့ၣ် ယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, ကွဲး မုၢ်တနံၤအမံၤ, မုၢ်တနံၤအံၤ ဒၣ်လဲာ် တက့ၢ်. ဘၤဘူၤလိၣ် အစီၤပၤ ပာ်လီၤအသး ထီဒါ ယရူၤၡလ့ၣ် လၢမုၢ်တနံၤဃီအံၤလီၤ. 3 ဒီးကတိၤဒိတၢ် ဒီးပှၤဟံၣ်ဖိ လၢအပူၤထီၣ်ဒၣ်တၢ်, ဒီး စံးဘၣ်အီၤ, ကစၢ်ယွၤ စံးဒ်အံၤ, ပာ်ထီၣ်သပၢၤ, ပာ်ထီၣ် အီၤ, ဒီးလူလီၤထံ လၢအပူၤ တက့ၢ်. 4 ထၢဖှိၣ်, ဒီးဒၢနုာ် တၢ်အလိၣ်တဖၣ် လၢအပူၤ, ကယဲၢ် တၢ်အလိၣ် လၢအဂ့ၤ, ကံၣ်ဒုၣ် ဒီးဖံဘၣ်ခိၣ်, မၤပှဲၤအီၤ ဒီးတၢ်အဃံအကွဲ လၢအဂ့ၤအဘၣ် တက့ၢ်. 5 ဒီးဟံးန့ၢ် တၢ်အဂ့ၤကတၢၢ် လၢသိ ဒီးမဲာ်တဲးလဲး အကျါ, ဒီးမၤ တၢ်တပူ လၢအဖီလာ် လၢတၢ်အဃံအကွဲ, ဒုးကလာ်ထီၣ်အီၤ ဧ့ၢ်ဂ့ၤ, ဒီးချီ တၢ်ဃံတဖၣ် လၢအပူၤ တက့ၢ်. 6 မၤသးဒ်န့ၣ်ဒီး ကစၢ်ယွၤ စံးဒ်အံၤ, ဝ့ၢ် အိၣ်ဒီး တၢ်သွံၣ်, သပၢၤ လၢတိၢ်အအ့ၣ် အိၣ်ဝဲ လၢအပူၤ, ဒီးအအ့ၣ် တဟးထီၣ်ကွံာ် လၢအီၤဘၣ်န့ၣ် ဘၣ်အဖှီၣ်လီၤ. ဟဲစိာ်ထီၣ်အီၤ တလိၣ်ဘၣ်တလိၣ် တက့ၢ်. မ်ပှၤသုတဖး လၢအဂီၢ် တဂ့ၤ. 7 အဂ့ၢ်ဒ်အံၤ, တၢ်အသွံၣ် အိၣ်ဝဲ လၢအသးကံၢ်ပူၤ, လူဝဲ လၢလၢၢ်ခိၣ်ပျီ, တလူလီၤဘၣ်ဝဲ လၢဟီၣ်ခိၣ် အဖီခိၣ်, ဒ်သိး အကမၤဘၢဝဲ လၢဟီၣ်ခိၣ် အကမူၣ်ဘၣ်. 8 ဒ်သိး တၢ်အသး ကကဲၤထီၣ်, ဒ်သိးတၢ်ကမၤဆၢ တၢ်အၢဒီး, ယပာ်လီၤ အသွံၣ် လၢလၢၢ်ခိၣ်ပျီ ဒ်သိးအသုတလီၤဘၢ တဂ့ၤလီၤ. 9 မၤသးဒ်န့ၣ်ဒီး ကစၢ်ယွၤ စံးဒ်အံၤ, ဝ့ၢ် အိၣ်ဒီး တၢ်သွံၣ်န့ၣ် ဘၣ်အဖှီၣ်လီၤ. ယကမၤ တၢ်ပူဒိၣ်လီၤ. 10 ပာ်ဖှိၣ် သ့ၣ်မုၣ်, ဆိၣ်ကဲၤထီၣ် မ့ၣ်အူ, ချီ မံတၢ်ညၣ်, ဒၢနုာ် တၢ်ဟဲတၢ်ဆှီ, ဒီးဆူးထီၣ်ကွံာ် တၢ်ဃံတၢ်ကွဲ တက့ၢ်. 11 တုၤနုၤတဘျီ ပာ်သပၢၤန့ၣ် အိၣ်ကလီ လၢမ့ၣ်ကဖး အဖီခိၣ်, ဒ်သိး အတိၢ် ကကိၢ်ထီၣ်, ဒီးကဆူးထီၣ်ကွံာ်, ဒီးအတၢ်ဘၣ်အၢ ကပှံၢ်ဝဲ လၢအပူၤ, ဒီးအအ့ၣ် ကလၢာ်ကွံာ်န့ၣ် တက့ၢ်. 12 အဝဲန့ၣ် မၤဘှံးယသး လၢတၢ်မၤ ဘၣ်ဆၣ်ဒီး, အအ့ၣ် တဟးထီၣ်ဘၣ် လၢအပူၤဘၣ်. အအ့ၣ် အိၣ်ဒၣ်အတၢ် လၢမ့ၣ်အူကျါလီၤ. 13 တၢ်ကလုာ်ကလိၤ အိၣ်ဝဲ လၢနတၢ်တကဆှီဘၣ် အပူၤလီၤ. အဂ့ၢ်ဒ်အံၤ, တုၤ ယမၤကဆှီနၤဒီး, နတကဆှီထီၣ်ဘၣ်. တၢ်တသ့စီလၢၤဘၣ် တၢ်အၢ လၢနလိၤ တုၤ ယမၤ လၢထီၣ်ပှဲၤထီၣ် ယသးကဲၤထီၣ် လၢနလိၤလီၤ. 14 ယၤ ယွၤအံၤ ယကတိၤလံ တၢ်လံ. ကမၤအသး, ဒီးယကမၤယဲလီၤ. ယတဃၣ်ကွံာ်ဘၣ် ယသးဘၣ်, ဒီးယ တသးလီဘၣ်, ဒီးယတပီၢ်ယၢ်လီၤက့ၤဘၣ် ယသးဘၣ်. ဒ်နကျဲ အသိးန့ၣ်, ဒီးဒ်နမၤတၢ် အသိးန့ၣ် ပှၤကစံၣ်ညီၣ်နၤလီၤ, ကစၢ်ယွၤ စံးဝဲဒၣ်. 15 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 16 ပှၤကညီ ဖိခွါဧၢ, ကွၢ်ကွၢ်, ယဟံးထီၣ်ကွံာ် တၢ် လၢအဘၣ် နမဲာ် လၢတၢ်တီၢ် တဘျီလီၤ. ဘၣ်ဆၣ်ဒီး နတဘၣ်ဟီၣ်ဘၣ်ယၢၤဘၣ်, ဒီးနမဲာ်ထံ တဘၣ်ယွၤလီၤဘၣ်. 17 ကအုကစွါ အိၣ်ဃိကလာ် တက့ၢ်, ဟီၣ် လၢပှၤသံ အဃိ တဂ့ၤ. ဖၢၣ်ထီၣ် နခိၣ်ဖၢၣ် လၢနခိၣ်, ဖျီၣ်ထီၣ် နခီၣ်ဖံး လၢနခီၣ်, ဒီးကျၢၢ်ဘၢ နထးခိၣ် တဂ့ၤ, ဒီးအီၣ် ပှၤဖှီၣ်ဖိ အကိၣ် တဂ့ၤ. 18 ဒီးယကတိၤတၢ် ဒီးပှၤဂီၢ်မုၢ် လၢမုၢ်ဂီၤ, ဒီး လၢမုၢ်ဟါန့ၣ် ယမါ သံဝဲလီၤ. ဒီးမုၢ်ဆ့ၣ်ထီၣ်န့ၣ် ယမၤတၢ် ဒ်တၢ်မၤလိာ်ယၤ အသိးန့ၣ်လီၤ. 19 ဒီးပှၤဂီၢ်မုၢ် စံးဘၣ်ယၤ, တၢ်တဖၣ် လၢနမၤန့ၣ် ဘၣ်ဃးဒီး ပှၤဒ်လဲၣ်န့ၣ် နတစံးဘၣ် ပှၤဘၣ်ဧါ. 20 ဒီးယ စံးဘၣ်အီၤ, ယွၤအကလုၢ် ဘၣ်ယၤ ဒီးစံးဝဲဒၣ်, 21 စံးဘၣ် အံၣ်စရ့လး အပှၤဟံၣ်ဖိ, ကစၢ်ယွၤ စံးဒ်အံၤ, ကွၢ်ကွၢ်, ယကမၤဘၣ်အၢ ယလီၢ်စီဆှံ, သုသန့ၤ သုသးအလီၢ် လၢသုပာ်ကဖိသုသး လၢအဃိ, တၢ် လၢအဘၣ်သုမဲာ်, ဒီးတၢ် လၢသုသးလီအီၤလီၤ. ဒီးသုဖိခွါ, ဒီးသုဖိမုၣ် လၢအအိၣ်လီၤတဲာ် ဒီးသုန့ၣ် ကလီၤဃံၤ လၢနးဧိၤဘီဧိၤလီၤ. 22 ဒီးသုကမၤတၢ် ဒ်ယမၤ အသိးန့ၣ်လီၤ. သုတကျၢၢ်ဘၢ သုထးခိၣ်ဘၣ်, ဒီးတအီၣ်ဘၣ် ပှၤဖှီၣ်ဖိ အကိၣ်ဘၣ်. 23 ဒီးသုခိၣ်ဖၢၣ် ကအိၣ်လၢသုခိၣ်, ဒီးသုခီၣ်ဖံး ကအိၣ်လၢသုခီၣ်လီၤ. သုတဟီၣ်တယၢၤဘၣ်, ဒီးသု ကဃဲၤလီၤကွံာ် လၢသုတၢ်ဒဲးဘး အပူၤ, ဒီးသုကကအုကစွါ တဂၤ ဒီးတဂၤ သကိးသကိးလီၤ. 24 ဒီးစီၤယဃ့းစက့လး ကကဲထီၣ် တၢ်ပနီၣ်တမံၤ လၢသုဂီၢ်လီၤ. ဒ်အဝဲဒၣ် မၤတ့ၢ်တၢ် ခဲလၢာ် အသိးန့ၣ် သုကမၤလီၤ. တုၤ အဝဲန့ၣ် မၤအသးဒီး, သုကသ့ၣ်ညါ လၢယမ့ၢ်ကစၢ် ယွၤလီၤ. 25 ဒီးနဲဒၣ် ပှၤကညီဖိခွါဧၢ, မုၢ်တနံၤ လၢယဟံးထီၣ်က့ၤ အဂံၢ်အဘါ, အလၤကပီၤ အသူၣ်ဖှံသးညီ, တၢ် လၢအဘၣ် အမဲာ်, ဒီးတၢ် လၢအသးလီအီၤ, အဖိခွါ, ဒီးအဖိမုၣ်တဖၣ်န့ၣ် ဒီး, 26 တၢ် လၢမုၢ်တနံၤန့ၣ် ပှၤလၢအပူၤဖျဲးတၢ် တဂၤ ကဟဲဆူ နအိၣ် ဒ်သိး အကဒုးနၢ်ဟူ နၤ လၢတၢ် လၢနနၢ်ပူၤလီၤ. 27 တၢ် လၢမုၢ်တနံၤန့ၣ် နထးခိၣ် ကအဲးထီၣ်အသး လၢပှၤ လၢအပူၤဖျဲးတၢ် အဂီၢ်, ဒီးနကကတိၤတၢ်, ဒီးတအိၣ်တအုၣ်လၢၤဘၣ်, ဒီးနကကဲထီၣ် တၢ်ပနီၣ်တမံၤ လၢအဂီၢ်, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကွၢ် လၢနမဲာ် ဆူ ပှၤဧၣ်မိၣ်ဖိ အအိၣ်, ဒီးကတိၤတၢ် လၢဝံအကျိာ်ထီဒါအီၤ, 3 ဒီးစံးဘၣ် ပှၤဧၣ်မိၣ်ဖိ, ကနၣ် ယွၤ အကလုၢ် တက့ၢ်. ကစၢ်ယွၤ စံးဒ်အံၤ, တုၤ ယလီၢ်စီဆှံ ဘၣ် တၢ်မၤဘၣ်အၢအီၤ, ဒီးတုၤ အံၣ်စရ့လး အတၢ်အိၣ်သယုၢ်, ဒီးတုၤ ယူဒၤ အပှၤဟံၣ်ဖိ လဲၤကဲကုၢ်ဒီး, မ့ၢ်န စံးထီဒါအီၤ, 4 မၤသးဒ်န့ၣ်ဒီး, ကွၢ်ကွၢ်, ယကဟ့ၣ်လီၤကွံာ်နၤ လၢပှၤမုၢ်ထီၣ်ဖိ လၢအန့ၢ်သါတၢ် အလီၢ်, ဒီးကမၤသိ အဂၢၤတဖၣ် လၢနပူၤ, ဒီးကမၤ အအိၣ်အဆိးအလီၢ် လၢနပူၤ, ကအီၣ်ဘၣ် နတၤသၣ်, ဒီးကအီ နတၢ်နုၢ်ထံလီၤ. 5 ဒီးယကပာ် ရးဘး လၢကီၤလၤအူး အအိၣ်အလီၢ်, ဒီးပှၤဧၣ်မိၣ်ဖိ အကီၢ် လၢသိ ဒီးမဲာ်တဲးလဲးတဖၣ် အကိာ်လီၤအလီၢ်, ဒီးသုကသ့ၣ်ညါ လၢယမ့ၢ်ယွၤလီၤ. 6 အဂ့ၢ်ဒ်အံၤ, ကစၢ်ယွၤ စံးဒ်အံၤ, မ့ၢ်နဒဲ နစု, ဒီးနဆှ့ၣ် နခီၣ်, ဒီးနသးခု လၢနတၢ်သးဟ့ ခဲလၢာ် ထီဒါ ကီၢ်အံၣ်စရ့လးဒီး, 7 ကွၢ်ကွၢ်, ယကယူာ်ထီၣ် ယစုဆူ နလိၤ, ဒီး ပာ်နၤ လၢတၢ်ဂုာ်ဆူၣ်ပျီဆူၣ် လၢပှၤကလုာ်တဖၣ် အဂီၢ်, ဒီးယကဒီၣ်တဲာ်ကွံာ်နၤ လၢပှၤကလုာ်တဖၣ် အကျါ, ဒီးယကမၤဟါမၢ်နၤ လၢကီၢ်တဖၣ် အပူၤ, ဒီး ယကမၤဟးဂီၤနၤ, ဒီးနကသ့ၣ်ညါ လၢယမ့ၢ်ယွၤလီၤ. 8 ကစၢ်ယွၤ စံးဒ်အံၤ, မ့ၢ်မိၤအး ဒီးစ့ဧၢ်န့ၣ် စံး, ကွၢ်ကွၢ်. ယူဒၤ အပှၤဟံၣ်ဖိ မၤသး ဒ်ပှၤကလုာ် ခဲလၢာ် အသိးန့ၣ် ဒီး, 9 ကွၢ်ကွၢ်, မၤသးဒ်န့ၣ်ဒီး ယကအိးထီၣ် မိၤအး အကပၤ, လၢအဝ့ၢ်တဖၣ် အိၣ်ဝဲ လၢအဃၢၤ, ထံဧိၤကီၢ်ဧိၤ အလၤကပီၤ, ဘ့ၤသယၡံမိး, ဘဧၤလးမဧိၣ်, ဒီးကံးရယးသံၣ်လီၤ. 10 ယကဟ့ၣ်အီၤ လၢတၢ်န့ၢ်သါ လၢပှၤမုၢ်ထီၣ်ဖိ အိၣ်ဒီး ပှၤဧၣ်မိၣ်ဖိ, ဒ်သိး တၢ်သု တသ့ၣ်နီၣ်ထီၣ်လၢၤဘၣ် ပှၤဧၣ်မိၣ်ဖိ လၢပှၤကလုာ်တဖၣ် အကျါ တဂ့ၤလီၤ. 11 ဒီးယကမၤ တၢ်စံၣ်ညီၣ် လၢမိၤအး အလိၤ, ဒီးကသ့ၣ်ညါဝဲ လၢယမ့ၢ်ယွၤလီၤ. 12 ကစၢ်ယွၤ စံးဒ်အံၤ, မ့ၢ်အဒိၣ် မၤထီဒါ ယူဒၤ အပှၤဟံၣ်ဖိ, ဒီးမၤ တၢ်ဒဲးဘး အဒိၣ်အယိာ်, ဒီးမၤဆၢ တၢ်အၢ လၢအလိၤဒီး, 13 ကစၢ်ယွၤ စံးဒ်အံၤ, ယကယူာ်ထီၣ် ယစု လၢအဒိၣ် အဖီခိၣ်, ဒီးယကမၤစှီၢ်ကွံာ် ပှၤကညီ ဒီးဆၣ်ဖိကီၢ်ဖိ လၢအပူၤ, ဒီးယကမၤသယုၢ်အီၤ လၢတ့မၣ်, ဒီးပှၤကလီၤဃံၤ လၢနးဧိၤဘီဧိၤ ပၢၢ်လၢဒဒၣ်ဖိ လီၤ. 14 ဒီးယကမၤဆၢ တၢ်အၢ လၢအဒိၣ် အလိၤ လၢယပှၤဂီၢ်မုၢ် အံၣ်စရ့လး အစု, ဒီးကမၤဘၣ် အဒိၣ် ဒ်ယသးထီၣ် ဒီးဒ်ယသးကဲၤထီၣ် အသိး, ဒီးကသ့ၣ်ညါဝဲ လၢယမၤဆၢ တၢ်အၢန့ၣ်လီၤ, ကစၢ်ယွၤ စံးဝဲဒၣ်. 15 ကစၢ်ယွၤ စံးဒ်အံၤ, မ့ၢ် ပှၤဖလ့ၡသးဖိ မၤတၢ် လၢတၢ်မၤဆၢ တၢ်အၢ, ဒီးမၤဆၢ တၢ်အၢ လၢတၢ်မၤတရီတပါ ဒ်သိး အကမၤဟးဂီၤတၢ် လၢတၢ်သးဟ့ လၢပျၢၤ အဃိ, 16 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယကယူာ်ထီၣ် ယစု လၢပှၤဖလ့ၡသးဖိ အဖီခိၣ်, ဒီးယကဒီၣ်တဲာ်ကွံာ် ပှၤကရံသးဖိ, ဒီးမၤဟးဂီၤ တၢ်အိၣ်လီၤတဲာ် လၢပီၣ်လဲၣ်နံၤလီၤ. 17 ဒီးယကမၤဆၢ တၢ်အၢ နးနးကလဲာ် လၢအလိၤ အိၣ်ဒီး တၢ်သိၣ်ဃီၣ် လၢတၢ်သးကဲၤထီၣ်, ဒီးတုၤ ယမၤဆၢ တၢ်အၢ လၢအလိၤဒီး, ကသ့ၣ်ညါဝဲ လၢယမ့ၢ်ယွၤလီၤ.

1 ဒီး လၢနံၣ်တဆံတနံၣ်, လါထီၣ်တနံၤန့ၣ် တၢ်မၤအသး လၢယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီ ဖိခွါဧၢ, မ့ၢ်စိၢ် စံးထီဒါ ယရူၤၡလ့ၣ်, ကျၢၤသး, ပှၤလၢအမ့ၢ် ပှၤကလုာ်တဖၣ် အပဲတရီန့ၣ် ကၢ်ကွံာ်လံ, တၢ်ဃၣ်လံအသးဆူ ယအိၣ်လံ, ယ ကလၢထီၣ်ပှဲၤထီၣ် ယဲလီၤ. အဂ့ၢ်ဒ်အံၤ, အဝဲဒၣ် အိၣ်သယုၢ်လံ, 3 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယထီဒါနၤ, စိၢ်ဧၢ, ဒီးယကမၢ ပှၤအါကလုာ် ဟဲထီဒါနၤ, ဒ်ပီၣ်လဲၣ် ဒုးဟဲထီၣ် အလပီတဖၣ် အသိးန့ၣ်လီၤ. 4 ဒီးယကမၤဟးဂီၤ စိၢ် အခိၣ်ဒူ, ဒီးယကမၤလီၤပှီၢ် အတၢးထီတဖၣ်, ဒီးယကဝာ်ကွံာ် အဟီၣ်ခိၣ် အကမူၣ် လၢအဖီခိၣ်, ဒီးပာ်အီၤ ဒ် လၢၢ်ခိၣ်ပျီ တဖျၢၣ် အသိးန့ၣ်လီၤ. 5 ကကဲထီၣ် တၢ်အလီၢ် လၢပီၣ်လဲၣ်ပူၤ ဖဲပှၤလိလီၤ အပှာ်ဧိၤစၤဧိၤ လၢအဖီခိၣ်လီၤ. အဂ့ၢ်ဒ်အံၤ, ယကတိၤလံ တၢ်လံ, ကစၢ်ယွၤ စံးဝဲဒၣ်, ဒီးကကဲထီၣ် တၢ်ဂုာ်ဆူၣ်ပျီဆူၣ် လၢပှၤကလုာ်တဖၣ် အဂီၢ်လီၤ. 6 ဒီးအဖိမုၣ်တဖၣ် အိၣ်ဝဲ လၢပျီပူၤ ကဘၣ် တၢ်မၤသံအီၤ လၢနးဧိၤဘီဧိၤ, ဒီးကသ့ၣ်ညါဝဲ လၢယမ့ၢ်ယွၤလီၤ. 7 အဂ့ၢ်ဒ်အံၤ, ကစၢ်ယွၤ စံးဒ်အံၤ, ကွၢ်ကွၢ်, ယကဒုးဟဲဘၣ် စိၢ် လၢဘၤဘူၤလိၣ် အစီၤပၤ နဘူၤကးန့စၢ်, စီၤပၤတဖၣ် အစီၤပၤ လၢကလံၤစိး, အိၣ်ဝဲ ဒီးကသ့ၣ်, ဒီးလ့ၣ်ကဟၣ်, ဒီးပှၤဒိးကသ့ၣ်, ဒီးပှၤအဖုတဖၣ်, ဒီးပှၤဂီၢ်မုၢ် အါအါကလဲာ်လီၤ. 8 ဒီးကမၤသံ နဖိမုၣ်တဖၣ် လၢပျီပူၤ လၢနးဧိၤဘီဧိၤ, ဒီး ကမၤ တၢ်ခိၣ်ဒူထီဒါနၤ, ဒီးမၤ တိာ်ဧိၤတာ်ဧိၤ ထီဒါနၤ, ဒီးကယူာ်ထီၣ် ကတီၤထီဒါနၤလီၤ. 9 ဒီးကပာ်လီၤ အနီၣ်ဘၢၣ်ဖျိတၢ် ထီဒါ နခိၣ်ဒူ, ကမၤလီၤပှီၢ် နတိာ်နတာ် လၢအကွါတဖၣ်လီၤ. 10 မ့ၢ်ကသ့ၣ် အိၣ်အါဒု သတးဒီး တၢ်အကမူၣ် ကလုၣ်ဘၢနၤလီၤ. တုၤအဟဲနုာ် လၢနပဲတရီ ဒ်ပှၤကညီ ဟဲနုာ် ဝ့ၢ် လၢတၢ်ဘၢၣ်ဖျိ အခိၣ်ဒူ အသိးန့ၣ် ဒီး, နခိၣ်ဒူ ကဟူးဝးဝဲ လၢပှၤဒိးကသ့ၣ်, ဒီးလ့ၣ်ကဟၣ် အပၣ်, ဒီးလ့ၣ်ကဟၣ် အသီၣ် အဃိလီၤ. 11 ကယီၢ်လီၤ နကျဲ ခဲလၢာ် လၢအကသ့ၣ် အခီၣ်မ့ၣ်လီၤ. ကမၤသံ နပှၤဂီၢ်မုၢ် လၢနးဧိၤဘီဧိၤ ဒီးနဂံၢ်နဘါ အတၢ်ဂီၤတၢ်ဖီၣ် ကလီၤဒါ လၢဟီၣ်ခိၣ် အဖီခိၣ်လီၤ. 12 ဒီးကဂုာ်ဆူၣ်န့ၢ် နတၢ်ထူးတၢ်တီၤ, ဒီးကမၤန့ၢ်ဆူၣ်တၢ် လၢနကၤတၢ်န့ၣ်, ဒီးကမၤလီၤပှီၢ်ကွံာ် နခိၣ်ဒူ, ဒီး မၤဟးဂီၤကွံာ် နဟံၣ် အဃံအလၤ, ဒီးကကွံာ်တ့ၢ်ကွံာ် နလၢၢ်, ဒီးနသ့ၣ်, ဒီးနဟီၣ်ခိၣ် အကမူၣ် လၢထံကျါလီၤ. 13 ဒီးယကမၤဘှီၣ် နတၢ်သးဝံၣ်အသီၣ်, ဒီးန တနၢ်အသီၣ် တဟူထီၣ်လၢၤဘၣ်. 14 ဒီးယကမၤနၤ ဒ် လၢၢ်ခိၣ်ပျီ တဖျၢၣ် အသိးလီၤ. နကကဲထီၣ် တၢ်အလီၢ် ဖဲပှၤလိလီၤ အပှာ်ဧိၤစၤဧိၤ လၢအဖီခိၣ်လီၤ. ဒီးပှၤတမၤထီၣ်လၢၤဘၣ် နၤဘၣ်. အဂ့ၢ်ဒ်အံၤ, တၢ် လၢယၤယွၤအံၤ, ယကတိၤလံ တၢ်လံ, ကစၢ်ယွၤ စံးဝဲဒၣ်. 15 ကစၢ်ယွၤ စံး လၢစိၢ် ဒ်အံၤ, ကီးတဖၣ် ကဟူးဝးဝဲ လၢနလီၤပှီၢ် အသီၣ် အဃိ, လၢပှၤဘၣ်ဆဲး အကအုကစွါ အဃိ, ဒီး လၢတၢ်မၤသံတၢ် လၢအမၤအသး လၢနပူၤ အဃိလီၤ. 16 ဒီးပီၣ်လဲၣ် အပဒိၣ်ဖးဒိၣ် ခဲလၢာ် ကဟဲလီၤ လၢအလီၢ်ပစိာ်, ဒီးပာ်ကွံာ် အဆ့ဖးထီ, ဒီးဘ့ၣ်ကွံာ် အကူအသိးကံၣ်ဃ့လီၤ. ကကူကသိးအသး ဒီးတၢ်ကနိး ဒီး ဆ့ၣ်နီၤ လၢဟီၣ်ခိၣ် အဖီခိၣ်, ဒီးကကနိးကစုာ်, ဒီးအသးကကတုၤ လၢနဃိလီၤ. 17 ဒီးကမၤထါဟီၣ်တၢ် လၢနဃိ, ဒီးစံး လၢနၤ, တၢ် လၢအအိၣ်အဆိး လၢပီၣ်လဲၣ် အဖီခိၣ်, ဝ့ၢ် လၢအမံၤ ဟူထီၣ်သါလီၤ, လၢအအိၣ် ခၢၣ်သနၢၢ် လၢပီၣ်လဲၣ်ပူၤဧၢ, န ဟးဂီၤဒ်လဲၣ်. အဝဲဒၣ် ဒီးအပှၤဝ့ၢ်ဖိ လၢအမၤပျံၤ ကယဲၢ် ပှၤလၢအအိၣ်ဝဲဆိးဝဲ လၢအဃၢၤလီၤ. 18 ခဲကနံၣ်အံၤ ကီးတဖၣ် ကဟူးဝးဝဲ လၢနလီၤဃံၤ အမုၢ်တနံၤလီၤ. မ့ၢ်မး ကီးတဖၣ် အိၣ်ဝဲ လၢပီၣ်လဲၣ်ပူၤ ကဆှဲးဆှိး လၢနဟးထီၣ်ကွံာ် အဃိလီၤ. 19 အဂ့ၢ်ဒ်အံၤ, ကစၢ်ယွၤ စံးဒ်အံၤ, တုၤ ယပာ်နၤ လၢဝ့ၢ်အိၣ်သယုၢ်, ဒ်ဝ့ၢ်တဖၣ် လၢပှၤဝ့ၢ်ဖိ တအိၣ်တဆိးဘၣ် လၢအပူၤ အသိးန့ၣ်, တုၤ ယဒုးဟဲထီၣ် ထံယိာ်ပူၤ လၢနဖီခိၣ်, ဒီးထံဖးဒိၣ် ကလုၣ်ဘၢနၤဒီး, 20 ယကဆီၣ်လီၤနၤ ပၢၢ်လၢအလဲၤလီၤဆူ တၢ်ပူၤ, ပှၤဂီၢ်မုၢ် လၢအအိၣ် လၢပျၢၤ, ဒီးယကဒုးအိၣ်နၤ လၢဟီၣ်ခိၣ်လာ် လၢအလီၢ်အိၣ်သယုၢ် လၢပျၢၤ, အိၣ်ဒီးပှၤ လၢအလဲၤလီၤဆူ တၢ်ပူၤ, ဒ်သိး ပှၤအသုတအိၣ်တဆိးလၢၤ လၢနပူၤ တဂ့ၤ, ဒီးယကပာ် တၢ်လၤကပီၤ လၢတၢ်မူ အကီၢ်ပူၤလီၤ. 21 ဒီးယကပာ်နၤ လၢတၢ်အိၣ်သယုၢ်အလီၢ်, ဒီး န တအိၣ်လၢၤဘၣ်. ပှၤမ့ၢ်ဃုနၤ ဘၣ်ဆၣ်ဒီး, တထံၣ်န့ၢ်လၢၤဘၣ် နၤဘၣ်, ကစၢ်ယွၤ စံးဝဲဒၣ်.

1 ယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, မၤ ထါဟီၣ်တၢ် လၢစိၢ်အဃိ, 3 ဒီးစံး လၢစိၢ်, ဝ့ၢ် လၢအအိၣ်အဆိး လၢတၢ်လဲၤနုာ် ပီၣ်လဲၣ်ပူၤ, ပှၤကလုာ်တဖၣ် အပှၤကၤတၢ်ဖိ လၢကီၢ် လၢပီၣ်လဲၣ်နံၤ အါဘ့ၣ် အဂီၢ်တဝ့ၢ်ဧၢ, ကစၢ်ယွၤ စံးဒ်အံၤ, စိၢ်ဧၢ, နစံး, ယဃံယလၤ လၢထီၣ်ပှဲၤထီၣ်လီၤ. 4 နကီၢ်အဃၢၤ အိၣ်ဝဲ လၢပီၣ်လဲၣ်ပူၤ, နပှၤမၤတၢ်ဖိ မၤ လၢထီၣ်ပှဲၤထီၣ် နဃံနလၤလီၤ. 5 ပှၤမၤနသ့ၣ်ဘ့ၣ်ဘၣ် ခဲလၢာ် လၢစနံၢ် အသ့ၣ်ဆှိ, ဟံးန့ၢ် သ့ၣ်ဆှိအ့ရ့း လၢလဘၤနိၣ် ဒ်သိး အကမၤ ယၢ်ထူၣ် လၢနဂီၢ်လီၤ. 6 ပှၤမၤနငၢတဖၣ် လၢဘၤၡၣ် အသ့ထိးအီၣ်လီၤ. ပှၤမၤ နဆ့ၣ်နီၤအလီၢ်ထီ လၢသ့ၣ်ဆှိတအၤၡူၢ် ဟဲ လၢကံးတံၣ် အပီၣ်လဲၣ်နံၤ ဒီးကံၣ်ဃ့ဝဲ ဒီးကဆီမဲလီၤ. 7 ဖှီဝါကဆှၣ်, ဒီးတၢ်ကံၣ်ဃ့ ဟဲ လၢအဲၤကူပတူးန့ၣ်မ့ၢ် တၢ် လၢသလၣ်ထီၣ် လၢနယၢ်လၣ် အဂီၢ်လီၤ. တၢ်လါ, ဒီးတၢ်လုးတကုာ် ဟဲ လၢအလံၤၡါ အပီၣ်လဲၣ်နံၤန့ၣ်မ့ၢ် တၢ်ကျၢၢ်ဘၢနၤလီၤ. 8 ပှၤအိၣ်ဝဲဆိးဝဲ လၢစံဒိၣ်, ဒီးအၢ်ဝးမ့ၢ် နကဘီဖိလီၤ. နပှၤကူၣ်တၢ်သ့ လၢအအိၣ်ဝဲ လၢနပူၤန့ၣ်မ့ၢ် နပှၤရိာ် သန့ဖိ, စိၢ်ဧၢ, 9 ကံးဘလး အပှၤသူၣ်က့သးပှၢ် ဒီးပှၤမၤတၢ်သ့ လၢအပူၤန့ၣ်မ့ၢ် နပှၤမၤတံာ်ဘံးတၢ်ဖိလီၤ. ပီၣ်လဲၣ်အကဘီ ခဲလၢာ်, ဒီးအကဘီဖိ အိၣ်ဝဲ လၢနပူၤ, ဒ်သိး အကမၤန့ၢ် နပနံာ်တၢ်ကၤလီၤ. 10 ပှၤပၤရၣ်ဖိ, ဒီးပှၤလူၤဒံဖိ, ဒီးပှၤပူၤတၢ်ဖိ အိၣ်ဝဲ လၢနသုးမုၢ် အကျါလီၤ. ဘျးထီၣ် ကတီၤ, ဒီးခိၣ်ကုာ်သုး, လၢနပူၤလီၤ. မၤလၤကပီၤနၤလီၤ. 11 ပှၤအၢ်ဝးဖိ ဒီးနသုးမုၢ် ခဲလၢာ် အိၣ်ဝဲ လၢနခိၣ်ဒူ အဖီခိၣ် ဝးတရံးဝဲ, ဒီးပှၤသုးဖိဆူၣ် အိၣ်ဝဲ လၢနတၢးထီ အပူၤလီၤ. ဘျးထီၣ် အကတီၤ လၢနခိၣ်ဒူ အလိၤ ဝးတရံးဝဲလီၤ. မၤ လၢထီၣ်ပှဲၤထီၣ် နဃံနလၤလီၤ. 12 တၢ်ၡံၣ်မ့ၢ် နပှၤကၤတၢ်ဖိ လၢတၢ်ဖိတၢ်လံၤ ကိးကလုာ်ဒဲး အိၣ်ဝဲ အါအါကလဲာ် အဃိလီၤ. ဒီးဆါကွံာ်စ့, ဒီးထး, ဒီးပှာ်, ဒီးပှာ်သူန့ၣ် လၢနဖၠါပူၤလီၤ. 13 ယၤဝၣ်, ဒီးတူၤဘလး, ဒီးမ့ၤၡးန့ၣ်မ့ၢ် နပှၤကၤတၢ်ဖိ လီၤ. ဆါကွံာ်ဝဲ ပှၤကညီ, ဒီးသပၢၤတိၢ် လၢနဖၠါပူၤလီၤ. 14 တိကးရမၤ အပှၤဟံၣ်ဖိ ဆါကွံာ် ကသ့ၣ်, ဒီးကသ့ၣ် လၢပှၤဒိးဝဲ, ဒီးကသ့ၣ်လၤ လၢနဖၠါပူၤလီၤ. 15 ပှၤဒဒၣ်ဖိမ့ၢ် နပှၤကၤတၢ်ဖိလီၤ. ကီၢ်အါဘ့ၣ် လၢပီၣ်လဲၣ်နံၤ ကၤတၢ် ဒီးနၤတဖၣ်လီၤ. ဟ့ၣ်ကၣ်နၤ လၢကဆီမဲ, ဒီးသ့ၣ်သီလမူာ်လီၤ. 16 စူၤရံမ့ၢ် နပှၤကၤတၢ်ဖိ လၢနတ့တၢ် အါမံၤ အဃိလီၤ. ဆါကွံာ် တၢ်မျၢ်ဂီၤ, ဒီးတၢ်လုးတကုာ်, ဒီးတၢ်ဆးကံၣ်ဃ့, ဒီးဖှီဝါကဆှၣ်, ဒီး လၢၢ်နၢၤ, ဒီးတၢ်မျၢ်ဂီၤဆှုၣ် လၢနဖၠါပူၤလီၤ. 17 ယူဒၤ ဒီးအံၣ်စရ့လး အပှၤကီၢ်ဖိ မ့ၢ်နပှၤကၤတၢ်ဖိလီၤ. ဆါကွံာ် မံနံး အဘုကၠူၣ်, ဒီးကိၣ်ဆၢ, ဒီးကနဲစီ, ဒီးတၢ်သီ, ဒီးသ့ၣ်စရံအထုး လၢနဖၠါပူၤလီၤ. 18 ဒၤမ့ၤစ့း မ့ၢ်နပှၤကၤတၢ်ဖိ လၢနတ့တၢ် အါမံၤ အဃိ, လၢနတၢ်ဖိတၢ်လံၤ ကိးကလုာ်ဒဲး အိၣ် အါအါကလဲာ် အဃိလီၤ. ဆါကွံာ် ဃ့လ့ဘိၣ် အစပံးထံ, ဒီးသိအဆူၣ်ဝါလီၤ. 19 ဝဒၣ် ဒီးယၤဝၣ် ဟဲစိာ် လုၣ်ဧိၤနဲဧိၤဆူ နဖၠါပူၤလီၤ. ထးတ့အသး, ကဒါရါအဖံး, ဒီးလီၢ်ဟ့ၣ် အိၣ်ဝဲ လၢနဖၠါပူၤ လီၤ. 20 ဒဒၣ်မ့ၢ် နပှၤကၤတၢ်ဖိလီၤ. ဟဲစိာ် ယၣ်ဧိၤသွံဧိၤ လၢလ့ၣ်ကဟၣ် အဂီၢ်လီၤ. 21 ဧ့ရ့း, ဒီးက့ဒၢ် အပဒိၣ်ဖးဒိၣ် ခဲလၢာ်န့ၣ်မ့ၢ် နပှၤကၤတၢ်ဖိ လၢနစု အဃၢၤလီၤ. ကၤဝဲ ဒီးသိဖိ, ဒီးသိဖါ, ဒီး မဲာ်တဲးလဲး လၢနၤလီၤ. 22 ၡဘၤ ဒီးရၤဧမၤန့ၣ်မ့ၢ် နပှၤကၤတၢ်ဖိလီၤ. ဒီးဆါဝဲ လၢတၢ်နၢမူ အကလုာ်ကလုာ်, တၢ်မျၢ် အကလုာ်ကလုာ်, ဒီးထူဧိၤလွဲဧိၤ လၢနဖၠါပူၤလီၤ. 23 ဃၤရၣ်, ဒီးကးနၤ, ဒီးဧ့ဒ့ၣ်, ဒီးၡဘၤ, ဒီးအၤၡူၢ်, ဒီးကံလမး အပှၤကၤတၢ်ဖိ မ့ၢ်နပှၤကၤတၢ်ဖိလီၤ. 24 အဝဲသ့ၣ်တဖၣ် ဆါဝဲ လၢတၢ်ကူတၢ်သိး အလၢအပှဲၤ, ဒီးယၣ်တၢ်လါ, ဒီးတၢ်ဆးကံၣ်ဃ့, ဒီးတလါသ့ၣ်ဆှိအ့ရ့း ပှဲၤဒီး တၢ်ကူတၢ်သိး အဂ့ၤအဝါ, ဒီးစၢဃာ်အသး ဒီးပျံၤ လၢနဖၠါပူၤလီၤ. 25 တၢ်ၡံၣ် အကဘီန့ၣ်မ့ၢ် တၢ် လၢအစိာ် နပနံာ်တၢ်ကၤ, ဒီးန လၢထီၣ်ပှဲၤထီၣ်, ဒီးအိၣ်ဝဲ ဒီးတၢ်အလၤကပီၤ ဒိၣ်မး လၢပီၣ်လဲၣ်ပူၤလီၤ. 26 နပှၤကၢၢ်ကဘီဖိ စိာ်နၤဆူ ထံဖးဒိၣ် အပူၤ, ကလံၤမုၢ်ထီၣ် မၤကၢ်ကွံာ်နၤ လၢပီၣ်လဲၣ် အသးကံၢ်ပူၤန့ၣ်လီၤ. 27 နတၢ်ထူးတၢ်တီၤ, ဒီးနဖၠါဧိၤဖီဧိၤ, ဒီးနပှၤကဘီဖိ, ဒီးနပှၤရိာ်သန့ဖိ, ဒီးနပှၤတံာ်ဘံးဖိ, ဒီးပှၤကၤတၢ် လၢနပနံာ်တၢ်ကၤ, ဒီးနပှၤသုးဖိ ခဲလၢာ် အိၣ်ဝဲ လၢနပူၤ, ဒီး နတၢ်အိၣ်ဖှိၣ် လၢနပူၤ ခဲလၢာ်န့ၣ် ကလီၤတဲာ် လၢပီၣ်လဲၣ်ပူၤ လၢနတုၤ လၢတၢ်ဟးဂီၤ အမုၢ်တနံၤ အပူၤလီၤ. 28 တၢ်အလီၢ် အိၣ်လၢခိ ဝးတရံးနၤတဖၣ် ကကဆှဲးကဆှိး လၢနပှၤရိာ်သန့ဖိ အကိးပသူထီၣ် အသီၣ် အဃိ လီၤ. 29 ဒီး ကယဲၢ် ပှၤလၢအကၢၢ်တငၢ ခဲလၢာ်, ပှၤကဘီဖိ, ပီၣ်လဲၣ် အပှၤရိာ်သန့ဖိ ခဲလၢာ် ကယုၢ်လီၤ လၢအကဘီပူၤလီၤ. ကဆၢထၢၣ် လၢခိ, 30 ဒီးကဒုးဟူထီၣ် အကလုၢ် လၢနဃိ, ဒီးကဟီၣ် နးနးကလဲာ်, ဒီးကဖှံထီၣ် ဟီၣ်ခိၣ် အကမူၣ် လၢအခိၣ် အဖီခိၣ်, ဒီးကကလိာ်အသး လၢဖၣ်ဆါ အပူၤလီၤ. 31 ဒီးကလူၤ အခိၣ် စီဖ့ကလ့ၤ လၢနဃိ, ဒီးကံၢ်တူာ်အသး လၢထၢၣ် အတၢ်ကံးညာ်, ဒီးကဟီၣ် လၢနဃိ လၢအသးဆါ, ဒီးဟီၣ် နးနးကလဲာ်လီၤ. 32 ဒီးဟီၣ်တၢ်ယၢၤတၢ် အဖၢမုၢ်ဒီး, ကမၤထါဟီၣ်တၢ်, ဒီးကဟီၣ် လၢနဃိ, ဒီးစံး, ဝ့ၢ်မၤသး ဒ်စိၢ်အသိး, တၢ်ဟးဂီၤဝဲ လၢပီၣ်လဲၣ် အသးကံၢ်ပူၤန့ၣ်မ့ၢ် မနုၤလဲၣ်. 33 တုၤ နပနံာ်တၢ်ကၤ ဟးထီၣ် လၢပီၣ်လဲၣ်ပူၤန့ၣ် ဒီး, န ဒုးမံသူၣ်မံသး ပှၤအါကလုာ်, နဒုးထူးထီၣ်တီၤထီၣ် ဟီၣ်ခိၣ် အစီၤပၤတဖၣ် လၢနတၢ်ထူးအါ နတၢ်တီၤဒိၣ်, ဒီးနပနံာ်တၢ်ကၤလီၤ. 34 တုၤ နဟးဂီၤကွံာ် လၢပီၣ်လဲၣ်ပူၤ လၢထံယိာ် အပူၤန့ၣ် ဒီး, ပနံာ်တၢ်ကၤ, ဒီးနပှၤအိၣ်ဖှိၣ် လၢနပူၤ ခဲလၢာ်န့ၣ် ကတုၤ လၢတၢ်ဟးဂီၤဝဲလီၤ. 35 ပှၤကီၢ် လၢပီၣ်လဲၣ်နံၤဖိ အသး ကတုၤ လၢနဃိ ခဲလၢာ်, ဒီး အစီၤပၤ ပျံၤတၢ်, ဒီးအညၣ်ထီၣ်ဆူၣ်, ဒီးအမဲာ် လီၤသပှၢ်လီၤ. 36 ပှၤကၤတၢ်ဖိ လၢပှၤကလုာ်တဖၣ် အကျါ ကဒုၣ်ဒွဲၣ်နၤ, နအိၣ်သယုၢ်, ဒီးန တအိၣ်လၢၤဘၣ် လီၤထူလီၤယိာ်ဘၣ်လီၤ.

1 ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, စံးဘၣ် စိၢ် အပဒိၣ်ဖးဒိၣ်, ကစၢ်ယွၤ စံးဒ်အံၤ, မ့ၢ်နသး အိၣ်ထီၣ်ထီ, ဒီးနစံး, ယမ့ၢ် ကစၢ်တဂၤ, ယဆ့ၣ်နီၤ လၢကစၢ် အလီၢ်ဆ့ၣ်နီၤ, လၢပီၣ်လဲၣ် အသးကံၢ်ပူၤလီၤ, ဒီး နပာ်နသး ဒ်ကစၢ်တဂၤ အသး နာ်သက့ဒီး, နမ့ၢ် ပှၤကညီ ဒီးတမ့ၢ်ဘၣ် ကစၢ် တဂၤဘၣ်. 3 ကွၢ်ကွၢ်, နပာ်နသး ကူၣ်သ့န့ၢ် စီၤဒၤနံးယ့လး တက့ၢ်. ဒီးတၢ်ခူသူၣ် တအိၣ်တဒၢ ဒီးနၤ နီတမံၤဘၣ်. 4 လၢနထူးထီၣ်တီၤထီၣ် လၢနကူၣ်တၢ်သ့ဒီး နတၢ်ကူၣ်တၢ်ဆး အဃိဒီး, နအိၣ်ဒီး ထူ ဒီးစ့ လၢနပာ်ဖှိၣ် အလီၢ်ပူၤလီၤ. 5 နမၤအါထီၣ် နတၢ်ထူးတၢ်တီၤ လၢတၢ်ကူၣ်သ့ဖးဒိၣ်, လၢနကၤတၢ် လီၤ. ဒီးနသးပာ်ထီၣ်ထီအသး လၢနတၢ်ထူးတၢ်တီၤ အဃိလီၤ. 6 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်နပာ်နသး ဒ်ကစၢ်တဂၤ အသး အသိးဒီး, 7 ကွၢ်ကွၢ်, ယကဒုးဟဲဘၣ် နၤ လၢပှၤတခီဘီမုၢ်ဖိ, ပှၤမၤပျံၤတၢ် လၢပှၤကလုာ်တဖၣ် အကျါ, ဒီးကဘီၣ်ထီၣ် အနးထီဒါ နတၢ်ကူၣ်သ့ အဃံအလၤ, ဒီးကမၤဘၣ်အၢ နတၢ် ကယဲၢ်ကယူာ်လီၤ. 8 ဒီးအဝဲသ့ၣ် ကဆီၣ်လီၤနၤ ဆူတၢ်ပူၤ, ဒီးနကသံ ဒ်ပှၤ လၢအဘၣ် တၢ်မၤသံအီၤ လၢပီၣ်လဲၣ် အသးကံၢ်ပူၤ အသိးန့ၣ်လီၤ. 9 လၢပှၤ လၢအမၤသံနၤ အမဲာ်ညါန့ၣ် နကစံးဒံး ယမ့ၢ် ကစၢ်တဂၤန့ၣ် ဧါ. မ့မ့ၢ်နမ့ၢ် ပှၤကညီ ဒီးတမ့ၢ်ဘၣ် ကစၢ် တဂၤ, လၢပှၤ လၢအမၤသံနၤ အစုပူၤလီၤ. 10 နကသံ ဒ်ပှၤ လၢအတဒိးဘၣ် တၢ်ကူးတရံး သံဝဲ အသိး, လၢပှၤတခီဘီမုၢ်ဖိ အစုပူၤလီၤ. အဂ့ၢ်ဒ်အံၤ, ယဲဒၣ်အံၤ ယကတိၤလံ တၢ်လံ. ကစၢ်ယွၤ စံးဝဲဒၣ်. 11 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 12 ပှၤကညီ ဖိခွါဧၢ, မၤ ထါဟီၣ်တၢ် လၢစိၢ် အစီၤပၤ အဃိ, ဒီး စံးဘၣ်အီၤ, ကစၢ်ယွၤ စံးဒ်အံၤ, နစဲဃာ်ပနီၣ် တၢ်ပာ်ဖှိၣ် ပှဲၤဒီး တၢ်ကူၣ်သ့, ဒီး လၢထီၣ်ပှဲၤထီၣ် ဒီးတၢ်အဃံအလၤလီၤ. 13 နအိၣ်တ့ၢ် လၢဧ့ၤဒ့ၣ် ကစၢ် အတၤသၣ်အလီၢ်လီၤ. တၢ်မျၢ် ကိးကလုာ်ဒဲး မ့ၢ်တၢ်ကျၢၢ်ဘၢနၤ, တၢ်မျၢ်ဆီသွံၣ်, တၢ်မျၢ်ဘီအူသပၤယၤ, ဒီးတၢ်မျၢ်မဟူယၤတိၤအသး, တၢ်မျၢ်ဘီဟ့, တၢ်မျၢ်မဟူယၤ, ဒီးတၢ်မျၢ်နကၤသွဲး, တၢ်မျၢ်နံၤလါ, တၢ်မျၢ်ဂီၤ, တၢ်မျၢ်ဟ့မၠး, ဒီးထူဧိၤလွဲဧိၤ လီၤ. နဒၢဖိ ဒီးပံဧိၤတြၤဧိၤ အတ့အသး အိၣ်လၢနပူၤ, မုၢ်တနံၤ လၢနအိၣ်ဖျဲၣ်န့ၣ် ကတဲာ်ကတီၤအသးလီၤ. 14 နမ့ၢ်တ့ၢ် ခ့ရူာ်ဖိဖှူအသး တဂၤ လၢအကဒုတၢ်, ဒီးယ ပာ်နၤ လၢကစၢ် အကစၢၢ်စီဆှံ အလိၤလီၤ. နလဲၤဝ့ၤဝီၤတၢ် လၢလၢၢ်မ့ၣ်အူ အကျါလီၤ. 15 န လၢထီၣ်ပှဲၤထီၣ် လၢနကျဲ လၢနမုၢ်တနံၤ လၢနအိၣ်ဖျဲၣ်လံၤလံၤ တုၤတၢ်ထံၣ်န့ၢ် တၢ်ဒဲးဘး လၢနပူၤလီၤ. 16 နပှဲၤဒီး တၢ်တတီတလိၤ လၢနပနံၣ်တၢ်ကၤ အါအါကလဲာ် အဃိ, ဒီးနမၤလံ တၢ်ဒဲးဘးလံ. မၤသးဒ်န့ၣ်ဒီး ယကကွံာ်တ့ၢ်ကွံာ်နၤ လၢကစၢ်အကစၢၢ် အလိၤ ဒ်တၢ်သးဘၣ်အၢ အသိးလီၤ. ဒီးခ့ရူာ် လၢအကဒုတၢ် တဂၤဧၢ, ယကမၤဟးဂီၤနၤ လၢလၢၢ်မ့ၣ်အူ အကျါလီၤ. 17 နပာ်နသး အိၣ်ထီၣ်ထီ လၢနဃံနလၤ အဃိ, နမၤဘၣ်အၢ နတၢ်ကူၣ်သ့ လၢနတၢ် ကယဲၢ်ကယူာ် အဃိလီၤ. ယကတ့ၢ်လီၤကွံာ်နၤ လၢဟီၣ်ခိၣ် အဖီခိၣ်, ယကပာ် နၤ လၢစီၤပၤတဖၣ် အမဲာ်ညါ ဒ်သိး အကကွၢ်ကီနၤလီၤ. 18 နမၤဘၣ်အၢ နလီၢ်စီဆှံတဖၣ် လၢနတၢ်ဒဲးဘးအါ အဃိ, လၢနကၤတၢ် တတီတလိၤ အဃိလီၤ. ဒီးယကဒုးဟဲထီၣ် မ့ၣ်အူ လၢနသးကံၢ်ပူၤ လၢအကအီၣ်ကွံာ် နၤ, ဒီးယကဒုးကဲထီၣ်နၤ လၢဖၣ်ဆါ လၢဟီၣ်ခိၣ်ချၢ, လၢပှၤ လၢအကွၢ်နၤတဖၣ် အမဲာ်ညါ ခဲလၢာ်လီၤ. 19 ကယဲၢ် ပှၤလၢအသ့ၣ်ညါနၤ လၢပှၤဂီၢ်မုၢ် ခဲလၢာ် အကျါ, အသးကတုၤ လၢနဃိလီၤ. နကဲထီၣ်လံ တၢ်အိၣ်သယုၢ်အလီၢ်လံ, ဒီးန တအိၣ်လၢၤဘၣ် လီၤထူလီၤယိာ်လီၤ. 20 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 21 ပှၤကညီဖိခွါဧၢ, ကွၢ်တၢ် လၢနမဲာ် ဆူစံဒိၣ် အအိၣ်, ဒီးကတိၤတၢ် လၢဝံအကျိာ်, 22 ဒီးစံး, ကစၢ်ယွၤ စံးဒ်အံၤ, ကွၢ်ကွၢ်, စံဒိၣ်ဧၢ, ယထီဒါနၤ, ဒီးယကဒိး တၢ်လၤကပီၤ လၢနသးကံၢ်ပူၤ, ဒီးတုၤ ယမၤ တၢ်စံၣ်ညီၣ် လၢအပူၤ, ဒီးတၢ်ပာ် စီဆှံယၤ လၢအပူၤ ဒီး, ကသ့ၣ်ညါဝဲ လၢယမ့ၢ်ယွၤလီၤ. 23 ဒီးယကမၢလီၤ တၢ်သံသတြိာ်ဆူ အအိၣ်, ဒီးတၢ်သွံၣ် လၢအကျဲပူၤ, ဒီးပှၤဘၣ်ဆဲးအသး ကလီၤဃံၤ လၢအသးကံၢ်ပူၤ လၢနးဧိၤဘီဧိၤ လၢအအိၣ်ဝးတရံး ထီဒါအီၤ, ဒီးကသ့ၣ်ညါ လၢယမ့ၢ်ယွၤလီၤ. 24 ဒီးတၤဆှုၣ် လၢအဘၣ်ဆိးတၢ် မ့ၢ်ဂ့ၤ, ဒီးတၤဆှုၣ် လၢအမၤဆါတၢ် မ့ၢ်ဂ့ၤ, တအိၣ်လၢၤဘၣ် ဒီးအံၣ်စရ့လး အပှၤဟံၣ်ဖိ လၢပှၤ လၢအဝးတရံးအီၤ ခဲလၢာ် အကျါ, လၢအမၤတရီတပါဒၣ်အီၤဘၣ်, ဒီးကသ့ၣ်ညါဝဲ လၢယ မ့ၢ်ယွၤလီၤ. 25 ဒီးကစၢ်ယွၤ စံးဒ်အံၤ, တုၤ ယထၢဖှိၣ် အံၣ်စရ့လး အပှၤဟံၣ်ဖိ လၢပှၤကလုာ်တဖၣ် အကျါ ဖဲအအိၣ်ပြံပြါ လၢအကျါ, ဒီးတၢ်ကပာ်စီဆှံယၤ လၢအဃိ လၢပှၤကလုာ်တဖၣ် အမဲာ်ညါဒီး, ကအိၣ်ကဆိးဝဲ လၢကီၢ်တဘ့ၣ် လၢယဟ့ၣ်လီၤတ့ၢ် ယခ့ယပှၤ စီၤယၤကိာ် အပူၤလီၤ. 26 ကအိၣ်ကဆိး ဖဲန့ၣ် အိၣ်ခၢၣ်တနၢၢ်, ဒီးကမၤ ဟံၣ်ဧိၤဃီဧိၤ, ဒီးသူၣ်စပံးအလီၢ်, ဒီးတုၤ ယမၤ တၢ်စံၣ်ညီၣ် လၢပှၤ လၢအမၤတရီတပါအီၤ ဝးတရံးဝဲ ခဲလၢာ် အလိၤဒီး မ့ၢ်မး ကအိၣ်ကဆိးဝဲ ခၢၣ်သနၢၢ်, ဒီးကသ့ၣ်ညါဝဲ လၢယမ့ၢ်ယွၤ အကစၢ်လီၤ.

1 နံၣ် ဆံဆဲၣ်နံၣ်တနံၣ်, လါ ဆံဆဲၣ်လါတလါ, ထီၣ် တဆံခံနံၤတနံၤန့ၣ် ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကွၢ်တၢ် လၢနမဲာ်ဆူ အဲၤကူပတူး အစီၤပၤ ဖၤရိၤ အအိၣ်, ဒီးကတိၤတၢ် လၢဝံကျိာ် လၢအဂ့ၢ်, ဒီး လၢအဲၤကူပတူး ဒီဘ့ၣ်ညါ အဂ့ၢ်, 3 ဒီးကတိၤ တၢ်, ဒီးစံး, ကစၢ်ယွၤ စံးဒ်အံၤ, ကွၢ်ကွၢ်, ယထီဒါနၤ, ဖၤရိၤ အဲၤကူပတူး အစီၤပၤ သမၣ်ဖးဒိၣ် လၢအမံလီၤ လၢထံမိၢ်ပှၢ် အပူၤ, ဒီးစံး, ယထံမိၢ်ပှၢ် မ့ၢ်ယတၢ်, ယတ့အီၤ လၢယဂီၢ်ဒၣ်ယဲ, တဂၤဧၢ. 4 ယကကွး နခၣ် လၢနီၣ်ကွး, ဒီးယကဒုးစဲဘူး ဒ့ၣ်ဧိၤညၣ်ဧိၤ ဒီးနသဒံၣ်, ဒီးယကမိၤထီၣ်နၤ လၢနထံမိၢ်ပှၢ် အသးကံၢ်ပူၤ, ဒီး ကယဲၢ် ဒ့ၣ်ဧိၤညၣ်ဧိၤ လၢနထံမိၢ်ပှၢ် အပူၤ လၢအစဲဘူးဒီး နသဒံၣ်လီၤ. 5 ဒီးယကွံာ်တ့ၢ်ကွံာ်နၤဆူ ပှၢ်မုၢ်ကနၢ, နဲဒၣ် ဒီးဒ့ၣ်ဧိၤညၣ်ဧိၤ လၢနထံမိၢ်ပှၢ် အပူၤ ခဲလၢာ်, နကလီၤ လၢတၢ်ပျီပူၤ, ဒီးတၢ်တပာ်ဖှိၣ်ဘၣ်နၤ, ဒီးတၢ်တထၢဖှိၣ်ဘၣ် နၤဘၣ်. ယဟ့ၣ်လီၤလံနၤ လၢဆၣ်ဖိကီၢ်ဖိ လၢပှၢ်လၢ်ကျါ, ဒီး လၢထိၣ်ဧိၤလံၣ်ဧိၤ လၢမူကပိာ်လိၤ, လၢတၢ်အီၣ် အဂီၢ်လီၤ. 6 ဒီးမ့ၢ်အကဲထီၣ် နီၣ်ထိးတပိၢ်တဘိ လၢအံၣ်စရ့လး အပှၤဟံၣ်ဖိ အဂီၢ်ဒီး, ပှၤအဲၤကူပတူးဖိ ခဲလၢာ် ကသ့ၣ်ညါဝဲ လၢယမ့ၢ်ယွၤလီၤ. 7 တုၤ အဟံးန့ၢ်နၤ လၢအစုဒီး, နကၢ်ကွံာ်, ဒီးအဖံ ဘၣ်ခိၣ်ဘၣ်တူာ် ခဲလၢာ်လီၤ. ဒီးတုၤ အသန့ၤအသး လၢနၤ ဒီး, နကၢ်ကွံာ် ဒီးဒုးကနိး အယီၢ်ဒ့လီၤ. 8 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယကဒုး ဘၣ်နၤ လၢနးတဘ့ၣ်, ဒီးဒီၣ်တဲာ်ကွံာ် ပှၤကညီ, ဒီးဆၣ်ဖိကီၢ်ဖိ လၢနပူၤလီၤ. 9 ဒီးကီၢ်အဲၤကူပတူး ကအိၣ်သယုၢ်, ဒီးကသ့ၣ်ညါဝဲ လၢယမ့ၢ်ယွၤလီၤ. အဂ့ၢ်ဒ်အံၤ, စံးဝဲ, ထံမိၢ်ပှၢ်မ့ၢ် ယတၢ်, ဒီးယတ့အီၤလီၤ. 10 မၤသးဒ်န့ၣ်ဒီး ကွၢ်ကွၢ်, ယထီဒါနၤ, ဒီးယထီဒါ နထံမိၢ်ပှၢ်တဖၣ်, ဒီးယကမၤသယုၢ် ကီၢ်အဲၤကူပတူး, ဒီး ကအိၣ်ကလီ စီဖ့ကလ့ၤ လၢမံးကဒိးလး ပၢၢ်လၢစဝ့န့ၤ, ဒီး ပၢၢ်လၢကူၡး အကီၢ်အဃၢၤလီၤ. 11 ပှၤကညီအခီၣ် တခီဂာ်ဘၣ်အီၤ, ဒီးဆၣ်ဖိကီၢ်ဖိ အခီၣ် တခီဂာ်ဘၣ်အီၤ, ဒီးပှၤတအိၣ်တဆိးဘၣ် လၢအပူၤ အနံၣ် လွံၢ်ဆံလီၤ. 12 ဒီးယကမၤသယုၢ် ကီၢ်အဲၤကူပတူး လၢကီၢ်တဖၣ် လၢအအိၣ်သယုၢ် အကျါလီၤ. ဒီးအဝ့ၢ်တဖၣ် လၢဝ့ၢ်တဖၣ် လၢတၢ်မၤလူၤအီၤ အကျါန့ၣ် ကအိၣ်သယုၢ် အနံၣ် လွံၢ်ဆံလီၤ. ဒီးယကမၤလီၤပြံလီၤပြါ ပှၤအဲၤကူပတူးဖိ လၢပှၤကလုာ်တဖၣ် အကျါ, ဒီးယကမၤ လီၤမုၢ်လီၤဖးအီၤ လၢကီၢ်တဖၣ် အကျါလီၤ. 13 ဒီးကစၢ်ယွၤ စံးဒ်အံၤ, အနံၣ်လွံၢ်ဆံ အကတၢၢ်န့ၣ် ယကထၢဖှိၣ် ပှၤအဲၤကူပတူးဖိ လၢပှၤကလုာ်တဖၣ် အကျါ ဖဲအအိၣ်ပြံပြါ, 14 ဒီးယကဒုးဟဲက့ၤ အဲၤကူပတူး အပှၤလဲၤကဲကုၢ်, ဒီးယကဒုးဟဲကဒါက့ၤအီၤဆူ ကီၢ်ပၤသြိၣ် အပူၤ, ဆူ ကီၢ် ဖဲအအိၣ်ဖျဲၣ် လၢအပူၤ, ဒီးဘီမုၢ် လၢအလၤကပီၤ တအိၣ်ဘၣ် တဘီမုၢ် ကအိၣ် ဖဲန့ၣ်လီၤ. 15 အလၤကပီၤ ကဆံးန့ၢ် ဘီမုၢ် ခဲလၢာ် အလၤကပီၤ တက့ၢ်လီၤ. ဒီးတပာ်ထီၣ်ထီလၢၤဘၣ်အသး လၢပှၤကလုာ်တဖၣ် အဖီခိၣ်ဘၣ်. ဒီးယကမၤစှၤလီၤအီၤ ဒ်သိး အသုတပၢလၢၤ ပှၤကလုာ်တဖၣ် တဂ့ၤလီၤ. 16 ဒီးတကဲထီၣ်လၢၤဘၣ် အံၣ်စရ့လး အပှၤဟံၣ်ဖိ အတၢ်သန့ၤအသး အလီၢ်ဘၣ်, ဒီးတၢ်တဒုးသ့ၣ်နီၣ်ထီၣ်က့ၤ အတၢ်ဒဲးဘး လၢအဃၣ် ထွဲအဝဲသ့ၣ် အခံ, ဒီးကသ့ၣ်ညါဝဲ လၢယမ့ၢ် ကစၢ်ယွၤလီၤ. 17 ဒီးတၢ်မၤအသး လၢနံၣ် ခံဆံနွံနံၣ်တနံၣ်, လါခီၣ်ထံး, လါထီၣ်တနံၤန့ၣ် ယွၤအကလုၢ် ဘၣ်ယၤ ဒီးစံးဝဲဒၣ်, 18 ပှၤကညီဖိခွါဧၢ, ဘၤဘူၤလိၣ် အစီၤပၤ နဘူၤကးန့စၢ် ဒုးမၤ အသုးမုၢ် လၢအတၢ်မၤဖးဒိၣ်ထီဒါ စိၢ်လီၤ. ကယဲၢ် ပှၤအခိၣ်လ့ၤ, ဒီး ကယဲၢ် ပှၤအဖံဘၣ်ခိၣ်န့ၣ် လ့ၤဝဲလီၤ. ဘၣ်ဆၣ်ဒီး အဝဲဒၣ် မ့ၢ်ဂ့ၤ, အသုးမုၢ် မ့ၢ်ဂ့ၤ, တန့ၢ်ဘၣ် အဘူးအလဲ လၢစိၢ် အစုပူၤ, လၢတၢ်မၤ လၢအမၤထီဒါ အီၤ အဃိဘၣ်. 19 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤ ကီၢ်အဲၤကူပတူး လၢဘၤဘူၤလိၣ် အစီၤပၤ နဘူၤကးန့စၢ် အစုပူၤ, ဒီးကမၤန့ၢ် အပှၤဂီၢ်မုၢ်, ဒီးကဂုာ်ဆူၣ် ပျီဆူၣ် အတၢ်, ဒီးကဂုာ်န့ၢ် အတၢ်, ဒီးကကဲထီၣ် အဘူးအလဲ လၢအသုးမုၢ် အဂီၢ်လီၤ. 20 ယဟ့ၣ်လီၤအီၤ လၢကီၢ်အဲၤကူပတူး လၢအမၤတၢ် လၢအမၤဝဲ ထီဒါအီၤ အဃိလီၤ. အဂ့ၢ်ဒ်အံၤ, မၤတၢ် လၢယဂီၢ်လီၤ. ကစၢ် ယွၤ စံးဝဲဒၣ်. 21 တၢ် လၢမုၢ်တနံၤန့ၣ် ယကဒုးထီၣ် အံၣ်စရ့လး အပှၤဟံၣ်ဖိ အနၢၤ တဘိ, ဒီးယကဟ့ၣ် နအဲးထီၣ် နထးခိၣ် လၢအကျါ, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကတိၤတၢ် လၢဝံကျိာ် ဒီးစံး, ကစၢ်ယွၤ စံးဒ်အံၤ, ဟီၣ်ပသူထီၣ် တက့ၢ်. နံၤတနံၤန့ၣ် ဘၣ်အဖှီၣ်လီၤ. 3 အဂ့ၢ်ဒ်အံၤ, မုၢ်တနံၤန့ၣ် အိၣ်ဘူးထီၣ်လံ. ယွၤ အမုၢ်တနံၤ အိၣ်ဘူးထီၣ်လံ. မုၢ်တနံၤ အိၣ်ဒီး တၢ်အၢၣ်လီၤ. ပှၤကလုာ်တဖၣ် အဆၢကတီၢ်ဘၣ်လံ. 4 ဒီးနးဧိၤဘီဧိၤ ကဘၣ် အဲၤကူပတူး, ဒီးတုၤ ပှၤဘၣ် တၢ်မၤသံအီၤတဖၣ် လီၤဃံၤ လၢအဲၤကူပတူး အပူၤ ဒီး, တၢ်ပျံၤတၢ်ဖုး ကအိၣ်ဝဲ လၢကူၤၡး အပူၤ, ဒီးတၢ်ကဟံးထီၣ်ကွံာ် အပှၤဂီၢ်မုၢ်, ဒီးအခီၣ်ထံးတဖၣ် ကလီၤပှီၢ်ကွံာ်လီၤ. 5 ကူၤၡး, ပူၤတၤ, ဒီးလူၤဒံ, ဒီးပှၤဃါဃုာ်အသး ခဲလၢာ်, ဒီးကူာ်, ဒီး ကယဲၢ် ပှၤကီၢ်ဖိ လၢအအၢၣ်လီၤအီလီၤတၢ် ဒီးအီၤ ခဲလၢာ်န့ၣ် ကလီၤဃံၤ အိၣ်ဒီးအီၤ လၢနးဧိၤဘီဧိၤ လီၤ. 6 ကစၢ်ယွၤ စံးဒ်အံၤ, ပှၤလၢအမၤစၢၤ အဲၤကူပတူးတဖၣ် ကလီၤဃံၤ, ဒီးအစိၤကမီၤ အတၢ်ပာ်ထီၣ်ထီအသးန့ၣ် တၢ်ကဆီၣ်လီၤအီၤလီၤ. လၢမံးကဒိးလး ပၢၢ်လၢစဝ့န့ၤ ကလီၤဃံၤ လၢနးဧိၤဘီဧိၤ လၢအပူၤလီၤ, ကစၢ်ယွၤ စံးဝဲဒၣ်. 7 ဒီးကအိၣ်သယုၢ် လၢကီၢ် လၢအအိၣ်သယုၢ်တဖၣ် အကျါ, ဒီးအဝ့ၢ်တဖၣ် ကအိၣ်ဝဲ လၢဝ့ၢ် လၢတၢ်မၤလူၤအီၤ အကျါလီၤ. 8 ဒီးတုၤ ယဆိၣ်ကဲၤထီၣ် မ့ၣ်အူ လၢအဲၤကူပတူး အပူၤ, ဒီးပှၤမၤစၢၤအီၤ ကတုၤ လၢတၢ်ဟးဂီၤ ဒီး, ကသ့ၣ်ညါဝဲ လၢယမ့ၢ်ယွၤလီၤ. 9 တၢ် လၢမုၢ်တနံၤန့ၣ် ကလူးတဖၣ် ကဟးထီၣ် လၢယ အိၣ်လၢကဘီပူၤ ဒ်သိး အကမၤပျံၤ ပှၤကူၤၡးဖိ လၢအတပလီၢ်ဘၣ်အသးဘၣ်, ဒီးတၢ်ပျံၤတၢ်ဖုး ဒ် လၢအဲၤကူပတူး အမုၢ်တနံၤ အသိးန့ၣ် ကဘၣ်အီၤလီၤ. အဂ့ၢ်ဒ်အံၤ, ကွၢ်ကွၢ်, ဟဲဝဲလီၤ. 10 ကစၢ်ယွၤ စံးဒ်အံၤ, ဒီးယကမၤစှီၢ်ကွံာ် အဲၤကူပတူး အပှၤဂီၢ်မုၢ် လၢဘၤဘူၤလိၣ် အစီၤပၤ နဘူၤကးန့စၢ် အစုပူၤလီၤ. 11 အဝဲဒၣ် ဒီးအပှၤဂီၢ်မုၢ် အိၣ်ဝဲ ဒီးအီၤ, တၢ်မၤပျံၤတၢ် လၢပှၤကလုာ်တဖၣ် အကျါန့ၣ် ကဟဲမၤဟးဂီၤ ကီၢ်တဘ့ၣ်န့ၣ်, ဒီးကဘီၣ်ထီၣ် အနးထီဒါ အဲၤကူပတူး, ဒီးမၤပှဲၤ ကီၢ်တဘ့ၣ်န့ၣ် လၢပှၤဘၣ် တၢ်မၤသံအီၤလီၤ. 12 ဒီးယကဒုးလီၤသံးကွံာ် ထံမိၢ်ပှၢ်အထံ, ဒီးကဆါကွံာ် ကီၢ်န့ၣ် လၢပှၤတတီတလိၤဘၣ် အစုပူၤ, ဒီးယကမၤသယုၢ် ကီၢ်, ဒီး ကယဲၢ် တၢ် လၢအအိၣ်ဝဲ လၢအပူၤ လၢပှၤတခီဘီတခီမုၢ်ဖိ အစုပူၤလီၤ. ယၤ ယွၤအံၤ ယကတိၤလံ တၢ်လံ. 13 ကစၢ်ယွၤ စံးဒ်အံၤ, ယကမၤဟးဂီၤ တၢ်ဂီၤတၢ်ဖီၣ်တဖၣ်, ယကမၤစှီၢ်ကွံာ် တၢ်ဂီၤတၢ်ဖီၣ် လၢနိဖး အပူၤ, ဒီး ပဒိၣ်ဖးဒိၣ်တဂၤ တအိၣ်လၢၤဘၣ် လၢကီၢ်အဲၤကူပတူး အပူၤဘၣ်, ဒီးယကဒုးဘၣ် ကီၢ်အဲၤကူပတူး လၢတၢ်ပျံၤတၢ်ဖုးလီၤ. 14 ယကမၤသယုၢ် ပၤသြိၣ်, ဒီးယကဆိၣ်ကဲၤထီၣ် မ့ၣ်အူ လၢစိၤဧၢ် အပူၤ, ဒီးယကမၤ တၢ်စံၣ်ညီၣ် လၢနိအလိၤ လီၤ. 15 ဒီးယကလူလီၤ ယသးကဲၤထီၣ် လၢစံၤ, အဲၤကူပတူး အဂံၢ်အဘါ အဖီခိၣ်, ဒီးယကဒီၣ်တဲာ်ကွံာ် နိ အပှၤဂီၢ်မုၢ်လီၤ. 16 ဒီးယကဆိၣ်ကဲၤထီၣ် မ့ၣ်အူ လၢအဲၤကူပတူး အပူၤ, ဒီး စံၤန့ၣ် ကကဆှဲးကဆှိး, ဒီးနိန့ၣ် ကသ့ၣ်ဖး, ဒီးနိဖး ကဘၣ် တၢ်မၤဆူၣ်အီၤ လၢမုၢ်ဆါခီလီၤ. 17 အၤဝ့ၣ်, ဒီးပံၤဘ့စ့း အပှၤဖိၣ်သၣ်ခွါန့ၣ် ကလီၤဃံၤ လၢနး, ဒီးပိာ်မုၣ်တဖၣ်န့ၣ် ကလဲၤကဲကုၢ်လီၤ. 18 တုၤ ယမၤကၢ်ကွံာ် အဲၤကူပတူး အနီၣ်ယိးဘိ လၢအပူၤ, ဒီးအဂံၢ်အဘါ အသးထီၣ် ကဆိတ့ၢ် လၢအပူၤ ဒီး, မုၢ်နံၤ ကခံးလီၤ လၢတၤပါန့ၤ အပူၤလီၤ, တၢ်အၢၣ် ကလုၣ်ဘၢအီၤ, ဒီးအဖိမုၣ်တဖၣ် ကလဲၤကဲကုၢ်လီၤ. 19 ဒီးယ ကမၤ တၢ်စံၣ်ညီၣ် လၢအဲၤကူပတူး အပူၤ, ဒီးကသ့ၣ်ညါဝဲ လၢယမ့ၢ်ယွၤလီၤ. 20 ဒီး လၢနံၣ် တဆံတနံၣ်, လၢလါခီၣ်ထံး, လါထီၣ် နွံနံၤတနံၤန့ၣ် တၢ်မၤအသး လၢယွၤအကလုၢ် ဘၣ်ယၤ ဒီးစံးဝဲဒၣ်, 21 ပှၤကညီဖိခွါဧၢ, ယမၤကၢ်လံ အဲၤကူပတူး အစီၤပၤ ဖၤရိၤ အစုဒုၣ်လံ, ဒီးကွၢ်ကွၢ်, တၢ်တဘိၣ်ဘံထီၣ်ဘၣ်အီၤ ဒ်သိး အကပာ် ကသံၣ် လၢအလိၤဘၣ်, တၢ်တဘိၣ်ဘံဘိၣ်ဃာ်ဘၣ်အီၤ ဒ်သိး အကဒုးဆူၣ်ထီၣ်အီၤ လၢအကဟံးဃာ်နးန့ၣ် အဂ့ၢ်ဘၣ်. 22 မၤသးဒ်န့ၣ်ဒီး ကစၢ်ယွၤ စံးဒ်အံၤ, ကွၢ်ကွၢ်, ယထီဒါ အဲၤကူပတူး အစီၤပၤ ဖၤရိၤ, ဒီးယကမၤကၢ် အစုဒုၣ် ခံခီ, အဆူတခီ, ဒီးအကၢ်တခီ, ဒီးယကဒုးလီၤတဲာ်နး လၢအစုပူၤလီၤ. 23 ဒီးယကမၤလီၤပြံလီၤပြါ ပှၤအဲၤကူပတူးဖိ လၢပှၤကလုာ်တဖၣ် အကျါ, ဒီးယကမၤ လီၤမုၢ်လီၤဖးအီၤ လၢကီၢ်တဖၣ် အကျါလီၤ. 24 မ့မ့ၢ် ယကဒုးဆူၣ်ထီၣ် ဘၤဘူၤလိၣ် အစီၤပၤ အစုဒုၣ်, ဒီးယကဒၢနုာ် ယနး လၢအစုပူၤလီၤ. ဒီးယကမၤကၢ်ကွံာ် ဖၤရိၤ အစုဒုၣ်, ဒီးကကအုကစွါ လၢအမဲာ်ညါ ဒ်ပှၤ လၢအဘၣ်ဆဲးသံ အတၢ်ကအုကစွါ အသိးန့ၣ်လီၤ. 25 မ့ၢ်မး ယကဒုးဆူၣ်ထီၣ် ဘၤဘူၤလိၣ် အစီၤပၤ အစုဒုၣ်, ဒီးဖၤရိၤ အစုဒုၣ် ကလီၤဘှါလီၤ. ဒီးတုၤ ယဒၢနုာ် ယနး လၢဘၤဘူၤလိၣ် အစီၤပၤ အစုပူၤ, ဒီးအဝဲဒၣ် ကယူာ်ထီၣ်အီၤ လၢကီၢ်အဲၤကူပတူး အဖီခိၣ်ဒီး, ကသ့ၣ်ညါဝဲ လၢယမ့ၢ်ယွၤလီၤ. 26 ဒီးယကမၤလီၤပြံလီၤပြါ ပှၤအဲၤကူပတူးဖိ လၢပှၤကလုာ်တဖၣ် အကျါ, ဒီးမၤလီၤမုၢ်လီၤဖးအီၤ လၢကီၢ်တဖၣ် အကျါ, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ဒီးတၢ်မၤအသး လၢနံၣ် တဆံတနံၣ်, လါ သၢလါတလါ ထီၣ်တနံၤန့ၣ် ယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, စံးဘၣ် အဲၤကူပတူး အစီၤပၤ ဖၤရိၤ ဒီး အပှၤဂီၢ်မုၢ်, လၢနတၢ်ဒိၣ်တၢ်ထီ အပူၤန့ၣ် နလီၤဂာ် မတၤတဂၤလဲၣ်. 3 ကွၢ်ကွၢ်, ပှၤအၤၡူၢ်ဖိမ့ၢ်တ့ၢ် သ့ၣ်ဆှိအ့ရ့း လၢလဘၤနိၣ် အလိၤ အိၣ်ဒီး အဒ့တဖၣ် အဃံအလၤ တထံး, မ့ၢ် သ့ၣ်ကဟု, ဒီးအထူၣ်ထီ, ဒီးအခံ အိၣ်ဝဲ လၢအဒ့ အါဒ့ အကျါလီၤ. 4 ထံ ဒုးဒိၣ်ထီၣ်အီၤ, ထံယိာ် ဒုးထီထီၣ်အီၤ, အထံကျိတဖၣ် ယွၤလီၤဝးတရံး အတၢ်သူၣ်အသး အလီၢ်, ဒီးဖးဒ့ထီၣ် အထံကျိဖိဆူ ကယဲၢ် သ့ၣ်အိၣ်လၢဟီၣ်ခိၣ် အကဝီၤ အပူၤ ခဲလၢာ်လီၤ. 5 မၤသးဒ်န့ၣ်ဒီး အထူၣ်ထီန့ၣ် ကယဲၢ် သ့ၣ် လၢပှၢ်လၢ်ကျါ တက့ၢ်, ဒီးအဒ့ အါထီၣ်, ဒီးအဒ့ ထီထီၣ် လၢထံအါ အဃိ ဖဲအဒိးထီၣ်လီၤ. 6 ထိၣ်ဧိၤလံၣ်ဧိၤ လၢမူကပိာ်လိၤ ခဲလၢာ် မၤ အသွံ လၢအခံ, ဒီးဆၣ်ဖိကီၢ်ဖိ လၢပှၢ်လၢ်ကျါ ခဲလၢာ်န့ၣ် ဖှံလီၤ အဖိ လၢအကဟုလာ်, ဒီးပှၤကလုာ်ဖးဒိၣ် ခဲလၢာ် အိၣ်ဝဲဆိးဝဲ လၢအကဒုပူၤလီၤ. 7 ဒီးအိၣ်ဝဲ ဒီးအဃံအလၤ လၢအတၢ်ဒိၣ်တၢ်ထီ အဃိ လၢအဒ့ထီ အဃိလီၤ. အဂ့ၢ်ဒ်အံၤ, အဂံၢ် အိၣ်ဝဲ လၢထံ အါအလီၢ်လီၤ. 8 သ့ၣ်ဆှိအ့ရ့း လၢကစၢ် အတၤသၣ်အလီၢ်, မၤတဒၢ အီၤ တသ့ဘၣ်, သ့ၣ်ဆှိတထဲသိးဘၣ် ဒီးအဒ့ဘၣ်, ဒီးသ့ၣ်ဧၢ်မိၢ် တထဲသိးဘၣ် ဒီးအဒ့ အဖီဘၣ်, ဒီးသ့ၣ် ထဲသိးဒီးအီၤ အိၣ်ဒီး အဃံအလၤ တအိၣ်ဘၣ် လၢကစၢ် အတၤသၣ်အလီၢ်ဘၣ်. 9 ယပာ် အဃံအလၤ လၢအဒ့အါ အဃိ, ဒီး ကယဲၢ်ဧ့ၤဒ့ၣ် အသ့ၣ် လၢကစၢ် အတၤသၣ်အလီၢ် ခဲလၢာ်န့ၣ် သးကါအီၤလီၤ. 10 မၤသးဒ်န့ၣ်ဒီး ကစၢ်ယွၤ စံးဒ်အံၤ မ့ၢ်အပာ်ထီအသး, ဒီးယူာ်ထီၣ်အခံ လၢဒ့ အါဒ့ အကျါ, ဒီးပာ်အသးထီၣ်ထီ လၢအထီ အဃိဒီး, 11 ယဟ့ၣ်လီၤကွံာ်အီၤ လၢပှၤအဆူၣ် လၢပှၤကလုာ်တဖၣ် တဂၤ အစုပူၤ, ဒီးအဝဲဒၣ် ကမၤအီၤလီၤ. ကဟီထီၣ်ကွံာ်အီၤ လၢအတၢ်ဒဲးဘး အဃိ လီၤ. 12 ဒီးပှၤတခီဘီမုၢ်ဖိ, တၢ်မၤပျံၤတၢ် လၢပှၤကလုာ်တဖၣ် အကျါ, ကူာ်လီၤကွံာ်အီၤ, ဒီးလဲၤသဒၣ်အီၤ, အဒ့ လီၤဒါ လၢကစၢၢ်လိၤ, ဒီး လၢကစၢၢ်ကဆူး ခဲလၢာ် အပူၤ, ဒီးအဒ့ ကၢ်ကွံာ် လၢတၢ်တြိ ခဲလၢာ် အပူၤ, ဒီးပှၤကိးကလုာ်ဒဲး လၢဟီၣ်ခိၣ်ချၢ ဟးထီၣ် လၢအကဟုလာ်, ဒီး လဲၤသဒၣ်အီၤလီၤ. 13 လၢအသဃာ်ပူၤန့ၣ် မူကပိာ်လိၤ အထိၣ်ဧိၤလံၣ်ဧိၤန့ၣ် စီၢ်လီၤ, ဒီးဆၣ်ဖိကီၢ်ဖိ လၢပှၢ်လၢ်ကျါ အိၣ်ဝဲ လၢအဒ့တဖၣ် အဖီခိၣ် ခဲလၢာ်, 14 ဒ်သိးသ့ၣ် လၢထံနံၤ အသု တပာ်ထီၣ်ထီအသး လၢအထီ အဃိ နီတထံး တဂ့ၤ, ဒီး အသုတယူာ်ထီၣ် အခံ လၢကဟုကျါ တဂ့ၤ, ဒီးဒ်သိး သ့ၣ် လၢအအီထံ အသုတဆၢထၢၣ် လၢအထီဝဲ အဃိ နီတထံး တဂ့ၤလီၤ. အဂ့ၢ်ဒ်အံၤ, တၢ်ဟ့ၣ်လီၤကွံာ်အီၤဆူ တၢ်သံ, ဆူဟီၣ်ခိၣ်လာ် လၢပှၤကညီဖိ အကျါ, ဆူ ပှၤ လၢအလဲၤလီၤဆူ တၢ်ပူၤလီၤ. 15 ကစၢ်ယွၤ စံးဒ်အံၤ, မုၢ်တနံၤ လၢအလဲၤလီၤဆူ ပျုၤပူၤန့ၣ် ယဒုးဟီၣ်တၢ်လီၤ. ယကျၢၢ်ဘၢ ထံယိာ် လၢအဃိ, ဒီးယတြီတၢ် လၢအဃိ, အထံကျိတဖၣ်, ဒီးထံဖးဒိၣ်တဖၣ် အိၣ်ကတီၢ်ဝဲလီၤ. ဒီးယဒုးဟီၣ် လဘၤနိၣ် လၢအဃိ, ဒီးသ့ၣ် လၢပှၢ်လၢ်ကျါ ခဲလၢာ် အသး လီၤဘှါ လၢအဃိလီၤ. 16 တုၤ ယတ့ၢ်လီၤကွံာ်အီၤဆူ ပျုၤပူၤ, ဒီးဆူ ပှၤ လၢအလဲၤလီၤဆူ တၢ်ပူၤ အအိၣ်ဒီး, ယဒုးကနိး ပှၤကလုာ်တဖၣ် လၢအလီၤဃံၤ အသီၣ်လီၤ. ဒီးဧ့ၤဒ့ၣ် အသ့ၣ် ခဲလၢာ်, ဒီး တၢ်ဘၣ်ဃုထၢအီၤ, ဒီးတၢ်အဂ့ၤ လၢလဘၤနိၣ် အလိၤ, ကယဲၢ် တၢ် လၢအအီထံ ခဲလၢာ်န့ၣ် ကမုာ်ထီၣ်က့ၤ လၢဟီၣ်ခိၣ်လာ်လီၤ. 17 အဝဲသ့ၣ်တဖၣ်န့ၣ် လဲၤလီၤ စ့ၢ်ကီး လၢပျုၤပူၤ ဒီးအီၤဆူ ပှၤ ဘၣ်တၢ်မၤသံအီၤ လၢနးဧိၤဘီဧိၤ အအိၣ်လီၤ. ဒီးပှၤ လၢအမ့ၢ်တ့ၢ်အစု လၢအအိၣ်အဆိး လၢအကဟုလာ် လၢပှၤကလုာ်တဖၣ် အကျါလီၤ. 18 နလၤကပီၤ ဒီးနတၢ်ဒိၣ်တၢ်ထီန့ၣ် နလီၤဂာ် ဒီးမတၤ တဂၤ လၢဧ့ၤဒ့ၣ် အသ့ၣ်ကျါလဲၣ်. မ့ၢ်မး နကဘၣ် တၢ်ဆီၣ်လီၤနၤ ဒီးဧ့ၤဒ့ၣ် အသ့ၣ်တဖၣ် ဆူ ဟီၣ်ခိၣ်လာ်လီၤ. နကမံလီၤ ဒီးပှၤတဒိး တၢ်ကူးတရံးဖိ, ဒီးပှၤဘၣ် တၢ်မၤသံအီၤ လၢနးဧိၤဘီဧိၤ အကျါလီၤ. အဝဲန့ၣ်မ့ၢ် ဖၤရိၤ ဒီးအပှၤဂီၢ်မုၢ် ခဲလၢာ်လီၤ. ကစၢ်ယွၤ စံးဝဲဒၣ်.


လံာ်ယဃ့းစက့လး Ezekiel 32

1 ဒီး လၢနံၣ် တဆံခံနံၣ်တနံၣ်, လါ တဆံခံလါတလါ ထီၣ်တနံၤန့ၣ် တၢ်မၤအသး လၢကစၢ်ယွၤ အကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, မၤ ထါဟီၣ်တၢ် လၢအဲၤကူပတူး အစီၤပၤ ဖၤရိၤ အဃိ, ဒီးစံး လၢအီၤ, န လီၤဂာ် ခ့ယုၢ်ဖိ လၢပှၤကလုာ်တဖၣ် အကျါ, ဒီးနလီၤဂာ် သမၣ် လၢပီၣ်လဲၣ် အပူၤလီၤ. နဟဲဆူ နထံမိၢ်ပှၢ်တဖၣ် အပူၤ, ဒီးနမၤဒုထီၣ်လံ လၢနခီၣ်, ဒီးမၤတဆှံဘၣ် ထံမိၢ်ပှၢ်အထံလီၤ. 3 ကစၢ်ယွၤ စံးဒ်အံၤ, ယကဟုးယပှာ် လၢနဖီခိၣ် လၢပှၤကလုာ်ဂီၢ်မုၢ် အကျါ, ဒီးကမိၤထီၣ်နၤ လၢယပှာ်ပူၤ လီၤ. 4 ဒီးယကတ့ၢ်လီၤကွံာ်နၤ လၢခိ, ဒီးယကကွံာ်တ့ၢ်ကွံာ် နၤ လၢတၢ်ပျီပူၤ, ဒီးယကဒုးစီၢ်လီၤ မူကပိာ်လိၤ အထိၣ်ဧိၤလံၣ်ဧိၤ လၢနဖီခိၣ် ခဲလၢာ်, ဒီးယကဒုးအီၣ်ဘျဲးအီၣ် ဟီၣ်ခိၣ် ဒီဘ့ၣ်ညါ အဆၣ်ဖိကီၢ်ဖိ လၢနၤလီၤ. 5 ဒီးယကပာ်လီၤ နညၣ် လၢကစၢၢ်ကလိ အလိၤ, ဒီးယ ကမၤပှဲၤ ကစၢၢ်ကဆူး ဒီးနစိၣ်လီၤ. 6 ဒီးထံဧိၤကီၢ်ဧိၤ လၢနဘျိၣ် လၢအပူၤန့ၣ် ယကဖှိၣ်အီၤ လၢနသွံၣ် ပၢၢ်လၢကစၢၢ်ကလိ, ဒီးထံကျိတဖၣ် ကပှဲၤဒီး နၤလီၤ. 7 ဒီးတုၤ ယမၤလီၤပံာ်နၤ, ဒီးယကလုၣ်ဘၢ မူခိၣ်, ဒီးဒုးခံးလီၤ ဆၣ်ဧိၤဖီဧိၤ, ယကမၤလီၤကဒု မုၢ် လၢတၢ်အၢၣ်, ဒီးလါ တကပီၤထီၣ်ဘၣ်. 8 ကယဲၢ် တၢ်ကပီၤ ကယဲၢ်ကယူာ် လၢမူခိၣ်န့ၣ် ယကဒုးခံးလီၤ လၢနဖီခိၣ်, ဒီးဒုးခံးန့ၢ် နကီၢ် ဒီဘ့ၣ်ညါလီၤ, ကစၢ်ယွၤ စံးဝဲဒၣ်. 9 တုၤ ယမၤဟးဂီၤနၤ လၢပှၤကလုာ်တဖၣ် အကျါ, လၢကီၢ်တဖၣ် အပူၤ လၢနတသ့ၣ်ညါဘၣ်အီၤ ဒီး, ယကမၤကိၢ်မၤဂီၤ ပှၤအါကလုာ်အသးလီၤ. 10 တုၤ ယဝံၢ်ဝၢ်နသး လၢအမဲာ်ညါဒီး, ယကဒုးကတုၤ ပှၤဂီၢ်မုၢ် အါပူၤအသး လၢနဃိ, ဒီး အစီၤပၤအသး ကကတုၤ ဒိၣ်ဒိၣ်ကလဲာ် လၢနဃိလီၤ. ဒီးကကနိး တထံၣ်ဃီ, လၢအသးသမူဒၣ်ဝဲ အဃိ စုာ်စုာ်, ဖဲမုၢ်တနံၤ လၢနလီၤဃံၤလီၤ. 11 အဂ့ၢ်ဒ်အံၤ, ကစၢ်ယွၤ စံးဒ်အံၤ, ဘၤဘူၤလိၣ် အစီၤပၤအနး ကဘၣ်နၤလီၤ. 12 ယကဒုးလီၤဃံၤ နပှၤဂီၢ်မုၢ် လၢပှၤအဆူၣ် အနးတဖၣ်, ပှၤခဲလၢာ်န့ၣ်မ့ၢ် ပှၤမၤပျံၤတၢ် လၢပှၤကလုာ်တဖၣ် အကျါ, ဒီးကမၤဟးဂီၤ အဲၤကူပတူး အသးထီၣ်ထီ, ဒီးအပှၤဂီၢ်မုၢ် ကတုၤ လၢတၢ်ဟးဂီၤ ခဲလၢာ်လီၤ. 13 ဒီးယကမၤဟးဂီၤ အဆၣ်ဖိကီၢ်ဖိအဒၢ လၢထံဖးဒိၣ် အဃၢၤ, ဒီးပှၤကညီအခီၣ် တမၤဒုထီၣ်လၢၤဘၣ် အီၤဘၣ်, ဒီးဆၣ်ဖိကီၢ်ဖိအဒၢ အခီၣ် တယီၢ်လီၤလၢၤဘၣ်တၢ် လၢထံဖးဒိၣ် အကျါဘၣ်. 14 တုၤနုၤတစု ယကဒုးဆှံထီၣ် အထံတဖၣ်, ဒီးဒုးယွၤလီၤ အထံမိၢ်ပှၢ် အထံ ဒ်သိ အသိးန့ၣ်, ကစၢ်ယွၤ စံးဝဲဒၣ်, 15 ဖဲအကတီၢ် လၢယမၤသယုၢ် ကီၢ်အဲၤကူပတူး, ဒီး ကီၢ် အိၣ်ကလီ လၢကယဲၢ် တၢ် လၢအပှဲၤတ့ၢ်အီၤ လၢအပူၤ, ဖဲအကတီၢ် လၢယကကျီကွံာ် ကယဲၢ် ပှၤလၢအအိၣ်အဆိး လၢအပူၤ ဒီး, ကသ့ၣ်ညါဝဲ လၢယမ့ၢ်ယွၤလီၤ. 16 အဝဲအံၤမ့ၢ် ထါဟီၣ်တၢ် လၢပှၤကမၤဝဲ လၢအဃိလီၤ. ပှၤကလုာ် အဖိမုၣ်တဖၣ်န့ၣ် ကမၤ ထါဟီၣ်တၢ် လၢအဃိလီၤ. ကမၤ ထါဟီၣ်တၢ် လၢအဲၤကူပတူး အဃိ, ဒီး လၢအပှၤဂီၢ်မုၢ် အဃိလီၤ. ကစၢ်ယွၤ စံးဝဲဒၣ်. 17 ဒီး လၢနံၣ် တဆံခံနံၣ်တနံၣ်, လါထီၣ် တဆံယဲၢ်နံၤ တနံၤန့ၣ်, တၢ်မၤအသး လၢကစၢ်ယွၤ အကလုၢ်ဘၣ် ယၤ, ဒီးစံးဝဲဒၣ်, 18 ပှၤကညီဖိခွါဧၢ, ဟီၣ် လၢအဲၤကူပတူး အပှၤဂီၢ်မုၢ် အဃိ, ဒီးတ့ၢ်လီၤကွံာ်အီၤ, အဝဲဒၣ်, ဒီးပှၤကလုာ်တဖၣ် လၢအမံၤဟူထီၣ်သါလီၤ အဖိမုၣ်တဖၣ် ဆူဟီၣ်ခိၣ်လာ် ဆူပှၤ လၢအလဲၤလီၤ ဆူတၢ်ပူၤ အအိၣ်န့ၣ် တက့ၢ်. 19 နဃံနလၤ ဒိၣ်န့ၢ် မတၤတဂၤလဲၣ်. ဟဲလီၤ ဒီးမံလီၤ ဒီးပှၤ လၢအတဒိးဘၣ် တၢ်ကူးတရံးတဖၣ်န့ၣ် တက့ၢ်. 20 ကလီၤဃံၤဝဲ လၢပှၤ လၢအဘၣ် တၢ်မၤသံအီၤ လၢနးတဖၣ် အကျါလီၤ. တၢ်ဟ့ၣ်လီၤတ့ၢ် နးဧိၤဘီဧိၤလီၤ. မိၤထီၣ်ကွံာ်အီၤ ဒီးအပှၤဂီၢ်မုၢ် ခဲလၢာ်န့ၣ် တက့ၢ်. 21 ပှၤအဆူၣ်ကတၢၢ် လၢပှၤအဆူၣ် အကျါန့ၣ် လၢပျၢၤ အသးကံၢ်ပူၤ ကကတိၤတၢ် ဒီးအီၤ, ဒီးပှၤ လၢအမၤစၢၤ အီၤလီၤ. အဂ့ၢ်ဒ်အံၤ, လဲၤလီၤလံ, မံလီၤ, ဒီးတဒိးဘၣ် တၢ်ကူးတရံးဘၣ်, ဘၣ် တၢ်မၤသံအီၤ လၢနးလီၤ. 22 အၤၡူၢ် ဒီးအတၢ်အိၣ်ဖှိၣ် ခဲလၢာ် အိၣ်ဝဲ ဖဲန့ၣ်လီၤ. အတၢ်သွၣ်ခိၣ် အိၣ်ဝးတရံးအီၤ, ဘၣ် တၢ်မၤသံအီၤ ခဲလၢာ်, လီၤဃံၤဝဲ လၢနးဧိၤဘီဧိၤလီၤ. 23 အတၢ်သွၣ်ခိၣ် အိၣ်ဝဲ လၢတၢ်ပူၤ အခံဒး, ဒီးအတၢ်အိၣ်ဖှိၣ် ဝးတရံးဝဲ အတၢ်သွၣ်ခိၣ်ပူၤလီၤ. ဘၣ် တၢ်မၤသံအီၤ ခဲလၢာ်, လီၤဃံၤဝဲ လၢနးဧိၤဘီဧိၤ, ပှၤလၢအမၤပျံၤတၢ် လၢကီၢ်မူ အပူၤန့ၣ်လီၤ. 24 ဧ့ၤလၣ် ဒီးအပှၤဂီၢ်မုၢ် ခဲလၢာ် အိၣ်ဝးတရံးဝဲ လၢအတၢ်သွၣ်ခိၣ်ပူၤ, ဘၣ် တၢ်မၤသံအီၤ ခဲလၢာ်, လီၤဃံၤဝဲ လၢနးဧိၤဘီဧိၤ, တဒိးဘၣ် တၢ်ကူးတရံးဘၣ်ဒီး, လဲၤလီၤဝဲဆူ ဟီၣ်ခိၣ်လာ်, ပှၤလၢအမၤပျံၤတၢ် လၢကီၢ်မူ အပူၤလီၤ, ဒီးတူၢ်လံ အတၢ်မဲာ်ဆှး ဒီးပှၤ လၢအလဲၤလီၤ ဆူတၢ်ပူၤန့ၣ်လီၤ. 25 ပှၤပာ်လီၤန့ၢ်အီၤ လၢအလီၢ်မံ အိၣ်ဒီး အပှၤဂီၢ်မုၢ် ခဲလၢာ် လၢပှၤဘၣ် တၢ်မၤသံအီၤ အကျါ, အတၢ်သွၣ်ခိၣ်ပူၤတဖၣ် အိၣ်ဝးတရံးအီၤလီၤ. တဒိးဘၣ် တၢ်ကူးတရံး နီတဂၤဘၣ်ဒီး, ဘၣ် တၢ်မၤသံအီၤလီၤ. မၤပျံၤတၢ် လၢကီၢ်မူ အပူၤ ဘၣ်ဆၣ်ဒီး, တူၢ်လံ အတၢ်မဲာ်ဆှး ဒ်ပှၤ လၢအလဲၤလီၤတ့ၢ် ဆူတၢ်ပူၤ အသိးလီၤ. တၢ်ပာ်လီၤ အီၤ လၢပှၤ လၢအဘၣ် တၢ်မၤသံအီၤ အကျါလီၤ. 26 မ့ၤၡး, ဒီးတူၤဘလး, ဒီးအပှၤဂီၢ်မုၢ် ခဲလၢာ် အိၣ်ဝဲဖဲန့ၣ်, အတၢ်သွၣ်ခိၣ်ပူၤတဖၣ် အိၣ်ဝးတရံးအီၤ, ခဲလၢာ် တဒိးဘၣ် တၢ်ကူးတရံး, မၤပျံၤတၢ် လၢကီၢ်မူအပူၤ ဘၣ်ဆၣ်ဒီး, ဘၣ် တၢ်မၤသံအီၤ လၢနးဧိၤဘီဧိၤလီၤ. 27 မၤပျံၤတၢ် လၢကီၢ်မူ အပူၤ ဘၣ်ဆၣ်ဒီး ကမံလီၤ ဒီးပှၤ အဆူၣ် လၢအတဒိးဘၣ် တၢ်ကူးတရံးတဖၣ် လၢအလီၤဃံၤဝဲ လၢအကျါ လၢအလဲၤလီၤဆူ ပျၢၤပူၤ အိၣ်ဒီး အဒုးတၢ် အစုကဝဲၤ, တၢ်ပာ်အနး လၢအခိၣ်ဖီလာ်, ဒီး အတၢ်အၢတၢ်သီ အိၣ်ဝဲ လၢအဃံအကွဲ အဖီခိၣ်န့ၣ် တမ့ၢ်ဘၣ်ဧါ. 28 ဒီးနဲဒၣ်, နကကၢ်လီၤကွံာ် လၢပှၤတဒိးဘၣ် တၢ်ကူးတရံး အကျါ, ဒီးကမံလီၤ ဒီးပှၤ လၢအဘၣ် တၢ်မၤသံ အီၤ လၢနးဧီၤဘီဧိၤလီၤ. 29 အဒိၣ် အိၣ်ဖဲန့ၣ် ဒီး အစီၤပၤတဖၣ်, ဒီးအပဒိၣ်ဖးဒိၣ်တဖၣ် အိၣ်ဝဲ ဒီးအဂံၢ်ဆူၣ်အဘါဆူၣ် ခဲလၢာ်န့ၣ် မံလီၤ ဒီးပှၤ လၢအဘၣ် တၢ်မၤသံအီၤ လၢနးဧိၤဘီဧိၤန့ၣ်လီၤ. မံလီၤဝဲ ဒီးပှၤတဒိးဘၣ် တၢ်ကူးတရံး ဒီးပှၤ လၢအလဲၤလီၤတ့ၢ်ဆူ တၢ်ပူၤလီၤ. 30 ကလံၤစိး အပဒိၣ်ဖးဒိၣ် အိၣ်ဖဲန့ၣ်, အဝဲသ့ၣ် ခဲလၢာ် ဒီးပှၤစံဒိၣ်ဖိ ခဲလၢာ် လၢအလဲၤလီၤဆူ ပှၤဘၣ် တၢ်မၤသံအီၤလီၤ. လၢအတၢ်မၤပျံၤတၢ် လၢအမၤဝဲ, လၢအစိအကမီၤ အဃိ, အဝဲသ့ၣ် မဲာ်ဆှးလီၤ. တဒိးဘၣ် တၢ်ကူးတရံးဒီး, မံလီၤဝဲ အိၣ်ဒီး ပှၤ လၢအဘၣ် တၢ်မၤသံအီၤ လၢနးဧိၤဘီဧိၤ, ဒီးတူၢ် အတၢ်မဲာ်ဆှး ဒီးပှၤ လၢအလဲၤလီၤဆူ တၢ်ပူၤ အပူၤလီၤ. 31 ဖၤရိၤ ကထံၣ်ဘၣ်အီၤ, ဒီးကမၤမုာ်ထီၣ်က့ၤအသး လၢအပှၤဂီၢ်မုၢ် ခဲလၢာ် အဃိ, ဖၤရိၤ ဒီးအသုးမုၢ် လၢအဘၣ် တၢ်မၤသံအီၤ လၢနးဧိၤဘီဧိၤ ခဲလၢာ်လီၤ. ကစၢ် ယွၤ စံးဝဲဒၣ်. 32 ယဟ့ၣ် အတၢ်မၤပျံၤ လၢကီၢ်မူ အပူၤ, ဒီးတၢ်ကပာ်လီၤအီၤ လၢပှၤတဒိးဘၣ် တၢ်ကူးတရံး အကျါ, အိၣ်ဒီး ပှၤ လၢအဘၣ် တၢ်မၤသံအီၤ လၢနးဧိၤဘီဧိၤ, ဖၤရိၤ ဒီး အပှၤဂီၢ်မုၢ် ခဲလၢာ်လီၤ, ကစၢ်ယွၤ စံးဝဲဒၣ်.

1 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 2 ပှၤကညီဖိခွါဧၢ, ကတိၤတၢ် ဒီးနပှၤဂီၢ်မုၢ်ဖိ, ဒီး စံးဘၣ်အီၤ, တုၤ ယဒုးဘၣ်ကီၢ် လၢနးဧိၤဘီဧိၤဒီး, ပှၤကီၢ်ဖိ မ့ၢ်ဟံးန့ၢ် ပှၤတဂၤ လၢအကီၢ်ပူၤ, ဒီးပာ်အီၤ လၢပှၤပၢၤတၢ်ဖိ ဒီး, 3 တုၤ အထံၣ် နးဧိၤဘီဧိၤ ဟဲဘၣ် ကီၢ်န့ၣ် ဒီး, မ့ၢ်အူထီၣ် ကွဲၤ ဒီးဒုးပလီၢ် ပှၤဂီၢ်မုၢ်အသးဒီး, 4 ဖဲဒၣ် ပှၤလၢအနၢ်ဟူ ကွဲၤအသီၣ်, ဒီးတပလီၢ်ဘၣ်အသး တဂၤဂၤန့ၣ် နးဧိၤဘီဧိၤ မ့ၢ်ဟဲဒီး စိာ်ထီၣ်ကွံာ်အီၤ ဒီး, အသွံၣ် ကအိၣ်လၢအခိၣ်ဒၣ်ဝဲ အဖီခိၣ်လီၤ. 5 နၢ်ဟူ ကွဲၤအသီၣ်, ဒီးတပလီၢ်ဘၣ်အသးဘၣ်. အသွံၣ် ကအိၣ်လၢအလိၤလီၤ. မ့မ့ၢ် ပှၤလၢအပလီၢ်အသးန့ၣ် ကမၤပူၤမၤဖျဲးအသးလီၤ. 6 မ့မ့ၢ် ပှၤပၢၤတၢ်ဖိ မ့ၢ်ထံၣ်ဘၣ် နးဧိၤဘီဧိၤ ဟဲဝဲ, ဒီးတအူထီၣ်ဘၣ် ကွဲၤ, ဒီးတဒုးပလီၢ်ဘၣ် ပှၤဂီၢ်မုၢ်အသးဘၣ် ဒီး, နးဧိၤဘီဧိၤန့ၣ်မ့ၢ် ဟဲဒီး စိာ်ထီၣ်ကွံာ် ပှၤတဂၤဂၤ လၢအကျါဒီး, တၢ်စိာ်ထီၣ်ကွံာ်အီၤ လၢအတၢ်ဒဲးဘး အဃိလီၤ. ဘၣ်ဆၣ်ဒီး ယကဃု အသွံၣ် လၢပှၤပၢၤတၢ်ဖိ အစုပူၤလီၤ. 7 ဒီးနဲဒၣ် ပှၤကညီဖိခွါဧၢ, ယပာ်တ့ၢ်နၤ လၢပှၤပၢၤတၢ်ဖိ လၢအံၣ်စရ့လး အပှၤဟံၣ်ဖိ အဂီၢ်, ဒီးနဘၣ်ကနၣ် တၢ်ကတိၤ လၢယထးခိၣ်, ဒီးဒုးပလီၢ်အသး လၢယၤ လီၤ. 8 တုၤ ယစံးဘၣ် ပှၤတတီတလိၤဘၣ်, ပှၤတတီတလိၤဘၣ် တဂၤဧၢ, သံဒီးနကသံဒီး, နမ့ၢ် တကတိၤဘၣ် ဒ်သိး နကဒုးပလီၢ် ပှၤတတီတလိၤအသး လၢအကဃၣ်ကွံာ်အသး လၢအကျဲဘၣ်ဒီး, တၢ် လၢပှၤတတီတလိၤဘၣ် တဂၤန့ၣ် ကသံဝဲ လၢအတၢ်ဒဲးဘး အဃိလီၤ. ဘၣ်ဆၣ်ဒီး ယကဃု အသွံၣ် လၢနစုပူၤလီၤ. 9 မ့ၢ်နာ်သက့ ဒ်န့ၣ်ဒီး နမ့ၢ်ဒုးပလီၢ် ပှၤတတီတလိၤအသး လၢအကဃၣ်ကွံာ်အသး လၢအကျဲဒီး, မ့ၢ်တဃၣ်ကွံာ်ဘၣ်အသး လၢအကျဲဘၣ်ဒီး, ကသံဝဲ လၢအတၢ်ဒဲးဘး အဃိလီၤ. ဘၣ်ဆၣ်ဒီး နမၤပူၤမၤဖျဲး နသးလံလီၤ. 10 ဒီးနဲဒၣ်အံၤ ပှၤကညီဖိခွါဧၢ, စံးဘၣ် အံၣ်စရ့လး အပှၤဟံၣ်ဖိ, သုကတိၤတၢ်, ဒီးသုစံး, ပတၢ်ကမၣ် ဒီးပတၢ်ဒဲးဘး အိၣ်လၢပလိၤ, ဒီးပဃဲၤလီၤကွံာ် လၢအဃိ, ဒီးပကမူဒံး ဒ်လဲၣ်. 11 စံးဘၣ်အီၤ, ယမူယဲ, ကစၢ်ယွၤ စံးဝဲဒၣ်, ပှၤတတီဘၣ် သံန့ၣ် တမ့ၢ်ဘၣ် အဘၣ်ယသးဘၣ်, မ့ၢ်အဘၣ်ယသး လၢအကဃၣ်ကွံာ်အသး လၢအကျဲဒီး မူဝဲလီၤ. ဃၣ်ကွံာ်သုသး, ဃၣ်ကွံာ်သုသး လၢသုကျဲအၢန့ၣ် တက့ၢ်. အဂ့ၢ်ဒ်အံၤ, အံၣ်စရ့လး အပှၤဟံၣ်ဖိသ့ၣ်ဧၢ, သုကသံ မ့ၢ်အဘၣ်မနုၤလဲၣ်. 12 ဒီးနဲဒၣ်အံၤ ပှၤကညီဖိခွါဧၢ, စံးဘၣ် နပှၤဂီၢ်မုၢ်ဖိ, ပှၤအတီ တဂၤ အတၢ်တီန့ၣ် တမၤပူၤမၤဖျဲးအီၤ လၢအမၤကမၣ်တၢ် အမုၢ်နံၤဘၣ်. ဒီးပှၤတတီဘၣ် တဂၤန့ၣ် တလီၤဃံၤဘၣ် လၢအတၢ်တတီဘၣ် အဃိ လၢမုၢ်နံၤ ဖဲအဃၣ်ကွံာ်အသး လၢအတၢ်တတီတလိၤန့ၣ်ဘၣ်. ဒီးပှၤတီန့ၣ် တမူဘၣ် လၢမုၢ်တနံၤ ဖဲအမၤ တၢ်ဒဲးဘးန့ၣ်ဘၣ်. 13 တုၤ ယစံး လၢပှၤအတီအလိၤ အဂ့ၢ်န့ၣ်, မူဒီးကမူဝဲ လီၤန့ၣ် ဒီး, မ့ၢ်သန့ၤအသး လၢအတၢ်တီ, ဒီးမၤ တၢ်ဒဲးဘးဒီး, တၢ်တသ့ၣ်နီၣ်ထီၣ်က့ၤဘၣ် အတၢ်တီ နီတမံၤဘၣ်. မ့မ့ၢ်အကသံဝဲ လၢအတၢ်ဒဲးဘး လၢအမၤဝဲ အဃိလီၤ. 14 ဒီးတုၤ ယစံး လၢပှၤတတီတလိၤဘၣ် အဂ့ၢ်, သံဒီးကသံဝဲ ဒီး, မ့ၢ်ဃၣ်ကွံာ်အသး လၢအတၢ်ဒဲးဘးန့ၣ်, ဒီးမၤ တၢ်စံၣ်ညီၣ်, ဒီးတၢ်တီတၢ်လိၤဒီး, 15 ပှၤတတီဘၣ်မ့ၢ် ဟ့ၣ်က့ၤ တၢ်ဟ့ၣ်ကီၤ, မ့ၢ်ဟ့ၣ်ကၣ်တၢ် လၢအဂုာ်ဆူၣ် ပျီဆူၣ်, ဒီးတမၤ တၢ်ဒဲးဘးဘၣ်, ဒီးမ့ၢ်လဲၤတၢ် လၢတၢ်မူ အတၢ်သိၣ်တၢ်သီ အပူၤ ဒီး, မူဒီးကမူဝဲလီၤ. 16 တၢ်တသ့ၣ်နီၣ်ထီၣ်ဘၣ် ထီဒါအီၤ လၢအတၢ်ဒဲးဘး လၢအမၤဝဲ နီတမံၤဘၣ်. မၤတ့ၢ်ဝဲ လၢတၢ်စံၣ်ညီၣ်ဒီး တၢ်တီတၢ်လိၤလီၤ. မူဒီးကမူဝဲလီၤ. 17 ဘၣ်ဆၣ်ဒီး နပှၤဂီၢ်မုၢ်ဖိ စံး, ယွၤအကျဲ တတီ တဘၣ်ဘၣ်လီၤ. မ့မ့ၢ်အဝဲသ့ၣ် အကျဲ တတီ တဘၣ်ဘၣ်လီၤ. 18 ဒီးတုၤ ပှၤတီပှၤလိၤ ဃၣ်ကွံာ်အသး လၢအတၢ်တီတၢ်လိၤ, ဒီးမၤ တၢ်ဒဲးဘးဒီး, ကသံဝဲ လၢအဃိလီၤ. 19 ဒီးတုၤ ပှၤတတီတလိၤ ဃၣ်ကွံာ်အသး လၢအတၢ်တတီတလိၤဘၣ်, ဒီးမၤ တၢ်စံၣ်ညီၣ်, ဒီးတၢ်တီတၢ်လိၤ ဒီး, ကမူဝဲ လၢအဃိလီၤ. 20 ဘၣ်ဆၣ်ဒီး သုစံး, ယွၤအကျဲ တတီတလိၤဘၣ်လီၤ. ပှၤအံၣ်စရ့လး အပှၤဟံၣ်ဖိသ့ၣ်ဧၢ, ယစံၣ်ညီၣ်သု, တဂၤ ဒ်အကျဲဒၣ်ဝဲအသိး, တဂၤ ဒ်အကျဲဒၣ်ဝဲအသိး, စုာ်စုာ်လီၤ. 21 ဒီး လၢပကဲကုၢ် အနံၣ် တဆံခံနံၣ်တနံၣ်, လါ ဆံဆဲၣ်လါတလါ ထီၣ် ယဲၢ်နံၤတနံၤန့ၣ် တၢ်မၤအသး လၢပှၤ လၢအပူၤဖျဲး ဒီးယရူၤၡလ့ၣ် တဂၤ ဟဲဝဲဆူ ယအိၣ်, ဒီးစံးဝဲဒၣ်, တၢ်မၤလူၤလံ ဝ့ၢ်န့ၣ်လံ. 22 ယွၤအစု အိၣ်တ့ၢ်ဝဲ လၢယလိၤ လၢမဟါတနံၤ လၢမုၢ်ဟါ လၢပှၤ လၢအပူၤဖျဲး တဂၤ တချုး ဟဲဒံးဘၣ်န့ၣ် ဒီး ဒုးအဲးထီၣ်တ့ၢ် ယထးခိၣ် တုၤ အဝဲဒၣ် ဟဲဆူ ယအိၣ် လၢမုၢ်ဂီၤလီၤ. ဒုးအဲးထီၣ် ယထးခိၣ်, ဒီးယတအိၣ်တအုၣ်လၢၤဘၣ်. 23 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 24 ပှၤကညီဖိခွါဧၢ, ပှၤလၢအအိၣ်အဆိး လၢအံၣ်စရ့လး အလီၢ်အိၣ်သယုၢ်တဖၣ် အပူၤန့ၣ် ကတိၤတၢ် ဒီးစံးဝဲ, စီၤအၤဘြၤဟၣ် မ့ၢ် ပှၤတဂၤဃီ, ဒီးန့ၢ်ဘၣ်သါ ထံဧိၤကီၢ်ဧိၤန့ၣ်လီၤ. မ့မ့ၢ်ပဝဲဒၣ်အံၤ ပမ့ၢ် ပှၤအါဂၤလီၤ. တၢ်ဟ့ၣ်လီၤ ပှၤ လၢထံဧိၤကီၢ်ဧိၤ လၢပန့ၢ်သါတၢ် အဂီၢ်လီၤ. 25 မၤသးဒ်န့ၣ် ဒီး စံးဘၣ်အီၤ, ကစၢ်ယွၤ စံးဒ်အံၤ, သုအီၣ်တၢ် ဒီးတၢ်သွံၣ်, ဒီးသုကျ့ထီၣ် သုမဲာ် ဆူသုတၢ်ဂီၤတၢ်ဖီၣ်, ဒီးသုလူလီၤ တၢ်သွံၣ်လီၤ. ဒီးသုကန့ၢ်ဘၣ် ထံဧိၤကီၢ်ဧိၤ စ့ၢ်ကီးဧါ. 26 သုသန့ၤသုသး လၢသုနးလီၤ. သုမၤ တၢ်သးဘၣ်အၢ ဒီးသုမၤဘၣ်အၢ ပှၤ လၢအဃၢၤ အမါ, တဂၤ ပှၤ လၢအဃၢၤ အမါ စုာ်စုာ်လီၤ. ဒီးသုကန့ၢ်ဘၣ် ထံဧိၤကီၢ်ဧိၤန့ၣ် စ့ၢ်ကီးဧါ. 27 စံးဘၣ်အီၤ ဒ်အံၤ, ကစၢ်ယွၤ စံးဒ်အံၤ, ယမူယဲ, မ့ၢ်မး ပှၤအိၣ်ဝဲ လၢတၢ်အိၣ်သယုၢ် အပူၤတဖၣ်န့ၣ် ကလီၤဃံၤ လၢနးဧိၤဘီဧိၤ, ဒီးပှၤ လၢအအိၣ်ဝဲ လၢပှၢ်လၢ်ကျါန့ၣ် ယကဟ့ၣ်လီၤကွံၤအီၤ လၢဆၣ်ဖိကီၢ်ဖိ ဒ်သိး အကအီၣ်ကွံာ်အီၤ, ဒီးပှၤအိၣ်ဝဲ လၢတိာ်ဧိၤတာ်ဧိၤ အပူၤ, ဒီး လၢတၢ်အိပူၤန့ၣ် ကသံဝဲ လၢတၢ်သံသတြိာ်လီၤ. 28 ဒီးယကမၤသယုၢ်တုၢ် ထံဧိၤကီၢ်ဧိၤန့ၣ်, ဒီးအဂံၢ်အဘါ အသးထီၣ်ထီန့ၣ် ကဆိတ့ၢ်, ဒီးအံၣ်စရ့လး အကစၢၢ်ကလိ ကအိၣ်သယုၢ် တုၤ ပှၤတခီဂာ်ဘၣ်အီၤ နီတဂၤဘၣ်. 29 တုၤ ယမၤသယုၢ်တုၢ် ထံဧိၤကီၢ်ဧိၤန့ၣ် လၢအတၢ်သးဘၣ်အၢ လၢအမၤဝဲ အဃိဒီး, ကသ့ၣ်ညါဝဲ လၢယမ့ၢ် ယွၤလီၤ. 30 ဒီးနဲဒၣ်အံၤ, ပှၤကညီဖိခွါဧၢ, နပှၤဂီၢ်မုၢ်ဖိ ကတိၤတၢ် လၢနဂ့ၢ် လၢတၢ်အဒူၣ်အဃၢၤ, ဒီး လၢဟံၣ်အကျဲစၢၤဃၢၤ, ဒီးကတိၤတၢ် တဂၤ ဒီးတဂၤ, ဒီးတဂၤ ဒီးအဒီပုၢ်ဝဲၢ်, ဒီးစံး, ဟဲလၢ်, ဒီးတၢ်ကတိၤ လၢအဟဲ လၢယွၤအအိၣ်န့ၣ်မ့ၢ် ဒ်လဲၣ်ဒ်လဲၣ်န့ၣ် ကနၣ် တက့ၢ်. 31 ဒီးဟဲဝဲဆူ နအိၣ် ဒ်ပှၤဂီၢ်မုၢ် အိၣ်ဖှိၣ်ရိဖှိၣ် အသိး, ဒီး ဆ့ၣ်နီၤ လၢနမဲာ်ညါ ဒ်ယပှၤဂီၢ်မုၢ် အသိး, ဒီး နၢ်ဟူ တၢ်ကတိၤ ဘၣ်ဆၣ်ဒီး, တမၤဘၣ်အီၤဘၣ်. အဂ့ၢ်ဒ်အံၤ, အဲၣ်ဒိးတၢ် လၢအထးခိၣ်လီၤ. မ့မ့ၢ်အသး လဲၤထွဲအသး ကွံတၢ်အခံလီၤ. 32 ဒီးကွၢ်ကွၢ်, နအိၣ်လၢအဂီၢ် မၤသး ဒ်ပှၤ လၢအကလုၢ်မုာ်, လၢအသံကျံတၢ်သ့မး တဂၤ အတၢ်သးဝံၣ်မုာ်မုာ် အသိးန့ၣ်လီၤ. အဂ့ၢ်ဒ်အံၤ, နၢ်ဟူ နတၢ်ကတိၤ ဘၣ်ဆၣ်ဒီး, တမၤဘၣ်အီၤဘၣ်. 33 ဒီးတုၤ တၢ်န့ၣ် မၤအသးဒီး, (ကွၢ်ကွၢ်, ကမၤအသး လီၤ.), တုၤနုၤတစု ကသ့ၣ်ညါဝဲ လၢဝံတဂၤ အိၣ်တ့ၢ်လံ လၢအကျါလံလီၤ.

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကတိၤတၢ် လၢဝံကျိာ် ထီဒါ အံၣ်စရ့လး အပှၤကွၢ်သိ, ကတိၤတၢ် လၢဝံကျိာ် ဒီး စံးဘၣ်အီၤ, ပှၤကွၢ်သိတဖၣ် ဒၣ်လဲာ်, ကစၢ်ယွၤ စံးဒ်အံၤ, အံၣ်စရ့လး အပှၤကွၢ်သိ လၢအကွၢ်လီၤ အသးတဖၣ်န့ၣ် ဘၣ်အဖှီၣ်လီၤ, ပှၤကွၢ်သိ ကြၢးဒုးအီၣ် အသိတဖု အဆၣ်, တမ့ၢ်ဘၣ်ဧါ. 3 သုအီၣ် တၢ်အဘီၣ်, ဒီးသုကူသိး ဒီးသိအဆူၣ်, သုမၤသံ တၢ်အဘီၣ်လီၤ. မ့မ့ၢ်သုတဒုးအီၣ် တၤသိ တဖု အဆၣ်ဘၣ်. 4 တၢ် လၢအဂံၢ်စၢ်အဘါစၢ်န့ၣ် သုတဒုးဆူၣ်ထီၣ်ဘၣ် အီၤဘၣ်, ဒီးတၢ် လၢအဆါဝဲန့ၣ် သုတမၤဘျါဘၣ် အီၤဘၣ်, ဒီးတၢ် လၢအဘၣ်တူာ်န့ၣ် သုတဘိၣ်ထီၣ်ဘၣ် အီၤဘၣ်, ဒီးတၢ် လၢတၢ်ဟီထီၣ်ကွံာ်အီၤန့ၣ် သုတဟဲက့ၤစိာ်ဘၣ်အီၤဘၣ်, ဒီတၢ် လၢအဟးဖျိးကျဲန့ၣ် သုတဃုဘၣ်အီၤဘၣ်. မ့မ့ၢ်သုပၢအီၤ လၢတၢ်မၤဆူၣ်, ဒီးတၢ် အစုဆူၣ်အခီၣ်သကးလီၤ. 5 မၤသးဒ်န့ၣ်ဒီး မ့ၢ် ပှၤကွၢ်သိဖိ တအိၣ်ဘၣ်ဒီး, အိၣ်ပြံပြါဝဲ, ဒီးကဲထီၣ် တၢ်အီၣ် လၢကယဲၢ် ဆၣ်ဖိကီၢ်ဖိ လၢပှၢ်လၢ်ကျါ အဂီၢ်, ဒီးအိၣ်ပြံပြါဝဲလီၤ. 6 ယသိ ဟးဖျိး လၢကစၢၢ်ကလိ ခဲလၢာ် အလိၤ, ဒီး လၢတၢ်စိခိၣ်ထီ ကိးဖျၢၣ်ဒဲး အလိၤလီၤ. မ့ၢ်မး ယသိတဖု လီၤပြံလီၤပြါဝဲ လၢကီၢ် ဒီဘ့ၣ်ညါ အပူၤ, ဒီးပှၤဃုအီၤ တအိၣ်, ပှၤချုအီၤ တအိၣ်ဘၣ်လီၤ. 7 မၤသးဒ်န့ၣ်ဒီး ပှၤကွၢ်သိသ့ၣ်ဧၢ, ကနၣ် ယွၤအကလုၢ် တက့ၢ်. 8 ယမူယဲ, ကစၢ်ယွၤ စံးဝဲဒၣ်, မ့ၢ်မး မ့ၢ်ယသိတဖု ကဲထီၣ် တၢ်ဂုာ်န့ၢ်, ဒီးယသိတဖု ကဲထီၣ် တၢ်အီၣ် လၢကယဲၢ် ဆၣ်ဖိကီၢ်ဖိ လၢပှၢ်လၢ်ကျါ ခဲလၢာ် အဂီၢ်, လၢပှၤကွၢ်သိ တအိၣ်ဘၣ် အဃိ, ဒီးမ့ၢ်ယပှၤကွၢ်သိ တဃုဘၣ် ယသိတဖုဘၣ်, ဒီးကွၢ်လီၤဒၣ်အသး, ဒီးတဒုးအီၣ်ဘၣ် ယသိတဖု အဆၣ်ဘၣ်ဒီး, 9 ပှၤကွၢ်သိသ့ၣ်ဧၢ, ကနၣ် ယွၤအကလုၢ် တက့ၢ်. 10 ကစၢ်ယွၤ စံးဒ်အံၤ, ကွၢ်ကွၢ်, ယထီဒါ ပှၤကွၢ်သိ, ဒီးယကဃု ယသိတဖု လၢအစုပူၤ, ဒီးဒုးဆိတ့ၢ် အကွၢ်သိ တဖုန့ၣ်, ဒီးပှၤကွၢ်သိဖိ တကွၢ်လီၤလၢၤဘၣ် အသးဒၣ်ဝဲဘၣ်. ဒီးယကမၤပူၤမၤဖျဲး ယသိတဖု လၢအထးခိၣ် ဒ်သိး, အသု တကဲထီၣ် တၢ်အီၣ် လၢအဂီၢ် တဂ့ၤလီၤ. 11 အဂ့ၢ်ဒ်အံၤ, ကစၢ်ယွၤ စံးဒ်အံၤ, ကွၢ်ကွၢ်, ယဲဒၣ်အံၤ, ယၤဒၣ်လဲာ်, ယကဃု ယသိတဖု, ဒီးယကချုအီၤ, 12 ဒ်ပှၤကွၢ်သိအသိတဖု လၢမုၢ်တနံၤ လၢအအိၣ် လၢအသိ လၢအအိၣ်ပြံပြါ အကျါ အသိးန့ၣ် ယကဃု ယသိ တဖု ဒ်န့ၣ်သိး, ဒီးမၤပူၤဖျဲးအီၤ လၢကယဲၢ် တၢ်အလီၢ် လၢအလီၤပြံလီၤပြါ လၢမုၢ်တနံၤ လၢအအိၣ်ဒီး တၢ်အၢၣ် ဒီးတၢ်ခံးန့ၣ်လီၤ. 13 ဒီးယကဒုးဟဲထီၣ်အီၤ လၢပှၤကလုာ်တဖၣ် အကျါ, ဒီးထၢဖှိၣ်အီၤ လၢကီၢ် ခဲလၢာ် အပူၤ, ဒီးယကဒုးဟဲက့ၤ အီၤ ဆူအကီၢ်ဒၣ်ဝဲ အပူၤ, ဒီးဒုးအီၣ် အဆၣ် လၢအံၣ်စရ့လး အကစၢၢ်ကလိ, လၢတၢ်တြိတဖၣ် အပူၤ, ဒီး လၢပှၤအိၣ်ဝဲဆိးဝဲ လၢအလီၢ်ပူၤ ခဲလၢာ် လၢထံဧိၤကီၢ်ဧိၤ အပူၤလီၤ. 14 ယကဒုးအီၣ် အဆၣ် လၢတၢ်အီၣ်ဆၣ် အလီၢ်ဂ့ၤ, ဒီး လၢအံၣ်စရ့လး အကစၢၢ်ကလိထီန့ၣ် အဂၢၤ ကအိၣ်, ဒီးကကိာ်လီၤဖဲန့ၣ် လၢအဂၢၤဂ့ၤ အပူၤ, ဒီးကအီၣ် အဆၣ်ဝံၣ် လၢအံၣ်စရ့လး အကစၢၢ်ကလိလီၤ. 15 ယကဒုးအီၣ် ယသိတဖု အဆၣ်, ဒီးယကဒုးကိာ်လီၤအီၤလီၤ, ကစၢ်ယွၤ စံးဝဲဒၣ်. 16 ယကဃုတၢ် လၢအဟါမၢ်, ဒီးဟဲက့ၤတၢ် လၢတၢ်ဟီထီၣ်ကွံာ်အီၤ, ဒီးယကဘိၣ်ထီၣ်တၢ် လၢအကၢ်, ဒီးယ ကဒုးဆူၣ်ထီၣ်တၢ် လၢအဆါလီၤ. မ့မ့ၢ်တၢ် လၢအဘီၣ်ဝဲ ဒီးဆူၣ်ဝဲန့ၣ် ယကမၤဟးဂီၤအီၤလီၤ. ယကကွၢ်အီၤ လၢတၢ်စံၣ်ညီၣ်လီၤ. 17 တၢ် လၢသုအံၤ, ယသိ ဒီးမဲာ်တဲးလဲး တဖုဧၢ. ကစၢ်ယွၤ စံးဒ်အံၤ, ကွၢ်ကွၢ်, ယစံၣ်ညီၣ်တၢ် လၢသိ ဒီးသိ အဘၢၣ်စၢၤ, ဒီး လၢသိဖါ ဒီးမဲာ်တဲးလဲးဖါ အဘၢၣ်စၢၤလီၤ. 18 သုအီၣ်ကွံာ် တၢ်အီၣ်ဆၣ် အလီၢ်ဂ့ၤ မ့ၢ်အဆံး သတးဒီး, သုယီၢ်လီၤတံၢ် လၢသုခီၣ် တၢ်အိၣ်လီၤတဲာ် လၢသုအီၣ်ဆၣ်အလီၢ် စ့ၢ်ကီးဧါ. ဒီးသုအီ ထံနိၣ် မ့ၢ်အဆံး သတးဒီး သုမၤဒုထီၣ် ထံအိၣ်လီၤတဲာ် လၢသုခီၣ်န့ၣ် စ့ၢ်ကီးဧါ. 19 တၢ် လၢယသိ ဒီးယမဲာ်တဲးလဲးန့ၣ်မ့ၢ် အအီၣ်တၢ် လၢသုယီၢ်လီၤတံၢ် လၢသုခီၣ်, ဒီးအီတၢ် လၢသုမၤဒုထီၣ် လၢသုခီၣ်လီၤ. 20 မၤသးဒ်န့ၣ်ဒီး ကစၢ်ယွၤ စံး လၢအီၤ ဒ်အံၤ, ကွၢ်ကွၢ်, ယဲဒၣ်အံၤ, ယၤဒၣ်လဲာ်, ယကစံၣ်ညီၣ်တၢ် လၢသိဘီၣ်ဒီး သိဃဲၤ အဘၢၣ်စၢၤလီၤ. 21 မ့ၢ်သုဆီၣ်တနံးတၢ် လၢသုကပၤ ဒီး လၢသုဖံဘၣ်ခိၣ်, ဒီးဘျၢၣ် ကယဲၢ် တၢ် လၢအဆါ, လၢသုနၢၤ တုၤသုမၤ လီၤပြံပြါအီၤ ဒီး, 22 ယကအုၣ်က့ၤခီၣ်က့ၤ ယသိတဖု, ဒီးတကဲထီၣ်လၢၤဘၣ် တၢ်ဂုာ်န့ၢ်အလီၢ်, ဒီးယကစံၣ်ညီၣ်တၢ် လၢသိ ဒီးသိ အဘၢၣ်စၢၤလီၤ. 23 ဒီးယကပာ် ပှၤကွၢ်သိ တဂၤ လၢအဖီခိၣ်, ဒီးကကွၢ် အီၤ, ယခ့ယပှၤ စီၤဒၤဝံး ဒၣ်လဲာ်လီၤ. ကကွၢ်အီၤ, ဒီးကကဲထီၣ် အပှၤကွၢ်သိလီၤ. 24 ဒီးယၤယွၤအံၤ, ယကကဲထီၣ် အကစၢ်, ဒီးယခ့ယပှၤ စီၤဒၤဝံး ကကဲထီၣ် ပဒိၣ်ဖးဒိၣ်တဂၤ လၢအကျါလီၤ. ယၤ ယွၤအံၤ ယကတိၤလံ တၢ်လံ. 25 ယကအၢၣ်လီၤအီလီၤ တၢ်ဃူတၢ်ဖိး အတၢ်အၢၣ်လီၤအီလီၤလီၤ. ဒီးယကမၤစှီၢ်ကွံာ် ဆၣ်ဖိကီၢ်ဖိ အဒူ လၢထံဧိၤကိၢ်ဧိၤ အပူၤ, ဒီးကအိၣ်ဝဲဆိးဝဲ ခၢၣ်သနၢၢ် လၢပှၢ်မုၢ်ကနၢ, ဒီးမံဝဲ လၢသ့ၣ်ပှၢ်လၢ် အကျါလီၤ. 26 ဒီးယကပာ်အီၤ ဒီးတၢ်ဝးတရံး ယတၢ်စိခိၣ် လၢတၢ်ဆိၣ်ဂ့ၤအလီၢ်, ဒီးယကဒုးဟဲ တၢ်စူၤ လၢအကတီၢ်ဒၣ်ဝဲ အပူၤလီၤ. တၢ်ဆိၣ်ဂ့ၤ အတၢ်ဟဲစူၤန့ၣ် ကအိၣ်ဝဲလီၤ. 27 ဒီးသ့ၣ် လၢဟီၣ်ခိၣ် အကဝီၤပူၤန့ၣ် ကသၣ်ထီၣ်, ဒီး ဟီၣ်ခိၣ် ကဒုးအါထီၣ်တၢ်, ဒီးအဝဲသ့ၣ် ကအိၣ်ခၢၣ်သနၢၣ် လၢအကီၢ်ပူၤ, ဒီးတုၤ ယမၤတဲာ်ကွံာ် အနီၣ်ယိးဘိ အပျံၤ, ဒီးမၤပူၤမၤဖျဲးအီၤ ဒီးပှၤ လၢအမၢကဲကုၢ်အီၤ ဒီး, ကသ့ၣ်ညါဝဲ လၢယမ့ၢ်ယွၤလီၤ. 28 ဒီးတကဲထီၣ်လၢၤဘၣ် တၢ်ဂုာ်န့ၢ်အလီၢ် လၢပှၤကလုာ်တဖၣ် အဂီၢ်ဘၣ်, ဒီးထံဧိၤကီၢ်ဧိၤ အဆၣ်ဖိကီၢ်ဖိ တအီၣ်ကွံာ်ဘၣ်အီၤဘၣ်. ဒီးကအိၣ် ခၢၣ်သနၢၢ်, ဒီးတၢ် တမၤပျံၤဘၣ်အီၤ နီတမံၤဘၣ်. 29 ယကဒုးမဲထီၣ် တၤသၣ်အလီၢ် လၢတၢ်အမံၤလၤသၣ် ကပီၤအဂီၢ်, ဒီးပှၤတလၢာ်လၢၤဘၣ် လၢကီၢ်ပူၤ လၢတၢ်သၣ်ဝံၤအသး အဃိဘၣ်. ဒီးတဘၣ်လၢၤဘၣ် တၢ်မဲာ်ဆှး ဘၣ်ဃးဒီး ပှၤကလုာ်တဖၣ်ဘၣ်. 30 တုၤနုၤတဘျီ ကသ့ၣ်ညါဝဲ လၢယၤ ယွၤအံၤ, အကစၢ်န့ၣ် အိၣ်ဝဲ ဒီးအီၤ, ဒီးအဝဲသ့ၣ် အံၣ်စရ့လး အပှၤဟံၣ်ဖိန့ၣ်မ့ၢ် ယပှၤဂီၢ်မုၢ်လီၤ. 31 ဒီးသုဝဲသ့ၣ်, ယသိတဖု, ယတၢ်အီၣ်ဆၣ်အလီၢ် အသိတဖု, မ့ၢ်ယပှၤဂီၢ်မုၢ်လီၤ. ဒီးယဲဒၣ်အံၤ, ယမ့ၢ်သုကစၢ် လီၤ, ကစၢ်ယွၤ စံးဝဲဒၣ်.


လံာ်ယဃ့းစက့လး Ezekiel 35

1 ဒီးကစၢ်ယွၤ အကလုၢ် ဘၣ်ယၤ ဒီးစံးဝဲဒၣ်, 2 ပှၤကညီ ဖိခွါဧၢ, ကွၢ် လၢနမဲာ် ဆူ ကစၢၢ်စ့ဧၢ်, ဒီးကတိၤတၢ် လၢဝံကျိာ် လၢအလိၤ, 3 ဒီးစံး လၢအီၤ, ကစၢ်ယွၤ စံးဒ်အံၤ, ကစၢၢ်စ့ဧၢ်ဧၢ, ကွၢ်ကွၢ်, ယထီဒါနၤ, ဒီးယကယူာ်ထီၣ် ယစု လၢနဖီခိၣ်, ဒီးယကမၤသယုၢ်တုၢ်နၤလီၤ. 4 ဒီး ယကမၤလူၤ နဝ့ၢ်တဖၣ်, ဒီးနကအိၣ်သယုၢ်, ဒီးနကသ့ၣ်ညါ လၢယမ့ၢ်ယွၤလီၤ. 5 အဂ့ၢ်ဒ်အံၤ, နသးဟ့တၢ် ထီဘိ, ဒီးနဟ့ၣ်လီၤကွံာ် ပှၤအံၣ်စရ့လးဖိ လၢနးအကနၣ် လၢအဘၣ်နးဘၣ်ဖှီၣ် အကတီၢ်, ဖဲအကတီၢ် လၢတၢ်ဒဲးဘး မၤလၢာ်တၢ်လီၤ. 6 မၤသးဒ်န့ၣ်ဒီး ယမူယဲ, ကစၢ်ယွၤ စံးဝဲဒၣ်, ယကကတဲာ်ကတီၤနၤ လၢတၢ်သွံၣ် အဂီၢ်, ဒီးတၢ်သွံၣ် ကလူၤ နၤလီၤ. မ့ၢ်နတသးဟ့ဘၣ် တၢ်သွံၣ်ဘၣ်ဒီး, တၢ်သွံၣ် ကလူၤနၤလီၤ. 7 ဒီးယကမၤသယုၢ်တုၢ် ကစၢၢ် စ့ဧၢ်, ဒီးယကဒီၣ်တဲာ်ကွံာ် ပှၤ လၢအဟးထီၣ်, ဒီးပှၤ လၢအဟဲက့ၤလီၤ. 8 ဒီးယကမၤပှဲၤ အကစၢၢ်ကလိ လၢပှၤဘၣ် တၢ်မၤသံ အီၤလီၤ. လၢနတၢ်စိခိၣ် အလိၤ, ဒီး လၢနတၢ်ပျီပူၤ, ဒီး လၢနကစၢၢ်ကဆူး အပူၤ ခဲလၢာ်န့ၣ် ပှၤလၢအဘၣ် တၢ်မၤသံအီၤ လၢနး ကလီၤဃံၤဝဲလီၤ. 9 ယကမၤသယုၢ်တုၢ်နၤ လီၤထူလီၤယိာ်, ဒီးပှၤတအိၣ်တဆိးဘၣ် လၢနဝ့ၢ်တဖၣ် အပူၤန့ၣ်, ဒီးသုကသ့ၣ်ညါ လၢယမ့ၢ်ယွၤလီၤ. 10 မ့ၢ်နစံး လၢပှၤခံကလုာ်အံၤ, ဒီးကီၢ်ခံဘ့ၣ်အံၤ ကကဲထီၣ် ပတၢ်, ဒီးပကမၤန့ၢ်အီၤ ဒီး, (ဘၣ်ဆၣ်ဒီး ယွၤအိၣ်တ့ၢ် ဖဲန့ၣ်,) 11 မၤသးဒ်န့ၣ်ဒီး ယမူယဲ, ကစၢ်ယွၤ စံးဝဲဒၣ်, ယကမၤယဲ ဒ်နမၤ လၢနသးထီၣ် ဒီးနသးကါ လၢနသးဟ့အီၤ အဃိ အသိးန့ၣ်, ဒီးတုၤ ယစံၣ်ညီၣ်နၤဒီး, ယကလီၣ်ဖျါထီၣ် ယသး လၢအမဲာ်ညါလီၤ. 12 ဒီးသုကသ့ၣ်ညါ လၢယမ့ၢ်ယွၤ, ဒီး လၢယနၢ်ဟူ သု ဒုၣ်ဒွဲၣ်တၢ် လၢသုကတိၤတၢ်ထီဒါ အံၣ်စရ့လး အကစၢၢ်ကလိ, ဒီးနစံး, အိၣ်သယုၢ်ဝဲ, တၢ်ဟ့ၣ်လီၤအီၤ လၢပှၤ လၢပကမၤလၢာ်ကွံာ်အီၤလီၤ. 13 ဒီးသုပာ်ကဖိသုသး လၢသုထးခိၣ်ထီဒါယၤ, ဒီးမၤအါထီၣ် နတၢ်ကတိၤထီဒါယၤလီၤ. ယ နၢ်ဟူလံ အဝဲန့ၣ်လံ. 14 ကစၢ်ယွၤ စံးဒ်အံၤ, တုၤ ဟီၣ်ခိၣ် ဒီဘ့ၣ်ညါ သးခု ဒီး, ယကကတဲာ်ကတီၤ တၢ်အိၣ်သယုၢ် တုၢ် လၢနဂီၢ် လီၤ. 15 ဒ်နသးခု လၢအံၣ်စရ့လး အဟံၣ်, ယတၢ်န့ၢ်သါ အဖီခိၣ် လၢအအိၣ်သယုၢ် အဃိ အသိးန့ၣ်, ယကမၤနၤ ဒ်န့ၣ်သိးလီၤ. ကစၢၢ် စ့ဧၢ်, ဒီးအဒိၣ် ဒီဘ့ၣ်ညါ ကအိၣ်သယုၢ်, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ဒီးနဲဒၣ် ပှၤကညီဖိခွါဧၢ, ကတိၤတၢ် လၢဝံကျိာ် လၢအံၣ်စရ့လး အကစၢၢ်ကလိ အဂ့ၢ်, ဒီးစံး, အံၣ်စရ့လး အကစၢၢ်သ့ၣ်ဧၢ, ကနၣ် ကစၢ်ယွၤ အကလုၢ် တက့ၢ်. 2 ကစၢ်ယွၤ စံးဒ်အံၤ, မ့ၢ်တၢ်အဒုၣ်အဒါ စံး လၢသုဂ့ၢ်, ကျၢၤ သး တၢ်အလီၢ်ထီၣ်ထီ အထူအယိာ် ကဲထီၣ် ပတၢ်န့ၢ်သါ အလီၢ်လံဒီး, 3 ကတိၤတၢ် လၢဝံကျိာ် ဒီးစံး, ကစၢ်ယွၤ စံးဒ်အံၤ, မ့ၢ်မး မ့ၢ် ပှၤမၤသယုၢ်သု, ဒီးယူၢ်လီၤကွံာ် သုကိးခီဒဲး, ဒ်သိး သုကကဲထီၣ် တၢ်န့ၢ်သါ လၢပှၤကလုာ်တဖၣ် လၢအအိၣ်လီၤတဲာ် အဂီၢ်, ဒီးတၢ်ကတိၤ တၢ်အလီၢ် လၢပှၤကတိၤဒၣ်တၢ် အဂီၢ် ဒီးတၢ်ဒုၣ်ဒွဲၣ် အလီၢ် လၢပှၤဂီၢ်မုၢ် အဂီၢ်, 4 မၤသးဒ်န့ၣ်ဒီး အံၣ်စရ့လး အကစၢၢ်သ့ၣ်ဧၢ, ကနၣ် ကစၢ်ယွၤ အကလုၢ် တက့ၢ်. ကစၢ်ယွၤ စံး လၢကစၢၢ်ကလိ, ဒီးတၢ်စိခိၣ်, ဒီးကစၢၢ်ကဆူး, ဒီးတၢ်ပျီပူၤ တၢ်အလီၢ်အိၣ်သယုၢ်, ဒီးဝ့ၢ်တဖၣ် လၢပှၤလဲၤသဒၣ်အီၤ လၢအကဲထီၣ် တၢ်ဂုာ်န့ၢ်, ဒီးတၢ်မၤတရီတပါ အလီၢ် လၢပှၤကလုာ် လၢအအိၣ်လီၤတဲာ်တဖၣ် အဂီၢ်, 5 မၤသးဒ်န့ၣ်ဒီး ကစၢ်ယွၤ စံးဒ်အံၤ, မ့ၢ်မး ယကတိၤတ့ၢ်တၢ် လၢယသးက့ၣ်ထီဒါ ပှၤကလုာ်တဖၣ် လၢအအိၣ်လီၤတဲာ်, ဒီးထီဒါ ပှၤအဒိၣ်ဖိ ခဲလၢာ် လၢအဟံးန့ၢ်ပာ် ယကီၢ် လၢအဂီၢ်ဒၣ်ဝဲ လၢအသးခု လၢအသး ဒီဖျၢၣ်ညါ, ဒီးပာ်ကဖိအသး ဒ်သိး အကပာ်အီၤ လၢတၢ်ဂုာ်န့ၢ်အလီၢ် လၢအသးလီၤ. 6 မၤသးဒ်န့ၣ်ဒီး ကတိၤတၢ် လၢဝံကျိာ် လၢကီၢ်အံၣ်စရ့လး အဂ့ၢ်, ဒီးစံးဘၣ် ကစၢၢ်ကလိ, ဒီးတၢ်စိခိၣ်, ဒီးကစၢၢ်ကဆူး, ဒီးတၢ်ပျီပူၤ, ကစၢ်ယွၤ စံးဒ်အံၤ, ကွၢ်ကွၢ်, ယကတိၤတ့ၢ်တၢ် လၢယသးက့ၣ်, ဒီး လၢယသးကဲၤထီၣ်လီၤ. အဂ့ၢ်ဒ်အံၤ, သုဘၣ်တ့ၢ် ပှၤကလုာ်တဖၣ် အတၢ်ဒုၣ်ဒွဲၣ်လီၤ. 7 မၤသးဒ်န့ၣ်ဒီး ကစၢ်ယွၤ စံးဒ်အံၤ, ယယူာ်ထီၣ်လံ ယစုလံ, ဒီးယဆိၣ်, မ့ၢ်မး ပှၤကလုာ်တဖၣ် လၢအအိၣ်ဝးတရံးသု, အဝဲသ့ၣ် ကဘၣ် အတၢ်ဒုၣ်ဒွဲၣ်လီၤ. 8 မ့မ့ၢ် သုဝဲသ့ၣ် အံၣ်စရ့လး အကစၢၢ်သ့ၣ်ဧၢ, သုကယူာ်ထီၣ် သုသ့ၣ်အဒ့, ဒီးသၣ်ထီၣ်တၢ် လၢယပှၤဂီၢ်မုၢ် အံၣ်စရ့လး အဂီၢ်လီၤ. အဂ့ၢ်ဒ်အံၤ, ဘူး ဒီးအကဟဲလီၤ. 9 အဂ့ၢ်ဒ်အံၤ, ကွၢ်ကွၢ်, ယအိၣ်လၢသုဂီၢ်, ဒီးယကဃၣ်ယသးဆူ သုအိၣ်, ဒီးပှၤကထဲၣ်သု, ဒီးဖှံတၢ် လၢသုလိၤလီၤ. 10 ဒီးယကမၤအါထီၣ် ပှၤကညီ လၢသုလိၤ, ကယဲၢ် အံၣ်စရ့လး အပှၤဟံၣ်ဖိ ခဲလၢာ်ဒၣ်လဲာ်, အဝဲသ့ၣ် ခဲလၢာ်, ဒီးပှၤကအိၣ်ကဆိး လၢဝ့ၢ်တဖၣ် အပူၤ, ဒီးပှၤကမၤထီၣ်က့ၤ တၢ်အိၣ်သယုၢ်လီၤ. 11 ဒီးယကမၤအိၣ်ထီၣ် ပှၤကညီ, ဒီးဆၣ်ဖိကီၢ်ဖိ လၢသုလိၤ, ဒီးကအါထီၣ်ဝဲ, ဒီးသၣ်ထီၣ်, ဒီးတၢ်ကအိၣ်ကဆိး လၢသုလိၤ ဒ် လၢပျၢၤ အသိးန့ၣ်, ဒီးယကမၤသု ဂ့ၤန့ၢ် လၢအခီၣ်ထံး တက့ၢ်, ဒီးသုကသ့ၣ်ညါ လၢယမ့ၢ် ယွၤလီၤ. 12 ဒီးယကဒုးလဲၤ ပှၤကညီ လၢသုလိၤ, ယပှၤဂီၢ်မုၢ် အံၣ်စရ့လးဒၣ်လဲာ်, ဒီးကန့ၢ်သါနၤ, ဒီးနကကဲထီၣ် အတၢ်န့ၢ်သါ, ဒီးနတမၤတူာ်ဖိလၢၤဘၣ် အဖိဘၣ်. 13 ကစၢ်ယွၤ စံးဒ်အံၤ, မ့ၢ်အဝဲသ့ၣ် စံးဘၣ်သု, နအီၣ်ကွံာ် ပှၤကညီ, ဒီးမၤတူာ်ဖိ ပှၤကလုာ်တဖၣ်လီၤ. 14 မၤသးဒ်န့ၣ်ဒီး နတအီၣ်လၢၤဘၣ် ပှၤကညီဘၣ်, ဒီးနတဒုးတူာ်ဖိလၢၤဘၣ် နပှၤကလုာ်တဖၣ်ဘၣ်, ကစၢ်ယွၤ စံးဝဲဒၣ်, 15 ဒီးယတဒုးဟူထီၣ်လၢၤဘၣ် ပှၤကလုာ်တဖၣ် အတၢ်ဒုၣ်ဒွဲၣ်နၤဘၣ်, ဒီးနတဘၣ်လၢၤဘၣ် ပှၤဂီၢ်မုၢ် အတၢ်မၤတရီတပါဘၣ်, ဒီးနတဒုးတူာ်ဖိလၢၤဘၣ် နပှၤကလုာ်ဘၣ်, ကစၢ်ယွၤ စံးဝဲဒၣ်. 16 ဒီးယွၤအကလုၢ် ဘၣ်ယၤ, ဒီးစံးဝဲဒၣ်, 17 ပှၤကညီ ဖိခွါဧၢ, လၢပှၤအံၣ်စရ့လးဖိ အိၣ်ဆိးဝဲ လၢအကီၢ်ဒၣ်ဝဲ အပူၤန့ၣ် မၤဘၣ်အၢအီၤ လၢအကျဲ, ဒီး လၢအမၤတၢ် လီၤ. အကျဲ လၢယမဲာ်ညါ မၤသး ဒ်ပိာ်မုၣ် လၢအဆှုၣ် အသး အတၢ်တကဆှီဘၣ် အသိးန့ၣ်လီၤ. 18 ဒီးယလူလီၤ ယသးကဲၤထီၣ် လၢအဖီခိၣ် လၢတၢ်သွံၣ် လၢအလူလီၤဝဲ လၢထံဧိၤကီၢ်ဧိၤ အပူၤ အဃိ, ဒီး လၢအမၤဘၣ်အၢအီၤ လၢအတၢ်ဂီၤတၢ်ဖီၣ် အဃိလီၤ. 19 ဒီးယမၤလီၤပြံလီၤပြါအီၤ လၢပှၤကလုာ်တဖၣ် အကျါ, ဒီးလီၤမုၢ်လီၤဖးဝဲ လၢကီၢ်တဖၣ် အပူၤလီၤ. ယစံၣ်ညီၣ်အီၤ ဒ်အကျဲအသိး, ဒီးဒ်အမၤတၢ် အသိးန့ၣ်လီၤ. 20 ဒီးတုၤအလဲၤ တုၤဝဲ လၢပှၤကလုာ်တဖၣ် အကျါ, ဖဲအလဲၤတၢ် ဒီး, မၤဘၣ်အၢ ယမံၤစီဆှံလီၤ. ပှၤစံး လၢအဂ့ၢ်န့ၣ်, အဝဲအံၤ မ့ၢ်ယွၤအပှၤဂီၢ်မုၢ်, ဒီးဟးထီၣ်ကွံာ် လၢအကီၢ်ပူၤလီၤ. 21 ဒီးယသးလီ ယမံၤစီဆှံ လၢပှၤအံၣ်စရ့လးဖိ မၤဘၣ်အၢဝဲ လၢပှၤကလုာ်တဖၣ် အကျါ ဖဲအလဲၤတၢ်လီၤ. 22 မၤသးဒ်န့ၣ်ဒီး စံးဘၣ် အံၣ်စရ့လး အပှၤဟံၣ်ဖိ, ကစၢ် ယွၤ စံးဒ်အံၤ, အံၣ်စရ့လး အပှၤဟံၣ်ဖိသ့ၣ်ဧၢ, ယမၤ တၢ်အံၤ လၢသုဃိ တမ့ၢ်ဘၣ်, မ့ၢ် လၢယမံၤစီဆှံ လၢသုမၤဘၣ်အၢအီၤ လၢပှၤကလုာ်တဖၣ် အကျါ ဖဲသုလဲၤတၢ် အဃိလီၤ. 23 ဒီးယကပာ်စီဆှံ ယမံၤဒိၣ် လၢအဘၣ်အၢ လၢပှၤကလုာ်တဖၣ် အကျါ လၢသုမၤဘၣ်အၢအီၤ လၢအပူၤ, ဒီးတုၤ တၢ်ပာ်စီဆှံယၤ လၢသုဃိ လၢအမဲာ်ညါဒီး, ပှၤကလုာ်တဖၣ် ကသ့ၣ်ညါဝဲ လၢယမ့ၢ်ယွၤလီၤ, ကစၢ်ယွၤ စံးဝဲဒၣ်. 24 အဂ့ၢ်ဒ်အံၤ, ယကဟံးထီၣ်ကွံာ် သု လၢပှၤကလုာ်တဖၣ် အကျါ, ဒီးယကထၢဖှိၣ်သု လၢကီၢ် ခဲလၢာ် အကျါ, ဒီးယကဒုးဟဲက့ၤသုဆူ သုကီၢ်ဒၣ်သုဝဲ အပူၤလီၤ. 25 တုၤနုၤတဘျီ ယကဖှံ ထံဆှံ လၢသုဖီခိၣ်, ဒီးသုကကဆှီထီၣ် လီၤ. ယကသ့စီ သုတၢ်ဘၣ်အၢ လၢသုလိၤ ခဲလၢာ်, ဒီး သုတၢ်ဂီၤ အတၢ်ဘၣ်အၢ လၢသုလိၤ ခဲလၢာ်လီၤ. 26 ဒီးယကဟ့ၣ်လီၤ သုသးသီ, ဒီးသုသး ဆိကမိၣ်တၢ်အသီ ယကပာ် လၢသုပူၤ, ဒီးယကဟံးထီၣ်ကွံာ် သုသး လၢၢ် လၢသုဖံးသုညၣ် အပူၤ, ဒီးယကဟ့ၣ်လီၤ သုသး ညၣ်လီၤ. 27 ဒီးယကပာ် ယသး လၢသုပူၤ, ဒီးဒုးလဲၤသု လၢယတၢ်သိၣ်တၢ်သီ အပူၤ, ဒီးသုကတိၢ်န့ၢ် ယတၢ်စံၣ်ညီၣ်, ဒီး မၤအီၤလီၤ. 28 ဒီးသုကအိၣ်ကဆိး လၢကီၢ်ပူၤ လၢယ ဟ့ၣ်တ့ၢ် သုပၢ်တဖၣ်, ဒီးသုကမ့ၢ် ယပှၤဂီၢ်မုၢ်, ဒီးယကမ့ၢ် သုကစၢ်လီၤ. 29 ဒီးယကအုၣ်က့ၤခီၣ်က့ၤသု လၢသုတၢ်တကဆှီဘၣ် အပူၤ, ဒီးယကကိးန့ၢ် သုဘုဧိၤဟုဧိၤ, ဒီးမၤအါထီၣ် အီၤ, ဒီးတဒုးဘၣ်ဘၣ်သု လၢတၢ်သၣ်ဝံၤလီၤဒိ နီတမံၤဘၣ်. 30 ဒီးယကမၤအါထီၣ် အတၤသၣ်, ဒီးတၢ်အါထီၣ် လၢစံာ်ပူၤ, ဒ်သိး သုသု တဘၣ်လၢၤဘၣ် တၢ်သၣ်ဝံၤလီၤဒိ အတၢ်ဒုၣ်ဒွဲၣ် လၢပှၤကလုာ်တဖၣ် အကျါ တဂ့ၤလီၤ. 31 တုၤနုၤတဘျီ သုကသ့ၣ်နီၣ်ထီၣ်က့ၤ သုကျဲအၢဒၣ် သုဝဲ, ဒီးသုမၤတၢ် လၢအတဂ့ၤဘၣ်, ဒီးသုကသးဟ့လီၤ သုသး လၢသုမဲာ်ညါဒၣ်သုဝဲ လၢသုတၢ်ဒဲးဘး အဃိ, ဒီး လၢသုတၢ်သးဘၣ်အၢ အဃိလီၤ. 32 ယမၤ တၢ်အံၤ တမ့ၢ်ဘၣ် လၢသုဃိဒၣ်သုဝဲဘၣ်, ကစၢ် ယွၤ စံးဝဲဒၣ်, သ့ၣ်ညါသုဝဲ တက့ၢ်. ပာ်ဆှး သုမဲာ်, ဒီးအိၣ်ဒီးသုသး ကတုၤ လၢသုကျဲ အဃိ တက့ၢ်. အံၣ်စရ့လး အပှၤဟံၣ်ဖိသ့ၣ်ဧၢ. 33 ကစၢ်ယွၤ စံးဒ်အံၤ, မုၢ်တနံၤ လၢယသ့စီ သုတၢ်ဒဲးဘး လၢသုလိၤ ခဲလၢာ်န့ၣ် ယကဒုးအိၣ်ဒုးဆိးတၢ် လၢဝ့ၢ်တဖၣ် အပူၤ, ဒီးဒုးမၤထီၣ်က့ၤ တၢ်အိၣ်သယုၢ် အလီၢ်တဖၣ်န့ၣ်လီၤ. 34 ဒီးပှၤ ကထဲၣ်ထီၣ် ဟီၣ်ခိၣ် အိၣ်သယုၢ်လီၤ. ဘၣ်ဆၣ်ဒီး အိၣ်တ့ၢ်သယုၢ်ဝဲ လၢကယဲၢ် ပှၤလၢအလဲၤတြူာ်ဝဲ အမဲာ်ညါ ခဲလၢာ်လီၤ. 35 တုၤနုၤတဘျီ ပှၤကစံးဝဲ, ဟီၣ်ခိၣ်အံၤ လၢအအိၣ်တ့ၢ် သယုၢ်န့ၣ် ကဲထီၣ် ဒ်ဧ့ၤဒ့ၣ် အတၤသၣ်လီၢ် အသိးန့ၣ်, ဒီးဝ့ၢ် လၢတၢ်မၤလူၤအီၤ, ဒီးအိၣ်သယုၢ်ဝဲ, ဒီးလီၤပှီၢ်တဖၣ် အိၣ်ဒီး အခိၣ်ဒူ ဒီးပှၤအိၣ်ဝဲဆိး လၢအပူၤလီၤ. 36 ဒီးပှၤကလုာ်တဖၣ် လၢအအိၣ်လီၤတဲာ် ဝးတရံးသု, ကသ့ၣ်ညါ လၢယၤ ယွၤအံၤ ယမၤထီၣ်က့ၤတၢ် လၢအလီၤပှီၢ်တ့ၢ်, ဒီးယသူၣ်တၢ်ဖျးတၢ် လၢတၢ် လၢအအိၣ်တ့ၢ်သယုၢ် အပူၤလီၤ. ယၤ ယွၤအံၤ ယကတိၤလံ တၢ်လံ, ဒီးယကမၤတၢ်န့ၣ်လီၤ. 37 ကစၢ်ယွၤ စံးဒ်အံၤ, ဘၣ်ဆၣ်ဒီး ယကဒိး တၢ်ဃုယၤ လၢအံၣ်စရ့လး အပှၤဟံၣ်ဖိ, ဒ်သိး ယကမၤ တၢ်အံၤ လၢအဂီၢ်လီၤ. ယကမၤအါထီၣ်အီၤ လၢပှၤကညီ ဒ်သိတဖု အသိးန့ၣ်လီၤ. 38 ဒ်သိတဖုစီဆှံ အသိး, ဒ်ယရူၤၡလ့ၣ် အသိတဖု လၢမၤဘူၣ်တၢ် အဆၢအကတီၢ် အသိးန့ၣ် ဝ့ၢ်အိၣ်သယုၢ်တဖၣ် ကပှဲၤဝဲ ဒီးပှၤကညီ အဖုတဖၣ် ဒ်န့ၣ်သိး, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ယွၤအစု အိၣ်ဝဲ လၢယလိၤ, ဒီးစိာ်ထီၣ်ယၤ လၢယွၤအသး, ဒီးပာ်လီၤယၤ လၢကစၢၢ်ကဆူး အပူၤ, လၢအပှဲၤဝဲ ဒီးတၢ်ဃံတၢ်ကွဲ, 2 ဒီးဒုးလဲၤတြူာ်ယၤ ဝးတရံးဝဲ, ဒီး ကွၢ်ကွၢ်, အိၣ်ဝဲ အါမး လၢကစၢၢ်ကဆူး အပူၤ, ဒီးကွၢ်ကွၢ်, ဃ့ဝဲ နးမးလီၤ. 3 ဒီးစံးဘၣ်ယၤ, ပှၤကညီဖိခွါဧၢ, တၢ်ဃံတၢ်ကွဲအံၤ မူထီၣ်ဝဲ ဘၣ်ကသ့ဧါ. ဒီးယစံး, ကစၢ်ယွၤဧၢ, နသ့ၣ်ညါ နဲလီၤ. 4 ဒီးစံးဘၣ်ယၤ, ကတိၤတၢ် လၢဝံကျိာ် လၢတၢ်ဃံတၢ်ကွဲအံၤ အဖီခိၣ်, ဒီး စံးဘၣ်အီၤ, တၢ်ဃံဃ့သ့ၣ်ဧၢ, ကနၣ် ယွၤအကလုၢ် တက့ၢ်. 5 ကစၢ်ယွၤ စံးဘၣ် တၢ်ဃံတၢ်ကွဲအံၤ, ကွၢ်ကွၢ်, ယကဒုးနုာ် သုသါ လၢသုပူၤ, ဒီး သုကမူထီၣ်လီၤ. 6 ဒီးယကပာ် တၢ်အထူၣ်တဖၣ် လၢသုလိၤ, ဒီးယကဒုးထီၣ် သုလိၤ လၢတၢ်ညၣ်, ဒီးယကကျၢၢ်ဘၢသု လၢတၢ်ဖံး, ဒီးယကဒုးနုာ် သုသါ လၢသုပူၤ, ဒီးသုကမူထီၣ်, ဒီးသုကသ့ၣ်ညါ လၢယမ့ၢ်ယွၤလီၤ. 7 ဒီးယကတိၤတၢ် လၢဝံကျိာ် ဒ်တၢ်မၤလိာ်ယၤ အသိးန့ၣ်, ဒီး လၢယကတိၤတၢ် လၢဝံကျိာ် အဖၢမုၢ်ဒီး, တၢ် သီၣ်ထီၣ်, ဒီးကွၢ်ကွၢ်, တၢ်ဟူးဝး အိၣ်ဝဲ, ဒီးတၢ်ဃံတဖၣ်န့ၣ် သုးဖှိၣ်အသး တဘိ ဒီးတဘိလီၤ. 8 ဒီးယကွၢ်တၢ်, ဒီးကွၢ်ကွၢ်, တၢ်အထူၣ်တဖၣ် အိၣ်ဝဲ လၢအလိၤ, ဒီးတၢ်ညၣ်ထီၣ် လၢအလိၤ, ဒီးတၢ်ဖံးကျၢၢ်ဘၢအီၤ လၢအဖီခိၣ်လီၤ. ဘၣ်ဆၣ်ဒီး အသါ တအိၣ်လၢအပူၤဘၣ်. 9 တုၤနုၤတဘျီ ယွၤ စံးဘၣ်ယၤ, ကတိၤတၢ် လၢဝံကျိာ် ဆူ တၢ်အသါန့ၣ်, ကတိၤ လၢဝံကျိာ် တက့ၢ်, ပှၤကညီ ဖိခွါဧၢ, ဒီးစံး လၢတၢ်အသါန့ၣ်, ကစၢ်ယွၤ စံးဒ်အံၤ, ဟဲ လၢကလံၤ လွံၢ်ခီ တက့ၢ်, တၢ်အသါဧၢ, ဒီးသါထီၣ် လၢပှၤဘၣ် တၢ်မၤသံအီၤတဖၣ်အံၤ အလိၤ, ဒ်သိး အကမူ ထီၣ်န့ၣ် တက့ၢ်. 10 ဒီးယကတိၤတၢ် လၢဝံကျိာ် ဒ်အမၤလိာ်ယၤ အသိး, ဒိးအသါ ဟဲနုာ် လၢအပူၤ, ဒီးမူထီၣ်ဝဲ, ဒီးဆၢထၢၣ်ဝဲ လၢအခီၣ်, ပှၤဂီၢ်မုၢ်ဖးဒိၣ်လီၤ. 11 ဒီးစံးဘၣ်ယၤ, ပှၤကညီဖိခွါဧၢ, တၢ်အဃံအကွဲအံၤ, မ့ၢ်အံၣ်စရ့လး အပှၤဟံၣ်ဖိ ခဲလၢာ်လီၤ. ကွၢ်ကွၢ်, စံးဝဲ, ပဃံပကွဲ ဃ့ထီကွံာ်လံ, ဒီးပတၢ်မုၢ်လၢ် ဟါမၢ်လံ, တၢ်ဒီၣ်တဲာ်ကွံာ် ပှၤလီၤ. 12 မၤသးဒ်န့ၣ်ဒီး ကတိၤတၢ် လၢဝံကျိာ်, ဒီး စံးဘၣ်အီၤ, ယွၤ စံးဒ်အံၤ, ကွၢ်ကွၢ်, ယပှၤဂီၢ်မုၢ်ဧၢ, ယကအိးထီၣ် သုသွၣ်ခိၣ်ပူၤ, ဒီးဒုးဟဲထီၣ်သု လၢသွၣ်ခိၣ်ပူၤ, ဒီးဒုးဟဲက့ၤသုဆူ ကီၢ်အံၣ်စရ့လး အပူၤလီၤ. 13 ယပှၤဂီၢ်မုၢ်ဧၢ, တုၤ ယအိးထီၣ် သုသွၣ်ခိၣ်ပူၤ, ဒီးဒုး ဟဲထီၣ်သု လၢသုသွၣ်ခိၣ်ပူၤဒီး, သုကသ့ၣ်ညါ လၢယ မ့ၢ်ယွၤလီၤ. 14 ဒီးယကဒၢနုာ် ယသါ လၢသုပူၤ, ဒီးသု ကမူထီၣ်, ဒီးယကပာ်သု လၢသုကီၢ်ဒၣ်သုဝဲ အပူၤလီၤ. ဒီးသုကသ့ၣ်ညါ လၢယၤ ယွၤအံၤ, ယကတိၤလံတၢ် ဒီး မၤလံ တၢ်လံလီၤ. ယွၤ စံးဝဲဒၣ်. 15 ယွၤအကလုၢ် ဘၣ်ယၤ ဒီးစံးဝဲဒၣ်, 16 ဒီးနဲဒၣ်အံၤ ပှၤကညီဖိခွါဧၢ, ဟံးန့ၢ် သ့ၣ်တဘိ ဒီးကွဲး လၢအလိၤ, လၢယူဒၤ အဂီၢ်ဒီး လၢ အတံၤအသကိး ပှၤအံၣ်စရ့လးဖိ အဂီၢ်န့ၣ် တက့ၢ်. ဒီးဟံးန့ၢ် သ့ၣ်တဘိဒၣ်, ဒီးကွဲး လၢအလိၤ လၢစီၤယိၤသး အဂီၢ်, အ့ဖရဲၣ် အသ့ၣ်တဘိ, ဒီး လၢအတံၤအသကိး အံၣ်စရ့လး အပှၤဟံၣ်ဖိ ခဲလၢာ် အဂီၢ် တက့ၢ်. 17 ဒီးထီဘူၣ်အီၤ လၢသ့ၣ် တဘိဃီ တက့ၢ်. ဒီးကကဲထီၣ် တၢ်တဘိဃီ လၢနစုပူၤလီၤ. 18 ဒီးတုၤ နပှၤဂီၢ်မုၢ်ဖိ ကတိၤတၢ် ဒီးနၤဒီးစံး, တၢ်န့ၣ်တဖၣ် မ့ၢ် ဒ်လဲၣ်ဒ်လဲၣ်န့ၣ် နတဒုးနဲၣ်ဘၣ် ပှၤဘၣ်ဧါန့ၣ် ဒီး, 19 စံးဘၣ်အီၤ, ကစၢ်ယွၤ စံးဒ်အံၤ, ကွၢ်ကွၢ်, ယကဟံးန့ၢ် စီၤယိၤသးဒီး အတံၤအသကိး အံၣ်စရ့လး အဒူၣ်တဖၣ် အသ့ၣ် တဘိ လၢအအိၣ်ဝဲ လၢအ့ဖရဲၣ် အစုပူၤ, ဒီး ယကထီဘူၣ်အီၤ ဒီးအဝဲဒၣ်, ဒီးယူဒၤ အသ့ၣ်တဘိ, ဒီး ယကထီဘူၣ်အီၤ လၢသ့ၣ် တဘိဃီ, ဒီးကကဲထီၣ် တဘိဃီ လၢယစုပူၤလီၤ. 20 ဒီးသ့ၣ် အဘိတဖၣ် လၢနကွဲးတၢ် လၢအလိၤန့ၣ် ကအိၣ်ဒၣ်ဝဲ လၢနစုပူၤ လၢအမဲာ်ညါ တက့ၢ်. 21 ဒီး စံးဘၣ်အီၤ, ကစၢ်ယွၤ စံးဒ်အံၤ, ကွၢ်ကွၢ်, ယကဟံးန့ၢ် ပှၤအံၣ်စရ့လးဖိ လၢပှၤကလုာ်တဖၣ် အကျါ ဖဲအလဲၤတၢ်, ဒီးယကထၢဖှိၣ်အီၤ ဝးတရံးဝဲ, ဒီးဒုးဟဲအီၤ ဆူအကီၢ်ဒၣ်ဝဲ အပူၤလီၤ. 22 ဒီးယကပာ်အီၤ လၢပှၤတကလုာ်ဃီ လၢထံဧိၤကီၢ်ဧိၤ အပူၤ လၢအံၣ်စရ့လး အကစၢၢ်ကလိ အလိၤ, ဒီးစီၤပၤ တဂၤဃီ ကကဲထီၣ် အဝဲသ့ၣ် ခဲလၢာ် အစီၤပၤ, ဒီးတကဲလၢၤဘၣ် ပှၤခံကလုာ်ဘၣ်, ဒီးတၢ်တမၤလီၤဖးလၢၤ အီၤ လၢပှၤခံကလုာ်လၢၤဘၣ်, 23 ဒီးတမၤဘၣ်အၢအီၤလၢၤဘၣ် အသး ဒီးအတၢ်ဂီၤတၢ်ဖီၣ်, ဒီးအတၢ်သးဘၣ်အၢ, ဒီးအတၢ်သရူးကမၣ် နီတမံၤဘၣ်. ဒီးယကအုၣ်က့ၤခီၣ်က့ၤအီၤ လၢကယဲၢ် အအိၣ်အဆိး အလီၢ်ပူၤ, ဖဲအမၤကမၣ်တၢ်, ဒီးယကသ့စီအီၤ, ဒီးကကဲထီၣ် ယပှၤဂီၢ်မုၢ်, ဒီးယကကဲထီၣ် အကစၢ်လီၤ. 24 ဒီးယခ့ယပှၤ စီၤဒၤဝံး ကကဲထီၣ် စီၤပၤ လၢအဖီခိၣ်, ဒီးကအိၣ်ဒီး ပှၤကွၢ်သိ တဂၤဃီ, ဒီးကလဲၤတၢ် လၢယတၢ်စံၣ်ညီၣ် အပူၤ, ဒီး တိၢ်န့ၢ် ယတၢ်သိၣ်တၢ်သီ, ဒီး မၤအီၤလီၤ. 25 ဒီးကအိၣ်ကဆိး လၢထံဧိၤကီၢ်ဧိၤ အပူၤ လၢယဟ့ၣ်လီၤ ယခ့ယပှၤ စီၤယၤကိာ်, ဖဲသုပၢ်တဖၣ် အိၣ်ဝဲဆိးဝဲ, ဒီးကအိၣ်ကဆိး လၢအပူၤ, အဝဲသ့ၣ် ဒီး အဖိခွါတဖၣ်, ဒီး အဖိခွါ အဖိခွါတဖၣ် လီၤစိၤလီၤထီလီၤ. ဒီးယခ့ယပှၤ စီၤဒၤဝံး ကကဲထီၣ် အခိၣ်ဒူ လီၤထူလီၤယိာ်လီၤ. 26 ဒီးယကအၢၣ်လီၤအီလီၤ တၢ်ဃူတၢ်ဖိး အတၢ်အၢၣ်လီၤ ဒီးအီၤ, ဒီးကကဲထီၣ် တၢ်အၢၣ်လီၤအီလီၤ အထူအယိာ် ဒီးအီၤ, ဒီးယကဆှၢအီၤ, ဒီးမၤအါထီၣ်အီၤ, ဒီးပာ် ယလီၢ်စီဆှံ လၢအကျါ လီၤထူလီၤယိာ်လီၤ. 27 ဒီးယအိၣ်ယဆိးအလီၢ် ကအိၣ်ဒီးအီၤ, ဒီးယကမ့ၢ် အကစၢ်, ဒီးအဝဲသ့ၣ်တဖၣ်န့ၣ် ကမ့ၢ် ယပှၤဂီၢ်မုၢ်လီၤ. 28 ဒီးတုၤ ယလီၢ်စီဆှံ အိၣ်ဝဲ လၢအကျါ လီၤစိၤလီၤထီဒီး, ပှၤအကလုာ်တဖၣ် ကသ့ၣ်ညါဝဲ လၢယမ့ၢ်ယွၤ လၢအမၤစီဆှံ ပှၤအံၣ်စရ့လးဖိလီၤ.

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 2 ပှၤကညီဖိခွါဧၢ, ကွၢ် လၢနမဲာ် ဆူ စီၤကိး အအိၣ် လၢကီၢ်မါကူး အပူၤ, ရိၣ်, မ့ၤၡ့း, ဒီးတူၤဘလး အပဒိၣ်ဖးဒိၣ်, ဒီးကတိၤတၢ် ထီဒါအီၤ လၢဝံကျိာ် ဒီး စံးဘၣ်အီၤ, 3 ကစၢ်ယွၤ စံး ဒ်အံၤ, ကွၢ်ကွၢ်, ယထီဒါနၤ စီၤကိး, ရိၣ်, မ့ၤၡ့း, ဒီးတူၤဘလး အပဒိၣ်ဖးဒိၣ်, 4 ယကဘိးဃၣ်ကဒါက့ၤနၤ, ဒီးယ ကကွး နီၣ်ကွး လၢနခၣ်ပူၤ, ဒီးယကမိၤထီၣ်နၤ, ဒီးနသုးမုၢ် ခဲလၢာ်, ကသ့ၣ်, ဒီးပှၤဒိးကသ့ၣ်တဖၣ်လီၤ. ကူသိးဝဲ ဒီးတၢ်အကူအသိး အဃံအလၤ ခဲလၢာ်လီၤ. မ့ၢ်တၢ်တဖုဖးဒိၣ် အိၣ်ဒီး ကတီၤဖိ, ဒီးကတီၤဖးဒိၣ်လီၤ. မၤဒီး နးဧိၤဘီဧိၤ ခဲလၢာ်လီၤ. 5 ပှၤပၤရၣ်ဖိ, ပှၤကူၤၡးဖိ, ဒီးပှၤပူၤတၤဖိ အိၣ်ဝဲ ဒီးအီၤ လီၤ. အဝဲသ့ၣ် အိၣ်ဝဲ ဒီးကတီၤ ဒီးခိၣ်ကုာ်သုးလီၤ. 6 ကိမၢၤ ဒီးအပှၤအဖု ခဲလၢာ်, တိၤကးရမၤ အပှၤဟံၣ်ဖိ လၢကလံၤစိး, ဒီးအသုးမုၢ် ခဲလၢာ်, ပှၤအါကလုာ် အိၣ်ဝဲ ဒီးနၤလီၤ. 7 အိၣ်ကတဲာ်ကတီၤ နသး, ဒီးကတဲာ်ကတီၤတၢ် လၢနဂီၢ်ဒၣ်နဲ, နဲဒၣ် ဒီးနပှၤတဖု လၢအအိၣ်ဖှိၣ်ရိဖှိၣ်ဆူ နအိၣ်, ဒီးကဲထီၣ်နဲ လၢအခိၣ်န့ၣ် တက့ၢ်. 8 အါနံၤအါသီ ပူၤကွံာ်ဒီး, တၢ်ကအိၣ်သကိးနၤလီၤ. လၢနံၣ် လၢခံတဖၣ်န့ၣ် နကဟဲဆူ ကီၢ် လၢတၢ်မၤန့ၢ် က့ၤ လၢနး အစုပူၤ, လၢတၢ်ထၢဖှိၣ် လၢပှၤအါကလုာ် အကျါ, ဆူအံၣ်စရ့လး အကစၢၢ်ကလိ လၢအအိၣ်တ့ၢ် သယုၢ် တထံၣ်ဃီလီၤ. ဘၣ်ဆၣ်ဒီး, တၢ်ဒုးဟဲထီၣ်အီၤ လၢပှၤကလုာ်တဖၣ် အကျါ, ဒီးကအိၣ်ဝဲဆိးဝဲ ခၢၣ်သနၢၢ် ခဲလၢာ်လီၤ. 9 နကထီၣ် ဒ်ကလံၤမုၢ် အသိး, ဒီးနကဟဲထီၣ်လုၢ်ဘၢ ထံဧိၤကီၢ်ဧိၤ ဒ်တၢ်အၢၣ် အသိး, နဲဒၣ် ဒီးနပှၤအဖု ခဲလၢာ်, ဒီးပှၤအါကလုာ် အိၣ်ဝဲ ဒီးနၤလီၤ. 10 ကစၢ်ယွၤ စံးဒ်အံၤ, တၢ်ကမၤအသး လၢမုၢ်တနံၤန့ၣ် လၢတၢ်ကလိၣ်ထီၣ် လၢနသးကံၢ်ပူၤ, ဒီးနကကူၣ်ထီၣ် တၢ်ကူၣ်အၢ, 11 ဒီးနကစံး, ယကလဲၤထီၣ်ဆူ တဝီ လၢအခိၣ်ဒူ တအိၣ်ဘၣ် အကီၢ် တဘ့ၣ်, ယကလဲၤဆူ ပှၤ လၢအအိၣ်ဘှံး, လၢအအိၣ်အဆိး ဒီးတပလီၢ်ဘၣ်အသး အအိၣ်, ပှၤခဲလၢာ် လၢအအိၣ်အဆိး, ဒီးအခိၣ်ဒူ တအိၣ်ဘၣ်, ဒီးနီၣ်ဘိ မ့ၢ်ဂ့ၤ, တြဲၤ မ့ၢ်ဂ့ၤ, တအိၣ်ဘၣ်, 12 ဒ်သိး ယကဂုာ်ဆူၣ်ပျီဆူၣ်တၢ်, ဒီးဂုာ်န့ၢ်တၢ်, ဒ်သိး နကပာ် နစု လၢတၢ်အိၣ်သယုၢ်အလီၢ် အဖီခိၣ်, လၢပှၤအိၣ်ဝဲဆိးဝဲ လၢအပူၤ, ဒီး လၢပှၤဂီၢ်မုၢ် အလိၤ လၢတၢ်ထၢဖှိၣ်အီၤ လၢပှၤကလုာ် အကျါ လၢအအိၣ်ဝဲ ဒီးဆၣ်ဖိကီၢ်ဖိအဒၢ, ဒီးတၢ်ဖိတၢ်လံၤ လၢအအိၣ်အဆိး လၢဟီၣ်ခိၣ် အသးကံၢ်ပူၤလီၤ. 13 ၡဘၤ, ဒီးဒဒၣ်, ဒီးတၢ်ၡံၣ် အပှၤကၤတၢ်ဖိ, ဒီးအပဒိၣ် ဖိၣ်သၣ်ခွါ ခဲလၢာ်န့ၣ် ကစံးဘၣ်နၤ, နဟဲ ဂုာ်ဆူၣ်ပျီဆူၣ်တၢ်န့ၣ် စ့ၢ်ကီးဧါ. နဒုးအိၣ်ဖှိၣ် နပှၤတဖု ဒ်သိး နကဂုာ်န့ၢ်တၢ် စ့ၢ်ကီးဧါ. ဒ်သိး နကစိာ်ထီၣ်ကွံာ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒ်သိး နကဟံးထီၣ်ကွံာ် ဆၣ်ဖိကီၢ်ဖိ အဒၢ, ဒီးတၢ်ဖိတၢ်လံၤ, ဒ်သိး နကဂုာ်ဆူၣ်ပျီဆူၣ်တၢ် ဖးဒိၣ် စ့ၢ်ကီးဧါ. 14 မၤသးဒ်န့ၣ်ဒီး ပှၤကညီဖိခွါဧၢ, ကတိၤတၢ် လၢဝံကျိာ်, ဒီးစံးဘၣ် စီၤကိး, ကစၢ်ယွၤ စံးဒ်အံၤ, မုၢ်တနံၤ လၢယပှၤဂီၢ်မုၢ် အိၣ်ခၢၣ်သနၢၢ်န့ၣ် နကသ့ၣ်ညါ တမ့ၢ်ဘၣ်ဧါ, 15 ဒီးနကဟဲ လၢနလီၢ်ပူၤ လၢကလံၤစိးတခီ, နဲဒၣ်, ဒီးပှၤအါကလုာ် အိၣ်ဒီးနၤ, အဝဲသ့ၣ် ခဲလၢာ် ဒိးကသ့ၣ် ဒီးပှၤတဖုဖးဒိၣ်, ဒီးပှၤသုးမုၢ်ဂီၢ်မုၢ်လီၤ. 16 ဒီးနကလဲၤထီဒါ ယပှၤဂီၢ်မုၢ် အံၣ်စရ့လး ဒ်သိး နကလုၣ်ဘၢ ထံဧိၤကီၢ်ဧိၤ ဒ်တၢ်အၢၣ် အသိးန့ၣ်လီၤ. တၢ် ကမၤအသး လၢမုၢ်နံၤ လၢခံတဖၣ်န့ၣ် ယကဒုးဟဲထီၣ် နၤထီဒါ ယထံယကီၢ် ဒ်သိး ပှၤကလုာ်တဖၣ် ကသ့ၣ်ညါယၤ ဖဲယဘၣ် တၢ်ပာ်စီဆှံယၤ လၢနပူၤလီၤ, စီၤကိးဧၢ. 17 ကစၢ်ယွၤ စံးဒ်အံၤ, နမ့ၢ် ပှၤလၢယကတိၤတၢ် လၢအဂ့ၢ် လၢပျၢၤ လၢယခ့ယပှၤ အံၣ်စရ့လး အဝံတဖၣ် အစုပူၤ, လၢအကတိၤတၢ် လၢဝံကျိာ် လၢမုၢ်နံၤတဖၣ်န့ၣ် အါနံၣ်, လၢယကဒုးဟဲနၤ ထီဒါအီၤ တဂၤန့ၣ် ဧါ. 18 ဒီး လၢမုၢ်တနံၤ လၢစီၤကိး ကဟဲထီဒါ ကီၢ်အံၣ်စရ့လး ဒီး, တၢ်ကမၤအသး လၢယသးကဲၤထီၣ် ကထီၣ်ဝဲလီၤ. ကစၢ်ယွၤ စံးဝဲဒၣ်. 19 အဂ့ၢ်ဒ်အံၤ, ယကတိၤတ့ၢ်တၢ် လၢယသးဆူၣ်, ဒီး လၢယသးကဲၤထီၣ် အမ့ၣ်အူလီၤ, မ့ၢ်မး လၢမုၢ်တနံၤန့ၣ် တၢ်ဟူးဝးဖးဒိၣ် ကအိၣ်ဝဲ လၢကီၢ်အံၣ်စရ့လး အပူၤလီၤ. 20 ဒီးဒ့ၣ်ဧိၤညၣ်ဧိၤ လၢပီၣ်လဲၣ်ပူၤ, ဒီး ထိၣ်ဧိၤလံၣ်ဧိၤ လၢမူကပိာ်လိၤ, ဒီးဆၣ်ဖိကီၢ်ဖိ လၢပှၢ်လၢ်ကျါ ဒီးတၢ်စွါ လၢအစွါဝဲ လၢဟီၣ်ခိၣ်ချၢ ကိးမံၤဒဲး, ဒီး ကယဲၢ် ပှၤကညီ လၢအအိၣ်ဝဲ လၢဟီၣ်ခိၣ်ချၢ ခဲလၢာ်န့ၣ် ကကနိး လၢယမဲာ်ညါလီၤ. ဒီးတၢ်ကတ့ၢ်လီၤကွံာ် ကစၢၢ်ကလိ ဒီးတၢ်အထီဘံ ကလီၤပှီၢ်, ဒီးတၢ်အဒူၣ် ခဲလၢာ် ကလီၤပှီၢ် လၢဟီၣ်ခိၣ် အဖီခိၣ်လီၤ. 21 ဒီးယကကိးန့ၢ် နးတဘ့ၣ် ထီဒါအီၤ လၢယကစၢၢ်ကလိ ခဲလၢာ် အကျါ, ကစၢ်ယွၤ စံးဝဲဒၣ်, ဒီးပှၤအနး ကအိၣ်လၢအဒီပုၢ်ဝဲၢ် အလိၤ, ပှၤအနး ကအိၣ်လၢအဒီပုၢ်ဝဲၢ် အလိၤ စုာ်စုာ်လီၤ. 22 ဒီးယကစံၣ်ညီၣ် တၢ်သံသတြိာ်, ဒီး တၢ်သွံၣ်ဘၣ်အီၤ, ဒီးယကဒုးဟဲစူၤ တၢ်လုၣ်ဘၢတၢ်, ဒီး သူၣ်ဖးဒိၣ်, ဒီးမ့ၣ်အူ, ဒီးကး လၢအဖီခိၣ်, ဒီး လၢအပှၤဂီၢ်မုၢ် အဖီခိၣ်, ဒီး လၢပှၤအါကလုာ် လၢအအိၣ်ဝဲ ဒီးအီၤ အဖီခိၣ်လီၤ. 23 ဒီးယကပာ်ဒိၣ်ယသး, ဒီးပာ်စီဆှံယသး, ဒီးယကဒိး တၢ်သ့ၣ်ညါယၤ လၢပှၤအါကလုာ် အမဲာ်ညါ, ဒီးကသ့ၣ်ညါဝဲ လၢယမ့ၢ်ယွၤလီၤ.

1 ဒီးနဲဒၣ် ပှၤကညီဖိခွါဧၢ, ကတိၤတၢ် လၢဝံကျိာ် လၢစီၤကိး အဂ့ၢ်, ဒီးစံး, ကစၢ်ယွၤ စံးဒ်အံၤ, ကွၢ်ကွၢ်, ယထီဒါနၤ, ရိၣ်, မ့ၤၡ့း, ဒီးတူၤဘလး အပဒိၣ်ဖးဒိၣ်ဧၢ, 2 ယကဘိးဃၣ်ကဒါက့ၤနၤ, ဒီးယကဆှၢဝ့ၤဝီၤနၤ, ဒီးယကဒုးဟဲထီၣ်နၤ လၢကလံၤစိးတခီ ဒီးယကဒုးဟဲထီၣ် နၤ လၢအံၣ်စရ့လး အကစၢၢ်ကလိလီၤ. 3 ဒီးယကကျီကွံာ် နချံၣ် လၢနစုစ့ၣ်ပူၤ, ဒီးယကဒုးလီၤတဲာ် နပျၢ်ဧိၤစၤဧိၤ လၢနစုထွဲလီၤ. 4 နကလီၤဃံၤ လၢအံၣ်စရ့လး အကစၢၢ်လိၤ, နဲဒၣ်, ဒီးန ပှၤအဖုတဖၣ်, ဒီးပှၤကလုာ်တဖၣ် လၢအအိၣ်ဒီးနၤ, ဒီး ယကဟ့ၣ်လီၤကွံာ်နၤ ဆူ ထိၣ်ဒူ အကလုာ်ကလုာ်, ဒီး လၢဆၣ်ဖိကီၢ်ဖိ လၢပှၢ်လၢ်ကျါ ဒ်သိး အကအီၣ်ကွံာ်နၤ လီၤ. 5 နကလီၤဃံၤ လၢပျီပူၤလီၤ. အဂ့ၢ်ဒ်အံၤ, ယကတိၤလံ တၢ်လံ, ကစၢ်ယွၤ စံးဝဲဒၣ်. 6 ဒီးယကမၤလီၤ မ့ၣ်အူ လၢမါကူး အပူၤ, ဒီး လၢပှၤအိၣ် ခၢၣ်သနၢၢ် လၢကီၢ် လၢပီၣ်လဲၣ်နံၤတဖၣ် အပူၤ, ဒီးကသ့ၣ်ညါဝဲ လၢယမ့ၢ်ယွၤလီၤ. 7 ဒီးယကဘိးဘၣ်သ့ၣ်ညါတၢ် လၢယမံၤစီဆှံ လၢယပှၤဂီၢ်မုၢ် အံၣ်စရ့လး အကျါ, ဒီးယတဒုးမၤအၢလၢၤဘၣ် ယမံၤစီဆှံဘၣ်, ဒီးပှၤကလုာ်တဖၣ် ကသ့ၣ်ညါဝဲ လၢယမ့ၢ်ယွၤ, တၢ်စီဆှံတဂၤ လၢအံၣ်စရ့လး အကျါ လီၤ. 8 ကွၢ်ကွၢ်, ဟဲဝဲ, ဒီးမၤအသးလီၤ, ကစၢ်ယွၤ စံးဝဲဒၣ်, မ့ၢ် မုၢ်တနံၤ လၢယကတိၤတၢ် လၢအဂ့ၢ်န့ၣ်လီၤ. 9 တုၤနုၤတဘျီ ပှၤလၢအအိၣ်အဆိး လၢအံၣ်စရ့လး အဝ့ၢ်ပူၤတဖၣ်န့ၣ် ကဟးထီၣ်, ဒီးကဆိၣ်ကဲၤထီၣ်, ဒီးဆူးထီၣ်ကွံာ် အစုကဝဲၤ, ကတီၤဖးဒိၣ်, ဒီးကတီၤဖိ, ချံၣ်, ဒီး ပျၢ်, ဒီးအစု အနီၣ်တီၢ်, ဒီးဘီတဖၣ်, ဒီးကဆူးထီၣ်ကွံာ် အီၤ လၢမ့ၣ်အူနွံနံၣ်လီၤ. 10 ဒီးတဟံးန့ၢ်ဘၣ် သ့ၣ်မုၣ် လၢပှၢ်လၢ်ကျါ, ဒီးတကူာ်လီၤကွံာ်တၢ် လၢသ့ၣ်တဖၣ် အကျါဘၣ်. အဂ့ၢ်ဒ်အံၤ, ကဆူးထီၣ်ကွံာ် တၢ်အစုကဝဲၤ လၢမ့ၣ်အူ, ဒီးကဂုာ်ဆူၣ် ပှၤအတၢ် လၢအဂုာ်ဆူၣ် အတၢ်, ဒီးဂုာ်န့ၢ် ပှၤအတၢ် လၢအဂုာ်န့ၢ်အတၢ်လီၤ, ကစၢ်ယွၤ စံးဝဲဒၣ်. 11 ဒီးတၢ်မၤအသး လၢမုၢ်တနံၤန့ၣ် လၢယကဟ့ၣ်လီၤ စီၤကိး လၢအသွၣ်ခိၣ်အလီၢ် ဖဲန့ၣ် လၢအံၣ်စရ့လး အပူၤ, လၢကစၢၢ်ကဆူး ပှၤခီဂာ်တၢ်, လၢပီၣ်လဲၣ် အမုၢ်ထီၣ်တခီ, ဒီးကတြီ ပှၤခီဂာ်တၢ် အကျဲလီၤ. ဒီးကခူၣ်လီၤကွံာ် စီၤကိး, ဒီးအပှၤဂီၢ်မုၢ် ခဲလၢာ်ဖဲန့ၣ်, ဒီးကယုၢ် အမံၤ လၢကစၢၢ် ကိး အပှၤဂီၢ်မုၢ်လီၤ. 12 ဒီးပှၤအံၣ်စရ့လး အပှၤဟံၣ်ဖိ ကခူၣ်လီၤကွံာ်အီၤ နွံလါ ဒ်သိး အကမၤကဆှီ ထံဧိၤကီၢ်ဧိၤန့ၣ်လီၤ. 13 ဒီးပှၤ ကီၢ်ဖိ ခဲလၢာ် ကခူၣ်လီၤကွံာ်အီၤ, ဒီးကကဲထီၣ် လၢအမံၤ လၢအဂီၢ်, လၢမုၢ်တနံၤ လၢတၢ်ကပာ်လၤပာ်ကပီၤ ယၤလီၤ. 14 ဒီးကပာ် ပှၤကညီ လၢအကမၤ တၢ်မၤန့ၣ် တထံၣ်ဃီ, ဒီးအဝဲသ့ၣ်န့ၣ် ဒီးပှၤ လၢအလဲၤတြူာ်တၢ်တဖၣ် ကခူၣ်လီၤကွံာ် ပှၤ လၢအအိၣ်လီၤတဲာ် လၢဟီၣ်ခိၣ် အဖီခိၣ် ဒ်သိး အကမၤကဆှီတၢ် အဂ့ၢ်လီၤ. ဒီးနွံလါ အလီၢ်ခံန့ၣ် ကဃုတၢ်လီၤ. 15 ဒီးပှၤလဲၤတၢ်တဖၣ် တုၤ အခီဂာ် ထံဧိၤကီၢ်ဧိၤန့ၣ် ဒီး, မ့ၢ်ထံၣ်ဘၣ် ပှၤကညီအဃံ ဒီး, ကမၤပနီၣ်တၢ် လၢအဃၢၤ တုၤ ပှၤကခူၣ်လီၤကွံာ်တ့ၢ်အီၤ လၢကစၢၢ်ကိး အပှၤဂီၢ်မုၢ် အပူၤလီၤ. 16 ဝ့ၢ်အမံၤ ကမ့ၢ် စ့ၢ်ကီး တၢ်ဂီၢ်မုၢ်, ဒီးကမၤကဆှီ ထံဧိၤကီၢ်ဧိၤန့ၣ်လီၤ. 17 ဒီးနဲဒၣ်အံၤ ပှၤကညီဖိခွါဧၢ, ကစၢ်ယွၤ စံးဒ်အံၤ, စံးဘၣ် ကယဲၢ် ထိၣ်ဧိၤလံၣ်ဧိၤ အကလုာ်ကလုာ်, ဒီးကယဲၢ် ဆၣ်ဖိကီၢ်ဖိ လၢပှၢ်လၢ်ကျါ, အိၣ်ဖှိၣ်ရိဖှိၣ် ဒီးဟဲ, အိၣ်ဖှိၣ်ရိဖှိၣ် လၢကိးခီဒဲး, ဆူ တၢ်လုၢ် လၢယလုၢ် လၢသုဂီၢ်, တၢ်လုၢ်ဖးဒိၣ် လၢအံၣ်စရ့လး အကစၢၢ် အလိၤ တက့ၢ်. 18 ဒီးသုကအီၣ် တၢ်ညၣ်, ဒီးအီ တၢ်သွံၣ်န့ၣ်, သု ကအီၣ် ပှၤအဆူၣ်အညၣ်, ဒီးသုကအီ ဟီၣ်ခိၣ် အပဒိၣ်ဖးဒိၣ် အသွံၣ်, သိဖါ, သိဖိ, ဒီးမဲာ်တဲးလဲး, ဂီၤဖံးဖါတဖၣ် အသွံၣ်, ဘၤၡၣ် အတၢ်ဘီၣ် ခဲလၢာ်လီၤ. 19 ဒီးသုကအီၣ် တၢ်သိ တုၤ သုအီၣ်ကုးအီၣ်ပှဲၤ, ဒီးအီ တၢ်သွံၣ် တုၤသုအီမူၤ သုသးလီၤ. မ့ၢ်အဘၣ်ဃးဒီး ယတၢ်လုၢ် လၢယလုၢ် လၢသုဂီၢ်လီၤ. 20 ဒီးသုကအီၣ်ကုးအီၣ်ပှဲၤ လၢယစီၢ်နီၤခိၣ် လၢကသ့ၣ်, ဒီးပှၤဒိးကသ့ၣ်, ဒီးပှၤဆူၣ်, ဒီးပှၤသုးဖိ အကလုာ်ကလုာ်လီၤ, ကစၢ်ယွၤ စံးဝဲဒၣ်. 21 ဒီးယကပာ်လီၤ ယလၤကပီၤ လၢပှၤကလုာ်တဖၣ် အကျါ, ဒီးပှၤကိးကလုာ်ဒဲး ကထံၣ်ဘၣ် ယတၢ်စံၣ်ညီၣ် လၢယမၤအီၤ, ဒီးယစု လၢယပာ် လၢအဖီခိၣ်လီၤ. 22 ဒီး လၢမုၢ်တနံၤလံၤလံၤ ဆူညါန့ၣ် ပှၤအံၣ်စရ့လး အပှၤဟံၣ်ဖိ ကသ့ၣ်ညါဝဲ လၢယမ့ၢ်ယွၤ အကစၢ်လီၤ. 23 ဒီးပှၤကလုာ်တဖၣ် ကသ့ၣ်ညါဝဲ လၢအံၣ်စရ့လး အပှၤဟံၣ်ဖိ လဲၤကဲကုၢ် လၢအတၢ်ဒဲးဘး အဃိလီၤ. အဂ့ၢ်ဒ်အံၤ, မၤကမၣ်ဘၣ်ယၤ, ဒီးယပာ်တဒၢ ယမဲာ် လၢအီၤ, ဒီးယဟ့ၣ်လီၤကွံာ်အီၤဆူ အဒုၣ်အဒါ အစုပူၤ, ဒီးလီၤဃံၤဝဲ လၢနးဧိၤဘီဧိၤလီၤ. 24 ဒ်အတၢ်တကဆှီဘၣ်အသိး, ဒီးဒ်အတၢ်ကမၣ် အသိးန့ၣ် ယမၤအီၤ, ဒီးပာ်တဒၢ ယမဲာ် ဒီးအီၤလီၤ. 25 မၤသးဒ်န့ၣ်ဒီး ကစၢ်ယွၤ စံးဒ်အံၤ, ယကဒုးဟဲက့ၤ ယၤကိာ် အပှၤ လဲၤကဲကုၢ်, ဒီးယသးကအိၣ် အံၣ်စရ့လး အပှၤဟံၣ်ဖိ ခဲလၢာ်, ဒီးယကသးက့ၣ်တၢ် လၢယမံၤစီဆှံ အဂီၢ်လီၤ. 26 တုၤနုၤတဘျီ အမဲာ်ကဆှး လၢအတၢ်မၤကမၣ် လၢအမၤကမၣ်ယၤ, ဖဲအအိၣ် ခၢၣ်သနၢၢ် လၢအကီၢ်ပူၤ, ဒီးတၢ်တမၤပျံၤဘၣ်အီၤဘၣ်, 27 ဖဲယဒုးဟဲက့ၤအီၤ လၢပှၤကလုာ်တဖၣ် အကျါ, ဒီးထၢဖှိၣ်အီၤ လၢအဒုၣ်အဒါ အကီၢ်ပူၤ, ဒီးတၢ်ပာ်စီဆှံယၤ လၢအဃိ လၢပှၤအါကလုာ် အမဲာ်ညါန့ၣ်လီၤ. 28 ဒီးကသ့ၣ်ညါဝဲ လၢယမ့ၢ်ယွၤ အကစၢ် လၢအမၢကဲကုၢ်အီၤ လၢပှၤကလုာ်တဖၣ် အကျါ, ဒီးထၢဖှိၣ်အီၤ ဆူအကီၢ်ဒၣ်ဝဲ အပူၤ, ဒီး တလဲၤသဒၣ်အီၤ ဖဲန့ၣ် နီတဂၤဘၣ်. 29 ဒီးယတပာ်တဒၢလၢၤဘၣ် ယမဲာ် လၢအီၤဘၣ်. အဂ့ၢ်ဒ်အံၤ, ယလူလီၤလံ ယသး လၢအံၣ်စရ့လး အပှၤဟံၣ်ဖိ အလိၤလံ, ကစၢ်ယွၤ စံးဝဲဒၣ်.

1 ပကဲကုၢ် အနံၣ် ခံဆံယဲၢ်နံၣ် တနံၣ်, လါခီၣ်ထံး, လါထီၣ် ဆံဆဲၣ်နံၤတနံၤ လၢဝ့ၢ် ဘၣ် တၢ်မၤလူၤအီၤ အလီၢ်ခံ တဆံလွံၢ်နံၣ်တနံၣ်, လၢမုၢ်တနံၤဃီန့ၣ် ယွၤအစု အိၣ်ဝဲ လၢယလိၤ, ဒီးစိာ်ထီၣ်ယၤ ဆူန့ၣ်လီၤ. 2 လၢတၢ်ထံၣ်တၢ် လၢညါခီ ဘၣ်ဃးဒီး ယွၤန့ၣ် တၢ်စိာ်ထီၣ်ယၤဆူ ကီၢ်အံၣ်စရ့လး အပူၤ, ဒီးပာ်ယၤ လၢကစၢၢ် ထီထီကလဲာ် တဖျၢၣ် အလိၤ, ဒီးတၢ်မၤသး ဒ်ဝ့ၢ်တဝ့ၢ် မၤထီၣ်အသး လၢအလိၤ လၢကလံၤထံးတခီလီၤ. 3 ဒီးတုၤ အစိာ်ထီၣ်ယၤ ဆူန့ၣ် ဒီး, ကွၢ်ကွၢ်, ပှၤကညီ ဖျါဝဲ ဒ်တိၢ်အသိး အိၣ်ဝဲ ဒီးပျံၤလုၣ် တဘိ လၢအစုပူၤ, ဒီး အိၣ်ဝဲ ဒီးနီၣ်ထိၣ်တပိၢ်, ဒီးဆၢထၢၣ် လၢပဲတရီ အပူၤ လီၤ. 4 ဒီးပှၤကညီ တဂၤန့ၣ် စံးဘၣ်ယၤ, ပှၤကညီဖိခွါဧၢ, ကွၢ် လၢနမဲာ်, ဒီးကနၣ် လၢနနၢ်, ဒီးတိၢ် လၢနသး လၢကယဲၢ် တၢ် လၢယကဒုးနဲၣ်နၤန့ၣ် တက့ၢ်. အဂ့ၢ်ဒ်အံၤ, တၢ်ဟဲစိာ်နၤ ဖဲအံၤ ဒ်သိး ယကဒုးနဲၣ် တၢ်တဖၣ်န့ၣ် လၢနၤလီၤ. ကယဲၢ် တၢ် လၢနထံၣ်ဘၣ်န့ၣ် ဒုးနဲၣ် အံၣ်စရ့လး အပှၤဟံၣ်ဖိ ခဲလၢာ် တက့ၢ်. 5 ဒီးကွၢ်ကွၢ်, တၢ်အဒူၣ် အိၣ်ဝးတရံး ဟံၣ် လၢခိ, ဒီး လၢပှၤတဂၤန့ၣ် အစုပူၤ နီၣ်ထိၣ်တပိၢ် လၢအထီ ဃုပျၢ် (တပျၢ်န့ၣ်မ့ၢ် တပျၢ် ဒီးတထါ,) အိၣ်ဝဲလီၤ. ဒီးထိၣ် တၢ်အဒူၣ် အဒီၣ်ဃီၤ မ့ၢ်တစိၤ, ဒီးအကစီၤထီၣ် မ့ၢ်တစိၤလီၤ. 6 ဒီးဟဲဝဲဆူ ပဲတရီ လၢအဖျိဝဲဆူ မုၢ်ထီၣ်တခီ ဒီးလဲၤထီၣ်ဝဲ အဃီလိၤ, ဒီးထိၣ် အကျဲစၢၤ အကျိၤထံး အဒီၣ်ဃီၤမ့ၢ် တစိၤ, ဒီးပဲတရီကျဲစၢၤ အကျိၤထံး လၢအဒီၣ်ဃီၤ မ့ၢ် တစိၤလီၤ. 7 ဒီး ကယဲၢ် ဒၢးဖိ တပူၤလၢ်လၢ်န့ၣ် အထီမ့ၢ် တစိၤ, ဒီး အဒီၣ်ဃီၤမ့ၢ် တစိၤ, ဒီး လၢဒၢးဖိတဖၣ် အဘၢၣ်စၢၤန့ၣ်မ့ၢ် တၢ်ယဲၢ်ပျၢ်, ဒီးကျဲစၢၤ အကျိၤထံး လၢပဲတရီ အတၢ်ခိၣ်ဒုးထီၣ်အသး လၢညါ မ့ၢ်တစိၤလီၤ. 8 ဒီးထိၣ် ပဲတရီ အတၢ်ခိၣ်ဒုးထီၣ်အသး လၢညါ တစိၤ လီၤ. 9 ဒီးထိၣ် ပဲတရီ အတၢ်ခိၣ်ဒုးထီၣ်အသး လၢဃိး ပျၢ်, ဒီးတၢ်ဒူၣ် အထူၣ်တဖၣ် လၢခံပျၢ်, ဒီးပဲတရီ အတၢ်ခိၣ်ဒုးထီၣ်အသး လၢညါခီလီၤ. 10 ဒီးဒၢးဖိ ဘၣ်ဃးဒီး ပဲတရီ လၢမုၢ်ထီၣ်တခီန့ၣ်မ့ၢ် သၢဒၢး လၢအဝဲတခီ, ဒီးသၢဒၢး လၢအဝဲတခီလီၤ. အဝဲ သၢဒၢးန့ၣ် တုၤသိးသိး ဒီးတၢ်ဒူၣ် အထူၣ်တဖၣ် လၢအဝဲတခီဒီး လၢအဝဲတခီ တုၤသိးသိးလီၤ. 11 ဒီးထိၣ် တၢ်လဲၤနုာ်ပဲတရီ အဒီၣ်ဃီၤ လၢအပျၢ် တဆံ လီၤ. ဒီးတၢ်လဲၤနုာ်ပဲတရီ အထီန့ၣ်မ့ၢ် တဆံသၢပျၢ် လီၤ. 12 တၢ်အဃၢၤ လၢဒၢးဖိ အမဲာ်ညါန့ၣ်မ့ၢ် တပျၢ်, ဒီးတၢ် အဃၢၤ လၢအဝဲတခီ မ့ၢ်တပျၢ်, ဒီးဒၢးဖိန့ၣ်မ့ၢ် ဃုပျၢ် လၢအဝဲတခီ, ဒီးဃုပျၢ် လၢအဝဲတခီလီၤ. 13 ဒီးထိၣ် ပဲတရီ လၢဒၢးဖိအခိၣ် တဒၢး ပၢၢ်လၢဒၢးဖိ အခိၣ် တဒၢးလီၤ. အဒီၣ်ဃီၤ မ့ၢ်ခံဆံ ယဲၢ်ပျၢ်လီၤ. ကျဲစၢၤ အိၣ်သဃီၤ ဒီးကျဲစၢၤလီၤ. 14 ဒီးမၤ တၢ်အဒူၣ် အထူၣ်တဖၣ် လၢအပျၢ် ဃုဆံ ပၢၢ်လၢတၢ်အဂၢၤ ဝးတရံးဝဲ အပဲတရီ အထူၣ်လီၤ. 15 ဒီး လၢတၢ်လဲၤနုာ် အပဲတရီ အမဲာ်ညါ ပၢၢ်လၢပဲတရီ လၢညါခီ အတၢ်ခိၣ်ဒုးထီၣ်အသး အမဲာ်ညါ အိၣ်ဝဲ အပျၢ် ယဲၢ်ဆံလီၤ. 16 ဒီးတၢ်ထူၣ်ဖျိအံၣ် အိၣ်ဝဲ လၢဒၢးဖိ အပူၤ, ဒီး လၢတၢ်ဒူၣ် အထူၣ်ပူၤ, လၢညါတခီ ဖဲပဲတရီ ဝးတရံးဝဲလီၤ. အိၣ် စ့ၢ်ကီးဝဲ လၢသကျီၤပူၤလီၤ. တၢ်ထူၣ်ဖျိအံၣ် အိၣ်ဝဲ လၢညါခီ ဝးတရံးဝဲ, ဒီးသ့ၣ်စူၣ်ပလိၣ် အိၣ်ဝဲ လၢတၢ်အဒူၣ် အထူၣ် အလိၤလီၤ. 17 ဒီးဟဲစိာ်ယၤဆူ တၢ်အဒၢး လၢခိတခီ, ဒီးကွၢ်ကွၢ်, တၢ်အဒၢးဖိတဖၣ်, ဒီးတၢ်ဒါလၢၢ် မၤအသး လၢတၢ်အဂၢၤ အဂီၢ် ဝးတရံးဝဲလီၤ. တၢ်အဒၢးဖိ အိၣ်ဝဲ သၢဆံ လၢတၢ်ဒါလၢၢ် အဖီခိၣ်လီၤ. 18 ဒီးတၢ်ဒါလၢၢ် လၢပဲတရီ အဃၢၤ သဃီၤဝဲ ဒီး ပဲတရီ အထီန့ၣ်မ့ၢ် တၢ်ဒါလၢၢ် လၢလာ်တခီတတီၤလီၤ. 19 ဒီးထိၣ် အဒီၣ်ဃီၤ လၢပဲတရီ လၢလာ်ခီ အမဲာ်ညါ ပၢၢ်လၢတၢ်ဂၢၤ လၢညါခီ အမဲာ်ညါ လၢခိလီၤ. အိၣ်ဝဲ အပျၢ် တကယၤ လၢမုၢ်ထီၣ်တခီ, ဒီး လၢကလံၤစိးတခီလီၤ. 20 ဒီးတၢ်အဂၢၤ လၢခိတခီ အပဲတရီ လၢအဖျိထီၣ်ဝဲဆူ ကလံၤစိးန့ၣ် ထိၣ်ဝဲ အထီ ဒီးအဒီၣ်ဃီၤလီၤ. 21 ဒီးဒၢးဖိ သၢဒၢး လၢအဝဲတခီ, ဒီးသၢဒၢး လၢအဝဲတခီ, ဒီးတၢ်အဒူၣ်အထူၣ်တဖၣ်, ဒီးအသကျီၤတဖၣ်န့ၣ် တုၤသိးသိး ဒီးပဲတရီ လၢအခီၣ်ထံး တဖျိလီၤ. အထီမ့ၢ် အပျၢ် ယဲၢ်ဆံ, ဒီးအဒီၣ်ဃီၤမ့ၢ် ခံဆံယဲၢ်ပျၢ်လီၤ. 22 ဒီးအထူၣ်ဖိအံၣ်, ဒီးအသကျီၤ, ဒီးအသ့ၣ်စူၣ်ပလိၣ်တဖၣ်န့ၣ် တုၤသိးသိးဒီး တၢ်ဘၣ်ဃးဒီး ပဲတရီ လၢအဖျိထီၣ်ဆူ မုၢ်ထီၣ်တခီ, ဒီးပှၤထီၣ်ဘးအီၤ လၢသွါ နွံသွါ, ဒီးအသကျီၤန့ၣ် အိၣ်ဝဲ လၢအမဲာ်ညါလီၤ. 23 ဒီးတၢ်အဂၢၤ လၢညါတခီ အပဲတရီ အိၣ်သဃီၤ ဒီးပဲတရီဆူ ကလံၤစိးတခီ, ဒီးဆူ မုၢ်ထီၣ်တခီလီၤ. ဒီးထိၣ်တၢ် လၢပဲတရီ ပၢၢ်လၢပဲတရီန့ၣ် အပျၢ် တကယၤလီၤ. 24 ဒီးစိာ်ယၤဆူ ကလံၤထံးတခီ, ဒီးကွၢ်ကွၢ်, ပဲတရီ အိၣ်ဝဲဆူ ကလံၤထံးတခီလီၤ. ဒီးထိၣ် တၢ်အဒူၣ်အထူၣ်တဖၣ်, ဒီးအသကျီၤတဖၣ် တုၤသိးသိး ဒီးအဝဲန့ၣ်လီၤ. 25 ဒီးတၢ်ထူၣ်ဖျိအံၣ် အိၣ်ဝဲ လၢအပူၤ, ဒီး လၢအသကျီၤ အပူၤ ဝးတရံးဝဲ ဒ်တၢ်ထူၣ်ဖျိန့ၣ် အသိးလီၤ. အထီမ့ၢ် အပျၢ်ယဲၢ်ဆံ, ဒီးအဒီၣ်ဃီၤမ့ၢ် ခံဆံယဲၢ်ပျၢ်လီၤ. 26 ဒီး လၢပှၤထီၣ်ဝဲ အဂီၢ်န့ၣ် သွါ နွံသွါ အိၣ်ဝဲ, ဒီးအသကျီၤ အိၣ်ဝဲ လၢအမဲာ်ညါ, ဒီးအိၣ်ဝဲ ဒီးသ့ၣ်စူၣ်ပလိၣ် အထူၣ် လၢတၢ်ဒူၣ် အထူၣ် အလိၤ လၢအဝဲတခီ, ဒီး လၢအဝဲတခီလီၤ. 27 ဒီး လၢဂၢၤ လၢညါခီတပူၤန့ၣ် ပဲတရီတဖျိ အိၣ်ဝဲ လၢကလံၤထံးန့ၣ်, ဒီးထိၣ်တၢ် လၢပဲတရီ ပၢၢ်လၢပဲတရီ ဆူကလံၤထံးတခီ အပျၢ် တကယၤလီၤ. 28 ဒီးဟဲစိာ်နုာ်ယၤဆူ တၢ်ဂၢၤ လၢညါခီ တပူၤ လၢပဲတရီ လၢကလံၤထံးန့ၣ် ဒီးထိၣ် ပဲတရီ လၢကလံၤထံး တုၤ သိးသိး ဒီးအဝဲန့ၣ်, 29 ဒီးအဒၢးဖိတဖၣ် ဒီးတၢ်အဒူၣ် အထူၣ်တဖၣ်, ဒီးအသကျီၤတဖၣ် တုၤ သိးသိး ဒီးအဝဲသ့ၣ်န့ၣ်လီၤ. ဒီးတၢ်ထူၣ်ဖျိအံၣ် အိၣ်ဝဲ လၢအပူၤ, ဒီး လၢအသကျီၤ အပူၤ ဝးတရံးဝဲလီၤ. အထီ မ့ၢ် အပျၢ် ယဲၢ်ဆံ, ဒီး အဒီၣ်ဃီၤ မ့ၢ်ခံဆံ ယဲၢ်ပျၢ်လီၤ. 30 ဒီးအသကျီၤ ဝးတရံးဝဲန့ၣ် အထီမ့ၢ် ခံဆံယဲၢ်ပျၢ်, ဒီး အဒီၣ်ဃီၤမ့ၢ် ယဲၢ်ပျၢ်လီၤ. 31 ဒီးအသကျီၤတဖၣ်န့ၣ် ဒိးဝဲဆူ တၢ်အဂၢၤ လၢခိတပူၤ, ဒီးသ့ၣ်စူၣ်ပလိၣ် အိၣ်ဝဲ လၢတၢ်အဒူၣ် အထူၣ်လိၤ, ဒီး အတၢ်လဲၤထီၣ်ဘးန့ၣ် အိၣ်ဝဲ ဒီးအသွါ ဃိးသွါလီၤ. 32 ဒီးစိာ်ထီၣ်ယၤ ဆူတၢ်ဂၢၤ လၢညါခီ တပူၤ လၢမုၢ်ထီၣ် တခီ, ဒီးထိၣ် ပဲတရီ တုၤသိးသိး ဒီးအဝဲသ့ၣ်န့ၣ်လီၤ. 33 ဒီးအဒၢးဖိတဖၣ်, ဒီးတၢ်အဒူၣ် အထူၣ်တဖၣ်, ဒီးအသကျီၤတဖၣ် တုၤအသိးသိး ဒီး အဝဲသ့ၣ်န့ၣ်လီၤ. ဒီး တၢ်ထူၣ်ဖျိအံၣ် အိၣ်ဝဲ လၢအပူၤ, ဒီး လၢသကျီၤတဖၣ် အပူၤ ဝးတရံးဝဲလီၤ. အထီမ့ၢ် အပျၢ် ယဲၢ်ဆံ, ဒီးအဒီၣ်ဃီၤမ့ၢ် ခံဆံ ယဲၢ်ပျၢ်လီၤ. 34 ဒီးအသကျီၤတဖၣ်န့ၣ် ဒိးဝဲဆူ တၢ်ဂၢၤ လၢခိတပူၤ, ဒီးသ့ၣ်စူၣ်ပလိၣ် အိၣ်ဝဲ လၢတၢ်အဒူၣ် အထူၣ်လိၤ လၢအဝဲတခီ, ဒီး လၢအဝဲတခီ, ဒီးအတၢ်ထီၣ်ဘးအီၤန့ၣ် အိၣ်ဝဲ ဒီးအသွါ ဃိးသွါလီၤ. 35 ဒီးစိာ်ယၤဆူ ပဲတရီ လၢကလံၤစိးတခီ, ဒီးထိၣ်ဝဲ တုၤ သိးသိး ဒီးအဝဲသ့ၣ်တဖၣ်န့ၣ်လီၤ. 36 အဒၢးဖိတဖၣ်, တၢ်အဒူၣ်အထူၣ်တဖၣ်, ဒီးအသကျီၤတဖၣ်, ဒီး တၢ်ထူၣ်ဖျိအံၣ် အိၣ်ဝဲ ဝးတရံးဝဲန့ၣ်လီၤ. အထီမ့ၢ် အပျၢ် ယဲၢ်ဆံ, ဒီးအဒီၣ်ဃီၤမ့ၢ် ခံဆံယဲၢ်ပျၢ်လီၤ. 37 ဒီးအသကျီၤတဖၣ် ဒိးဝဲဆူ တၢ်ဂၢၤ လၢခိတပူၤ, ဒီး သ့ၣ်စူၣ်ပလိၣ် အိၣ်ဝဲ လၢတၢ်အဒူၣ် အထူၣ်တဖၣ် အလိၤ, လၢအဝဲတခီ, ဒီး လၢအဝဲတခီ, အတၢ်ထီၣ်အလီၢ်န့ၣ် အိၣ်ဝဲ ဒီးသွါ ဃိးသွါလီၤ. 38 ဒီးဒၢးတဒၢး အိၣ်ဝဲ, ဒီးအကျဲစၢၤန့ၣ် အိၣ်ဝဲ လၢပဲတရီ အထူၣ်အဃၢၤ ဖဲပှၤသ့ကွံာ် တၢ်လုၢ်မ့ၣ်အူလီၤ. 39 ဒီး လၢပဲတရီ အတၢ်ခိၣ်ဒုးထီၣ်အသးန့ၣ် စီၢ်နီၤခိၣ် အိၣ်ဝဲ ခံဖျၢၣ် လၢအဝဲတခီ, ဒီးစီၢ်နီၤခိၣ် အိၣ် ခံဖျၢၣ် လၢအဝဲတခီ, ဒ်သိး ပှၤကမၤသံ တၢ်လုၢ်မ့ၣ်အူ, ဒီးတၢ်လုၢ်တၢ်ဒဲးဘး, ဒီးတၢ်လုၢ်တၢ်ကမၣ် လၢအဖီခိၣ်လီၤ. 40 ဒီး လၢအဃၢၤ လၢခိန့ၣ် ဖဲပှၤလဲၤထီၣ်ဆူ တၢ်လဲၤနုာ် လၢပဲတရီ လၢကလံၤစိးန့ၣ် စီၢ်နီၤခိၣ် အိၣ်ဝဲ ခံဖျၢၣ်, ဒီး လၢအဝဲတခီ လၢပဲတရီ အဝဲတခီန့ၣ် တၢ်ခိၣ်ဒုးထီၣ်အသးန့ၣ် စီၢ်နီၤခိၣ် အိၣ်ဝဲ ခံဖျၢၣ်လီၤ. 41 စီၢ်နီၤခိၣ် လွံၢ်ဖျၢၣ် အိၣ်ဝဲ လၢအဝဲတခီ, ဒီးစီၢ်နီၤခိၣ် လွံၢ်ဖျၢၣ် အိၣ်ဝဲ လၢအဝဲတခီလီၤ. လၢပဲတရီ အဝဲတခီန့ၣ် စီၢ်နီၤခိၣ် ဖဲအမၤသံ တၢ်လုၢ် လၢအဖီခိၣ် အိၣ်ဝဲ ဃိးဖျၢၣ်လီၤ. 42 ဒီးစီၢ်နီၤခိၣ် လွံၢ်ဖျၢၣ်န့ၣ် တ့အသး လၢလၢၢ်စိးအသး လၢတၢ်လုၢ်မ့ၣ်အူ အဂီၢ်လီၤ. အထီမ့ၢ် တပျၢ် ဒီးတထါ, ဒီးအဒီၣ်ဃီၤမ့ၢ် တပျၢ် ဒီးတထါ, ဒီးအကစီၤထီၣ်န့ၣ်မ့ၢ် တပျၢ်လီၤ. ဒီးပာ်လီၤ အစုကဝဲၤ လၢအမၤသံ တၢ်လုၢ်မ့ၣ်အူ ဒီးတၢ်လုၢ် လၢအဖီခိၣ်လီၤ. 43 ဒီးအခိၣ် ဒူတ့အသး လၢသ့ၣ်ဘ့ၣ်ဘၣ် အဒီၣ်ဃီၤမ့ၢ် တထါန့ၣ် ကတဲာ်ကတီၤအသး လၢညါခီ ဝးတရံးဝဲ လီၤ. ဒီးတၢ်လုၢ်အတၢ်ညၣ် အိၣ်ဝဲ လၢစီၢ်နီၤခိၣ် အဖီခိၣ် လီၤ. 44 ဒီး လၢပဲတရီ လၢညါတဖျိ လၢခိ ပှၤသးဝံၣ်တၢ်ဖိ အဒၢးတဖၣ် လၢတၢ်အဂၢၤ လၢညါခီတပူၤန့ၣ် အိၣ်ဝဲလီၤ. အိၣ်ဝဲ လၢပဲတရီ လၢကလံၤစိး အဃၢၤ အဝဲတခီန့ၣ် ဒိးဝဲဆူ ကလံၤထံးလီၤ. ဒၢး လၢပဲတရီ မုၢ်ထီၣ်တခီ အဃၢၤ လၢအဒိးဝဲဆူ ကလံၤစိးတခီ အိၣ်ဝဲ တဒၢးလီၤ. 45 ဒီးစံးဘၣ်ယၤ, တၢ်အဒၢး တဒၢးအံၤ လၢအဒိးဝဲဆူ ကလံၤထံးန့ၣ်မ့ၢ် လၢပှၤလုၢ်တၢ်အဒိၣ်, လၢအပၢၤဟံၣ်န့ၣ် အဂီၢ်လီၤ. 46 ဒီးတၢ်အဒၢးတဒၢး လၢအဒိးဝဲဆူ ကလံၤစိးန့ၣ်မ့ၢ် လၢပှၤလုၢ်တၢ်အဒိၣ် လၢအကွၢ်တၢ်ပၢၤ ဘၣ်ဃးဒီး တၢ်လုၢ်လီၢ် အဂီၢ်လီၤ. အဝဲသ့ၣ်န့ၣ်မ့ၢ် စီၤစၤဒိး အဖိခွါ လၢပှၤလ့ၤဝံ အဖိခွါအကျါ လၢအသုးဘူးအသးဆူ ယွၤအအိၣ် ဒ်သိး အကမၤ အတၢ်လီၤ. 47 ဒီးထိၣ် တၢ်အဂၢၤန့ၣ် အထီမ့ၢ် အပျၢ် တကယၤ, ဒီးအဒီၣ်ဃီၤ မ့ၢ် အပျၢ် တကယၤ, မ့ၢ်တၢ်လွံၢ်နၢၣ်, ဒီးတၢ်လုၢ်လီၢ် အိၣ်ဝဲ လၢဟံၣ် အမဲာ်ညါလီၤ. 48 ဒီးစိာ်ယၤ ဆူဟံၣ် အတၢ်ခိၣ်ဒုးထီၣ်အသး, ဒီးထိၣ် တၢ်ခိၣ်ဒုးထီၣ်အသး အကျဲစၢၤ အထူၣ်အဃၢၤ, ယဲၢ်ပျၢ် လၢအဝဲတခီ, ဒီးယဲၢ်ပျၢ် လၢအဝဲတခီလီၤ. ဒီးပဲတရီ အဒီၣ်ဃီၤန့ၣ်မ့ၢ် သၢပျၢ် လၢအဝဲတခီ, ဒီးသၢပျၢ် လၢအဝဲတခီလီၤ. 49 တၢ်ခိၣ်ဒုးထီၣ်အသး အထီန့ၣ်မ့ၢ် အပျၢ်ခံဆံ, ဒီးအဒီၣ်ဃီၤန့ၣ်မ့ၢ် တဆံတပျၢ်လီၤ. ဒီးပှၤထီၣ်ဝဲ လၢသွါတဖၣ်လီၤ. ဒီးတၢ်အဒူၣ်အထူၣ် အထူၣ်တဖၣ် အိၣ်ဝဲ လၢကျဲစၢၤ အထူၣ်အဃၢၤ, တထူၣ် လၢအဝဲတခီ ဒီးတထူၣ် လၢအဝဲတခီလီၤ.

1 ဒီးစိာ်ထီၣ်ယၤဆူ နူၢ်ပူၤ, ဒီးထိၣ် တၢ်အဒူၣ်အထူၣ် လီၤ. အဒီၣ်ဃီၤမ့ၢ် ဃုပျၢ် လၢအဝဲတခီ, ဒီးအဒီၣ်ဃီၤမ့ၢ် ဃုပျၢ် လၢအဝဲတခီလီၤ. အဝဲန့ၣ်မ့ၢ် ဟံၣ်အဒီၣ်ဃီၤ လီၤ. 2 ဒီးကျဲစၢၤ အဒီၣ်ဃီၤန့ၣ်မ့ၢ် တဆံပျၢ်, ဒီးကျဲစၢၤ အဃၢၤ မ့ၢ်ယဲၢ်ပျၢ် လၢအဝဲတခီ, ဒီးယဲၢ်ပျၢ် လၢအဝဲတခီလီၤ. ဒီးထိၣ် အထီ လၢအပျၢ်လွံၢ်ဆံ, ဒီးအဒီၣ်ဃီၤ ခံဆံလီၤ. 3 ဒီးလဲၤနုာ် လၢညါ, ဒီးထိၣ်ကျဲစၢၤ အဃၢၤ ခံပျၢ်, ဒီးကျဲစၢၤန့ၣ် ဃုပျၢ်, ဒီးကျဲစၢၤ အဒီၣ်ဃီၤ နွံၢ်ပျၢ်လီၤ. 4 ဒီးထိၣ်တၢ်အလီၢ် လၢအထီအပျၢ် ခံဆံ, ဒီးအဒီၣ်ဃီၤ လၢအပျၢ် ခံဆံ လၢနူၢ်ပူၤ, ဒီးစံးဘၣ်ယၤ, အဝဲအံၤမ့ၢ် တၢ်အလီၢ်စီဆှံကတၢၢ်လီၤ. 5 ဒီးထိၣ် ဟံၣ်အဒူၣ် လၢဃုပျၢ်, ဒီးဒၢးဖိ လၢအကပၤပူၤ တဒၢးတဒၢးန့ၣ် လၢလွံၢ်ပျၢ် စုာ်စုာ် ဝးတရံးဝဲ, ဝးတရံး ဟံၣ် တခီလၢ်လၢ်လီၤ. 6 ဒၢးဖိ လၢအကပၤပူၤန့ၣ် အိၣ်ဝဲ, တဒၢး လၢတဒၢး အဖီခိၣ် သၢဆီ ဒီးတဆီ ဒီးတဆီ အိၣ်ဝဲ သၢဆံဖျၢၣ်လီၤ. ဒီး နုာ်ဝဲ လၢဒူၣ် ဘၣ်ဃးဒီး ဟံၣ် လၢဒၢးဖိတဖၣ် လၢတၢ်ကပၤ ဝးတရံးဝဲ အဂီၢ် ဒ်သိး အကဘၣ်တံၢ် ဒီးအီၤလီၤ. ဘၣ်ဆၣ်ဒီး တစဲဘူး ဒီးဟံၣ်အဒူၣ်ဘၣ်. 7 ဒီးဒၢးဖိတဖၣ် လၢတၢ်အကပၤပူၤန့ၣ် လဲၤထီၣ်, ဒီးပဝံာ်အသးလီၤ. အဂ့ၢ်ဒ်အံၤ, ဟံၣ်အပဝံာ် ထီၣ်န့ၢ်ထီၣ်ဝဲ ဝးတရံးဟံၣ်လီၤ. မၤသးဒ်န့ၣ်ဒီး ဟံၣ် လဲၢ်တက့ၢ် လၢထးခီ, ဒီးပှၤထီၣ်ဝဲ လၢဒၢး လၢလာ်ခီ တတီၤ ပၢၢ်လၢဒၢး လၢထးခီ တတီၤ လၢဒၢး အဘၢၣ်စၢၤ တတီၤ အသးကံၢ်ပူၤလီၤ. 8 ယထံၣ်ဘၣ် စ့ၢ်ကီး ဟံၣ်အကစီၤထီၣ် ဝးတရံးဝဲလီၤ. ဒၢးတဖၣ် အကပၤပူၤ အခီၣ်ထံးန့ၣ်မ့ၢ် နီၣ်ထိၣ်တစိၤ ဒီးဘိ တုၤသိးသိး ဃုပျၢ်လီၤ. 9 ဒၢး လၢတၢ်အကပၤပူၤ အဒူၣ် တဒူၣ် အတီၣ် လၢခိတခီ မ့ၢ်ယဲၢ်ပျၢ်, အလီၢ်အိၣ် လီၤတဲာ်န့ၣ်မ့ၢ် ဒၢးဖိတဖၣ် လၢဟံၣ် အကပၤပူၤ အလီၢ်လီၤ. 10 ဒီး လၢဒၢး အဘၢၣ်စၢၤ အပျၢ် ခံဆံ အိၣ်ဝးတရံး ဟံၣ် တခီလၢ်လၢ်လီၤ. 11 ဒီးဒၢးဖိ လၢတၢ်အကပၤပူၤ အကျဲစၢၤ ဖျိထီၣ်ဝဲဆူ တၢ်အလီၢ် လၢအအိၣ်လီၤတဲာ်, ကျဲစၢၤတဖျိန့ၣ် ဖျိဝဲဆူ ကလံၤစိးတခီ, ဒီးကျဲစၢၤတဖျိဒၣ် ဖျိဝဲဆူ ကလံၤထံးတခီလီၤ. ဒီးတၢ်အလီၢ် အိၣ်လီၤတဲာ်န့ၣ် လဲၢ်ဝဲ ယဲၢ်ပျၢ် ဝးတရံးဝဲလီၤ. 12 ဒီးဒၢးတဒၢး လၢတၢ်လီၤဖးအလီၢ် အမဲာ်ညါ, အဃၢၤ လၢမုာ်နုာ်တခီန့ၣ် အဒီၣ်ဃီၤ မ့ၢ် အပျၢ် နွံဆံ, ဒီးဒၢး အဒူၣ်န့ၣ် အတီၣ်မ့ၢ် ယဲၢ်ပျၢ် ဝးတရံးဝဲ, ဒီးအထီ မ့ၢ် အပျၢ် ခွံဆံလီၤ. 13 ဒီးထိၣ် ဟံၣ် အထီအပျၢ် တကယၤ, ဒီးတၢ်အလီၢ်လီၤဖး တပူၤ, ဒီးဒၢးန့ၣ် ဒီးအဒူၣ်တဖၣ်န့ၣ် အထီမ့ၢ် အပျၢ် တကယၤလီၤ. 14 ဒီးဟံၣ် အမဲာ်ညါ အဒီၣ်ဃီၤန့ၣ်, ဒီးတၢ်အလီၢ်လီၤဖး တပူၤဆူ မုၢ်ထီၣ်န့ၣ်မ့ၢ် အပျၢ် တကယၤလီၤ. 15 ဒီးထိၣ်ဒၢးတဒၢးန့ၣ် အထီ လၢတၢ်အလီၢ်လီၤဖး တပူၤ အမဲာ်ညါ, ဒီး လၢအချၢဃံန့ၣ်, ဒီးအထူၣ် လၢအဝဲ တခီ, ဒီး လၢအဝဲတခီန့ၣ်, မ့ၢ် အပျၢ် တကယၤ, ဒီးနူၢ် လၢညါခီတဖျၢၣ် ဒီးတၢ်အဂၢၤ အတၢ်ခိၣ်ဒုးထီၣ်အသးတဖၣ်, 16 ကျဲစၢၤ အကျိၤထံးတဖၣ်, ဒီးတၢ်ထူၣ်ဖျိအံၣ်, ဒီးအထူၣ် လၢဝးတရံး သၢခီလီၤ. အိၣ်သဃီၤ ဒီးတြဲၤ, ကျဲစၢၤကျိၤထံးန့ၣ် စီၢ်နီၤခိၣ်သ့ၣ် အိၣ်ဝးတရံးဝဲ, လၢဟီၣ်ခိၣ် ပၢၢ်လၢတၢ်ထူၣ်ဖျိ, ဒီးတၢ်ထူၣ်ဖျိ ကျၢၢ်ဘၢအသး လၢအီၤလီၤ. 17 အိၣ်ဝဲ လၢတၢ်အလီၢ် လၢကျဲစၢၤ အဖီခိၣ်ဒီး လၢဟံၣ် လၢညါခီ တဖျၢၣ်ဒီး လၢခိ, ဒီး လၢတၢ်ဒူၣ်အဃၢၤ ဝးတရံးဝဲ လၢညါခီ, ဒီး လၢခိ ဒ်တၢ်ထိၣ်ဝဲ အသိးန့ၣ်လီၤ. 18 ဒီးတၢ်တ့ခ့ရူာ်တဖၣ်, ဒီးသ့ၣ်စူၣ်ပလိၣ်တဖၣ်, ဒီး သ့ၣ်စူၣ်ပလိၣ် တထူၣ် အိၣ်ဝဲ လၢခ့ရူာ် ခံဂၤ အဘၢၣ်စၢၤ, 19 ဒီးခ့ရူာ်တဂၤ အိၣ်ဒီး အမဲာ် ခံခီ, ဒီးပှၤကညီအမဲာ် ဒိးအမဲာ်ဆူ သ့ၣ်စူၣ်ပလိၣ် လၢတခီ, ဒီးခ့ယုၢ်တလိၤ အမဲာ် ဒိးအမဲာ် လၢတခီဒၣ်လီၤ. တၢ်မၤအသး လၢဟံၣ် ဒီဖျၢၣ်ညါ ဝးတရံးဝဲ ဒ်န့ၣ်သိးလီၤ. 20 လၢဟီၣ်ခိၣ် ပၢၢ်လၢကျဲစၢၤ အဖီခိၣ်န့ၣ် ခ့ရူာ်တဖၣ်, ဒီးသ့ၣ်စူၣ်ပလိၣ်တဖၣ် တ့အသး, ဒီး လၢနူၢ် အဒူၣ်လိၤ စ့ၢ်ကီး လီၤ. 21 နူၢ် အထူၣ်တဖၣ် မ့ၢ်အိၣ်ဒီး အနၢၣ် လွံၢ်နၢၣ်, ဒီးတၢ်စီဆှံ အလီၢ်ဖျါဝဲ ဒ်န့ၣ်သိးလီၤ. 22 တၢ်လုၢ်လီၢ်သ့ၣ်န့ၣ် အကစီၤထီၣ် မ့ၢ်သၢပျၢ်, ဒီးအထီ မ့ၢ်ခံပျၢ်, ဒီးအနၢၣ်တဖၣ်, ဒီးအခီၣ်ထံးန့ၣ်, ဒီးအဒူၣ်တဖၣ်န့ၣ်မ့ၢ် သ့ၣ်လီၤ. ဒီးအဝဲဒၣ် စံးဘၣ်ယၤ, အဝဲအံၤ မ့ၢ်စီၢ်နီၤခိၣ် လၢအအိၣ် လၢယွၤအမဲာ်ညါလီၤ. 23 ဒီး နူၢ်န့ၣ် ဒီးတၢ်အလီၢ်စီဆှံ အိၣ်ဝဲ ဒီးပဲတရီ ခံပူၤ, 24 ဒီးပဲတရီတဖၣ် အိၣ်ဝဲ ဒီးအလၣ် ခံခီ စုာ်စုာ်, အလၣ် ခံခီ လၢအတရံးအသးလီၤ. ပဲတရီတဘ့ၣ် အိၣ်ဝဲ ဒီးအလၣ် ခံခီ, ဒီးပဲတရီ တဘ့ၣ်ဒၣ် အိၣ်ဝဲ ဒီးအလၣ် ခံခီလီၤ. 25 ဒီးခ့ရူာ်တဖၣ် ဒီးသ့ၣ်စူၣ်ပလိၣ်တဖၣ် တ့အသး လၢအလိၤ, လၢနူၢ်အပဲတရီ လိၤဒၣ်လဲာ်, ဒ်တၢ် လၢအအိၣ် လၢဒူၣ်အလိၤ အသိးန့ၣ်လီၤ. ဒီးကျဲစၢၤကျိၤထံးသ့ၣ် အိၣ်ဝဲ လၢတၢ်ခိၣ်ဒုးထီၣ်အသး အမဲာ်ညါ လၢခိ လီၤ. 26 ဒီးသ့ၣ်စူၣ်ပလိၣ် အိၣ်ဝဲ လၢတၢ်ထူၣ်ဖျိအံၣ် လၢအဝဲတခီဒီး လၢအဝဲတခီ, အိၣ်ဝဲ လၢတၢ်ခိၣ်ဒုးထီၣ်အသး အကပၤလိၤ, ဒီးဟံၣ်အဒၢးဖိ လၢအကပၤပူၤ အလိၤ, ဒီး လၢကျဲစၢၤကျိၤထံးတဖၣ် အလိၤလီၤ.

1 ဒီးစိာ်ထီၣ်ယၤဆူ တၢ်အဂၢၤ လၢခိတပူၤ လၢကျဲလဲၤ လၢကလံၤစိးတခီ, ဒီးစိာ်ယၤဆူ ဒၢးဖိတဖၣ် လၢအအိၣ်ဝဲ လၢတၢ်အလီၢ်လီၤဖး, ဒီးဒၢးတဒၢးန့ၣ် အမဲာ်ညါ ဆူကလံၤစိးတခီလီၤ. 2 လၢပဲတရီ လၢကလံၤစိး အမဲာ်ညါန့ၣ် အထီမ့ၢ် အပျၢ် တကယၤ, ဒီးအဒီၣ်ဃီၤမ့ၢ် အပျၢ် ယဲၢ်ဆံလီၤ. 3 ထူၣ်တဖၣ် လၢထူၣ်တဖၣ် အမဲာ်ညါန့ၣ် အိၣ်ဝဲ သၢဂ့ၢ်သဃီၤ ဒီးဂၢၤ လၢညါတပူၤ အပျၢ် ခံဆံ, ဒီးသဃီၤဒီး တၢ်ဒါလၢၢ် လၢတၢ်အဂၢၤ လၢခိတပူၤလီၤ. 4 ဒီးတၢ်ဟးဝ့ၤဝီၤအလီၢ် အဒီၣ်ဃီၤ ဆံဆဲၣ်ပျၢ် လၢညါ တခီ, ကျဲတပျၢ် အိၣ်ဝဲ လၢဒၢးဖိတဖၣ် အမဲာ်ညါန့ၣ်လီၤ. ဒီးအကျဲစၢၤ ဖျိထီၣ်ဝဲဆူ ကလံၤစိးလီၤ. 5 ဒီးဒၢးဖိ လၢထးခီတဖၣ်န့ၣ် အံၣ်န့ၢ် ဒၢးတဖၣ် အိၣ်ဝဲ လၢလာ်ခီတတီၤ, ဒီး လၢဒၢးတဖၣ် အိၣ်ဝဲ လၢတၢ် အဘၢၣ်စၢၤ တတီၤ တက့ၢ်လီၤ. အဂ့ၢ်ဒ်အံၤ, ထူၣ်တဖၣ်န့ၣ် ဟံးန့ၢ် အလီၢ်လီၤ. 6 အဂ့ၢ်ဒ်အံၤ, အိၣ်ဝဲ သၢတီၤလီၤ. ဘၣ်ဆၣ်ဒီး ထူၣ်တဖၣ် ဒ်ထူၣ် လၢတၢ်ဂၢၤပူၤ အသိးန့ၣ် တအိၣ်ဘၣ်. မၤသးဒ်န့ၣ်ဒီး အံၣ်န့ၢ်တၢ် လၢလာ်ခီတတီၤ, ဒီးတၢ် လၢ အဘၢၣ်စၢၤ တတီၤ တက့ၢ်န့ၣ်လီၤ. 7 ဒီးတၢ်အဒူၣ် လၢခိ အိၣ်သဃီၤ ဒီးဒၢးဖိတဖၣ် ဆူ တၢ်အဂၢၤ လၢခိတပူၤ လၢဒၢးဖိတဖၣ် အမဲာ်ညါန့ၣ် အထီ မ့ၢ်အပျၢ် ယဲၢ်ဆံလီၤ. 8 အဂ့ၢ်ဒ်အံၤ, ဒၢးဖိတဖၣ် လၢတၢ်အဂၢၤ လၢခိတပူၤန့ၣ် အထီမ့ၢ် အပျၢ် ယဲၢ်ဆံလီၤ. မ့မ့ၢ် လၢနူၢ် အမဲာ်ညါန့ၣ်မ့ၢ် အပျၢ် တကယၤလီၤ. 9 ဒီး လၢဒၢးဖိတဖၣ် အဖီလာ်န့ၣ် ကျဲလဲၤနုာ် လၢအဖျိ ထီၣ်ဆူ မုၢ်ထီၣ်တခီ, အိၣ်ဝဲ ဖဲပှၤလဲၤနုာ်ဆူ အပူၤ လၢတၢ်အဂၢၤ လၢခိလီၤ. 10 လၢတၢ်အဂၢၤအဒူၣ် အတီၤပူၤ ဆူ မုၢ်ထီၣ်တခီ, လၢတၢ်အလီၢ်လီၤဖး အမဲာ်ညါ, ဒီး လၢဒၢးတဖျၢၣ် အမဲာ်ညါန့ၣ် ဒၢးဖိတဖၣ် အိၣ်ဝဲလီၤ. 11 ဒီးကျဲ အိၣ်ဝဲ လၢအမဲာ်ညါ မၤသး ဒ်တၢ် လၢဒၢးဖိတဖၣ် လၢအအိၣ်ဝဲဆူ ကလံၤစိး အသိးန့ၣ်လီၤ. အထီ တုၤသိးသိး, ဒီးအဒီၣ်ဃီၤ တုၤတုၤသိးသိး, ဒီးအဟးထီၣ်အလီၢ် ခဲလၢာ်, ဒီးအက့ၢ်အဂီၤ, ဒီးအကျဲစၢၤန့ၣ်မ့ၢ် ဒ်သိးသိးလီၤ. 12 ဒီးဒၢးဖိတဖၣ် အိၣ်ဝဲ ဒီးကျဲစၢၤ ဖျိထီၣ်ဝဲဆူ  ကလံၤထံး တခီဒ်န့ၣ်သိးလီၤ. ကျဲအခီၣ်ထံး အိၣ်ဝဲ ဒီးကျဲစၢၤတဖျိ လၢကျဲတဘိ အိၣ်ဝဲ လၢတၢ်ဒူၣ် အမဲာ်ညါဆူ မုၢ်ထီၣ်တခီ ဖဲပှၤလဲၤနုာ် လၢအပူၤလီၤ. 13 ဒီးအဝဲဒၣ် စံးဘၣ်ယၤ, ဒၢးဖိတဖၣ် လၢကလံၤစိးတခီ, ဒီးဒၢးဖိတဖၣ် လၢကလံၤထံးတခီ လၢအအိၣ် လၢတၢ်အလီၢ်လီၤဖး အမဲာ်ညါန့ၣ်မ့ၢ် ဒၢးဖိစီဆှံ ဖဲပှၤလုၢ်တၢ်အဒိၣ် တုၤ အသုးဘူးအသးဆူ ယွၤအအိၣ်န့ၣ် ဒီး, အီၣ်ဘၣ် တၢ်စီဆှံကတၢၢ်လီၤ. ဘၣ်ပာ် တၢ်စီဆှံကတၢၢ်တဖၣ်, ဒီးတၢ်မၤဘူၣ်တၢ်အီၣ်, ဒီးတၢ်လုၢ်တၢ်ဒဲးဘး ဒီးတၢ်လုၢ်တၢ်ကမၣ် ဖဲန့ၣ်လီၤ. အဂ့ၢ်ဒ်အံၤ, တၢ်အလီၢ်န့ၣ် စီဆှံဝဲလီၤ. 14 တုၤ ပှၤလုၢ်တၢ်အဒိၣ် လဲၤနုာ်ဒီး, တဘၣ်ဟးထီၣ်ဘၣ် ဆူတၢ်အဂၢၤ လၢခိအပူၤဘၣ်. မ့ၢ်အဘၣ်ပာ် အကူအသိး လၢအမၤ တၢ်အခ့အပှၤ အတၢ် လၢအပူၤ ဖဲန့ၣ်လီၤ. အဂ့ၢ်ဒ်အံၤ, မ့ၢ်တၢ်စီဆှံလီၤ. ဒီးကဘၣ်ကူသိး တၢ်အကူအသိး အဂၤ, ဒီးသုးဘူးအသးဆူ တၢ်ဘၣ်ဃးဒီး ပှၤဂီၢ်မုၢ်လီၤ. 15 ဒီးထိၣ် ဟံၣ် လၢညါ တဖျၢၣ် ခဲလၢာ် ဝံၤဒီး, စိာ်ထီၣ် ယၤဆူ ပဲတရီ လၢအဖျိဝဲဆူ မုၢ်ထီၣ်တခီ, ဒီးထိၣ်ဝဲ ဝးတရံးလီၤ. 16 ဒီးထိၣ်အဃၢၤ လၢမုၢ်ထီၣ်တခီ လၢနီၣ်ထိၣ်တပိၢ်, ဒီး အိၣ်ဝဲ အစိၤ ယဲၢ်ကယၤ ဝးတရံးဝဲလီၤ. 17 ထိၣ်ဝဲ အဃၢၤ လၢကလံၤစိး လၢနီၣ်ထိၣ်တပိၢ်, ဒီးအိၣ်ဝဲ အစိၤ ယဲၢ်ကယၤ ဝးတရံးဝဲလီၤ. 18 ထိၣ်အဃၢၤ လၢကလံၤထံးတခီ လၢနီၣ်ထိၣ်တပိၢ်, ဒီးအိၣ်ဝဲ အစိၤ ယဲၢ်ကယၤ ဝးတရံးဝဲလီၤ. 19 ဃၣ်အသးဆူ မုၢ်ထီၣ်တခီ, ဒီးထိၣ်ဝဲ အစိၤ ယဲၢ်ကယၤ လၢနီၣ်ထိၣ်တပိၢ်လီၤ. 20 ထိၣ် တၢ်အဒူၣ် လၢအကပၤ လွံၢ်ခီ ဝးတရံးဝဲလီၤ. အထီ မ့ၢ် ယဲၢ်ကယၤ, ဒီးအဒီၣ်ဃီၤ မ့ၢ်ယဲၢ်ကယၤ, ဒ်သိး ကနီၤဖး တၢ်စီဆှံအလီၢ် ဒီး တၢ်တကဆှီဘၣ် အလီၢ် အဆၢန့ၣ်လီၤ.

1 ဒီး လၢခံက့ၤ စိာ်ယၤဆူ ပဲတရီ လၢအဖျိဝဲဆူ မုၢ်ထီၣ် တခီ, 2 ဒီးကွၢ်ကွၢ်, အံၣ်စရ့လး အကစၢ် အလၤကပီၤ ဟဲဝဲ လၢမုၢ်ထီၣ် အကျဲ, ဒီးအသီၣ်န့ၣ် မၤအသး ဒ်ထံအါ အသီၣ်သိးန့ၣ်, ဒီးဟီၣ်ခိၣ် ကပီၤထီၣ်ဝဲ လၢအလၤကပီၤလီၤ. 3 ဒီးတၢ်ဖျါဝဲ မၤအသး ဒ်တၢ်ထံၣ် လၢညါခီ လၢယထံၣ် ဒ်တၢ်ထံၣ် လၢညါခီ လၢယထံၣ် ဖဲယဟဲမၤဟးဂီၤ ဝ့ၢ် အသိးန့ၣ်, ဒီးတၢ်ထံၣ် လၢညါခီန့ၣ် မၤသးဒ်တၢ် လၢယ ထံၣ်ဘၣ် လၢကဘၢ် အထံနံၤ အသိးန့ၣ်လီၤ. ဒီးယထိၣ်လီၤဃံၤ အီထီလာ်ယသးလီၤ. 4 ဒီးယွၤ အလၤကပီၤ ဟဲနုာ် လၢဟံၣ်ပူၤ လၢကျဲ အပဲတရီ အပူၤ လၢအဖျိထီၣ်ဆူ မုၢ်ထီၣ်တခီလီၤ. 5 ဒီးသးန့ၣ် ဟံးန့ၢ်ယၤ, ဒီးစိာ်ယၤဆူ တၢ်ဂၢၤ လၢညါခီတပူၤ, ဒီးကွၢ်ကွၢ်, ယွၤအလၤကပီၤ မၤပှဲၤ ဟံၣ်လီၤ. 6 ဒီးယ နၢ်ဟူ တၢ်တဂၤ ကတိၤတၢ် ဒီးယၤ လၢဟံၣ်ပူၤ, ဒီးပှၤကညီတဂၤ ဆၢထၢၣ် လၢအဃၢၤလီၤ. 7 ဒီးစံးဘၣ်ယၤ, ပှၤကညီဖိခွါဧၢ, ယလီၢ်ပစိာ် အလီၢ် ဒီးယခီၣ်ညါသး အလီၢ် ဖဲ ယကအိၣ်လၢ ပှၤအံၣ်စရ့လးဖိ အကျါ လီၤထူလီၤယိာ် မ့ၢ်ဖဲအံၤလီၤ. ဒီးပှၤအံၣ်စရ့လးဖိ တမၤဘၣ်အၢလၢၤဘၣ် ယမံၤစီဆှံဘၣ်, အဝဲသ့ၣ် မ့ၢ်ဂ့ၤ, အစီၤပၤတဖၣ် မ့ၢ်ဂ့ၤ, တမၤဘၣ်အၢဝဲ လၢအမၤကမၣ်မုၣ် ကမၣ်ခွါ အဃိ, ဒီး လၢအစီၤပၤ အစိၣ် လၢအလီၢ်ထီၣ်ထီတဖၣ် အဃိဘၣ်. 8 မ့ၢ်အသူၣ် အကျဲစၢၤကျိၤထံး လၢယကျဲစၢၤကျိၤထံး အဃၢၤ, ဒီးအထူၣ် လၢယထူၣ် အဃၢၤ, ဒီးအိၣ် ထဲအဒူၣ် တဒူၣ် လၢယၤ ဒီးအဝဲသ့ၣ် အဘၢၣ်စၢၤန့ၣ် ဒီး, မၤဘၣ်အၢ ယမံၤစီဆှံ လၢအတၢ်သးဘၣ်အၢ လၢအမၤဝဲလီၤ. ဒီးယမၤလၢာ်ကွံာ်အီၤ လၢယသးထီၣ်န့ၣ်လီၤ. 9 ခဲကနံၣ်အံၤ မ်အပာ် အတၢ်မၤကမၣ်မုၣ်ကမၣ်ခွါယံၤ ဒီးယၤ, ဒီး အစီၤပၤ အစိၣ်တဖၣ် ယံၤဒီးယၤ တက့ၢ်, ဒီး ယကအိၣ်လၢအကျါ လီၤထူလီၤယိာ်လီၤ. 10 နဲဒၣ်အံၤ ပှၤကညီဖိခွါဧၢ, ဒုးနဲၣ် ပှၤအံၣ်စရ့လး အပှၤဟံၣ်ဖိ လၢဟံၣ်တဖျၢၣ်အံၤ, ဒ်သိးအမဲာ်ကဆှး လၢအတၢ်ဒဲးဘး အဃိ, ဒီးမ်အထိၣ်တၢ် အဒိအတဲာ်န့ၣ် တက့ၢ်. 11 ဒီးအမဲာ်မ့ၢ်ဆှး လၢကယဲၢ် တၢ် လၢအမၤဝဲ အဃိဒီး, ဘိးဘၣ်သ့ၣ်ညါအီၤ လၢအဒိအတဲာ် ဒီးအက့ၢ်အဂီၤ, ဒီး ကျဲဟဲနုာ် ဒီးလဲၤထီၣ်တဖၣ်, ဒီးအဂီၤတဖၣ် ခဲလၢာ်, ဒီး တၢ်မၤလိာ် ခဲလၢာ်, ဒီးအဒိအတဲာ် ခဲလၢာ်, ဒီးအတၢ်သိၣ်တၢ်သီတဖၣ် ခဲလၢာ်န့ၣ်, ဒီးကွဲးတၢ်န့ၣ် လၢအမဲာ်ညါ ဒ်သိး အကတိၢ်န့ၢ် တၢ်အဒိအတဲာ် ဒီဖျၢၣ်ညါ, ဒီး အတၢ်မၤလိာ် ခဲလၢာ်, ဒီးမၤအီၤန့ၣ် တက့ၢ်. 12 အအံၤမ့ၢ် ဟံၣ် အတၢ်သိၣ်တၢ်သီ, လၢကစၢၢ်ဒီခိၣ်န့ၣ် တၢ်အိၣ်ဝဲ လၢအဃၢၤ ဝးတရံးဝဲ ဒီဖျၢၣ်ညါ ကမ့ၢ် တၢ်စီဆှံကတၢၢ်လီၤ. ကွၢ်ကွၢ်, အဝဲန့ၣ်မ့ၢ် ဟံၣ် အတၢ်သိၣ်တၢ်သီလီၤ. 13 ဒီးတၢ်ထိၣ်တၢ်လုၢ်လီၢ် လၢပျၢ်တဖၣ်ဒ်အံၤ, (တပျၢ်န့ၣ်မ့ၢ် တပျၢ် ဒီးတထါလီၤ.) တၢ် လၢလာ်ခီန့ၣ် အကစီၤထီၣ် ကမ့ၢ်ဝဲ တပျၢ်, ဒီးအဒီၣ်ဃီၤ တပျၢ်, ဒီးအခိၣ်ဒူ လၢအကနူၤ အဃၢၤ ဝးတရံးဝဲန့ၣ် ကမ့ၢ် တထါလီၤ. ဒီးအဝဲန့ၣ်မ့ၢ် တၢ်လုၢ်လီၢ်အလီၢ် လၢခိတခီလီၤ. 14 ဒီး လၢလာ်ခီ လၢဟီၣ်ခိၣ် အဖီခိၣ် ပၢၢ်လၢအကနူၤ လၢလာ်ခီန့ၣ်မ့ၢ် ခံပျၢ်, ဒီးအဒီၣ်ဃီၤ တပျၢ်, ဒီး လၢအကနူၤ အအံၣ် ပၢၢ်လၢအကနူၤ အလဲၢ်န့ၣ်မ့ၢ် လွံၢ်ပျၢ်, ဒီး အဒီၣ်ဃီၤမ့ၢ် တပျၢ်လီၤ. 15 ဒီးတၢ်လုၢ်လီၢ်မ့ၢ် လွံၢ်ပျၢ်, ဒီး လၢတၢ်လုၢ်လီၢ် ဆူထးခီန့ၣ် အနၢၣ် လွံၢ်နၢၣ် ကအိၣ်ဝဲလီၤ. 16 ဒီးတၢ်လုၢ်လီၢ်အထီမ့ၢ် တဆံခံပျၢ်, အဒီၣ်ဃီၤ တဆံ ခံပျၢ်, တၢ်လွံၢ်နၢၣ်, အကပၤ တုၤသိးသိးလီၤ. 17 ဒီးအကနူၤအထီ ကမ့ၢ် တဆံလွံၢ်ပျၢ်, ဒီးအိၣ်ဝဲ လၢအဒီၣ်ဃီၤ တဆံလွံၢ်ပျၢ် လၢတၢ်လွံၢ်ကပၤလီၤ. ဒီးအခိၣ်ဒူ လၢအဃၢၤ မ့ၢ်ဖးဖီပျၢ်, ဒီးအခီၣ်ထံးန့ၣ်မ့ၢ် တပျၢ် ဝးတရံးဝဲ, ဒီးအဃီန့ၣ် ကစဲၤလီၤဝဲဆူ မုၢ်ထီၣ်တခီလီၤ. 18 ဒီးစံးဘၣ်ယၤ, ပှၤကညီဖိခွါဧၢ, ကစၢ်ယွၤ စံးဒ်အံၤ, အဝဲန့ၣ်မ့ၢ် တၢ်သိၣ်တၢ်သီ ဘၣ်ဃးဒီး တၢ်လုၢ်လီၢ် လၢမုၢ်တနံၤ လၢပှၤကတ့အီၤ ဒ်သိး အကလုၢ် တၢ်လုၢ်မ့ၣ်အူ လၢအဖီခိၣ်, ဒီးဖှံ တၢ်သွံၣ် လၢအဖီခိၣ်န့ၣ်လီၤ. 19 ဒီးနဘၣ်ဟ့ၣ် ပှၤလုၢ်တၢ်အဒိၣ်, ပှၤလ့ၤဝံဖိ, စီၤစၤဒိး အချံအသၣ် လၢအသုးဘူးအသးဆူ ယအိၣ်, ဒ်သိး အကမၤ ယတၢ်န့ၣ် လၢဂီၤဖံးဖါဖိ တဒု လၢတၢ်လုၢ်တၢ်ဒဲးဘး အဂီၢ်လီၤ. 20 ဒီးနဘၣ်ဟံးန့ၢ် အသွံၣ်, ဒီးပာ် လၢတၢ်အနၢၣ် လွံၢ်နၢၣ် အလိၤ, ဒီး လၢအကနူၤ လွံၢ်နၢၣ် အလိၤ, ဒီး လၢအခိၣ်ဒူဝးတရံးဝဲ အလိၤလီၤ. နဘၣ်မၤကဆှီအီၤ, ဒီးမၤ တၢ်ပူၤဖျဲး လၢအဂီၢ်လီၤ. 21 နဘၣ်ဟံးန့ၢ် တၢ်လုၢ်တၢ်ဒဲးဘး အဂီၤဖံးဖါ တဒု, ဒီးပှၤဘၣ်ဆူးထီၣ်ကွံာ်အီၤ လၢတၢ်မၤလိာ်ပာ် အလီၢ် လၢဟံၣ်ပူၤ လၢတၢ်အလီၢ်စီဆှံ လၢခိလီၤ. 22 ဒီးမုၢ်ခံနံၤတနံၤန့ၣ် နကဘၣ်လုၢ် မဲာ်တဲးလဲးဖါ အလၢအပှဲၤ တဒု လၢတၢ်လုၢ်တၢ်ဒဲးဘး အဂီၢ်, ဒီးပှၤကမၤ ကဆှီ တၢ်လုၢ်လီၢ် ဒ်အမၤကဆှီဝဲ လၢဂီၤဖံးဖါ တဒု အသိးန့ၣ်လီၤ. 23 ဒီးတုၤ နမၤကဆှီအီၤ ဝံၤဒီး, နဘၣ်လုၢ် ဂီၤဖံးဖါဖိ အလၢအပှဲၤ တဒု, ဒီးတၢ်အဖါ လၢသိ ဒီးမဲာ်တဲးလဲး အကျါ အလၢအပှဲၤ တဒုလီၤ. 24 ဒီးနဘၣ်လုၢ်အီၤ လၢယွၤအမဲာ်ညါ, ဒီးပှၤလုၢ်တၢ်အဒိၣ်တဖၣ် ဘၣ်ဖၢလီၤ အံသၣ် လၢအဖီခိၣ်, ဒီးလုၢ်ထီၣ် အီၤ လၢတၢ်လုၢ်မ့ၣ်အူ လၢယွၤ အဂီၢ်လီၤ. 25 နွံနံၤ အတီၢ်ပူၤန့ၣ် နဘၣ်လုၢ် မဲာ်တဲးလဲး တဒု လၢတၢ်လုၢ်တၢ်ဒဲးဘး အဂီၢ် ကိးနံၤဒဲးလီၤ. ဒီးပှၤဘၣ်လုၢ် ဂီၤဖံးဖါဖိ တဒု, ဒီးတၢ်အဖါ အလၢအပှဲၤ တဒု လၢသိ ဒီးမဲာ်တဲးလဲး အကျါလီၤ. 26 နွံနံၤ အတီၢ်ပူၤန့ၣ် ပှၤဘၣ်မၤကဆှီထီၣ်, ဒီးမၤ တၢ်ပူၤဖျဲး လၢတၢ်လုၢ်လီၢ် အဂီၢ် ဒီးဘၣ်ပာ်စီဆှံအီၤလီၤ. 27 ဒီးတၢ် လၢမုၢ်နံၤတဖၣ်န့ၣ် ပူၤကွံာ်ဒီး, တၢ်ကမၤအသး လၢမုၢ် ဃိးနံၤတနံၤ ဒီးဆူညါ, ပှၤလုၢ်တၢ်အဒိၣ်တဖၣ်န့ၣ် ဘၣ်လုၢ် သုတၢ်လုၢ်မ့ၣ်အူ, ဒီးသုတၢ်လုၢ်မၤဃူမၤဖိး လၢသုတၢ်လုၢ်လီၢ် အဖီခိၣ်, ဒီးသုကဘၣ်ယသး လီၤ, ကစၢ်ယွၤ စံးဝဲဒၣ်.

1 ဒီးစိာ်ထီၣ်ကဒါက့ၤယၤ လၢကျဲ ဆူတၢ်အလီၢ်စီဆှံ အပဲတရီ လၢခိတဖျိ လၢအဖျိဝဲဆူ မုၢ်ထီၣ်တခီ, ဒီးကးတံာ်ဃာ်အသးလီၤ. 2 ဒီးယွၤ စံးဘၣ်ယၤ, ပဲတရီတဖျိအံၤ ဘၣ်ကးတံာ်ဃာ် အသးလီၤ. တၢ်တဘၣ်အိးထီၣ်အီၤဘၣ်. ဒီးပှၤတဘၣ် လဲၤနုာ်ဘၣ် လၢအပူၤ နီတဂၤဘၣ်. အဂ့ၢ်ဒ်အံၤ, ယွၤ အံၣ်စရ့လး အကစၢ် လဲၤနုာ်တ့ၢ် လၢအီၤလီၤ. မၤသးဒ်န့ၣ်ဒီး ကဘၣ်ကးတံာ်ဃာ်အသးလီၤ. 3 ပဒိၣ်ဖးဒိၣ်, ပဒိၣ်ဖးဒိၣ် အဝဲဒၣ် ကဆ့ၣ်နီၤဝဲ လၢအပူၤ ဒ်သိး အကအီၣ် တၢ်အီၣ် လၢယွၤ အမဲာ်ညါ, ကလဲၤနုာ်ဝဲ လၢပဲတရီ အတၢ်ခိၣ်ဒုးထီၣ်အသး, ဒီးကဟးထီၣ်ဝဲ လၢအကျဲ တဘိဃီန့ၣ်လီၤ. 4 ဒီးစိာ်ထီၣ်ယၤ ဆူပဲတရီ လၢကလံၤစိးတခီ လၢဟံၣ် အမဲာ်ညါ, ဒီးယကွၢ်, ဒီးကွၢ်ကွၢ်, ယွၤအလၤကပီၤ မၤပှဲၤ ယွၤအဟံၣ်, ဒီးယထိၣ်လီၤဃံၤ အီထီလာ်ယသး လီၤ. 5 ဒီးယွၤ စံးဘၣ်ယၤ, ပှၤကညီဖိခွါဧၢ, တိၢ် လၢနသးဒီး ကွၢ် လၢနမဲာ်, ဒိးနနၢ် လၢကယဲၢ် တၢ် လၢယစံးဘၣ်နၤ လၢယွၤအဟံၣ် အတၢ်မၤလိာ် အဂ့ၢ် ဒီး အတၢ်သိၣ်တၢ်သီ, ဒီးတိၢ် လၢနသး လၢတၢ်လဲၤနုာ်ဟံၣ်ပူၤ, ဒီး ကယဲၢ် တၢ်ဟးထီၣ် လၢတၢ်အလီၢ်စီဆှံ အကျဲ တဘိလၢ်လၢ်န့ၣ် တက့ၢ်. 6 ဒီးစံးဘၣ် ပှၤအံၣ်စရ့လး အပှၤဟံၣ်ဖိ, လၢအပူထီၣ်ဒၣ်တၢ်, ကစၢ်ယွၤ စံးဒ်အံၤ, ပှၤအံၣ်စရ့လး အပှၤဟံၣ်ဖိသ့ၣ်ဧၢ, 7 လၢကယဲၢ် သုတၢ်မၤဘၣ်အၢတဖၣ် အဖီခိၣ်န့ၣ်မ့ၢ် သုဒုးဟဲနုာ် ပှၤတခီဘီမုၢ်ဖိ, ပှၤတဒိးဘၣ် တၢ်ကူးတရံး လၢသး, ဒီးတဒိး တၢ်ကူးတရံး လၢညၣ်, လၢယလီၢ်စီဆှံ အပူၤ သတးဒီး, သုမၤဘၣ်အၢ ယဟံၣ် ဖဲအကတီၢ် လၢသုမၤဘူၣ် တၢ်အီၣ်, တၢ်သိ, ဒီးတၢ်သွံၣ်, ဒီး မၤဟးဂီၤ ယတၢ်အၢၣ်လီၤအီလီၤ လၢသုတၢ်သးဘၣ်အၢ အဃိ သတးဒီး, မ်သု မံသူၣ်မံသး လၢသုတၢ်သးဘၣ်အၢ အဂ့ၢ် တက့ၢ်. 8 ဒီးသုတကွၢ်ဘၣ် တၢ်ပၢၤ ယလီၢ်စီဆှံဘၣ်, မ့မ့ၢ်သုပာ် ပှၤကွၢ်တၢ်ပၢၤ ယလီၢ်စီဆှံ လၢသုဂီၢ်ဒၣ်သုဝဲလီၤ. 9 ကစၢ်ယွၤ စံးဒ်အံၤ, ပှၤတခီဘီမုၢ်ဖိ တဒိးဘၣ် တၢ်ကူးတရံး လၢသး, ဒီးတဒိးဘၣ် တၢ်ကူးတရံး လၢညၣ် လၢပှၤတခီဘီမုၢ်ဖိ အိၣ်လၢပှၤအံၣ်စရ့လးဖိ အကျါန့ၣ် တဘၣ်လဲၤနုာ်ဘၣ်ဆူ ယလီၢ်စီဆှံ အပူၤ နီတဂၤဘၣ်. 10 မ့မ့ၢ် ပှၤလ့ၤဝံဖိ ဒၣ်လဲာ် လၢအလဲၤသဒၣ်ယၤ ဆူအယံၤ ဖဲအကတီၢ် လၢအံၣ်စရ့လး ဟးဖျိး ကျဲ လၢအဟးဖျိးတၢ် လၢယၤ, ဒီးလဲၤထွဲ အတၢ်ဂီၤတၢ်ဖီၣ် အခံန့ၣ် အဝဲသ့ၣ်တဖၣ်န့ၣ် ကဘၣ် အတၢ်ဒဲးဘးလီၤ. 11 ဘၣ်ဆၣ်ဒီး ကမၤ ယခ့ယပှၤ အတၢ် လၢယလီၢ်စီဆှံ အပူၤ, ကပၢၤတၢ် ဖဲဟံၣ် အပဲတရီ, ဒီးကမၤ ဟံၣ် အခ့အပှၤ အတၢ်မၤလီၤ. ကမၤသံ တၢ်လုၢ်မ့ၣ်အူ, ဒီးတၢ်လုၢ် လၢပှၤဂီၢ်မုၢ် အဂီၢ်, ဒီးကဆၢထၢၣ် လၢအမဲာ်ညါ ဒ်သိး အကမၤ ပှၤဂီၢ်မုၢ် အခ့အပှၤ အတၢ်လီၤ. 12 မ့ၢ်အမၤ တၢ်အခ့အပှၤ အတၢ် လၢအတၢ်ဂီၤတၢ်ဖီၣ် အမဲာ်ညါ, ဒီးဒုးလီၤကမၣ် အံၣ်စရ့လး အပှၤဟံၣ်ဖိ ဒီး, ယယူာ်ထီၣ်လံ ယစုထီဒါအီၤ, ဒီးယဆိၣ် လၢအကဘၣ် အတၢ်ဒဲးဘးလီၤ, ကစၢ်ယွၤ စံးဝဲဒၣ်. 13 ဒီးတဘၣ်သုးဘူးအသးဆူ ယအိၣ် ဒ်သိး အကမၤ ပှၤလုၢ်တၢ်အဒိၣ် အတၢ် လၢယဂီၢ်, ဒီးတဘၣ်သုးဘူးဘၣ်အသး ဒ်သိး အကမၤ ယတၢ်စီဆှံ တမံၤ လၢတၢ်အလီၢ်စီဆှံကတၢၢ် နီတမံၤဘၣ်လီၤ. မ့မ့ၢ် ဘၣ်တူၢ် အတၢ်မဲာ်ဆှး ဒီးအတၢ်သးဘၣ်အၢ လၢအမၤတ့ၢ်တၢ်လီၤ. 14 ဘၣ်ဆၣ်ဒီး ယကပာ်အီၤ လၢပှၤကွၢ်တၢ်ပၢၤဟံၣ် လၢအတၢ်မၤ ခဲလၢာ် အဂီၢ်, ဒီး လၢကယဲၢ် တၢ် လၢပှၤကမၤဝဲ လၢအပူၤ ခဲလၢာ် အဂီၢ်လီၤ. 15 မ့မ့ၢ် ပှၤလုၢ်တၢ်အဒိၣ်, ပှၤလ့ၤဝံဖိ, စီၤစၤဒိး အဖိခွါ လၢအကွၢ် တၢ်ပၢၤယလီၢ်စီဆှံ ဖဲ အကတီၢ် လၢပှၤအံၣ်စရ့လးဖိ ဟးဖျိ လၢယအိၣ်န့ၣ် ကသုးဘူးအသးဆူ ယအိၣ် ဒ်သိး အကမၤ ယခ့ယပှၤ အတၢ်, ဒီးကဆၢထၢၣ် လၢယမဲာ်ညါ ဒ်သိး အကလုၢ်ယၤ လၢတၢ်သိ ဒီးတၢ်သွံၣ်, ကစၢ်ယွၤ စံးဝဲဒၣ်. 16 ကလဲၤနုာ်ဝဲဆူ ယလီၢ်စီဆှံ အပူၤ, ဒီးကသုးဘူးအသး ဆူ ယစီၢ်နီၤခိၣ် အအိၣ် ဒ်သိး အကမၤ ယခ့ယပှၤ အတၢ်, ဒီးကကွၢ် ယတၢ်ပၢၤလီၤ. 17 ဒီးတုၤ အလဲၤနုာ် လၢတၢ်အဂၢၤ လၢညါတပူၤ အပဲတရီန့ၣ် တၢ်ကမၤအသး လၢအကသိးဝဲ ဒီး ဖှီဝါကဆှၣ်, ဒီးသိအဆူၣ် တဘၣ် ဟဲဘူးဘၣ်ဒီးအီၤ လၢအမၤတၢ် လၢတၢ်ဂၢၤ လၢညါတပူၤ အပဲတရီ, ဒီး လၢဟံၣ် လၢညါခီ အဖၢမုၢ်န့ၣ်ဘၣ်. 18 ဒီးဘၣ်အိၣ်ဒီး အခိၣ်ဖၢၣ်ဖှီဝါကဆှၣ် လၢအခိၣ်, ဒီး တၢ်ဖျီၣ် ခံဖှီဝါကဆှၣ် လၢအယီၢ်ဒ့, ဒီးတဘၣ်ကံၢ်တူာ် ဘၣ်အသး လၢတၢ်ဒုးကပၢၤထီၣ်တၢ်ဘၣ်. 19 ဒီးတုၤ အဟးထီၣ်ဆူ ဂၢၤ လၢခိတပူၤ, ဆူဂၢၤ လၢခိ လၢပှၤဂီၢ်မုၢ် အအိၣ်ဒီး, ကဘ့ၣ်ကွံာ် အကူအသိး လၢအမၤ အတၢ် လၢအပူၤ ဒီး ပာ်အီၤ လၢဒၢးဖိစီဆှံတဖၣ် အပူၤ, ဒီးကူထီၣ်သိးထီၣ် တၢ်အကူအသိး အဂၤ, ဒ်သိး အသု တမၤစီဆှံ ပှၤဂီၢ်မုၢ် လၢအကူအသိး တဂ့ၤလီၤ. 20 ဒီးတဘၣ်လူၤဘၣ် အခိၣ်ဘၣ်, ဒီးတဘၣ်ဒုးထီထီၣ် အခိၣ်သူ ထီထီကလဲာ်ဘၣ်. ဘၣ်တံာ် အခိၣ်သူလီၤ. 21 ဒီးတုၤ ပှၤလုၢ်တၢ်အဒိၣ် လဲၤနုာ် လၢဂၢၤ လၢညါခီတပူၤဒီး, တဘၣ်အီဘၣ် စပံးထံ နီတဂၤဘၣ်. 22 ဒီးပှၤမုၣ်ကမဲ မ့ၢ်ဂ့ၤ, ပိာ်မုၣ်လီၤဖှၣ် ဒီးအဝၤ မ့ၢ်ဂ့ၤ, တဘၣ်န့ၢ်ဘၣ် မါ လၢအီၤဘၣ်. ဘၣ်ဟံးန့ၢ် ပှၤမုၣ်ကနီၤ လၢအံၣ်စရ့လး အပှၤဟံၣ်ဖိ အချံအသၣ် အကျါလီၤ. မ့တမ့ၢ်ဘၣ်ဒီး ကဟံးန့ၢ် ပှၤမုၣ်ကမဲ လၢအမ့ၢ်တ့ၢ် ပှၤလုၢ်တၢ်အဒိၣ် အမါလီၤ. 23 ဒီးကသိၣ်လိ ယပှၤဂီၢ်မုၢ် လၢတၢ်စီဆှံ ဒီးတၢ်တဘၣ်ပာ်စီဆှံအီၤ အဆၢ, ဒီးဒုးနီၤဖးအီၤ လၢတၢ်ကဆှီ ဒီးတၢ်တကဆှီဘၣ် အဆၢလီၤ. 24 ဒီး လၢပှၤလိာ်ကွီၢ်န့ၣ် ကဆၢထၢၣ်ဝဲ ဒ်သိး အကစံၣ်ညီၣ်ကွီၢ်လီၤ. ကစံၣ်ညီၣ်ဝဲ ဒ်ယတၢ်စံၣ်ညီၣ် အသိးန့ၣ် ဒီး တိၢ်န့ၢ် ယတၢ်သိၣ်တၢ်သီ, ဒီးယတၢ်မၤလိာ် လၢယမၤဘူၣ် အဆၢအကတီၢ် ခဲလၢာ် အပူၤ, ဒီးကပာ်စီဆှံ ယအိၣ်ဘှံးနံၤတဖၣ်လီၤ. 25 ဒီးတဘၣ်ဟဲဘူးဘၣ် ဆူ ပှၤသံ လၢအကမၤ တကဆှီဘၣ်အသး နီတဂၤဘၣ်. ဘၣ်ဆၣ်ဒီး လၢပၢ် အဂီၢ် မ့ၢ်ဂ့ၤ, လၢမိၢ် အဂီၢ် မ့ၢ်ဂ့ၤ, လၢဖိခွါ အဂီၢ် မ့ၢ်ဂ့ၤ, လၢဖိမုၣ် အဂီၢ် မ့ၢ်ဂ့ၤ, လၢဒီပုၢ်ဝဲၢ်ခွါ အဂီၢ် မ့ၢ်ဂ့ၤ, လၢဒီပုၢ်ဝဲၢ်မုၣ် လၢအဝၤ တအိၣ်ဘၣ် အဂီၢ် မ့ၢ်ဂ့ၤ, ကမၤ တကဆှီဘၣ်အသးလီၤ. 26 ဒီး လၢတၢ်သ့စီကွံာ်အီၤ အလီၢ်ခံန့ၣ်, ပှၤကဂံၢ် လၢအဂီၢ် နွံနံၤလီၤ. 27 မုၢ်တနံၤ လၢအလဲၤနုာ် လၢတၢ်အလီၢ်စီဆှံ အပူၤ, ဆူဂၢၤ လၢညါခီ တပူၤ ဒ်သိး အကမၤတၢ် လၢတၢ်အလီၢ်စီဆှံ အပူၤ ဒီး, ကလုၢ် အတၢ်လုၢ်တၢ်ဒဲးဘးလီၤ, ကစၢ်ယွၤ စံးဝဲဒၣ်. 28 ဒီးတၢ်န့ၣ် ကကဲထီၣ် အတၢ်န့ၢ်သါလီၤ. ယဲဒၣ်အံၤ ယမ့ၢ် အတၢ်န့ၢ်သါလီၤ. ဒီးသုတဘၣ်ဟ့ၣ်လီၤဘၣ်အီၤ လၢတၢ်န့ၢ်သါ လၢအံၣ်စရ့လး အကျါ နီတမံၤဘၣ်, ယဲဒၣ်အံၤ ယမ့ၢ် အတၢ်န့ၢ်သါလီၤ. 29 ကအီၣ်ဘၣ် တၢ်မၤဘူၣ်ကိၣ်, ဒီးတၢ်လုၢ်တၢ်ဒဲးဘး, ဒီးတၢ်လုၢ်တၢ်ကမၣ်, ဒီး ကယဲၢ် တၢ်မၤဘူၣ် လၢအံၣ်စရ့လး အကျါ တမံၤလၢ်လၢ်, ကကဲထီၣ် အတၢ်လီၤ. 30 ဒီးတၤသၣ်ဆိ အခီၣ်ထံး လၢတၢ်ခဲလၢာ် အကျါ, ဒီး ကယဲၢ် တၢ်ဝံၢ် လၢသုဝံၢ်ထီၣ် မၤဘူၣ် ခဲလၢာ် အကျါ ကိးမံၤဒဲးန့ၣ် ကကဲထီၣ် ပှၤလုၢ်တၢ်အဒိၣ် အတၢ်လီၤ. သု ဘၣ်ဟ့ၣ် ပှၤလုၢ်တၢ်အဒိၣ် လၢသုကိၣ်ကမူၣ်ဆိ ဒ်သိး အကဒုးအိၣ်ဒုးဆိး တၢ်ဆိၣ်ဂ့ၤ လၢသုဟံၣ်ပူၤလီၤ. 31 ထိၣ်ဧိၤလံၣ်ဧိၤ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, တၢ် လၢအသံဒၣ်တၢ် မ့ၢ်ဂ့ၤ, လၢအဘၣ် တၢ်အ့ၣ်ဖှီကွံာ်အီၤ မ့ၢ်ဂ့ၤန့ၣ် ပှၤလုၢ်တၢ်အဒိၣ် တဘၣ်အီၣ်ဘၣ်လီၤ.

1 ဒီးသုဖးတၢ် သတးဒီး, တုၤ သုနီၤဖး ထံဧိၤကီၢ်ဧိၤ လၢတၢ်န့ၢ်သါ အဂီၢ်ဒီး, သုဘၣ်မၤဘူၣ် တၢ်ဝံၢ်ထီၣ် လၢယွၤ အဂီၢ်, ကီၢ်တနီၤစီဆှံလီၤ. အထီကမ့ၢ် အနီၣ်ထိၣ် တပိၢ် အစိၤ ခံကလး ယဲၢ်ကထိ, ဒီးအဒီၣ်ဃီၤ ကမ့ၢ် အစိၤ တကလးလီၤ. အဝဲန့ၣ် ကစီဆှံဝဲ လၢအဃၢၤ ဝးတရံးဝဲ ခဲလၢာ်လီၤ. 2 လၢအဝဲန့ၣ် အပူၤ အထီအစိၤ ယဲၢ်ကယၤ, ဒီးအဒီၣ်ဃီၤ အစိၤ ယဲၢ်ကယၤ ကအိၣ်ဝဲ လၢအလီၢ်စီဆှံ အဂီၢ်, တၢ်လွံၢ်နၢၣ် ဝးတရံးဝဲလီၤ. ဒီးကလီၢ် ကအိၣ်လၢခိ ဝးတရံးဝဲန့ၣ် အဒီၣ်ဃီၤ အပျၢ် ယဲၢ်ဆံလီၤ. 3 ဒီး လၢတၢ်ထိၣ်တ့ၢ်တၢ် အပူၤန့ၣ် နဘၣ်ထိၣ် အထီအစိၤ ခံကလး ယဲၢ်ကထိ, ဒီးအဒီၣ်ဃီၤ အစိၤ တကလး, ဒီးကကဲထီၣ် အလီၢ်စီဆှံ, အလီၢ်စီဆှံကတၢၢ်လီၤ. 4 အန့ၣ်မ့ၢ် တၢ်စီဆှံ လၢကီၢ်ပူၤ အဂီၢ် တဂီၢ်, ကအိၣ်ဝဲ လၢပှၤလုၢ်တၢ်အဒိၣ် အဂီၢ်, ပှၤလၢအမၤ တၢ်အလီၢ်စီဆှံ အခ့အပှၤ အတၢ်တဖၣ်, လၢအသုးဘူးအသး ဒ်သိး, အကမၤ ယွၤအခ့အပှၤ အတၢ်လီၤ. ဒီးကအိၣ်ဝဲ လၢအဟံၣ်တဖၣ် အလီၢ်, ဒီး လၢတၢ်အလီၢ်စီဆှံ အဂီၢ်, လၢယွၤအလီၢ်စီဆှံ အဂီၢ်လီၤ. 5 ဒီးတၢ် လၢအထီ မ့ၢ်အစိၤ ခံကလး ယဲၢ်ကထိ, ဒီးအဒီၣ်ဃီၤ အစိၤ တကလးန့ၣ် ကအိၣ်ဝဲ လၢပှၤလ့ၤဝံဖိ, ပှၤလၢအမၤဟံၣ် အတၢ်မၤတဖၣ်, အဂီၢ်ဒၣ်ဝဲ, လၢအတၢ်ဟံးဃာ် အဂီၢ်, ဒီးဒၢးဖိ အဒၢး ခံဆံလီၤ. 6 ဒီးသုဘၣ်ပာ် တၢ်အဒီၣ်ဃီၤ အစိၤ ယဲၢ်ကထိ, ဒီးအထီအစိၤ ခံကလး ယဲၢ်ကထိ လၢဝ့ၢ်အဂီၢ် သဃီၤ ဒီးတၢ်အလီၢ်စီဆှံ ယူာ်ထီၣ်အသးလီၤ. ကအိၣ်ဝဲ လၢအံၣ်စရ့လး အပှၤဟံၣ်ဖိ ခဲလၢာ် အဂီၢ်လီၤ. 7 ဒီးတၢ်အဂီၢ်တဖၣ် လၢပဒိၣ်ဖးဒိၣ် အဂီၢ်န့ၣ် ကအိၣ်ဝဲ လၢတၢ်စီဆှံအလီၢ် ယူာ်ထီၣ်အသး ဒီး လၢဝ့ၢ်အတၢ်ဟံးဃာ် လၢအဝဲတခီ, ဒီး လၢအဝဲတခီ, ဒီး လၢတၢ်အလီၢ်စီဆှံ ယူာ်ထီၣ်အသးဒီး ဝ့ၢ်အတၢ်ဟံးဃာ် အမဲာ်ညါ လၢအဃၢၤ လၢမုၢ်နုာ်တခီဆူ မုၢ်နုာ်တခီ, ဒီး လၢအဃၢၤ လၢမုၢ်ထီၣ်တခီဆူ မုၢ်ထီၣ်တခီ, ဒီးအထီန့ၣ် ကအိၣ်သဃီၤ ဒီးတၢ်အဂီၢ် ကိးမံၤဒဲး လၢအဃၢၤ လၢမုၢ်နုာ်တခီ ပၢၢ်လၢအဃၢၤ လၢမုၢ်ထီၣ်တခီလီၤ. 8 တၢ် လၢဟီၣ်ခိၣ်တပူၤန့ၣ် ကကဲထီၣ် အတၢ်ဟံးဃာ် လၢအံၣ်စရ့လး အကျါ ဒ်သိး ယပဒိၣ်ဖးဒိၣ်တဖၣ် တမၤအၢလၢၤဘၣ် ယပှၤဂီၢ်မုၢ်လၢၤဘၣ်. မ့မ့ၢ်ဒ်သိး အကဟ့ၣ်လီၤ ဟီၣ်ခိၣ် လၢအအိၣ်လီၤတဲာ်န့ၣ် လၢအံၣ်စရ့လး အပှၤဟံၣ်ဖိ ဒ်အဒူၣ်တဖၣ် အသိးန့ၣ်လီၤ. 9 ကစၢ်ယွၤ စံးဒ်အံၤ, မ်တၢ်န့ၣ် အါ လၢသုဂီၢ် တက့ၢ်, အံၣ်စရ့လး အပဒိၣ်သ့ၣ်ဧၢ, ပာ်ကွံာ် တၢ်မၤန့ၢ်ဆူၣ်, ဒီး တၢ်ဂုာ်ဆူၣ်ပျီဆူၣ် လၢသုအိၣ် တက့ၢ်, ဒီးမၤ တၢ်စံၣ်ညီၣ်, ဒီးတၢ်တီတၢ်လိၤ တက့ၢ်, ဒီးဆိတ့ၢ် သုဟီထီၣ်ကွံာ် ယပှၤဂီၢ်မုၢ် တက့ၢ်, ကစၢ် ယွၤ စံးဝဲဒၣ်. 10 အိၣ် ဒီးစီၤပီၢ်တီ, ဒီးအ့ဖးတီ, ဒီးဘၤသးတီ တက့ၢ်. 11 အ့ဖး, ဒီးဘၤသး ဘၣ်တြီၢ်တၢ် ထဲသိးသိး, ဒ်သိးဘၤသး ကတြီၢ်ဃိ မ့ၢ်ဆံဆဲၣ်ပူတပူ, ဒီးအ့ဖး ကတြီၢ်ဃိ မ့ၢ်ဆံဆဲၣ်ပူတပူလီၤ. တၢ်အဃီၣ်န့ၣ် ကမ့ၢ်ဃိမ့ၢ် အတၢ်ဃီၣ် လီၤ. 12 ဒီးၡက့လး ကထဲသိး ဒီးက့ရၤ ခံဆံလီၤ. ၡက့လး ခံဆံ, ၡက့လး ခံဆံယဲၢ်, ဒီးၡက့လး တဆံယဲၢ်န့ၣ် ကကဲထီၣ် မၤနၤ တမၤနၤ လၢသုဂီၢ်လီၤ. 13 အအံၤမ့ၢ် တၢ်ယူာ်ထီၣ် လၢသုဘၣ်မၤဘူၣ် လၢဘုကၠူၣ် တဃိမ့ၢ် အပူၤန့ၣ် အ့ဖး ဃုပူတပူ, ဒီး လၢဘုမုယီၤ တဃိမ့ၢ် အပူၤန့ၣ် အ့ဖး ဃုပူတပူလီၤ. 14 တၢ်မၤလိာ် ဘၣ်ဃးဒီး တၢ်သိန့ၣ် သုဘၣ်မၤဘူၣ် ဘၤသး ဆံဆဲၣ်ပူတပူ လၢကိၢ်တကိၢ် အပူၤလီၤ. တကိၢ်န့ၣ်မ့ၢ် ဆံဆဲၣ် ဘၤသးလီၤ. အဂ့ၢ်ဒ်အံၤ, ဆံဆဲၣ် ဘၤသးမ့ၢ် တဃိမ့ၢ်လီၤ. 15 ဒီးသုဘၣ်မၤဘူၣ် တၢ်အဖိ တဒု လၢသိ ဒီးမဲာ်တဲးလဲး အကျါ, လၢခံကယၤ လၢအအိၣ်ဝဲ လၢအံၣ်စရ့လး အတၢ်အီၣ်ဆၣ် အလီၢ် ဘၣ်စီၣ်ကစီဒီတဖၣ် အကျါ လၢတၢ်မၤဘူၣ်ကိၣ်, ဒီး လၢတၢ်လုၢ်မ့ၣ်အူ အဂီၢ်, ဒီး လၢတၢ်လုၢ်စံးထီၣ်ပတြၢၤ အဂီၢ် ဒ်သိး အကမၤ တၢ်ပူၤဖျဲး လၢအဂီၢ်လီၤ, ကစၢ်ယွၤ စံးဝဲဒၣ်. 16 ပှၤကီၢ်ဖိ ခဲလၢာ် မၤဘူၣ် တၢ်ဝံၢ်ထီၣ်အံၤ လၢအံၣ်စရ့လး အပဒိၣ်ဖးဒိၣ် အဂီၢ်လီၤ. 17 ဒီးပဒိၣ်ဖးဒိၣ်န့ၣ် ဘၣ်ဟ့ၣ် တၢ်လုၢ်မ့ၣ်အူ, ဒီးတၢ်မၤဘူၣ်ကိၣ်, ဒီးတၢ်လုၢ်အီ လၢတၢ်မၤဘူၣ်နံၤတဖၣ် အပူၤ, ဒီး လၢလါထီၣ်သီ အနံၤတဖၣ်, ဒီး လၢတၢ်အိၣ်ဘှံး အနံၤတဖၣ်, လၢအံၣ်စရ့လး အပှၤဟံၣ်ဖိ အတၢ်အိၣ်ဖှိၣ် အမုၢ်နံၤ ခဲလၢာ် အပူၤလီၤ. ဒီးဘၣ် တၢ်မၤဘူၣ်တၢ်လုၢ်တၢ်ဒဲးဘး, ဒီးတၢ်မၤဘူၣ်ကိၣ်, ဒီးတၢ်လုၢ်မ့ၣ်အူ, ဒီး တၢ်လုၢ်မၤဃူမၤဖိး, ဒ်သိး အကမၤ တၢ်ပူၤဖျဲး လၢအံၣ်စရ့လး အပှၤဟံၣ်ဖိ အဂီၢ်လီၤ. 18 ကစၢ်ယွၤ စံးဒ်အံၤ, လၢလါခီၣ်ထံး, လါထီၣ်တနံၤန့ၣ် နဘၣ်ဟံးန့ၢ် ဂီၤဖံးဖါဖိ အလၢအပှဲၤ တဒု, ဒီးမၤကဆှီ တၢ်အလီၢ်စီဆှံလီၤ. 19 ဒီးပှၤလုၢ်တၢ်အဒိၣ် ကဘၣ်ဟံးန့ၢ် တၢ်လုၢ်တၢ်ဒဲးဘး အသွံၣ်တနီၤ, ဒီးပာ် လၢဟံၣ် အထူၣ်တဖၣ် အလိၤ, ဒီး လၢတၢ်လုၢ်လီၢ် အသကျီၤ လွံၢ်နၢၣ် အလိၤ, ဒီး လၢတၢ်ဂၢၤ လၢညါခီတပူၤ အပဲတရီ အထူၣ်လိၤလီၤ. 20 ပှၤလၢအနာ်ကမၣ်တၢ် အဃိ မ့ၢ်ဂ့ၤ, ပှၤလၢအတမၤလိဘၣ်တၢ်ဘၣ် အဃိ မ့ၢ်ဂ့ၤ, မ့ၢ်မၤကမၣ်တၢ် ဒီး, လါထီၣ် နွံနံၤတနံၤန့ၣ် နဘၣ်မၤ ဒ်န့ၣ်အသိးလီၤ. ဒီးသုဘၣ်မၤ တၢ်ပူၤဖျဲး လၢဟံၣ် အဂီၢ်လီၤ. 21 လါခီၣ်ထံး, လါထီၣ် တဆံလွံၢ်နံၤတနံၤန့ၣ် သုဘၣ်မၤ ဘူၣ်လဲၤကပာ်တၢ်, ဘၣ်မၤဘူၣ် နွံနံၤလီၤ. ပှၤဘၣ်အီၣ် ကိၣ် တအိၣ်ဘၣ် ဒီးကိၣ်မံၣ်န့ၣ် ကိးဂၤဒဲးလီၤ. 22 ဒီးတၢ် လၢမုၢ်တနံၤန့ၣ် ပဒိၣ်ဖးဒိၣ် ဘၣ်လုၢ် ဂီၤဖံးဖါ တဒု လၢတၢ်လုၢ်တၢ်ဒဲးဘး အဂီၢ်, လၢအဂီၢ်ဒၣ်ဝဲ, ဒီး လၢပှၤဂီၢ်မုၢ် လၢထံဧိၤကီၢ်ဧိၤ အပူၤ ခဲလၢာ် အဂီၢ်လီၤ. 23 ဒီး လၢတၢ်မၤဘူၣ် နွံနံၤ အတီၢ်ပူၤန့ၣ် ဘၣ်လုၢ် ယွၤ လၢတၢ်လုၢ်မ့ၣ်အူ, ဂီၤဖံးဖါ နွံဒု, ဒီးသိဖါ နွံဒု အလၢအပှဲၤ, ကိးနံၤဒဲး လၢနွံနံၤ အတီၢ်ပူၤ, ဒီးမဲာ်တဲးလဲးဖါ တဒု လၢတၢ်လုၢ်တၢ်ဒဲးဘး အဂီၢ် ကိးမုၢ်နံၤဒဲးလီၤ. 24 ဒီးဘၣ်မၤဘူၣ် တၢ်မၤဘူၣ်ကိၣ်, တအ့ဖး လၢဂီၤဖံး တဒု အဂီၢ်, ဒီးတအ့ဖး လၢသိဖါတဒု အဂီၢ်, ဒီးတၢ်သိတဟံၣ် လၢတအ့ဖး အဂီၢ်လီၤ. 25 လၢလါ နွံလါတလါ, ထီၣ် တဆံယဲၢ်နံၤ တနံၤန့ၣ် ဘၣ်မၤ ဒ်န့ၣ်, ဒီး လၢတၢ်မၤဘူၣ် နွံနံၤ အတီၢ်ပူၤ ဒ်တၢ်လုၢ်တၢ်ဒဲးဘး ဒီးတၢ်လုၢ်မ့ၣ်အူ, ဒီးတၢ်မၤဘူၣ်ကိၣ်, ဒီး တၢ်သိန့ၣ် အသိးလီၤ.

1 ကစၢ်ယွၤ စံးဒ်အံၤ, ဂၢၤ လၢညါခီ အပဲတရီ လၢအဖျိဝဲဆူ မုၢ်ထီၣ်တခီန့ၣ် ကကးတံာ်ဃာ်အသး လၢပှၤမၤတၢ် ဃုနံၤ အတီၢ်ပူၤလီၤ. မ့မ့ၢ် လၢမုၢ်အိၣ်ဘှံးနံၤ ကအိးထီၣ်အသး, ဒီး လၢလါထီၣ်သီအနံၤ ကအိးထီၣ်အသး လီၤ. 2 ဒီးပဒိၣ်ဖးဒိၣ်န့ၣ် ကလဲၤနုာ် လၢပဲတရီ လၢခိတဖျိ အတၢ်ခိၣ်ဒုးထီၣ်အသးဒီး ကဆၢထၢၣ် လၢပဲတရီ အထူၣ်အဃၢၤ, ဒီးပှၤလုၢ်တၢ်အဒိၣ် ကလုၢ် အတၢ်လုၢ်မ့ၣ်အူ, ဒီးအတၢ်လုၢ်မၤဃူမၤဖိးလီၤ. ဒီးကဘါတၢ် လၢပဲတရီ အခီၣ်ထံး, ဒီးကဟးထီၣ်ဝဲလီၤ. ဘၣ်ဆၣ်ဒီး ပဲတရီ တကးတံာ်ဃာ်ဘၣ်အသး တုၤ မုၢ်ဟါဘၣ်. 3 ဒီးပှၤကီၢ်ဖိ ကဘါတၢ် လၢပဲတရီအံၤ အကျဲစၢၤခီၣ်ထံး လၢယွၤအမဲာ်ညါ, လၢအိၣ်ဘှံးနံၤတဖၣ်, ဒီး လၢလါထီၣ်သီ အနံၤတဖၣ်န့ၣ်လီၤ. 4 ဒီးတၢ်လုၢ်မ့ၣ်အူ လၢပဒိၣ်ဖးဒိၣ် ဘၣ်လုၢ် ယွၤ, လၢမုၢ်အိၣ်ဘှံးနံၤ မ့ၢ်သိဖိ အလၢအပှဲၤ ဃုဒု, ဒီးသိဖါ အလၢအပှဲၤ တဒုလီၤ. 5 ဒီးတၢ်မၤဘူၣ်ကိၣ်န့ၣ် ကမ့ၢ် တအ့ဖး လၢသိဖါ တဒု အဂီၢ်, ဒီးတၢ်မၤဘူၣ် လၢသိဖိတဖၣ် အဂီၢ် ကမ့ၢ် ဖဲအဟ့ၣ်ဝဲသ့, သိတဟံၣ် ကအိၣ်ဝဲ လၢတအ့ဖး အဂီၢ်လီၤ. 6 ဒီး လၢလါထီၣ်သီအနံၤ ကမ့ၢ် ဂီၤဖံးဖါဖိ အလၢအပှဲၤ တဒု, ဒီးသိဖိ ဃုဒု, ဒီးသိဖါဖိ တဒုလီၤ. ကမ့ၢ် အလၢအပှဲၤလီၤ. 7 ဒီးဘၣ်မၤဘူၣ် တအ့ဖး လၢဂီၤဖံးတဒု အဂီၢ်, ဒီးတအ့ဖး လၢသိဖါတဒု အဂီၢ်, ဒီး လၢသိဖိတဖၣ် အဂီၢ်န့ၣ် ဖဲအဟ့ၣ်ဝဲသ့, ဒီးသိတဟံၣ် လၢတအ့ဖး အဂီၢ်လီၤ. 8 ဒီးတုၤ ပဒိၣ်ဖးဒိၣ် လဲၤနုာ်ဝဲ ဒီး, ဘၣ်လဲၤနုာ် လၢပဲတရီ အတၢ်ခိၣ်ဒုးထီၣ်အသး, ဒီးဘၣ်ဟးထီၣ် လၢကျဲ ဖဲန့ၣ်လီၤ. 9 ဘၣ်ဆၣ်ဒီး တုၤ ပှၤကီၢ်ဖိ ဟဲဆူ ယွၤအမဲာ်ညါ လၢမၤဘူၣ် အနံၤတဖၣ်ဒီး, ပှၤလၢအလဲၤနုာ်ဘါတၢ် လၢပဲတရီ လၢကလံၤစိးန့ၣ် ဘၣ်ဟးထီၣ် လၢပဲတရီ လၢကလံၤထံး အကျဲလီၤ. ဒီးပှၤ လၢအဟဲနုာ် လၢပဲတရီ ကလံၤထံးန့ၣ် ဘၣ်ဟးထီၣ် လၢပဲတရီ ကလံၤစိး အကျဲန့ၣ်လီၤ. တက့ၤကဒါက့ၤ လၢပဲတရီ အကျဲ ဖဲအလဲၤနုာ်ဘၣ်, ဘၣ်ဟးထီၣ်သဃီၤ ဒီးအီၤလီၤ. 10 ဒီးတုၤ အဝဲသ့ၣ် လဲၤနုာ်ဒီး, ပဒိၣ်ဖးဒိၣ် ကလဲၤနုာ် လၢအကျါ, ဒီးတုၤ အဝဲသ့ၣ် ဟးထီၣ်ဒီး, အဝဲဒၣ် ကဟးထီၣ် လီၤ. 11 ဒီး လၢတၢ်မၤဘူၣ်အနံၤတဖၣ်, ဒီး လၢတၢ်အိၣ်ဖှိၣ်ဘါ တၢ်န့ၣ် တၢ်မၤဘူၣ်ကိၣ်န့ၣ် ကမ့ၢ် တအ့ဖး လၢဂီၤဖံးဖါ တဒု အဂီၢ်, ဒီးတအ့ဖး လၢသိဖါတဒု အဂီၢ်, ဒီး လၢသိဖိတဖၣ် အဂီၢ်န့ၣ် ဖဲအဟ့ၣ်ဝဲသ့, ဒီးသိတဟံၣ် ကအိၣ်လၢတအ့ဖး အဂီၢ်လီၤ. 12 ဒီးတုၤ ပဒိၣ်ဖးဒိၣ် မၤဘူၣ် ယွၤ လၢတၢ်မၤဘူၣ်ဒၣ်တၢ်, တၢ်လုၢ်မ့ၣ်အူ မ့ၢ်ဂ့ၤ, တၢ်မၤဃူမၤဖိးဒၣ်တၢ် မ့ၢ်ဂ့ၤဒီး, ပှၤဘၣ်အိးထီၣ်န့ၢ်အီၤ လၢပဲတရီဖျိထီၣ်ဝဲဆူ မုၢ်ထီၣ် လီၤ. ဒီးအတၢ်လုၢ် မ့ၢ်ဂ့ၤ, အတၢ်လုၢ်မၤဃူမၤဖိး မ့ၢ်ဂ့ၤ, ကမၤဘူၣ်ဝဲ ဒ်အမၤဝဲ လၢမုၢ်အိၣ်ဘှံးနံၤ အသိးန့ၣ်, ဒီး ကဟးထီၣ်ဝဲ, ဒီး လၢအဟးထီၣ်ဝဲ အလီၢ်ခံဒီး, ပှၤကကးတံာ်ဃာ်အီၤလီၤ. 13 ဒီးနဘၣ်လုၢ် ယွၤ လၢသိတနံၣ်ဖိ အလၢအပှဲၤ တဒု, လၢတၢ်လုၢ်မ့ၣ်အူ အဂီၢ် ကိးမုၢ်နံၤဒဲးလီၤ. နဘၣ်လုၢ် အီၤ လၢမုၢ်ဂီၤ, ကိးဂီၤဒဲးလီၤ. 14 ဒီးနဘၣ်မၤဘူၣ် ဒီးအီၤ လၢတၢ်မၤဘူၣ်ကိၣ်, တအ့ဖး ဃုပူတပူ, ဒီးသိတဟံၣ် သၢပူတပူ အကမၤဘၣ်စီၣ် ကိၣ်အကမူၣ် လၢတၢ်မၤဘူၣ်ကိၣ် လၢယွၤ အဂီၢ် ကိးဂီၤဒဲးလီၤ. မ့ၢ်တၢ်မၤလိာ် အထူအယိာ်လီၤ. 15 ဒ်န့ၣ်အသိး ဘၣ်ကတဲၤကတီၤ သိဖိတဒု, ဒီးတၢ်မၤဘူၣ်ကိၣ်, ဒီးသိ လၢတၢ်လုၢ်မ့ၣ်အူ အဂီၢ် တထံၣ်ဃီ လီၤ. 16 ကစၢ်ယွၤ စံးဒ်အံၤ, ပဒိၣ်ဖးဒိၣ် မ့ၢ်ဟ့ၣ် တၢ်ဟ့ၣ် လၢအဖိခွါ တဂၤဂၤ ဒီး, အဖိခွါန့ၣ် ကန့ၢ်သါအီၤလီၤ. ကကဲထီၣ် လၢအတၢ်န့ၢ်သါလီၤ. 17 ဘၣ်ဆၣ်ဒီး မ့ၢ်ဟ့ၣ်တၢ် လၢအတၢ်န့ၢ်သါ အပူၤ တမံၤ လၢအခ့အပှၤ တဂၤ ဒီး, ကကဲထီၣ် အတၢ် တုၤ တၢ်ထူၣ်ဖျဲး အနံၣ်တနံၣ်လီၤ. လၢအလီၢ်ခံန့ၣ် ကကဲထီၣ်က့ၤ ပဒိၣ်ဖးဒိၣ် အတၢ်လီၤ. မ့မ့ၢ်တၢ်န့ၢ်သါ လၢအဟ့ၣ် အဖိခွါတဖၣ်န့ၣ် ကကဲထီၣ် အဝဲသ့ၣ် အတၢ်လီၤ. 18 ဒီးပဒိၣ်ဖးဒိၣ် တဘၣ်ဟံးန့ၢ်ဘၣ် တၢ် လၢပှၤဂီၢ်မုၢ် အတၢ်န့ၢ်သါ, ဒ်သိး အကဟီထီၣ်ကွံာ်အီၤ လၢအတၢ်န့ၢ်သါ အပူၤဘၣ်. ဘၣ်ဟ့ၣ်သါ အဖိခွါတဖၣ် အတၢ်န့ၢ်သါ လၢအတၢ်ဒၣ်ဝဲ အပူၤ, ဒ်သိး ယပှၤဂီၢ်မုၢ်အသု တဘၣ် တၢ်ဟီထီၣ်ကွံာ်အီၤ လၢအတၢ်န့ၢ်သါ အပူၤ နီတဂၤ တဂ့ၤလီၤ. 19 ဒီးစိာ်ထီၣ်ယၤ လၢတၢ်လဲၤနုာ်အလီၢ် လၢအအိၣ်ဝဲ လၢပဲတရီ အဃၢၤ ဆူပှၤလုၢ်တၢ်အဒိၣ် အဒၢးစီဆှံတဖၣ် အပူၤ, လၢအဒိးဝဲဆူ ကလံၤစိး, ဒီးကွၢ်ကွၢ်, အလီၢ် အိၣ်ဝဲ လၢအချၢဃံဆူ မုၢ်နုာ်တခီလီၤ. 20 ဒီးစံးဘၣ်ယၤ, တၢ်ဖဲအံၤမ့ၢ် အလီၢ် ဖဲပှၤလုၢ်တၢ်အဒိၣ် ဘၣ်ချီ တၢ်လုၢ်တၢ်ကမၣ်, ဒီးတၢ်လုၢ်တၢ်ဒဲးဘး, ဒီးဖဲ အဘၣ်ကုၢ် တၢ်မၤဘူၣ်ကိၣ်, ဒ်သိးအသုတစိာ်ထီၣ်အီၤ ဆူဂၢၤ လၢခိ လၢအကမၤစီဆှံ ပှၤဂီၢ်မုၢ် တဂ့ၤလီၤ. 21 ဒီးစိာ်ထီၣ်ယၤ ဆူဂၢၤ လၢခိတပူၤ, ဒီးဒုးလဲၤတြူာ်ယၤ လၢအဂၢၤ လွံၢ်သနၢၣ်, ဒီးကွၢ်ကွၢ်, ဂၢၤဖိတပူၤ အိၣ်ဝဲ လၢဂၢၤ အသနၢၣ်ပူၤ စုာ်စုာ်လီၤ. 22 လၢဂၢၤ လွံၢ်သနၢၣ် အပူၤန့ၣ် ဂၢၤ အိၣ်ဒီး အခိၣ်ဒူ အိၣ်ဝဲ လွံၢ်ပူၤလီၤ. အထီမ့ၢ် အပျၢ် လွံၢ်ဆံ, ဒီးအဒီၣ်ဃီ မ့ၢ်အပျၢ် သၢဆံလီၤ. တၢ်လွံၢ်သနၢၣ်န့ၣ် တုၤသိးသိးလီၤ. 23 ဒီးတၢ်အဒူၣ် တဒူၣ် အိၣ်ဝဲ လၢအပူၤ ဝးတရံးဝဲ လၢတၢ်လွံၢ်သနၢၣ် အပူၤ ဒၣ်လဲာ်, ဒီးချီတၢ်အလီၢ်တဖၣ် အိၣ်ဝဲ လၢတၢ်အဒူၣ်န့ၣ် အဖီလာ် ဝးတရံးဝဲတဖၣ်န့ၣ်လီၤ. 24 ဒီးစံးဘၣ်ယၤ, အဝဲတဖၣ်အံၤမ့ၢ် ပှၤချီတၢ်အလီၢ်, ဖဲ ပှၤမၤဟံၣ် အခ့အပှၤ အတၢ်န့ၣ် ချီ ပှၤဂီၢ်မုၢ် အလုၢ်တၢ် လီၤ.

1 ဒီးစိာ်ထီၣ်ယၤဆူ ဟံၣ်အကျဲစၢၤ, ဒီးကွၢ်ကွၢ်, ထံထီၣ် လၢဟံၣ် အကျဲစၢၤကျိၤထံး အဖီလာ်ဆူ မုၢ်ထီၣ်တခီ လီၤ. အဂ့ၢ်ဒ်အံၤ, ဟံၣ် အမဲာ်ညါ ဒိးဝဲဆူ မုၢ်ထီၣ်တခီ, ဒီးထံယွၤလီၤ လၢဟံၣ်အဃၢၤ လၢတၢ်လုၢ်လီၢ် အကလံၤထံးတခီလီၤ. 2 ဒီးစိာ်ထီၣ်ယၤ လၢပဲတရီအကျဲဆူ ကလံၤစိးတခီ, ဒီး ဆှၢထီၣ်ယၤ လၢကျဲ လၢခိဆူ ပဲတရီ လၢခိတဖျိ လၢအဖျိထီၣ်ဆူ မုၢ်ထီၣ်တခီ, ဒီးကွၢ်ကွၢ်, ထံထီၣ် ဒီးယွၤလီၤဝဲ လၢအစုထွဲတခီလီၤ. 3 ဒီးတုၤ ပှၤအိၣ်ဒီး ပျံၤတဘိ လၢအစုပူၤ တဂၤန့ၣ် ဟးထီၣ်ဆူ မုၢ်ထီၣ်တခီဒီး, ထိၣ်အပျၢ် တကထိလီၤ, ဒီးဆှၢ ထီၣ်ယၤ လၢထံကျါ, ဒီးထံ တုၤပခီၣ်ဒ့လီၤ. 4 ဒီးထိၣ်ကဒီး အပျၢ် တကထိ, ဒီးဆှၢထီၣ်ယၤ လၢထံကျါ, ဒီးထံယိာ် တုၤ ပခီၣ်လ့ၢ်ခိၣ်လီၤ. ဒီးထိၣ်ကဒီး အပျၢ် တကထိ, ဒီးဆှၢထီၣ်ယၤ လၢထံကျါ, ဒီးထံယိာ် တုၤ ပယီၢ်ဒ့လီၤ. 5 ဒီးထိၣ်ကဒီး အပျၢ် တကထိ, ဒီးထံမ့ၢ်ထံမိၢ်ပှၢ် လၢပခီဂာ် တန့ၢ်ဘၣ်. အဂ့ၢ်ဒ်အံၤ, ထံယိာ်, ထံ လၢပှၤဘၣ်ပီၢ် ထံ, ထံမိၢ်ပှၢ် လၢပခီဂာ် တန့ၢ်ဘၣ်. 6 ဒီးစံးဘၣ်ယၤ, ပှၤကညီဖိခွါဧၢ, အအံၤ နထံၣ်လံ စ့ၢ်ကီးဧါ. ဒီးစိာ်ထီၣ်ယၤ, ဒီးဒုးက့ၤက့ၤယၤ ဆူထံမိၢ်ပှၢ် အနံၤလီၤ. 7 ဒီးတုၤ ယက့ၤက့ၤဒီး, ကွၢ်ကွၢ်, သ့ၣ်အါထံး အိၣ်ဝဲ လၢထံနံၤ ခံခီလၢာ်လီၤ. 8 ဒီးစံးဘၣ်ယၤ, ထံတဖၣ်အံၤ ယွၤလီၤဝဲဆူ ကီၢ် လၢမုၢ်ထီၣ်တခီ, ဒီးယွၤလီၤဝဲဆူ ပှၢ်မုၢ်ကနၢ, ဒီးယွၤလီၤဆူ ပီၣ်လဲၣ်ပူၤလီၤ. ယွၤလီၤဝဲဆူ ပီၣ်လဲၣ်ပူၤ, ဒီးထံတဖၣ် ကဘျါက့ၤဝဲလီၤ. 9 ဒီးတၢ်ကမၤအသး လၢကယဲၢ် တၢ်သး လၢအဂဲၤဝဲ ဖဲ ထံမိၢ်ပှၢ် ကဟဲဝဲ တမံၤလၢ်လၢ်န့ၣ် ကမူဝဲလီၤ. ဒီးဒ့ၣ်ဧိၤ ညၣ်ဧိၤ အါအါကလဲာ် ကအိၣ် ဖဲန့ၣ်လီၤ. အဂ့ၢ်ဒ်အံၤ, ကဘျါက့ၤဝဲလီၤ. ဒီးဖဲထံမိၢ်ပှၢ် ဟဲဝဲ တပူၤလၢ်လၢ်န့ၣ် တၢ်ကမူဝဲ တမံၤလၢ်လၢ်လီၤ. 10 ဒီးတၢ်ကမၤအသး လၢပှၤမၤညၣ်ဖိ ကဆၢထၢၣ် လၢအနံၤလီၤ. လၢဧ့ၣ်က့ၤဒံ ပၢၢ်လၢဧ့ၣ်ဧ့ကလဲၣ်န့ၣ် တၢ်အလီၢ် လၢပှၤကဟုးပှာ်ဧိၤစၤဧိၤ ကအိၣ်လီၤ. ဒီးဒ့ၣ်ဧိၤညၣ်ဧိၤ ကအိၣ် ဒ်အကလုာ်ဒၣ်ဝဲ အသိးန့ၣ်လီၤ. ဒ်ပီၣ်လဲၣ်ဖးဒိၣ် အညၣ် အသိးန့ၣ် အါအါကလဲာ်လီၤ. 11 မ့မ့ၢ်တၢ်ကပံာ်အလီၢ်, ဒီးကပျၢၤတဖၣ်န့ၣ် တဘျါဘၣ်ဝဲဘၣ်. တၢ်ကပာ်အီၤ လၢအံသၣ် အဂီၢ်လီၤ. 12 ဒီး လၢထံနံၤ လၢအဝဲတခီ, ဒီး လၢအဝဲတခီန့ၣ် သ့ၣ် ကိးကလုာ်ဒဲး ကမဲထီၣ် လၢတၢ်အီၣ် အဂီၢ်, ဒီးအလၣ် တလီၤဘဲဘၣ်, ဒီးအတၤသၣ် တလၢာ်ကွံာ်ဘၣ်. ကသၣ်ထီၣ် တၤသၣ်သီ ကိးလါဒဲးလီၤ. အဂ့ၢ်ဒ်အံၤ, အထံတဖၣ် ယွၤလီၤဝဲ လၢတၢ်အလီၢ်စီဆှံ အပူၤန့ၣ်လီၤ. ဒီး အတၤသၣ် ကမ့ၢ် လၢတၢ်အီၣ် အဂီၢ်, ဒီးအလၣ် လၢကသံၣ် အဂီၢ်လီၤ. 13 ကစၢ်ယွၤ စံးဒ်အံၤ, အအံၤ မ့ၢ်တၢ်အဃၢၤ လၢသုဘၣ် နီၤဖး ထံဧိၤကီၢ်ဧိၤ ဒ်အံၣ်စရ့လး အဒူၣ် တဆံခံဒူၣ် အသိးလီၤ. စီၤယိၤသး ကအိၣ်ဒီး အဂီၢ် ခံဂီၢ်လီၤ. 14 ဒီးသုကန့ၢ်သါ တၢ်တဒူၣ် ဒ်တဒူၣ်အသိး စုာ်စုာ်လီၤ. ကယူာ်ထီၣ် ယစု လၢယကဟ့ၣ်လီၤအီၤ လၢသုပၢ်တဖၣ်, ဒီးကီၢ်တဘ့ၣ်အံၤ ကလီၤဘၣ် လၢသုန့ၢ်သါတၢ် အဂီၢ်လီၤ. 15 ဒီးအအံၤ မ့ၢ်ကီၢ်အဃၢၤဆူ ကလံၤစိးတခီ, လၢပီၣ်လဲၣ်ဖးဒိၣ် ဆူကျဲ လၢဃ့သလိၣ်, ဒ်ပှၤလဲၤဝဲဆူ စဒး, 16 ဃမါသး, ဘ့ၤရိသး, စံးဘြံၣ် လၢအအိၣ်ဝဲ လၢဒၤမ့ၤစ့း အဃၢၤ, ဒီး လၢဃမါသး အဃၢၤ, အဘၢၣ်စၢၤ ဃၤစ့ၢ်ဟတံကိၣ် လၢအအိၣ်ဝဲ လၢဃၤရၣ် အဃၢၤလီၤ. 17 ဒီးတၢ်အဃၢၤ လၢပီၣ်လဲၣ်တခီန့ၣ်မ့ၢ် ဃစၢ်ဧ့နၣ် ဖဲ ဒၤမ့ၤစ့း အဃၢၤ, လၢကလံၤစိးဆူ ကလံၤစိးတခီန့ၣ်, ဒီးဃမါသး အဃၢၤ အိၣ်ဝဲလီၤ. ဒီးအအံၤမ့ၢ် အဃၢၤ လၢကလံၤစိးတခီန့ၣ်လီၤ. 18 ဒီးအဃၢၤ လၢမုၢ်ထီၣ်တခီန့ၣ် သုဘၣ်ထိၣ် လၢဃၤရၣ်, ဒီး လၢဒၤမ့ၤစ့း အဘၢၣ်စၢၤ, ဒီး လၢကံးလဧး, ဒီး ကီၢ်အံၣ်စရ့လး အဘၢၣ်စၢၤ လၢယၢ်ဒ့ၣ်အနံၤ, လၢအဃၢၤ ပၢၢ်လၢပီၣ်လဲၣ် လၢမုၢ်ထီၣ်တခီလီၤ. အအံၤမ့ၢ် အဃၢၤ လၢမုၢ်ထီၣ်တခီလီၤ. 19 ဒီးအဃၢၤ လၢကလံၤထံးတခီ ဆူကလံၤထံးန့ၣ် ကအိၣ်လၢတၤမၢ် ပၢၢ်လၢထံအ့ၣ်လိာ် လၢကၤဒ့ၣ် အပူၤ ပၢၢ်လၢထံမိၢ်ပှၢ် လၢပီၣ်လဲၣ်ဖးဒိၣ် အဃၢၤလီၤ. အအံၤ မ့ၢ်အဃၢၤ လၢကလံၤထံးတခီလီၤ. 20 အဃၢၤ လၢမုၢ်နုာ်တခီန့ၣ် ကမ့ၢ် ပီၣ်လဲၣ်ဖးဒိၣ် လၢအဃၢၤ ပၢၢ်လၢပှၤဟဲသဃီၤ ဒီးဃမါသးလီၤ. အအံၤ မ့ၢ်အဃၢၤ လၢမုၢ်နုာ်တခီလီၤ. 21 ဒီးသုကနီၤဖး ကီၢ်တဘ့ၣ်အံၤ အဆၢ လၢသုဂီၢ် ဒ်အံၣ်စရ့လး အဒူၣ်တဖၣ် အသိးန့ၣ်လီၤ. 22 ဒီးဖးတၢ် သတးဒီး, သုကနီၤဖး ကီၢ်အဆၢ လၢတၢ်န့ၢ်သါ လၢသုဂီၢ် ဒီး လၢပှၤတခီဘီမုၢ်ဖိ လၢအအိၣ်အဆိး လၢသုကျါ, လၢအထီၣ်ဖိ လၢသုကျါန့ၣ် အဂီၢ်လီၤ. အဝဲသ့ၣ်တဖၣ်န့ၣ် ကမၤအသး ဒ်ပှၤအိၣ်ဖျဲၣ် လၢကီၢ်ပူၤ လၢပှၤအံၣ်စရ့လးဖိ အကျါ အသိးလီၤ. ကန့ၢ်သါတၢ် ဒီးသု လၢအံၣ်စရ့လး အဒူၣ်တဖၣ် အကျါလီၤ. 23 ဒီးတၢ် ကမၤအသး လၢဖဲဒၣ် အဒူၣ် လၢပှၤတခီဘီမုၢ်ဖိ အိၣ်ဝဲဆိးဝဲ လၢအကျါန့ၣ် သုဘၣ်ဟ့ၣ်လီၤအီၤ လၢအတၢ်န့ၢ်သါ ဖဲန့ၣ်လီၤ, ကစၢ်ယွၤ စံးဝဲဒၣ်.

1 ဒီးအအံၤမ့ၢ် ဒူၣ်တဖၣ် အမံၤ. လၢကလံၤစိးတခီ လၢဃ့သလိၣ် အဃၢၤ ဖဲပှၤလဲၤဝဲဆူ ဃမါသး, ဃစၢ်ဧ့နၣ်, ဒၤမ့ၤစ့းအဃၢၤ ဆူကလံၤစိး, ဆူဃမါသး အဃၢၤ, ဒီး လၢမုၢ်ထီၣ်တခီ ပၢၢ်လၢမုၢ်နုာ် တခီန့ၣ်မ့ၢ် အဃၢၤလီၤ. အန့ၣ်မ့ၢ် ဒၣ်တဒူၣ်လီၤ. 2 ဒီး လၢဒၣ်အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, အၤၡ့ၢ် တဒူၣ်လီၤ. 3 ဒီး လၢအၤၡ့ၢ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ် နးသၤလံ တဒူၣ်လီၤ. 4 ဒီး လၢနးသၤလံ အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ် မနၤၡ့ၤ တဒူၣ်လီၤ. 5 ဒီး လၢမနၤၡ့ၤ အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, အ့ဖရဲၣ် တဒူၣ်လီၤ. 6 ဒီး လၢအ့ဖရဲၣ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, ရူၤဘ့ၣ် တဒူၣ်လီၤ. 7 ဒီး လၢရူဘ့ၣ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, ယူဒၤ တဒူၣ်လီၤ. 8 ဒီး လၢယူဒၤ အဃၢၤန့ၣ် လၢမုၢ်ထီၣ် ပၢၢ်လၢမုၢ်နုာ်တခီန့ၣ် တၢ်ဝံၢ်ထီၣ် လၢသုကမၤဘူၣ်န့ၣ် ကအိၣ်ဝဲ အဒီၣ်ဃီၤ နီၣ်ထိၣ်တပိၢ် အစိၤ ခံကလး ယဲၢ်ကထိ, ဒီးအထီ တုၤသိးသိး ဒီးတၢ်အဂီၢ် တဂီၢ် လၢမုၢ်ထီၣ်တခီ, ပၢၢ်လၢမုၢ်နုာ်တခီလီၤ. ဒီးတၢ်အလီၢ်စီဆှံ ကအိၣ်ဝဲ လၢအသးကံၢ်ပူၤလီၤ. 9 တၢ်ဝံၢ်ထီၣ် လၢသုဘၣ်မၤဘူၣ်ယွၤန့ၣ် အထီကမ့ၢ် နီၣ်ထိၣ်တပိၢ် အစိၤ ခံကလး ယဲၢ်ကထိ, ဒီးအဒီၣ်ဃီၤန့ၣ် အစိၤ တကလးလီၤ. 10 ဒီးတၢ်ဝံၢ်ထီၣ်စီဆှံန့ၣ် ကအိၣ်ဝဲ လၢအဝဲသ့ၣ် အဂီၢ်, ကအိၣ်ဝဲ လၢပှၤလုၢ်တၢ်အဒိၣ် အဂီၢ်န့ၣ် လၢကလံၤစိး တခီ အထီအစိၤ ခံကလး ယဲၢ်ကထိ, ဒီးဆူမုၢ်နုာ်တခီ အဒီၣ်ဃီၤ အစိၤ တကလး, ဒီးဆူ မုၢ်ထီၣ် အဒီၣ်ဃီၤ အစိၤ တကလး, ဒီးဆူကလံၤထံးတခီ အထီအစိၤ ခံကလး ယဲၢ်ကထိန့ၣ်လီၤ. ဒီးယွၤအလီၢ်စီဆှံ ကအိၣ်ဝဲ လၢအသးကံၢ်ပူၤလီၤ. 11 ကအိၣ်ဝဲ လၢပှၤလုၢ်တၢ်အဒိၣ် လၢတၢ်ပာ်စီဆှံအီၤ လၢစီၤစၤဒိး အဖိခွါ, လၢအကွၢ်တ့ၢ် ယတၢ်ပၢၤ, လၢအတဟးဖျိး ဖဲအကတီၢ် လၢပှၤအံၣ်စရ့လးဖိ ဟးဖျိဝဲ, ဒ်ပှၤလ့ၤဝံဖိ ဟးဖျိတၢ် အသိးန့ၣ် အဂီၢ်လီၤ. 12 ဒီးကကဲ လၢတၢ်မၤဘူၣ်စီဆှံကတၢၢ် လၢပှၤလ့ၤဝံဖိ အဃၢၤ လၢဟီၣ်ခိၣ် ဝံၢ်ထီၣ်အသး အကျါလီၤ. 13 ဒီးအိၣ်သဃီၤ ဒီးပှၤလုၢ်တၢ်အဒိၣ် အဃၢၤန့ၣ် ပှၤလ့ၤဝံဖိ ကအိၣ်ဒီး တၢ် လၢအထီအစိၤ ခံကလး ယဲၢ်ကထိ, ဒီးအဒီၣ်ဃီၤ အစိၤ တကလးလီၤ. အထီ ဒီဘိညါမ့ၢ် အစိၤ ခံကလး ယဲၢ်ကထိ, 14 ဒီးတဘၣ်ဆါကွံာ်ဘၣ်အီၤ နီတစဲးဘၣ်, ဒီးတဘၣ်လဲလိာ်ဘၣ်အီၤ, ဒီးတဘၣ်ဟ့ၣ်လီၤကွံာ်ဘၣ် အတၤသၣ်ဆိဘၣ်. အဂ့ၢ်ဒ်အံၤ, မ့ၢ်တၢ်စီဆှံ လၢယွၤ အဂီၢ်လီၤ. 15 ဒီးတၢ်အစိၤ ယဲၢ်ကထိ လၢအအိၣ်လီၤတဲာ် လၢတၢ်ဒီၣ်ဃီၤ အဖီခိၣ် အိၣ်သဃီၤ ဒီးတၢ်အစိၤ ခံကလး ယဲၢ်ကထိန့ၣ် ကကဲ လၢအလီၢ် တကဆှီဘၣ် လၢဝ့ၢ် အဂီၢ်, လၢပှၤအိၣ်ဝဲဆိးဝဲအလီၢ် အဂီၢ်, ဒီး လၢအလီၢ် အိၣ်လၢဝ့ၢ် လၢခိ အဂီၢ်လီၤ. ဒီးဝ့ၢ်န့ၣ် ကအိၣ်ဝဲ လၢအသးကံၢ်ပူၤ လီၤ. 16 ဒီးအအံၤမ့ၢ် အထိၣ်ဝဲန့ၣ် အထီ လၢကလံၤစိးတခီ, မ့ၢ်အစိၤ လွံၢ်ကထိ ယဲၢ်ကယၤ, ဒီး လၢကလံၤထံးတခီ အစိၤ လွံၢ်ကထိ ယဲၢ်ကယၤ, ဒီး လၢမုၢ်ထီၣ်တခီ အစိၤ လွံၢ်ကထိ ယဲၢ်ကယၤ, ဒီး လၢမုၢ်နုာ်တခီ အစိၤ လွံၢ်ကထိ ယဲၢ်ကယၤလီၤ. 17 ဒီးတၢ်အလီၢ် အိၣ်ဝဲ လၢဝ့ၢ် လၢခိန့ၣ် အစိၤ ခံကယၤ ယဲၢ်ဆံ ကအိၣ်လၢကလံၤစိးတခီ, ဒီးအစိၤ ခံကယၤ ယဲၢ်ဆံ ကအိၣ်လၢကလံၤထံးတခီ, ဒီးအစိၤ ခံကယၤ ယဲၢ်ဆံ ကအိၣ်လၢမုၢ်ထီၣ်တခီ, ဒီးအစိၤ ခံကယၤ ယဲၢ်ဆံ ကအိၣ်လၢမုာ်နုာ်တခီလီၤ. 18 ဒီးတၢ်အိၣ်လီၤတဲာ် လၢအထီန့ၣ်, အိၣ်သဃီၤ ဒီးတၢ်ဝံၢ်ထီၣ် အသးစီဆှံန့ၣ် အစိၤ တကလး ဆူ မုၢ်ထီၣ်တခီ, ဒီးအစိၤ တကလး ဆူမုၢ်နုာ်တခီ, အိၣ်သဃီၤ ဒီးတၢ်ဝံၣ်ထီၣ် အသးစီဆှံန့ၣ် အတၢ်အါထီၣ်န့ၣ် ကကဲ လၢတၢ်အီၣ် လၢပှၤ လၢအမၤ ဝ့ၢ်အတၢ် အဂီၢ်လီၤ. 19 ဒီးပှၤ လၢအမၤ ဝ့ၢ်အတၢ်န့ၣ် ကမၤဝဲ လၢအံၣ်စရ့လး အဒူၣ် ခဲလၢာ် အကျါလီၤ. 20 တၢ်ဝံၢ်ထီၣ်အသး ဒီဘ့ၣ်ညါန့ၣ် အထီ ကမ့ၢ်အစိၤ ခံကလး ယဲၢ်ကထိ, ဒီးအဒီၣ်ဃီၤ အစိၤ ခံကလး ယဲၢ်ကထိလီၤ. သုဘၣ်မၤဘူၣ် တၢ်ဝံၢ်ထီၣ်စီဆှံ လၢတၢ်လွံၢ်နၢၣ် အိၣ်ဒီး ဝ့ၢ် အတၢ်ဟံးဃာ်လီၤ. 21 ဒီးတၢ်အိၣ်လီၤတဲာ် လၢအတၢ်ဝံၢ်ထီၣ် အသးစီဆှံ ခံခီလိာ် ဒီး လၢဝ့ၢ် အတၢ်ဟံးဃာ်န့ၣ် အိၣ်သဃီၤ ဒီးတၢ်အစိၤ ခံကလး ယဲၢ်ကထိ ဆူတၢ်အဃၢၤ လၢမုၢ်ထီၣ်တခီ, ဒီးသဃီၤဒီး တၢ်အစိၤ ခံကလး ယဲၢ်ကထိဆူ တၢ်အဃၢၤ လၢမုၢ်နုာ်တခီ, လၢပှၤအဒူၣ်အဂီၢ်တဖၣ် အဃၢၤန့ၣ် ကအိၣ်ဝဲ လၢပဒိၣ်ဖးဒိၣ် အဂီၢ်လီၤ. ဒီးတၢ်ဝံၢ်ထီၣ် အသးစီဆှံ, ဒီးဟံၣ် အလီၢ်စီဆှံ ကအိၣ်ဝဲ လၢအသးကံၢ်ပူၤလီၤ. 22 တၢ်အိၣ်လီၤတဲာ် လၢပှၤလ့ၤဝံဖိ အတၢ်ဒီး လၢဝ့ၢ်န့ၣ် အတၢ် လၢအအိၣ်ဝဲ လၢပဒိၣ်ဖးဒိၣ် အတၢ်ဘၢၣ်စၢၤ, လၢအအိၣ်ဝဲ လၢယူဒၤ အဃၢၤ ဒီးဘံၣ်ယၤမံၣ် အဃၢၤ အဘၢၣ်စၢၤန့ၣ် ကကဲ လၢပဒိၣ်ဖးဒိၣ် အတၢ်လီၤ. 23 ပှၤအဒူၣ် လၢအအိၣ်လီၤတဲာ်တဖၣ်အံၤ, လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, ဘံၣ်ယၤမံၣ် တဒူၣ်လီၤ. 24 ဒီး လၢဘံၣ်ယၤမံၣ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, စူၤမ့းအိၣ် တဒူၣ်လီၤ. 25 ဒီး လၢစူၤမ့းအိၣ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, ယံးစၣ်ကၢ် တဒူၣ်လီၤ. 26 ဒီး လၢယံးစၣ်ကၢ် အဃၢၤန့ၣ် လၢမုၢ်ထီၣ်တခီ ပၢၢ်လၢမုၢ်နုာ်တခီန့ၣ်, စဘူလိၣ် တဒူၣ်လီၤ. 27 ဒီး လၢစဘူလိၣ် အဃၢၤန့ၣ် လၢမုၢ်ထီၣ်တခီ ပၢၢ်လၢမုာ်နုာ်တခီန့ၣ်, ကး တဒူၣ်လီၤ. 28 ဒီး လၢကး အဃၢၤန့ၣ် လၢကလံၤထံးတခီ ဆူကလံၤထံးန့ၣ်, လၢတၤမၢ် ပၢၢ်လၢထံအ့ၣ်လိာ် လၢကၤဒ့ၣ် အပူၤ, ပၢၢ်လၢထံမိၢ်ပှၢ်န့ၣ် လၢပီၣ်လဲၣ်ဖးဒိၣ် အဃၢၤ ကအိၣ်လီၤ. 29 ဖးတၢ် သတးဒီး, အအံၤမ့ၢ် ကီၢ်တဘ့ၣ် လၢသုကဟ့ၣ် နီၤဖး လၢပှၤအံၣ်စရ့လး အဒူၣ်တဖၣ် လၢအတၢ်န့ၢ်သါ အဂီၢ်, ဒီးအအံၤ မ့ၢ်အဂီၢ်တဖၣ်လီၤ. ကစၢ်ယွၤ စံးဝဲဒၣ်. 30 ဒီးအအံၤမ့ၢ် ဝ့ၢ်အပဲတရီတဖၣ်, လၢကလံၤစိးတခီန့ၣ် ကမ့ၢ်အနီၣ်ထိၣ် တပိၢ် အစိၤ လွံၢ်ကထိ ယဲၢ်ကယၤလီၤ. 31 ဒီးဝ့ၢ် အပဲတရီတဖၣ် အမံၤန့ၣ် ကဒ်သိး လီၤပျိာ် ဒီး အံၣ်စရ့လး အဒူၣ်တဖၣ် အမံၤလီၤ. လၢကလံၤစိးတခီန့ၣ် ပဲတရီ သၢဖျိ အိၣ်, ရူၤဘ့ၣ် အပဲတရီ တဖျိ, ယူဒၤ အပဲတရီ တဖျိ, လ့ၤဝံ အပဲတရီ တဖျိလီၤ. 32 ဒီး လၢမုၢ်ထီၣ်တခီန့ၣ် ကမ့ၢ် အနီၣ်ထိၣ် တပိၢ် အစိၤ လွံၢ်ကထိ ယဲၢ်ကယၤ, ဒီးပဲတရီ သၢဖျိ အိၣ်, ယိၤသး အပဲတရီ တဖျိ, ဘံၣ်ယၤမံၣ် အပဲတရီ တဖျိ, ဒၣ် အပဲတရီ တဖျိလီၤ. 33 ဒီး လၢကလံၤထံးတခီန့ၣ် ကမ့ၢ် အနီၣ်ထိၣ်တပိၢ် အစိၤ လွံၢ်ကထိ ယဲၢ်ကယၤ, ဒီးပဲတရီ သၢဖျိထီၣ်, စူၤမ့းအိၣ် အပဲတရီ တဖျိ, ယံးစၣ်ကၢ် အပဲတရီ တဖျိ, စဘူလိၣ် အပဲတရီ တဖျိလီၤ. 34 လၢမုၢ်နုာ်တခီန့ၣ် ကမ့ၢ် အနီၣ်ထိၣ်တပိၢ် အစိၤ လွံၢ်ကထိ ယဲၢ်ကယၤ, ဒီးအပဲတရီ သၢဖျိအိၣ်, ကးအပဲတရီ တဖျိ, အၤၡ့ၢ် အပဲတရီ တဖျိ, နးသၤလံ အပဲတရီ တဖျိ လီၤ. 35 အနီၣ်ထိၣ် တပိၢ် ဝးတရံးဝဲန့ၣ်မ့ၢ် အစိၤ တကလး ဃိးကထိလီၤ. ဒီး လၢမုၢ်တနံၤန့ၣ်လံၤလံၤ ဝ့ၢ်အမံၤမ့ၢ်, ယွၤ အိၣ် ဖဲန့ၣ်လီၤ.